
Første  Kapitel. 


Almindelig  Karakteristik. 

Den  menneskelige  Udvikling  gaaer  ikke  for  sig  i  lige 
Linie.  Paa  ethvert  Omraade  finde  vi,  at  Tider  fulde  af 
lykkelig  og  storartet  Fremadskriden  vexle  med  tilsyneladende 
Stillestaaen  eller  Tilbagegang,  hvor  Kræfterne  røre  sig  i  det 
Skjulte  eller  virke  paa  andre  Omraader.  Og  dette  gj ælder 
i  hoiere  Grad,  jo  mere  sammensat  en  Bestræbelse  er,  jo 
fiere  Betingelser  den  forudsætter  for  at  kunne  lykkes.  Om 
ingen  gjælder  det  derfor  mere  end  om  den  philosophiske 
Stræben.  At  philosophere  er  ikke  det  Samme  som  at  hen- 
give sig  til  umiddelbare  Intuitioner  og  geniale  Forsøg  paa 
at  gribe  og  fremstille  det  Ideale.  Dersom  det  at  philoso- 
phere virkelig  skal  have  videnskabelig  Betydning,  maa  der 
til  Grund  for  den  hele  Bestræbelse  lægges  en  klar  og  sikker 
Bevidsthed  om  .Sandhedens  og  Virkelighedens  Væsen.  Det 
Sande  og  det  Virkelige  maa  være  Magter,  for  hvilke  Tanken 
bøier  sig,  fordi  den  i  dem  erkjender  sin  egen  Lov  og  i 
Underkastelsen  under  dem  sin  sande  Frihed.  Tankens 
Stræben  maa  gaa  ud  paa  Skridt  for  Skridt  at  lade  sig 
binde ;  først  ved  helt  igjennem  at  være  bunden  har  Tanken 
Gyldighed.  Al  Philosopheren  forudsætter  derfor  et  dobbelt 
System  af  Betingelser.  Tanken  maa  være  vaagen,  Driften 
til  en  sammenhængende  og  altomfattende  Verdensanskuelse 
maa  være  levende;  men  paa  den  anden  Side  maa  ogsaa 
det  faktiske  Grundlag,  Enkelthedernes  Masse  ligge  saaledes 
beredt,  at  det  virkelig  bliver  muligt  for  Tanken  at  komme 
ud  over  sine   subjektive  og  tilfældige  Ideer  og  iføre  sig 

Sandhedens  og  Virkelighedens  Former.  Alt  eftersom  disse 
Betingelser  vexle,  vexle  ogsaa  den  philosophiske  Forskens  Epo- 
ker. Det  ligger  i  Sagen  selv  og  bekræftes  af  Historien.  .  Den 
nyere  tydske  Philosophi,  som  paa  saa  energisk  og  genial  en 
Maade  blev  indledet  af  Kant,  og  som  i  denne  sin  storste 
Repræsentant  endnu  stod  i  nøie  og  frugtbar  Vexelvirkning  med 
Erfaringen,  udtømte  alle  sine  Muligheder  i  Systemer,  hvor 
det  givne  Fond  af  Realitetsbestemmelser  i  den  Grad  ab- 
sorberedes, at  Tilværelsens  Lov  tilsidst  gjordes  til  Et  med 
Tankens  egen  dialektiske  Bevægelse.  Saa  kom  der  en 
Tid,  hvor  man  var  tilbøielig  til  at  kaste  al  Philosophi  over- 
bord; Interessen  vendte  sig  mod  Realiteten;  det  var  en 
Glandsperiode  for  den  exakte ,  experimentale  Naturforsken; 
man  indsamlede  Stof  paa  alle  Omraader.  Men  de  gamle 
Problemer  kunne  ikke  holdes  ude ;  de  trænge  sig  atter  frem 
med  uimodstaaelig  Kraft,  og  vi  finde,  tildels  endog  netop 
fra  saadanne  Mænds  Side,  som  tog  Del  i  den  experimen- 
tale Forsken,  en  Række  af  nye  Forsøg  paa  at  behandle  de 
philosophiske  Opgaver.  En  lignende  Udviklingsgang  finde 
vi  i  England.  Efter  en  storartet  philosophisk  Virksomhed 
i  det  17  de  og  den  første  Del  af  det  18  de  Aarhundrede 
var  England  fattig  paa  philosophiske  Forsøg,  indtil  Inter- 
essen igjen  vaktes  henimod  Midten  af  vort  Aarhundrede. 
»Der  var  en  Tid»,  siger  Herbert  Spencer  (Essays.  1868.1. 
p.  300),«  da  vore  Landsmænd  spekulerede  —  og  det  sikkert 
i  lige  saa  stor  en  Udstrækning  som  noget  andet  Folk  —  over 
alle  de  høie  Spørgsmaal,  der  fremstille  sig  for  den  menne- 
skelige Tanke;  og  et  Blik  paa  de  philosophiske  Systemer, 
der  ere  eller  have  været  herskende  paa  Fastlandet,  er  til- 
strækkeligt til  at  vise,  hvor  meget  andre  Nationer  skylde 
vore  Forfædres  Opdagelser.  Men  i  en  Menneskealder  eller 
to  ere  disse  mere  abstrakte  Gjenstande  blevne  forsømte,  ja 
endog  (af  dem,  der  bryste  sig  af  at  være  »praktiske«)  for- 
agtede. Tildels  maaske  en  Følge  af  vor  hurtige  materielle 
Væxt,  skyldes  denne  intellektuelle  Phase  for  en  stor  Del 
dog  Udtømmelsen  af  Stof  og  Nødvendigheden  af  bedre 
Data,    Ikke  saa  meget  med  bevidst  Anerkj endelse  af  det 

Maal,  der  skulde  tjenes,  som  med  ubevidst  Underordnen 
under  den  Rhythine,  der  kan  spores  i  sociale  Forandringer 
saavel  som  i  andre  Ting,  er  en  Periode  af  Theoretiseren 
uden  Iagttagen  bleven  efterfulgt  af  en  Periode  af  Iagttagen 
uden  Theoretiseren.  Under  den  længe  fortsatte  Hengivelse 
til  konkret  Videnskab  er  der  blevet  ophobet  en  umaadelig 
Mængde  Raastof  for  abstrakt  Videnskab,  og  nu  er  en  Periode 
aabenbart  i  Færd  med  at  begynde,  i  hvilken  dette  ophobede 
Raastof  vil  blive  organiseret  til  en  sammenhængende  Theori. 
Paa  alle  Punkter,  i  de  uorganiske  Videnskaber,  i  Viden- 
skaben om  Livet  og  i  Samfundsvidenskaben,  kunne  vi  be- 
mærke en  Tendents  til  at  gaa  fra  det  Overfladiske  og 
Empiriske  til  det  Dybere  og  Rationelle".  Naar  vi  tale  om 
den  engelske  Philosophi  i  vor  Tid,  er  det  altsaa  Mere  end 
en  tilfældig  Række  af  Phænomener,  vi  fremdrage;  det  er 
en  Række  af  Bestræbelser,  der  fremkomme  i  Medfør  af  en 
naturlig  Udviklingslov  og  derfor  med  en  eiendommelig,  ved 
deres  Plads  i  Udviklingen  betinget  Karakter. 

Den  dobbelte  Forudsætning  for  den  philosophiske 
Forsken,  som  bevirker,  at  dens  Udviklingsgang  bliver  rhyth- 
misk  eller  næsten  springende,  indeholder  tillige  Muligheden 
af  en  afgjørende  Modsætning  indenfor  Philosophien.  To 
forskjellige  Udgangspunkter  blive  mulige.  Den  almindelige 
Opgave  er,  at  Tanken  skal  tilegne  sig  det  Sande  og  Virke- 
lige. Men,  kan  der  saa  siges,  kun  ved  og  for  Tanken  er 
Noget  virkeligt  og  sandt;  Tankens  Væsen  er  derfor  et  væ- 
sentligt og  selvgyldigt  Element  i  Virkeligheden ;  det  faktisk 
Existerende  er  kun  Middel  for  Tankens  Udvikling,  Erkj en- 
delsen deraf  kun  Veien,  ad  hvilken  Tanken  bliver  sig  selv 
bevidst,  og  i  denne  Bevidsthed  indeholdes  den  froieste 
Sandhed.  Her  lægges  altsaa  Eftertrykket  paa  det  ideelle 
Element,  paa  Tankens  oprindelige  Aktivitet  som  sidste  For- 
udsætning for  al  Erkj  endelse.  Men,  siges  der  fra  den  anden 
Side,  en  Erkj  endelse  uden  virkeligt,  objektivt  gyldigt  Ind- 
hold er  kun  subjektiv  og  illusorisk.  Naar  Tanken  vil  være 
selvvirksom,  holder  den  sig  i  sine  egne  selvskabte  Ideer, 
forsaavidt  den  ikke  følger  traditionelle  Fordomme.  Skal 


Virkeligheden  erkjendes,  maa  Tanken  derfor  forholde  sig 
aldeles  passiv  og  modtagende.  Al  Erkjendelse  maa  ske  ved 
Opsamlen  af  Indtryk  og  Erfaringer,  og  kun  det  kan  gjøre 
Krav  paa  Sandhed,  der  direkte  eller  indirekte  kan  føres 
tilbage  til  denne  Kilde.  —  Modsætningen  mellem  de  to 
Hovedretninger  indenfor  Philosophien  beroer  altsaa  paa  den 
forskjellige  Besvarelse  af  det  Spørgsmaal:  Hvori  bestaaer  i 
sidste  Instants  Sandhedens  og  Virkelighedens  Kriterium  ? 
Det  ene  Svar  henviser  os  til  Tankens  Nødvendighed,  det 
andet  til  Erfaringens  Virkelighed.  Dette  er  Grundmodsæt- 
ningen ;  men  paa  Basis  af  den  udfolder  der  sig  en  Mængde 
afledede  og  for  hele  Verdensanskuelsen  overordentlig  vigtige 
Modsætninger.  Det  Spørgsmaal  maa  da  fremstille  sig,  om 
det  er  muligt  at  forsone  de  to  Principer  og  dermed  de  to 
Verdensanskuelser. 

Dog  kan  dette  Spørgsmaal  først  komme  frem ,  naar 
der  er  indledet  en  Vexelvirkning,  en  virkelig  Debat  mellem 
de  to  philosophiske  Skoler.  Men  dette  kan  tildels  hindres 
ved,  at  de  høre  hjemme  hos  forskjellige  Nationer.  En  saa 
afgjørende  Modsætning  som  den,  der  her  har  udviklet  sig 
med  Hensyn  til  den  philosophiske  Forskens  hele  Retning, 
viser  tilbage  til  mere  omfattende  psykologiske  og  nationale 
Forskjelligheder.  Tankegang  og  Verdensanskuelse  ere  ikke 
noget  Isoleret;  det  er  Faktorer,  der  staa  i  levende  Forbin- 
delse med  Individets  og  Folkets  hele  Karakter.  Den 
idealistiske  Skole  har  i  den  nyere  Tid  hovedsagelig  havt 
sit  Hjem  i  Tydskland,  den  realistiske  i  England.  Tydskere 
og  Englændere  ere  de  egentlige  philosopherende  Nationer 
i  den  nyere  Tid,  de  staa  i  Philosophiens  Historie  ved  Siden 
af  Grækerne.  Den  nationale  Begrændsning  har  her  virket 
hemmende,  men  ikke  blot  hemmende.  Thi  i  den  philosophiske 
Forsken  kommer  det  væsentlig  an  paa  Klarhed  og  konse- 
kvent Gjennemførelse  af  Tankegangen,  og  hertil  udfordres 
en  nøiagtig  og  grundig  Bearbeidelse  af  Grundtankerne,  som 
kun  er  mulig  under  Forudsætning  af  en  vis  Ensidighed. 
Herpaa  beroer  de  forskjellige  philosophiske  Skolers  Betydning, 
og  herpaa  beroer  ogsaa  Betydningen  af  den  individuelle 

og  den  nationale  Karakters  Indflydelse  paa  den  philosophiske 
Tænkning.  Vigtige  og  afgjorende  Hovedbegreber  vilde  aldrig 
være  blevne  gjennemtænkte  uden  saadanne  Begrændsninger  og 
Ensidigheder.  Saaledes  har  navnlig  den  tydske  og  den  en- 
gelske Philosophi  ved  deres  konsekvente,  Skridt  for  Skridt 
foregaaende  Udvikling  kastet  et  klart  Lys  over  store  Tanke- 
kredse, der  ellers  ikke  vilde  kunne  udmaales.  Og  kun 
derved  kan  hin  Grundmodsætning  mellem  de  philoso- 
phiske Hovedretninger  fremstille  sig  i  saa  klar  og  præcis 
en  Form,  at  et  Arbeide  paa  dens  Overvindelse  bliver 
muligt.  — 

Af  det  hidtil  Udviklede  følger,  at  der  gives  tre  væ- 
sentlige Betingelser  for  Fremskridt  i  den  philosophiske  Er- 
kj endelse.  Philosophien  forudsætter  den  i  Erfaringen  givne 
Virkelighed  som  sit  Stof.  Den  gaaer  ud  paa  en  konsekvent 
Gjennemforelse  af  Principet.  Men  da  dette  Princip  ifølge 
Sagens  Natur  bliver  ensidig  udviklet  i  de  forskjellige  Skoler, 
stræber  den  at  korrigere  denne  Ensidighed  ved  en  Forening 
af  de  tilsyneladende  modsatte  Synspunkter.  —  Det  skal  nu 
vises,  at  den  engelske  Philosophi  i  vor  Tid  er  af  stor  Be- 
tydning i  alle  tre  Henseender. 

Den  engelske  Philosophi  har  til  alle  Tider  havt  en 
empirisk  og  realistisk  Karakter.  I  Middelalderen  finde  vi 
Englændere  som  de  mest  fremtrædende  Repræsentanter  for 
Nominalismen,  den  Retning  indenfor  Scholastiken,  som  svarer 
til  den  moderne  Realisme.  Duns  Scotus  (f  1308)  polemi- 
serer mod  Thomas  Aqvinas,  Repræsentanten  for  den  kirke- 
lige Spekulation,  og  hævder  navnlig  Individualitetens  Betyd- 
ning. Ifølge  Thomas  var  den  universelle  Ide  den  sande 
Virkelighed,  og  det  Individuelle  fremkom  kun  ved  en  Be- 
grændsning,  der  skyldtes  Materien.  Men,  siger  Duns  Scotus, 
hvad  der  gjør  en  Ting  til  denne  bestemte  Ting,  maa  være 
noget  Positivt;  det  Individuelle  er  det  Fuldkomne,  den 
høieste  Virkelighed.  Roger  Bacon  (f  1292)  haanede  Al- 
bertus  Magnus  og  Thomas  Aqvinas,  fordi  de  vilde  philo- 
sophere  uden  at  have  lært  Sprog,  Mathematik  og  Physik, 
og  han  maatte  vansmægte  i  sit  Fængsel,  fordi  hans  ivrige. 


Syslen  med  og  Lovprisen  af  scientia  experimentalis  gjorde 
ham  mistænkt  for  magiske  Kunster.  William  Occam 
(t  1347)  førte  Nominalismen  videre.  Kun  det  Enkelte 
er  virkeligt;  det  kan  ikke  forklares  og  opløses  ved  almene 
Begrebsbestemmelser;  de  almene  Begreber  have  ingen  Rea- 
litet udenfor  Forstanden;  de  ere  Tegn  og  Symboler,  som 
udtrykke  de  enkelte  Phænomeners  Indbegreb.  Al  Viden 
grunder  sig  derfor  paa  Anskuelse,  der  igjen  viser  tilbage 
til  indre  eller  ydre  Erfaring.  Da  vi  ikke  kunne  erfare  eller 
anskue  Guds  Væsen,  kunne  vi  altsaa  ikke  opnaa  nogen 
Viden  om  Gud;  Theologien  er  ikke  nogen  Videnskab,  men 
grunder  sig  ene  og  alene  paa  overnaturlig  Autoritet.  Occam 
gjennenfører,  hvad  allerede  Duns  Scotus  havde  udtalt,  at 
Noget  kan  være  sandt  i  Theologien,  som  ikke  er  det  i 
Philosophien.  —  Den  nominalistiske  eller  empiriske  Retning 
sprænger  paa  denne  Maade  Scholastiken.  Den  Modsætning, 
som  i  nyere  Tid  fremtræder  mellem  den  engelske  Philo- 
sophi  og  Fastlandets,  kunne  vi  saaledes  forfølge  tilbage  til 
Middelalderen. 

Baco  fra  Verulam  (f  1626)  er  Stifteren  af  den  nyere 
engelske  Philosophi.  Fra  de  spekulative  og  theologiske 
Studier  kalder  han.  Menneskeaanden  tilbage  til  Naturen  og 
dens  Erkjendelse.  Kun  der  findes  en  sikker  Grundvold  for 
Videnskaben.  Overladt  til  sig  selv  forvilder  Tanken  sig  i 
illusoriske  og  vilkaarlige  Forudsætninger  (idola  mentis),  som 
dels  udspringe  af  den  menneskelige  Natur,  dels  af  Sam- 
fundsforholdene. Disse*  upaalidelige  Forudsætninger  befrier 
man  sig  fra  ved  at  underkaste  sig  Erfaringens  Lov,  ved  ad 
Induktionens  Vei  at  undersøge  det  Enkelte  for  derved 
at  naa  til  de  sande  Grundbegreber  (notiones  rerum  primæ). 
Den  induktive  Naturvidenskab  er  for  Baco  alle  Videnskabers 
Moder,  til  hvilken  ogsaa  Logik  og  Moralphilosophi  skulle 
føres  tilbage.  Dens  Formaal  er  ikke  blot  Erkjendelse,  men 
Fremskridt  i  Civilisation,  idet  Menneskelivet  ved  dens  Op- 
findelser skal  blive  rigere  udstyret  med  alle  Slags  Goder, 
og  Menneskets  Magt  over  Naturen  udvides.  —  Naar  Baco 
saaledes  forlanger,  at  Mennesket  skal  alføre  sig  al  Selv- 

virksomhed  i  Erkjendelsen  og  saa  meget  som  muligt  for- 
holde sig  passiv,  baner  han  derved  Veien  for  Sensualismen, 
der  udleder  al  Erkj  endelse  fra  Sandsningen  og  betragter  alle 
Forestillinger  og  Tanker  som  omdannede  Sandsefornemmelser. 
Denne  Lære  blev  udviklet  af  Thomas  Hobbes  (t  1679)  og 
John  Locke  (f  1704).  De  Love,  efter  hvilke  Fornemmel- 
serne kombineres  og  sammensættes  og  derved  omdannes 
til  Tanker,  kunde  ikke  være  andre  end  Ideassociationernes 
Love;  idet  den  aandeliga  Aktivitet  forkastes,  bliver  der  kun 
de  passive  Sjælephænomener  tilbage.  David  Hartley 
(t  175-7)  var  den  Første,  der  søgte  at  forklare  alle  Be- 
vidsthedsphænomenerne  som  Ideassociationernes  Eesultater. 
Endelig  drog  David  Hume  (f  177  6)  de  sidste  Konse- 
kventser  af  Empirismen  og  Sensualismen.  Saavel  den  indre 
som  den  ydre  Verden,  saavel  Jeget  som  Verden,  kjende  vi 
kun  gjennem  vore  Sandsefornemmelser  og  Forestillinger; 
og  den  indre  Sands,  Forestillingskredsen,  er  kun  et  afbleget 
Billede  af  den  ydre  Sands;  i  sidste  Instants  kjende  vi 
da  altsaa  kun  Sandsefornemm  eisernes  Række.  Men  saa  er 
det  kun  grundet  i  en  Illusion,  naar  vi  antage  et  Jeg,  en 
indre  aandelig  Substants  som  Forestillingskredsens  Bærer, 
eller  en  ydre  materiel  Substants  som  Sandsefornemmelsens 
Aarsag.  Det  er  i  det  Hele  en  Illusion,  naar  vi  mene  at 
erkjende  en  kausal  Sammenhæng,  et  Forhold  mellem  Aarsag 
og  Virkning ;  vi  kjende  kun  Phænomenernes  Rækkefølge  i 
Tiden,  ingen  indre  og  nødvendig  Sammenhæng  imellem 
dem.  Det  er  kun  Vanen,  som  igjen  er  et  Produkt  af  Ide- 
association, der  fører  os  til  saadanne  Antagelser ;  men  Vanen 
kan  ikke  begrunde  nogen  Erkj  endelse. 

Ved  skarp  og  konsekvent  Gjennem  førelse  var  saaledes 
Empirismen  gaaet  over  til  Skepticisme  og  havde  derved 
opløst  sig  selv.  Alligevel  var  det  Humes  og  Hartleys 
Principer,  til  hvilke  den  engelske  Philosophi  støttede  sig 
da  der  henimod  Midten  af  det  19de  Aarhundrede  igjen 
begyndte  en  Blomstringsperiode  for  den.  Vi  maa  da  nu 
nærmere  angive  Forholdet  mellem  vor  Tids  engelske  Philo- 
sophi og  den  tidligere.    Grundtanken  er  den  samme:  den 


nominalistiske  Fastholdelse  af  det  Enkelte  og  Individuelle 
som  det  eneste  Virkelige,  den  empiristiske  Antagelse  af 
Sandsning  og  Induktion  som  eneste  Erkendelseskilder.  Men 
denne  Grundtanke  faaer  en  eiendommelig  Gjennemførelse 
ved  den  Vægt,  der  lægges  paa  Ideassociationens  Love  som 
afgjorende  for  Bevidsthedslivets  og  særlig  for  Erkjendelsens 
Væxt  og  Udvikling.  Hume  havde  sagt,  at  vi  ikke  kunne 
opnaa  nogen  sand  Erkjendelse,  fordi  vi  kun  have  Sandse- 
fornemmelser  og  deres  Forbindelser  at  bygge  paa.  Men, 
sige  vor  Tids  engelske  Philosopher  hertil,  selve  Erkj endelsen 
er  ikke  andet  end  en  fast  og  uopløselig  Ideassociation. 
Tanken  er  ikke  en  mystisk  Kraft,  der  atter  opdager  et 
mystisk  Baand  som  nødvendig  Forbindelse  mellem  Tingene. 
Naar  visse  Forestillinger  ifølge  Erfaringen  og  hele  Ud- 
viklingens Gang  have  indgaaet  en  fast  Forbindelse,  saa  maa 
vi  betragte  dem  som  sammenhørende.  Hvad  ere  vi  selv, 
vort  Jeg  Andet  end  en  fast  og  inderlig  Sammensætning, 
en  Kjede  af  associerede  Forestillinger?  Hvad  vi  kalde  nød- 
vendigt, er  kun  et  Udtryk  for  Fasthed  i  Associationen. 
Men  vi  kunne  ikke  blot  psykologisk  paavise,  hvorledes  Be- 
vidstheden faktisk  udvikler  sig  efter  Ideassociationens  Love; 
vi  kunne  ogsaa  ved  logisk  Analyse  sondre  mellem  beretti- 
gede og  uberettigede  Associationer.  Baco  havde  i  al  Al- 
mindelighed lovprist  Induktionen  og  bekæmpet  Syllogismens 
Anseelse  som  høieste  Erkjendelsesform.  Men  nu  først 
gjennemføres  den  induktive  Logik,  idet  der  paavises,  hvor- 
ledes den  experimentale  Methode  fører  til  at  eliminere 
de  tilfældige  Tankeforbindelser  og  fastslaa  og  hævde  de 
gjennemgaaende  og  derfor  berettigede.  Først  paa  Basis 
af  en  saadan  forudgaaende,  experimentalt  fastslaaet  Sammen- 
knytten  af  Forestillinger  blive  almene  Love  mulige,  og  først 
derved  vindes  Udgangspunkter  for  Deduktion,  Syllogisme 
og  mathematisk  Analyse.  Hume  polemiserede  mod  Natur- 
videnskaben, men  vor  Tids  engelske  Philosophi  stiller  sig 
netop  i  Kraft  af  Humes  Principer  paa  Naturvidenskabens 
Grund.  Den  experimentale  Naturvidenskab  er  i  sit  Væsen 
skeptisk.   Den  vi)    kun  finde  Lovene  for  Phænoraenernes, 

indbyrdes  Forbindelser,  deres  Rækkefølge  og  deres  Sammen- 
hæng. Kun  fordi  Hume  ikke  kjendte  den  experimentale 
Methode  kunde  han  vende  sin  Skepsis  mod  selve  Natur- 
videnskaben. *) 

Den  engelske  Philosophi  i  vor  Tid  minder  her  om 
den  franske  Positivisme.  Mari  finder  endog  meget  ofte 
Positivismen  brugt  som  Fællesnavn,  saa  at  det  ogsaa  om- 
fatter den  engelske  Skole.  Og  dog  have  denne  Skoles 
første  Repræsentanter  med  Rette  fralagt  sig  Navn  af 
Positivister,  naar  dette  Ord  skal  betegne  dem  som  Disciple  af 
Auguste  Comte.  Vi  have  allerede  set,  at  vor  Tids  engelske 
Philosophi  er  en  videre  Udvikling  af  den  tidligere  engelske 
Tænknings  Standpunkt  og  Resultater,  men  saaledes,  at  den 
ifølge  sine  logiske  og  psykologiske  Principer  kom  til  at 
træde  i  en  nøie  Forbindelse  med  den  experimentale 
Forsken  Denne  Forsken  og  dens  Resultater  er  den  fælles 
Grund,  hvor  den  mødes  med  den  franske  Positivisme;  det 
Fælles  for  begge  Retninger  skriver  sig  altsaa  fra  den  Kilde, 
hvoraf  de  begge  øse.  Man  maa  skjelne  mellem  Positivismen 
som  særlig  Skole,  og  hvad  Franskmændene  kalde  l'esprit 
positif,  en  Aandsretning,  som  er  udsprungen  af  hele  den 
nyere  Kultur  og  Videnskab,  og  af  hvilken  Positivismen 
selv  kun  er  en  særegen  Form.  Modsætningen  mellem  den 
franske  Positivisme  og  den  engelske  Skole  kan  i  sin  Al- 
mindelighed angives  saaledes :  Positivismen  gaaer  fra  Fag- 
videnskaberne til  Philosophien,  den  engelske  Skole  fra 
Philosophien  til  Fagvidenskaberne.  Den  franske  Positivisme 
vil  egentlig  ikke  vide  af  andre  Problemer  at  sige  end  de 
fagvidenskabelige.  Den  samler  i  en  klassifikatorisk  Ency- 
klopædi de  enkelte  Videnskabers  Principer  og  Resultater 
og  lader  sig  dermed  nøie.  Kun  ét  afgjørende  Problem 
fremdrager   den   tilsidst   og   forraader  derved  uvilkaarlig 


*)  Stuart  Mill  (Examination  of  Sir  William  Hamiltons  philosophy 
p.  555)  mener  endog,  at  Humes  Skepticisme  kun  var  en  For- 
klædning: „han  vilde  hellere  kaldes  Skeptiker  end  betegnes  ved 
et  mere  hadefuldt  Navn." 

sit  eget  inderste  Motiv:  Problemet  om  Menneskehedens  og 
særlig  det  menneskelige  Samfundslivs  Udvikling  (det  socio- 
logiske Problem).  Men  den  forsømmer  de  logiske  og 
psykologiske  Undersøgelser,  som  ene  kunne  danne  en  Basis 
for  en  Philosophi,  og  som  ogsaa  ere  en  nødvendig  Forud- 
sætning for  Behandlingen  af  hint  store  Problem.  I  ethvert 
Tilfælde  anenkj ender  man  ikke  Psykologiens  Selvstændighed 
men  lader  den  ganske  gaa  ind  under  Physiologien  (saaledes 
Littré).  Den  engelske  Philosophi  tager  derimod  sit  Ud- 
gangspunkt i  Logik  og  Psykologi  og  finder  herfra  Veien 
til  de  speciellere  Problemer.  — 

Betragtningen  af  vor  Tids  engelske  Philosophi  i  dens 
Forhold  til  den  tidligere  engelske  Tænkning  førte  os  tillige 
til  at  berøre  dens  Forhold  til  Fagvidenskaberne.  Men  det 
vigtigste  Bidrag  til  denne  Philosophis  Karakteristik  staaer 
endnu  tilbage.  Det  bestaaer  i  en  Angivelse  af  dens  For- 
hold til  den  philosophiske  Hovedretning,  til  hvilken  den 
tidligere  engelske  Skole  havde  dannet  en  afgjørende  Mod- 
sætning, den  idealistiske  eller  spekulative. 

Hvad  vi  for  Kortheds  Skyld  have  betegnet  som  den 
engelske  Skole,  har  forsaavidt  ingen  udelukkende  Ret  til 
dette  Navn,  som  der  baade  tidligere  og  i  vore  Dage  har 
gjort  sig  philosophiske  Retninger  gj ældende  i  England,  der 
stille  sig  i  Modsætning  til  den  empirisk-realistiske  Philo- 
sophi. 1  det  17  de  Aarhundrede  finde  vi  en  saadan  Ret- 
ning i  den  mystiske  Platonisme,  som  herskede  ved  Univer- 
sitetet i  Cambridge,  og  hvis  mærkeligste  Repræsentanter 
vare  Henry  More  og  Ralph  Cudworth ;  Lockes  Polemik  mod 
de  »medfødte  Ideer »  er  maaske  snarere  rettet  mod  dem 
end  mod  Cartesianerne.  I  det  18de  Aarhundrede  udviklede 
der  sig  ved  de  skotske  Universiteter  som  Reaktion  mod 
den  engelske  Empirisme  og  dens  Resultater  en  særlig  skotsk 
Skole,  hvis  egentlige  Stifter  var  Thomas  Reid  (f  1796). 
Denne  Skole  havde  for  en  Del  praktiske  Motiver;  den  vilde 
afværge  de  formentlig  farlige  Konsekventser  af  Lockes  og 
Humes  Lære  og  var,  som  Cousin  udtrykker  sig,  »en  Protest 
fra  den  sunde  Menneskeforstand  og  Samvittigheden  mod 

Lockes  Philosophi.«  Reid  bestrider  den  empiriske  Skoles 
Love  om  Sandsefornemmelserne  som  de  oprindelige  Ele- 
menter, ved  hvis  Association  og  Kombination  hele  Sjæle- 
livet udvikler  sig.  Han  lærer,  at  vor  Bevidsthed  umiddel- 
bart opfatter  de  ydre  Gjenstande.  Vi  fælde  instinktmæssig 
Domme  om  Tingene ;  og  disse  uvilkaarlige  Antagelser  inde- 
holde de  første  og  naturlige  Principer  for  al  vor  Erkj en- 
delse. De  ere  Bevidsthedens  oprindelige  Kjendsgjerninger, 
hvis  Indbegreb  danner  den  saakaldte  »almindelige  Menneske- 
forstand« (common  sense).  Af  saadanne  »naturlige  Prin- 
ciper« opregner  Reid  en  stor  Mængde,  bl.  A.:  den  Sætning, 
at  enhver  Fornemmelse  viser  hen  til  en  ydre  Gjenstand; 
Troen  paa  vor  personlige  Identitet ;  fremdeles  mathematiske 
og  metaphysiske  Principer  (f  Ex.:  Enhver  Ting  har  sin 
Aarsag),  og  moralske  Bud  (f.  Ex.:  Man  skal  sætte  Pligten 
over  Nytten).  Alle  disse  Principer  skulle  umiddelbart  ligge 
i  Bevidstheden.  —  Det  er  ikke  ved  at  opstille  »den  sunde 
Menneskeforstands  Principer »  men  ved  den  Undersøgelse 
af  Empirismen,  de  satte  i  Bevægelse,  og  ved  den  Sands  for 
psykologiske  Undersøgelser,  de  vakte,  at  Reid  og  hans 
Skole  have  øvet  en  ikke  ringe  Indflydelse.  I  Frankrig 
rykkede  Royer  Collard  og  Victor  Cousin  i  Marken  mod 
Condillac  med  Reids  Vaaben.  Men  ogsaa  i  England  har 
den  skotske  Philosophi  været  af  stor  Betydning,  navnlig 
siden  den  i  sin  største  Repræsentant  i  vor  Tid,  William 
Harailton,  indgik  en  eiendommelig  Kombination  med  den 
kantiske  Philosophi.  Dette  fører  os  til  at  undersøge,  hvor- 
ledes den  tydske  Philosophi  griber  ind  i  den  engelske 
Tænknings  Udviklingsgang  i  vor  Tid.  Kant,  som  efter  sin 
egen  Erklæring  fik  Stødet  til  sin  epokegj ørende  Forsken 
fra  David  Hume,  har  siden  selv  virket  betydningsfuldt  til- 
bage paa  Humes  Fædreland. 

Kant  træder  ligesom  Reid  op  mod  Humes  Skepti- 
cisme. Men  medens  det  for  den  ængstelige  Reid  fremfor 
Alt  gjaldt  om  at  sikre  sig  Jegets  og  den  ydre  Verdens 
Realitet,  hvorfor  hans  Forsøg  ogsaa  fik  en  mere  overfladisk 
Karakter,  gik  Kant  dybere  tilbage  og  fandt  i  Kausalitetens 

Problem  det  egentlige  Stridsspørgsmaal  mellem  begge  Ret- 
ninger. Han  kunde  ikke  lade  sig  nøie  med  den  skotske 
Skoles  Paaberaabelse  af  den  sunde  Menneskeforstand.  At 
den  almindelige  Menneskeforstand  kjendte  og  anvendte 
Aarsagsbegrebet,  negtede  Hume  jo  ikke;  men  Striden  dreier 
sig  netop  om  dette  Begrebs  Betydning  og  Gyldighed.  I 
ethvert  Tilfælde  skulde  man,  mente  Kant,  hellere  bruge 
sin  sunde  Menneskeforstand  til  at  føre  Bevis  for,  hvad 
man  antager,  end  paakalde  den  som  et  Orakel.  Ved 
at  gjennemtænke  Sagen  blev  Kant  nu  opmærksom  paa,  at 
der  er  en  hel  Kreds  af  Anskuelsesformer  og  Begreber,  som 
ligger  til  Grund  for  al  Erfaring,  fordi  de  ere  de  forskjellige 
Former  og  Maader,  hvorpaa  det  i  Fornemmelsen  givne  Stof 
sammenfattes  til  Enhed  for  Anskuelsen  og  Tænkningen.  Disse 
Former  maa  derfor,  sluttede  han,  være  aprioriske,  oprindelig 
givne  i  vor  Natur.  De  kunne  ikke  skrive  sig  fra  Erfaringen, 
da  al  Erfaring  netop  forudsætter  dem,  og  da  de  have  al- 
mindelig og  nødvendig  Gyldighed,  hvilket  blotte  Abstrak- 
tioner fra  Erfaringen  ikke  kunne  have,  da  Erfaringen  aldrig 
viser  os  det  Ubetingede.  Netop  i  Kraft  af  Erfaringens 
Gyldighed  hævder  Kant  saaledes  Tankens  Oprindelighed. 
Han  har  herved  banet  Veien  for  en  hel  ny  Opfattelse  af 
den  aprioriske  eller  spekulative  Erkjendelse.  Denne  kan 
ikke  længere,  som  i  Dogmatismen,  være  et  færdigt  og  af» 
sluttet  System,  som  skulde  kunne  udvikles  uden  Hensyn  til 
Erfaringen;  men  den  forudsætter  stedse  Erfaringen,  og 
optager  den  i  sig  i  Kraft  af  sit  eget  Princip  »At  al  vor 
Erkjendelse  begynder  med  Erfaringen«,  siger  Kant, 
»derom  er  der  ingen  Tvivl;  men  derfor  udspringer  ikke 
al  vor  Erkjendelse  af  Erfaringen«.  Kant  selv  skjelnede 
saa  stærkt  mellem  det  Subjektive  og  det  Objektive,  at  det 
ser  ud,  som  om  Tanke-  og  Anskuelsesformerne  staa  fuld- 
færdige paa  den  ene  Side,  og  Indholdet  først  kommer  til 
fra  den  anden  Side;  men  den  sande  Konsekvents  af  den 
kritiske  Philosophi  har  Schelling  udtalt  i  den  Sætning,  at 
vor  Erkjendelse  lige  saa  lidt  er  apriorisk  som  aposteriorisk, 
idet  denne  Modsætning  først  skyldes  Reflektionen.  Schelling 

viser  fremdeles,  at  der  vel  gives  aprioriske  men  ikke  med- 
fødte Begreber.  »Ikke  Begreber,  men  vor  egen  Natur  og 
dens  hele  Mekanisme  er  os  medfødt.  Denne  Natur  er  af 
en  bestemt  Beskaffenhed  og  virker  paa  en  bestemt  Maade, 
men  fuldkomment  bevidstløst,  thi  den  er  selv  ikke  Andet 
end  netop  denne  Virken.«  Sjælen  er  hverken  en  beskreven 
eller  en  ubeskreven  Tavle. 

Det  var  Samuel  Coleridge  (f  1834),  som  især  blev 
Mellemleddet,  gjennem  hvilket  den  tydske  Philosphi  gjorde 
sin  Indflydelse  gjældende  i  England.  I  sin  Ungdom  havde 
han  været  en  ivrig  Beundrer  af  Hartley  og  Hume,  men 
frastødtes  senere  ved  disse  Tænkeres  Benegtelse  af  Aandens 
Aktivitet.  Han  saa  rigtig,  at  naar  Læren  om  Ideassocia- 
tionerne gjøres  til  den  psykologiske  Hovedlære,  opfattes 
alle  Bevidsthedsphænomenerne  som  fuldstændig  passiviske. 
Fra  dette  Synspunkt  har  han  allerede  (i  sin  Biographia 
litteraria  vol.  I.  pars  II.  p.  116  ff )  givet  en  træffende 
Kritik  af  den  saakaldte  »Association  psyehology.«  Studiet 
af  Kant  og  hans  Efterfølgere  førte  ham  ganske  ud  over 
Empirismen.  Han  blev  saaledes  hjemme  i  den  kritiske 
Philosophis  Principer,  at  han  ad  sin  egen  Vei  naaede  til 
flere  af  de  Ideer,  Schelling  udtalte  i  sit  Identitetssystem, 
saa  at  dette  endog  paadrog  ham  en  Beskyldning  for  Pla- 
giat. Som  Digter  virkede  Coleridge  til  at  indføre  Roman- 
tiken  i  England;  som  Tænker  og  Publicist  virkede  han  til 
at  udbrede  Kundskab  til  den  tydske  Philosophis  Grund- 
tanker. Selv  en  saa  afgjort  Modstander  af  disse,  som 
Stuart  Mill,  stiller  ham  ved  Siden  af  Bentham  og  betragter 
disse  to  Mænd  som  de  to  befrugtende  Aander  for  deres 
Samtid.  Mill  anerkjender,  at  Angrebene  paa  Lockes  Phi- 
losophi  saavel  fra  den  tydske  som  den  skotske  Skole  væ- 
sentlig have  ansporet  den  psykologiske  Forsken  og  gjort 
opmærksom  paa  de  Vanskeligheder,  der  endnu  vare  uover- 
vundne. (Dissertations  and  discussions  I.).  Buckle  omtaler 
i  sin  Civilisationshistorie  foruden  den  skotske  Skoles  Indflydelse 
ogsaa  »den  pludselige  og  vel  fortjente  Beundring  for  den 
tydske  Litteratur,  hvilken  især  Coleridge  gav  Udtryk,  og  som 

indgjød  den  engelske  Aand  Smag  for  høiere  og  dristigere 
Anskuelser,  end  den  hidtil  havde  kjendt«  ;  men  han  levede 
desværre  ikke  længe  nok  til  at  fuldføre  en  Skildring  af 
denne  Bevægelse. 

Den  Indvirkning,  som  den  kritiske  og  spekulative 
Philosophi  øvede  paa  Empirismen,  bestod  for  det  Første  i 
at  fore  denne  til  en  skarpere  Bevidsthed  om  sit  eget  Prin- 
cip og  en  konsekventere  Gjennemførelse  deraf,  hvorved  saa 
paa  den  anden  Side  den  Overbevisning  maatte  udvikle  sig, 
at  Empirismen  nødvendigvis  viser  udover  sig  selv.  Hume 
havde  forkastet  Kausalitetsbegrebet,  men  han  anerkj endte 
Mathematikens  Sætninger  som  nødvendige,  fordi  de  grundede 
sig  paa  Modsigelsens  Grundsætning  og  ikke  paa  ydre  Er- 
faring. Kant.  bemærkede  hertil,  at  Hume  konsekvent  ogsaa 
maatte  have  negtet  Nødvendigheden  paa  det  mathematiske 
Omraade.  Dette  anerkjender  Stuart  Mill  og  lærer,  at  alle 
mathematiske  Axiomer  grunde  sig  paa  Erfaring,  paa  fast 
og  stadig  Ideassociation,  og  at  Modsigelsens  Grundsætning 
kun  er  Udtrykket  for  det  mest  abstrakte  Resultat  af  Er- 
faringen. Først  herved  har  Empirismen  naaet  sin  Fuld- 
endelse. Men  naar  al  Nødvendighed  saaledes  negtes,  maa 
det  Spørgsmaal  naturligvis  opkastes,  hvorledes  Empirismen 
vil  kunne  godtgjøre  sin  egen  Sandhed.  Herbert  Spencer 
hævder  her  overfor  Stuart  Mill,  at  hvis  hele  den  empiriske 
Erkj endelse  ikke  skal  svæve  i  Luften,  maa  der  være  et  Kri- 
terium, som  fra  først  af  og  helt  igjennem  ligger  til  Grund 
for  den,  og  i  Kraft  af  hvilket  ethvert  Fremskridt  i  Er- 
kj endelse  gjeres.  »At  sige,  at  der  ikke  gives  nødvendige 
Sandheder,  er  det  Samme  som  at  sige,  at  Slutningen  ikke 
med  Nødvendighed  indeholdes  i  sine  Præmisser  men  er  en 
empirisk  Dom,  som  ikke  sikkert  er  sand.  Den  rene  Empi- 
risme gaaer  ud  fra  en  Uvished  og  bevæger  sig  gjennem 
en  Række  af  Uvisheder.  Man  kan  standse  den  ved  ethvert 
Skridt,  saalænge  den  ikke  har  gjort  Rede  for  sin  oprindelige 
Forudsætning.«  Før  man  antager  Noget  for  sandt,  maa 
man  gjøre  sig  Rede  for,  hvad  Betingelsen  i  det  Hele  er 
for,  at  Noget  skal  være   sandt.    Bevidstheden  maa  ved 

Undersøgelse  af  sine  egne  Tilstande  komme  til  en  Afgjørelse 
af,  hvilken  Egenskab  det  egentlig  er,  der  menes,  naar  Noget 
sættes  som  sandt. 

En  af  Vanskelighederne  ved  den  tidligere  empiriske 
Skoles  Psykologi  var  den  af  Coleridge  fremhævede,  at  den 
sjælelige  Aktivitet  forblev  uforklaret.  Her  har  den  engelske 
Psykologi  gjort  et  Skridt,  som  Stuart  Mill  træffende  sam- 
menligner med  det  Skridt,  hvorved  Laromiguiére  gik  ud 
over  Condillac,  idet  han  fremhævede  Sindets  Aktivitet  i 
Opmærksomheden.  Stottet  til  physiologiske  Kjendsgjerninger 
har  nemlig  Alexander  Bain,  en  engelsk  Psycholog,  der  staaer 
Mill  nær,  paavist  et  oprindeligt  aktivt  Element  som  Ud- 
gangspunkt for  det  sjælelige  Liv,  nemlig  den  primitive,  au- 
tomatiske Bevægelse,  som  gaaer  forud  for  al  Sandsning, 
som  ved  de  enkelte  Sandsninger  ledes  i  bestemte  Retninger, 
men  uden  hvilken  disse  Sandsninger  ikke  kunne  finde 
Sted,  —  den  første  Spire  til  Tankens  og  Villiens  Akti- 
vitet. 

Blev  -Øiet  saaledes  aabnet  for  Sider  af  Virkeligheden, 
man  tidligere  havde  været  blind  for,  saa-  blev  det  tillige 
ledet  til  dristigere  og  mere  omfattende  Synspunkter.  Ved 
Siden  af  Philosopherne  optræde  her  Historikerne  og  Natur- 
forskerne. Ideen  om  Menneskeslægtens  og  Menneskeaandens 
Udvikling  paa  de  forskjellige  Omraader  baner  sig  Vei  gjennem 
den  af  Kant  og  Herder  grundlagte  Historiens  Philosophi ;  den 
spekulative  Naturphilosophi  og  den  komparative  Naturviden- 
skab vise,  at  Udviklingens  Ide  ikke  er  indskrænket  i  sin 
Gyldighed  til  Aandens  Verden,  men  at  den  omfatter  Natur 
og  Aand  som  Led  af  samme  Kjede.  Den  ældre  Skoles 
ængstelige  og  snevre  psykologiske  Empirisme  forsvandt  for 
disse  storartede  Anskuelser.  Der  maatte  da  nødvendigvis 
fremstille  sig  den  Opgave  at  samle  alle  enkelte  Under- 
søgelser til  en  omfattende  Verdensanskuelse,  behersket  af 
ét  ledende  Princip.  Det  er  en  Opgave,  hvortil  der  kun 
findes  spredte  Bidrag  hos  de  tidligere  engelske  Tænkere, 
men  som  de  store  philosophiske  Systemer  paa  Fastlandet 
vare  Forsøg  paa  at  løse.    Ogsaa  vor  Tids  engelske  Philo- 

sopher  fastholde,  at  vor  Erkjendelse  kun  er  relativ  og 
phænomenal  og  ikke  kan  gribe  det  Absolute ;  men  selve  den 
relative  Viden  kan  dog  organiseres  til  et  sammenhængende 
Hele,  og  da  det  er  umuligt  for  Tanken  at  holde  det  Rela- 
tive dualistisk  sondret  fra  det  Absolute,  som  den  under  en 
eller  anden  Form  maa  statuere,  saa  se  vi  ogsaa  den  dyb- 
sindigste af  disse  Philosopher,  Herbert  Spencer,  anerkjende, 
at  der  ved  Udmaalingen  og  Artikulationen  af  den  relative 
Videns  Omraade  vindes  indirekte  Bestemmelser  af  den 
absolute  Kraft,  til  hvilken  Udviklingens  Ide,  den  herskende 
Ide  i  Phænomenernes  Rige,  viser  tilbage. 

Idet  paa  denne  Maade  den  empiriske  Philosophi 
nærmer  sig  Spekulationen,  dels  ved  Anerkjendelse  af  de 
oprindelige  Forudsætninger,  hvorpaa  ogsaa  Spekulationen 
bygger  (det  aprioriske  Sandkedskriterium ;  Selvets  oprindelige 
Aktivitet),  dels  ved  Bestræbelsen  for  en  altomfattende  Ver- 
densanskuelse, der  i  det  Betingede  finder  Bestemmelser  for 
det  Ubetingede,  i  det  Relative  indirekte  Former  for  det 
Absolute,  —  nærmer  den  sig  særlig  den  Retning  i  vor 
Tids  tydske  Philo'sophi,  som  kan  kaldes  Virkelighedsidea- 
lismen,  fordi  den  gaaer  ud  fra  Betragtningen  af  Virkelig- 
heden og  kommer  til  det  Resultat,  at  denne  i  sidste  Instants 
er  af  ideal  Natur.  *)  En  lignende  Gang  finde  vi  i  Nuti- 
dens engelske  Philosophi.  Her  er  hos  Englænderne  en 
stærkere  empirisk  og  skeptisk  Tendents,  men  den  praktiske 
Idealisme,  der  er  saa  karakteristisk  for  disse  tilsyne- 
ladende saa  prosaiske  Forskere,  maa  dog  tilsidst  ogsaa  føre 
spekulative  Konsekventser  med  sig,  forsaavidt  ikke  allerede 
den  theoretiske  Interesse  leder  i  denne  Retning.  Ogsaa 
hvad  den  tydske  »Virkelighedsidearisme>>  angaaer,  gjælder 
det,  at  det  Absolute  væsentlig  opfattes  som  videnskabeligt 
og  praktisk  Ideal.  Den  Tid  synes  i  det  Hele  at  være  forbi, 
da  man  ad  den  dialektiske  Begrebsudviklings  Vei  troede 


*)  Se  min  Bog  „Philosophien  i  Tydskland  efter  Hegel"  pag. 

220-319. 

at  kunne  gribe  det  Absolute.  Selv  det  hedeste  og  klarest 
tegnede  Gudsbegreb  er  dog  kun  et  Symbol,  et  Grændse- 
begreb,  hvortil  vi  komme,  men  som  vi  ikke  kunne  gjennem- 
fore.  Dog  maa  det  fastholdes ,  at  vi  med  Nødvendighed 
komme  til  dette  Begreb.  At  det  maa  være  en  Hypothese, 
er  sandt;  men  det  er  en  Hypothese,  vi  under  en  eller  anden 
Form  nodes  til  at  opstille,  og  det  Spørgsmaal  kan  derfor 
ikke  skydes  tilside  i  Philosophien,  hvilken  Hypothese  der 
kommer  Sandheden  nærmest.  Den  spekulative  Kritik  har 
■  her  Arbeide  nok,  et  Arbeide,  der  aldrig  vil  ende,  saalænge 
Menneskeaanden  ikke  bliver  træt  af  at  sysle  med  sine  høieste 
Ideer.  Ogsaa  dette  er  et  af  de  Punkter,  hvori  den  engelske 
Philosophi  adskiller  sig  fra  den  franske  Positivisme.  August 
Comte  vilde  vel  ophæve  al  Theologi  og  Metaphysik,  men 
statuerede  dog  et  Absolut,  et  »høieste  Væsen,«  som  faldt 
sammen  med  selve  Menneskeheden,  betragtet  som  et  Hele 
i  Fortid,  Nutid  og  Fremtid,  i  hvis  Tjeneste  og  for  hvis 
Udvikling  alle  Enkelte  skulle  arbeide  og  fuldstændig  opofre 
sig.  Herimod  gjælder  den  Indvending,  som  Spencer  frem- 
fører, at  det  Ubetingede  ikke  kan  søges  paa  noget  enkelt 
Omraade,  men  maa  være  den  universelle  Kraft,  som  rører 
sig  i  Alt  og  ligger  til  Grund  for  hele  Tilværelsen.  — 

Af  denne  almindelige  Karakteristik  kunne  vi  uddrage 
det  Resultat,  som  i  den  følgende  Fremstilling  vil  finde  sin 
nærmere  Begrundelse,  at  den  engelske  Philosophi  i  vor  Tid 
viser  os,  hvorledes  Empirismen,  netop  naar  den  gjennem- 
føres,  fører  ud  over  sig  selv.  Som  vi  have  set,  tager  vor 
Tids  engelske  Philosophi  sit  Udgangspunkt  i  den  tidligere 
engelske  Skoles  Principer,  men  ved  den  Udvikling,  den  giver 
disse  Principer,  fører  den  dem  ud  over  Skolens  Begrænds- 
ning.  Vi  maa  derfor  tilskrive  den  en  ikke  ringe  Betydning 
for  Philosophiens  videre  Udvikling  og  Bearbeidelsen  af  dens 
universelle  Problemer.  — 

Som  allerede  bemærket,  forstaa  vi  ved  den  engelske 
Philosophi  særlig  den  empiriske  og  realistiske  Retning. 
Men  vi  maa  dog  for  at  give  et  klart  Billede  af  den  philo- 
sophiske  Bevægelse  i  England  ogsaa  fremdrage  Repræsen- 


2 


18 


tanter  for  denne  Retnings  Modsætning.  Efter  derfor  først 
at  have  beskjæftiget  os  med  Stuart  Mill,  Empirismens 
Fuldender,  og  Psychologen  Bain,  som  i  det  Væsentlige 
slutter  sig  til  ham,  ville  vi  i  Korthed  karakterisere  Mills 
Modstandere  Whewell  og  Hamilton,  som  især  ere  paavirkede 
af  den  kritiske  Philosophi.  Det  tredie  Afsnit  af  vor  Frem- 
stilling vil  give  en  Udsigt  over  Herbert  Spencers  Lære,  som 
paa  engang  har  sine  Forudsætninger  i  den  empiriske  og 
den  kritiske  Skole,  som  klarest  og  bestemtest  forer  ud  over 
Empirismens  Grændser,  og  som  betegner  den  storartede 
Afslutning  af  de  philosophiske  Bestræbelser  i  England  i 
vor  Tid. 


Andet  Kapitel. 


Den  rene  Empirisme* 

I.  John  Stuart  Mill  (f.  1806,  d.  1873)  mod- 
tog, som  man  ser  af  hans  Autobiographi,  allerede  tidlig 
Indtryk,  der  bleve  bestemmende  for  hans  hele  theoretiske 
og-  praktiske  Retning,  Faderen,  James  Mill,  førte  ham 
tidlig  ind  i  det  18de  Aarhundredes  Philosophi  og  lærte  ham 
at  betragte  dens  Lærdomme  ikke  blot  som  Theorier,  men 
næsten  som  Udtryk  for  sin  Religion,  fordi  de  alene  for- 
maaede  at  bekæmpe  de  herskende  Fordomme,  som  hindre 
Menneskehedens  Fremskridt  til  Frihed  og  Lyksalighed.  Det 
er  igjennem  James  Mill,  at  vor  Tids  engelske  Philosophi 
staaer  i  Forbindelse  med  det  1  8de  Aarhundredes.  Han  var 
væsentlig  dannet  ved  Studiet  af  Hartley  og  Hume  og  be- 
tragtede ligesom  disse  to  Tænkere  Forestillingernes  Asso- 
ciation som  den  psykologiske  Grundlov,  en  Opfattelse,  som 
allerede  er  forberedt  af  Thomas  Hobbes.  Skjondt  Stuart 
Mill  ikke  særlig  har  behandlet  Psykologien,  ligger  dog  denne 
psykologiske  Theori  til  Grund  for  hele  hans  System ;  til 
den  vise,  som  -han  stedse  selv  fremhæver,  alle  hans  logiske, 

metaphysiske  og  ethiske  Undersøgelser  tilbage.  Vi  maa 
derfor ,  baade  for  at  vise  den  historiske  Sammenhæng 
mellem  det  19de  og  det  18de  Aarhundredes  engelske 
Philosophi  og  for  særlig  at  forstaa  Stuart  Mills  Standpunkt, 
i  Korthed  omtale  den  nævnte  psykologiske  Theoris  tidligere 
Former. 

I  sin  Udvikling  fra  Locke  til  Hume  førte  det  18de 
Aarhundredes  Philosophi  til  at  eliminere  Selvets  Begreb  og 
opfatte  Sjælelivet  blot  som  en  Række  af  Forestillinger  og 
Fornemmelser,  en  Række,  som  man   saa  igjen  søgte  at 
simplificere  ved  at  føre  alle  Forestillinger  tilbage  til  Sand- 
sefornemmelser.    Lovene  for  Sjælelivet  opfattedes  da  ikke 
som   Udtryk   og  Former   for   Selvets  Energi,   men  som 
Formler  for   det  mekaniske  Vexelforhold  mellem  de  en- 
kelte Led  i  Rækken  af  sjælelige  Phænomener,  i  sidste  In- 
stants  af  Sandsefornemmelser.    En   fuldstændig  Lære  om 
disse  Love,  Lovene  for  Ideassociationerne,  søgte  først  David 
Hartley  (f.  1  705,  d.  1757)  at  give  i  sit  Værk  »Obser- 
vations on  man.»     Hartley  giver  Associationstheorien  et 
physiologisk  Grundlag,  idet  han,  sluttende  sig  til  Newtons 
Emissionstheori,  som  den  store  Naturforsker  ikke  blot  an- 
vendte til  Forklaring  af  Lys  virkningerne,  men  ogsaa  til  at 
forklare  Nervevirkningerne,  fører  alle  Sandsninger  og  Fore- 
stillinger tilbage  til  Svingninger  i  Hjernesubstantsen,  frem- 
kaldte ved  Indtrykkene  udenfra.    Naar  nu  visse  bestemte 
Svingninger  ofte  komme  igjen,  maa  der  i  Hjernesubstantsen 
opstaa  en  Disposition  til  at  gjentage  dem  under  visse  Be- 
tingelser.   Hvilke  disse  Betingelser  ere,   lære  vi  af  Ide- 
associationernes Love,  som  vi  finde  ved  psykologisk  Ana- 
lyse.   Medens  Hume  endnu  skjelner  mellem  tre  forskjellige 
Associationslove :  Association  paa  Grund  af  Lighed,  Sam- 
mentræf (Kontiguitet)   og  Kausalitetsforhold  mellem  Fore- 
stillingerne, saa  fører  Hartley   disse  Love   tilbage  til  en 
eneste,  Sammentræffets,  Berøringens  (Kontiguitetens)  Lov : 
to  Sandsefornemmelser  forbindes  eller  associeres,  naar  de 
Indtryk,  der  fremkalde  dem,  indtræffe  samtidig  elter  umiddel- 
bart efter  hinanden.    Naar  da  senere  det  ene  Indtryk  ind- 

træder  igjen,  vil  der  være  en  Disposition  til  ogsaa  at  frem- 
kalde den  til  det  andet  Indtryk  svarende  Forestilling,  efter- 
som der  i  Hjernen  vil  være  en  Disposition  til  at  gjentage 
den  til  dette  andet  Indtryk  svarende  Svingning.  En  Fore- 
stilling er  kun  Resten  af  et  tidligere  Indtryk,  beroende  paa 
en  svagere  Svingning,  der  er  ligesom  Efterklangen  af  den 
ved  selve  Indtrykket  fremkaldte  stærke  Svingning.  Ved 
Sammensmeltning  af  enkelte  Forestillinger  formedelst  deres 
hyppige  Gjentagelse  i  Forening  med  hverandre  opstaaer  en 
sammensat  Ide,  som  tilsidst  synes  at  danne  en  uopløselig 
Enhed,  fordi  de  enkelte  Forestillingselementer ,  hvoraf  den 
er  sammensat,  forsvinde  fra  Bevidstheden,  idet  enhver  enkelt 
af  dem  overvindes  af  Summen  af  alle  de  andre.  Den 
sammensatte  Ide  synes  tilsidst  slet  ikke  at  have  noget 
Slægtskab  med  de  Forestillinger  og  Sandsninger,  af  hvilke 
den  er  bleven  til,  ligesom  et  Lægemiddel  i  sin  Smag  kan 
være  helt  forskjelligt  fra  ethvert  enkelt  af  de  Stoffer,  hvoraf 
det  er  tilberedt.  De  sammensatte  Ideer  kunne  nu  igjen 
sammensættes  med  hverandre,  og  saaledes  i  det  Uendelige. 
Deraf  kommer  det,  at  mange  Ideer  synes  at  opstaa  ligesom 
af  sig  selv,  indenfra,  hvilke  man  da,  som  Locke,  har  ud- 
ledt af  en  egen  sjælelig  Evne,  Reflexionen;  men  en  fortsat 
Analyse  vil  kunne  fore  alle,  selv  de  hoieste  og  mest  sam- 
mensatte Ideer  tilbage  til  Enkeltforestillinger,  og  disse 
igjen  til  Sandseindtryk.  Paa  Følelsen  af  Lyst  og  Ulyst 
øve  Ideassociationerne  en  opdragende  Magt :  de  sandselige 
Fornemmelser  vige  efterhaanden  for  de  ideelle  Følelser,  idet 
de  umiddelbare  Gjenstande  for  Lyst  og  Smerte  træde  tilbage 
for  Forestillinger,  der  ikke  i  sig  selv  medføre  sandselig 
Nydelse  eller  Lidelse.  Herpaa  beroer  Evnen  til  at  uddanne 
sin  Villie  og  hæve  sig  op  over  det  Sandselige.  Og  ad 
denne  Vei  uddanne  den  moralske  Sands  og  de  moralske 
Ideer  sig.  Men  paa  den  anden  Side  beroer  ogsaa  al  For- 
dom og  al  Indflydelse  af  Autoritet  paa  Ideassociationens 
Magt. 

Coleridge  har  med  Rette  fremhævet  den  strenge  Kon- 
sekvents,  hvormed  Hartley  gjennemfører  sin  Theori.  Naar 

Sjælelivet  opfattes  som  beroende  paa  mekaniske  Forbindelser 
mellem  enkelte  Elementer,  kan  det,  ligesom  ved  Forbindelsen 
mellem  materielle  Atomer,  kun  være  den  umiddelbare  Be- 
røring, der  medfører  Forbindelsen.  Derfor  staaer  hos 
Hartley  den  [psykologiske  Hypothese  ogsaa  i  nøie  Forbin- 
delse med  den  physiologiske  Theori.  Thi  vel  er  der,  som 
Lewes  fremhæver  i  sin  Kritik  af  Hartley,  ikke  nogen  saa- 
dan  Lighed  mellem  physiologiske  og  psykologiske  Phæ- 
nomener,  at  vi  af  hine  kunne  lære  Noget  om  disse, 
og  vort  Kjendskab  til  Fornemmelserne  er  større  end  vort 
Kjendskab  til  deres  physiologiske  Grundlag;  men  Associa- 
tionspsykologien  beroer  jo  netop  paa,  at  de  sjælelige 
Phænomener  opfattes  i  Analogi  med  de  legemlige.  Naar 
derfor  den  physiologiske  Hypothese  opgives,  har  Associations- 
psykologien  allerede  mistet  sin  absolute  Karakter. 

James  Mills  (f.  1773,  d.  1836)  psykologiske  Lære 
adskiller  sig  fra  Hartleys  ved  Opgivelse  af  den  physiologiske 
Hypothese  og  ved  en  bestemtere  og  omhyggeligere  Gj en- 
nemførelse  af  den  psykologiske  Analyse.  Hans  »Analysis 
of  the  phenomena  of  the  human  mind»  udkom  1829  og 
blev  1869  udgivet  paa  Ny  af  hans  Søn,  forsynet  med  særdeles 
interessante  Noter  af  denne,  af  Psykologen  Bain,  af  Philo- 
logen  Findlater  og  af  Historikeren  Grote.  I  disse  Noter 
gives  der  Berigtigelser  og  Forklaringer  og  føres  Under- 
søgelsen videre,  saa  at  man  her  har  ligesom  et  Repertorium 
for  den  empiriske  Psykologi  i  England.  —  Det  er  hos 
James  Mill  ligesom  hos  Hartley  Kontiguitetens  (Berøringens) 
Lov,  der  lægges  til  Grund.  Fornemmelser,  der  pleie  at 
indtræffe  samtidig  eller  umiddelbart  efter  hinanden,  associere 
sig,  og  Forestillingerne  følge  efter  eller  med  hverandre 
ligesom  de  Sandsefornemmelser,  hvis  Billeder  de  ere.  For- 
uden Hyppigheden  af  visse  Fornemmelsers  Sammentræf,  er 
det  ogsaa  den  Interesse,  dette  Sammentræf  har  for  Indi- 
videt, der  styrker  Associationen  ;  Interessen  leder  os  til  at 
lægge  Mærke  til  de  hyppige  og  konstante  Sammenhænge, 
thi  paa  dem  grunde  vi  Planerne  for  vor  Handlen.  Snart 
danner  der  sig  da  for  Bevidstheden  en  Modsætning  mellem 

konstante  og  variable  Forhold.  Jeg  har  ligesaa  ofte  set 
Fuglen  flyve  fra  Vest  til  Ost  som  fra  Ost  til  Vest,  men 
jeg  har  altid  set  Stenen  tilsidst  falde  til  Jorden,  naar  den 
blev  kastet,  aldrig  vedblive  at  fare  i  den  modsatte  Retning. 
To  Forestillinger,  som  paa  denne  Maade  stedse  vise  sig  at 
høre  sammen,  indgaa  en  uopløselig  Forening,  en  fast 
Association,  og  heri  bestaaer,  hvad  vi  kalde  Tro  eller  An- 
tagelse. Naar  vi  se  det  ene  Phænomen  indtræde  (f.  Ex. 
Kastet  af  Stenen),  vente  vi  ogsaa,  at  den  andet  (Stenens 
Fald)  vil  følge  efter.  — 

Den  psykologiske  Mekanisme,  som  Hartley  og  James 
Mill  lærte,  ligger  nu,  som  allerede  bemærket,  til  Grund 
Stuart  Mills  hele  Lære.  Den  danner  den  Forudsætning, 
til  hvilken  han  paa  ethvert  Punkt  kommer  tilbage.  Men 
han  antager  dog  ikke  Associationslæren  ganske  i  den  Form, 
hvori  hine  ældre  Forskere  fremstillede  den;  hans  egne  Un- 
dersøgelser førte  ham  paa  flere  afgjørende  Punkter  ud  over 
den,  som  man  navnlig  ser  af  hans  Noter  til  Faderens 
Værk.  Dette  bringer  da  ikke  faa  Inkonsekventser  ind  i 
hans  Lære,  idet  han  ikke  er  bleven  sig  bevidst,  at  de  Berig- 
tigelser, han  foretager  ved  den  ældre  Theori,  ofte  ligefrem 
føre  til  fuldstændig  at  ophæve  dennes  Forudsætninger, 
hvilke  han  dog  mener  at  kunne  fastholde.  Saa  klar  og 
aaben  en  Aand,  som  denne  Tænker  er,  saa  stor  en  Lyst 
og  Glæde,  han  finder  i  Debatten  med  andre  Standpunkter, 
og  saa  uforbeholdent  han  anerkj  ender  det,  naar  han  er 
bleven  sig  Vanskeligheder  bevidst,  hans  Theori  ikke  kan 
løse,  saa  mærker  han  dog  ikke,  at  han  her  har  forladt  sine 
oprindelige  Forudsætninger.  Han  omtaler  i  sin  Autobio- 
graphi,  hvilken  Kamp  han  havde  at  bestaa  for  at  frigjøre 
sig  fra  de  ensidige  Synspunkter,  Faderens  stærke  Paa  virk- 
ning allerede  tidlig  havde  bibragt  ham;  og  vi  ville  finde 
Sporene  af  denne  Kamp  i  de  antydede  indre  Modsigelser  i 
hans  Lære.  Associationspsykologien  er  det  mægtige  Vaaben, 
han  retter  imod  sine  Modstandere,  men  den  er  tillige  en 
Vægt,  der  tynger  paa  ham  selv  og  gjør  ham  ude  af  Stand 
til  at  fuldende,  hvad  han  stræber  efter  at  naa.  Ganske 

i  Almindelighed  kan  hin  Modsigelse  siges  at  fremkomme 
ved,  at  Associationstheorien  hviler  paa  en  udvortes  og 
mekanisk  Opfattelse  af  Sjælelivet,  der  vel  er  berettiget  som 
empirisk  Grundlag,  men  som  overser  en  Rest,  der  her  er 
Sagens  egentlige  Kjerne,  nemlig  det  egentlige  Selv,  den 
subjektive  Energi,  som  maa  være  tilstede,  om  end  i  rudi- 
mentær Form,  i  den  dunkleste  Fornemmelse,  og  som  er 
den  Magt,  der  ene  kan  bringe  Enhed  og  Sammenhæng  i 
Forestillingskredsen.  Ideassociationen  er  en  af  de  vigtigste 
reale  Faktorer  i  Sjælelivet,  men  kan  selv  kun  opfattes  ret 
ved  at  ses  som  en  elementær  Form  for  Selvets  Energi. 
Naar  man,  som  vi  ville  see  Stuart  Mill  gjøre,  indrømmer, 
at  denne  Energi  udgjør  Aandens  egentlige  Væsen,  og  at 
den  ikke  kan  forklares  ved  Associationslæren,  saa  er  det 
inkonsekvent  vedblivende  at  betragte  dennes  Principer  som 
eneste  Grundlag  for  Psykologien. 

Dersom  Stuart  Mills  Forhold  til  den  tidligere  engelske 
Philosophi  havde  været  mere  bekjendt,  vilde  man  ikke  saa 
ofte  have  set  ham  betegnet  som  Positivist  og  som  Discipel 
af  Auguste  Comte.  Han  har  selv  udtrykkelig  afvist  denne 
Betegnelse  i  sit  Skrift:  »Auguste  Comte  and  Positivisme 
Ikke  blot  var  hele  hans  Anskuelse  grundlagt,  før  Comtes 
Skrifter  udkom,  men  han  afviger  ogsaa  i  meget  væsentlige 
Punkter  fra  den  store  franske  Philosoph.  Som  dennes 
Hovedfortjeneste  fremhæver  Mill  hans  Opfattelse  af  Menneske- 
aandens  Udvikling  gjennem  tre  Stadier,  det  theologiske,  det 
metaphysiske  og  det  positive,  og  den  Maade,  hvorpaa  han 
derved  begrunder  Videnskabernes  Klassifikation.  Men  til 
denne  Anerkj endelse  føier  Mill  nogle  eiendommelige  Ind- 
skrænkninger. Fordi  det  indrømmes,  at  vi  kun  erkjende 
Phænomenerne  og  deres  Love,  medens  det  Absolute  ligger 
ud  over  vor  Rækkeevne,  følger  deraf  ikke,  at  det  theologiske 
Stadium  skulde  være  aldeles  overvundet  i  den  Forstand, 
at  der  skulde  komme  en  Tid,  da  Menneskeslægten  ganske 
holdt  op  med  at  spørge  efter  den  oprindelige  Aarsag,  det 
absolute  Princip  til  Alt.  Den  »positive«)  Philosoph  kan 
herom  danne  sig  den  Mening,  han  anser  for  den  rette ;  den 


24 


vil  da  blive  Gjenstand  for  den  positive  Kritik;  men  det  er 
ikke  nødvendigt,  at  alle  Tænkere  stemme  overens  i  disse 
Sager.  »Den,  som  betragter  alle  Begivenhéder  som  Led  i 
en  fast  Orden,  idet  enhver  af  dem  er  den  uforanderlige 
Folge  af  en  foregaaende  Betingelse  eller  af  en  Kombination 
af  foregaaende  Betingelser,  antager  fuldstændig  den  positive 
Maade  at  tænke  paa,  hvad  enten  han  anerkjender  eller 
ikke  anerkjender  en  universel  Grund,  hvis  oprindelige  Følge 
hele  Naturens  System  er,  og  hvad  enten  denne  universelle 
Grund  opfattes  som  Aand  eller  ikke.»  Fordi  fremdeles  det 
positive  Stadium  skal  afløse  det  metaphysiske,  følger  det 
ikke,  at  det  ikke  længere  skulde  være  nødvendigt  at  an- 
stille Undersøgelser  og  Analyser  af  de  Forudsætninger  og 
Principer,  hvorpaa  vor  Erkjendelse  hviler.  Men  Betydningen 
af  saadanne  Undersøgelser  er  Comte  tilbøielig  til  at  overse, 
ligesom  han  slet  ikke  har  givet  Logiken  og  Psykologien 
Plads  i  sit  System  (smlgn.  ovenfor  S.  9-10).  Den  al- 
mindelige Videnskabslære  skal  løse  to  Opgaver :  den  skal 
vise  os  de  Veie,  ad  hvilke  den  menneskelige  Tanke  naaer 
Erkjendelsen,  og  de  Midler,  ved  hvilke  Erkj endelsens  Sand- 
hed kan  godtgjøres.  Men  Comte  har  kun  behandlet  den 
første  Opgave,  ikke  den  anden;  han  har  ikke  indset  Veri- 
fikationens Betydning,  som  den  induktive  Logik  påaviser. 
Dermed  hænger  det  sammen,  at  Comte  betragtede  Hypo- 
theserne  som  Midler  til  at  tilfredsstille  vor  intellektuelle 
Trang  til  Klarhed  og  Sammenhæng  mellem  Phænomenerne,. 
i  Stedet  for  som  Veie  til  at  finde  Phænomenernes  reale 
Aarsager.  Han  erklærer  endog,  at  »det  mest  philosophiske 
Synspunkt  tilsidst  fører  til  at  opfatte  Studiet  af  Naturlovene 
som  bestemt  til  at  fremstille  "den  ydre  Verden  for  os,  med 
Tilfredsstillelse  af  vor  Forstands  væsentlige  Tilbøieligheder», 
til  hvilke  han  regner  Trangen  til  Orden  og  Harmoni,  til 
Skjonhed  og  Idealitet.  Tyngdepunktet  truer  altsaa  her  med 
at  flytte  sig  fra  det  Objektive  til  det  Subjektive,  skjøndt 
Positivismen  efter  Comtes  Lære  netop  skulde  udelukke  alt 
Subjektivt,  Med  Rette  finder  Mill  heri  Spiren  til  Comtes- 
senere  mystiske  Spekulationer,  hvor  den  »subjektive  Syn- 

these »  skulde  træde  i  Stedet  for  den  objektive.  Mill  er 
her  mere  positivistisk  end  Comte,  men  han  forlader  Posi- 
tivismen ved  at  hævde  Logiken  som  særegen  Videnskab.  — 
Ligesom  Comte  oversaa  den  logiske  Analyses  Betydning, 
saaledes  negtede  han  ogssa  Psykologiens  Realitet  som 
selvstændig  Videnskab,  fordi  den  hviler  paa  Selviagttagelse, 
der  efter  hans  Anskuelse  kun  forer  til  subjektive  Illusioner. 
I  Stedet  for  Psykologien  vil  han  sætte  Phrenologien.  Mill 
hævder  Psykologiens  Selvstændighed  som  en  Videnskab,  der 
har  sine  særegne  Principer  og  Love,  nemlig  Ideassociationens 
Love,  der  ere  for  Psykologien,  hvad  Tyngdeloven  er  for 
Astronomien,  og  hvad  Vævenes  elementære  Egenskaber  ere 
for  Physiologien.  —  Philosophien  har  saaledes  for  Mill  en 
dybere  Grund  og  et  videre  Omfang  end  for  Comte.  Mill 
selv  har  som  Tænker  en  videre  Horizont  og  en  storre  Be- 
vægelighed end  Comte;  men  han  staaer  paa  den  anden 
Side  tilbage  for  den  franske  Philosoph  i  streng  Konsekvents 
og  systematisk  Afsluttethed.  — 

Stuart  Mills  Hovedværk  er  hans  Logik.  Han  har  her 
med  Mesterskab  skildret  den  induktive  Forskens  Methode 
i  dens  fineste  Nuancer  og  er  mere  end  nogen  anden  Logiker 
kommen  Ansigt  til  Ansigt  med  Erkjendelsens  virkelige, 
praktiske  Funktioner.  Det  vil  være  vanskeligt  at  finde 
noget  Sidestykke  til  dette  Værk,  naar  man  ikke  gaaer  til- 
bage til  Aristoteles.  Hvad  denne  gjorde  for  Syllogismen, 
for  den  deduktive  Logik,  har  Mill  gjort  for  Induktionen, 
for  den  experimentale  Forskens  Logik.  Allerede  Baco  og 
Descartes  polemiserede  mod  Syllogismen  og  negtede  dens 
Betydning  som  Erkjendelsesmethode ;  men  den  nye  Logik, 
Baco  lovede,  kunde  dengang  endnu  ikke  fremstilles.  Lige- 
som Aristoteles  først  kunde  opstille  Theorien  om  Syllogismen, 
efterat  Reflexionen  og  Dialektiken  var  bleven  øvet  og  ud- 
viklet af  Sokrates  og  Plato,  saaledes  kunde  Induktionens 
Theori  først  gjennemføres,  efterat  den  experimentale  For- 
sken havde  arbeidet  længe  og  paa  forskjellige  Omraader. 
Og  da  viste  det  sig  ogsaa,  at  den  formelle  (syllogistiske) 
Logik  ikke  var  nok,  men  at  der  behøves  en  Lære  om  den 

objektive  Sandhed  og  Vished,  en  »philosophy  of  evidence», 
der  ikke  blot  er  analytisk  og  sikrer  mod  Selvmodsigelse, 
men  virkelig  forer  Erkjendelsen  videre,  ad  Synthesens  Vei 
beriger  med  nyt  Indhold. 

Ved  at  slutte  forstaaer  man  i  Almindelighed  at  udlede 
en  Sætning  af  en  anden.  Men  dette  er  ifølge  Mill  ikke 
Slutningens  oprindelige  Form.  Oprindelig  slutter  man 
hverken  fra  det  Almindelige  til  det  Enkelte  eller  fra  det 
Enkelte  til  det  Almindelige,  men  fra  et  Enkelt  til  et  andet 
Enkelt.  Sandsningen  viser  os  to  Phænomener  (  a  og  b ) 
forbundne  enten  ved  Samtidighed  eller  umiddelbar  Succes- 
sion, og  ifølge  Associationens  Lov  fremkalder  Opfattelsen  af 
det  ene  Phænomen  (a)  siden  Forestillingen  om  det  andet  (b). 
Dette  er  den  mest  elementære  Slutning,  som  er  rent  in- 
stinktmæssig og  mekanisk,  og  som  foretages  selv  af  Dyr 
og  smaa  Børn.  Naar  Barnet  engang  har  brændt  sig  (b) 
paa  den  varme  Kakkelovn  (a),  vil  Synet  af  Kakkelovnen 
(a)  siden  fremkalde  Forestillingen  om  Smerten  ved  at  brænde 
sig  (b),  og  derfor  »skyer  brændt  Barn  Ilden.«  —  Men  naar 
de  Erfaringer,  hvoraf  Slutningen  skal  drages,  ere  mang- 
foldige og  adskilte  i  Tid,  maa  de  fastholdes  og  sammen- 
holdes ved  et  Fællesnavn;  kun  derved  bliver  det  muligt  at 
gjøre  sig  skarpt  og  bevidst  Rede  for  den  Operation ,  man 
foretager.  I  Stedet  for  den  elementære  Slutning,  der  gik 
fra  det  ene  Enkelte  til  det  andet  Enkelte,  træder  altsaa  nu 
en  mere  indviklet  Proces.  Først  opstilles  ved  Induktion 
(i  snevrere  Betydning)  en  almindelig  Sætning  som  Udtryk 
for  de  givne  Erfaringers  Sum  (ai  +  a2  -f-  a3  =  A),  og  af 
denne  almindelige  Sætning  (A)  udlede  vi  saa  det  andet 
Enkelte  (b)  ved  syllogistisk  Deduktion.  Men  denne  ind- 
viklede Proces  er  kun  en  anden  Form  for  hin  elementære 
Slutning:  dels  er  det  Almene  kun  Summen  af  det  Enkelte, 
og  dels  have  vi  ligesaa  megen  Ret  til  at  drage  en  Slut- 
ning om  en  hel  Klasse  som  om  et  enkelt  Phænomen,  for- 
saavidt  det  besidder  Klassens  Attributer.  Syllogismen,  Slut- 
ningen fra  det  Almene  til  det  Enkelte,  er  kun  en  Prøve, 
vi  anstille,  det  Almene  selv  er  kun  Summen  af  den  tid- 

ligere  Erfaring,  et  Slags  Register,  en  kort  Formel,  som  ikke 
selv  kan  være  oprindeligt  Udgangspunkt. 

Vi  se  saaledes  Associationspsykologien  ligge  til  Grund 
for  Mills  logiske  Theori.  Men  hvorledes  komme  vi  da  ud 
over  det  Tilfældige  i  dette  Grundlag?  Hvorledes  kan  en 
virkelig  Indsigt  og  Erkjendelse  udvikle  sig  af  den  blinde, 
instinktmæssige  Succession  af  Forestillinger?  Stuart  Mill 
siger  selv,  at  hvad  Menneskene  kunne  begribe,  og  hvad  de 
ikke  kunne  begribe,  for  en  stor  Del  er  tilfældigt  og  af- 
hænger af  deres  Erfaring  og  Vaner.  Ved  særlig  at  kulti- 
vere visse  Ideassociationer  kunne  Menneskene  gjore  sig  al- 
deles uskikkede  til  at  begribe  mange  Ting,  medens  de  paa 
den  anden  Side  kunne  begribe  Meget,  som  atter  synes 
Andre  ubegribeligt.  Hvorledes  kunne  vi  da  være  sikre  paa, 
at  vi  pleie  de  rigtige  Ideassociationer?  Det  maa  Logiken 
nødvendigvis  belære  os  om,  da  den  ellers  ikke  vilde  være, 
hvad  den  efter  Mills  Definition  skal  være,  »thi  science  of 
the  conditions  of  correct  thinking .»>  Men  det  ses  let,  at 
Mill  kun  ved  en  Inkonsekvents  kan  opstille  et  Begreb  om 
det  Rigtige,  hvorved  dette  bliver  forskjelligt  fra  det  faktisk 
Antagne.  De  virkelig  opstaaede  Ideassociationer  kunde 
ikke  have  dannet  sig  anderledes,  og  lige  saa  lidt  vil  man 
ifølge  Mills  Forudsætninger  egentlig  kunne  forandre  og 
» kultivere »  dem,  thi  hvorfra  skal  denne  Dannelse  udgaa, 
naar  der  i  Bevidstheden  ikke  er  andre  Faktorer  end  de 
enkelte  Forestillinger,  og  disse  kun  virke  efter  Associationens 
uvilkaarlige  Love  ? 

Ifølge  den  almindelige  Opfattelse  gjælder  det  at  fast- 
holde de  Forbindelser  mellem  Phænomenerne,  der  have 
Nødvendighedens  Karakter,  elier  med  andre  Ord,  at  ordne 
Phænomenerne  ifølge  Aarsagens  Princip.  Men  Mill  er  ikke 
tilfreds  med  dette  Svar.  Ved  Nødvendighed,  siger  han, 
tænker  man  sig  i  Almindelighed  et  mystisk  Baand,  der 
forener  Tingene,  ved  Aarsag  Noget,  der  ikke  blot  stedse 
gaaer  forud  for  noget  Andet,  men  som  ligefrem  frem- 
bringer noget  Andet.  Intet  af  disse  Begreber  kan 
ifølge  Mill  den  induktive  Logik  bruge.    Den  finder  kun  en 

Række  af  Phænomener,  af  hvilke  nogle  bestandig  indtræde 
i  Forening  med  hverandre,  —  den  eneste  Sammenhæng, 
den  kjender.  Om  Nødvendighed  kan  her  kun  være  Tale, 
forsaavidt  man  derved  forstaaer  ubetinget  Forbindelse,  idet 
det  ene  Phænomen  aldrig  er  tilstede,  uden  at  det  andet 
ogsaa  indtræder.  Om  Aarsag  kan  her  kun  være  Tale, 
forsaavidt  man  derved  forstaaer  Totalsummen  af  de  positive 
og  negative  Præcedentser,  ved  hvis  Indtræden  et  vist 
Phænomen  uforanderlig  ogsaa  indtræder.  Aarsagen  er 
derfor  altid  phænomenal,  og  Sporgsmaalet  er,  hvorledes  vi 
opnaa  Erkj endelsen  af  de  phænomenale  Aarsager.  —  Man 
ser  let,  at  Mill  i  sin  Iver  for  at  skyde  den  indre,  i  sig 
grundede  Nødvendighed  tilside,  ikke  mærker,  at  han  kun 
henlægger  Vanskelighederne  et  andet  Sted,  nemlig  mellem 
Phænomenerne  i  Stedet  for  i  deres  Indre.  En  ubetinget 
Forbindelse  kan  den  empirisk-induktive  Betragtning,  kan  i 
hvert  Tilfælde  vor  paa  Ideassociationer  beroende  Erkjendelse 
ikke  naa.  Naar  Mill  alligevel  statuerer  et  saadant  Ubetinget, 
saa  er  det  ikke  blot  en  logisk  Tilsnigelse;  det  er  ogsaa 
fordi  der  her,  som  det  senere  vil  vise  sig,  ubevidst  virker 
et  Princip,  der  fører  ud  over  hans  bevidste  Forudsæt- 
ninger. — 

Det  er  navnlig  ved  Angivelsen  af  de  Veie,  ad  hvilke 
de  phænomenale  Aarsager  kunne  erkj  endes,  at  Mill  har 
ført  Induktionens  Logik  videre.  Baco  var  ikke  naaet  ud 
over  den  tilfældige  Induktion,  som  bestaaer  i  at  samle  og 
opsummere  de  Tilfælde,  der  tale  for,  og  dem,  der  tale  imod 
(de  positive  og  de  negative  Instantser);  Experimentets 
Theori  var  det  forbeholdt  Mill  at  opstille.  Og  han  har 
gjort  det  med  en  saadan  Klarhed  og  Fuldstændighed,  at  en 
Naturforsker  som  Liebig  har  følt  sig  fremmet  i  sine  Under- 
søgelser ved  Studiet  af  hans  Logik. 

Der  er  ifølge  Mill  fire  Methoder  for  den  empiriske 
Forsken.  De  ere  dels  Opdagelsesmethoder,  dels  Bevis- 
methoder.  Vi  give  her  en  ganske  kort  Karakteristik  af 
dem.  1)  Overensstemmelsesmethoden  :  Naar  to  eller  flere 
Tilfælde  af  det  Naturphænomen,   der  skal  udforskes,  kun 

have  én  eneste  Omstæadighed  fælles,  saa  kan  kun  denne 
Omstændighed  være  den  søgte  Aarsag  (eller  Virkning). 
2)  Uoverensstemmelsesmethoden :  Naar  et  Tilfælde,  i  hvilket 
Naturphænomenet  indtræder,  og  et  Tilfælde,  i  hvilket  det 
ikke  indtræder,  have  alle  Omstændigheder  fælles  paa  én 
nær,  der  kun  forekommer  i  det  første  Tilfælde,  saa  er 
denne  den  søgte  Aarsag  (eller  Virkning).  Denne  Methode 
fører  os  ved  direkte  Experiment  med  Vished  til  Aarsagen. 
Hvor  Experimentet  ikke  er  muligt,  maa  vi  lade  os  nøie 
med  Overensstemmelsesmethoden ,  der  ikke  fører  os  til 
egentlige  Kausallove,  men  foreløbig  kun  til  phænomenale 
Ensformigheder.  3)  Eestmethoden:  Vi  drage  fra  Phænomenet 
den  Del,  der  ved  tidligere  Induktioner  er  erkjendt  som 
Virkning  af  visse  Betingelser;  Resten  af  Phænomenet  maa 
da  være  Virkning  af -Resten  af  de  forhaandenværende  Be- 
tingelser. 4)  De  hverandre  ledsagende  Forandringers  Me- 
thode: Naar  et  Naturphænomen  forandres  ved  en  Forandring 
i  et  andet  Naturphænomen,  maa  det  staa  i  Kausalsammen- 
hæng med  dette.  „ 

Det  er  ikke  alle  Opdagelser,  vi  umiddelbart  kunne 
gjøre  ved  Hjælp  af  disse  Methoder.  De  forudsætte  alle  Experi- 
menter  eller  dog  Iagttagelser.  Men  Naturphænomenerne 
ere  ofte  for  indviklede  til,  at  man  direkte  kan  skride  til 
at  undersøge  dem.  De  virkende  Betingelser  kunne  være 
saaledes  blandede  mellem  hverandre  i  den  virkelige  Verden, 
at  en  ved  Hjælp  af  de  experimentale  Methoder  fremad- 
skridende Forsken  aldrig  vilde  kunne  blive  færdig  med  dem. 
Her  viser  den  deduktive  Methode  sig  som  et  nødvendigt 
Supplement  til  den  induktive.  Deduktionen  forudsætter  dog 
stedse  en  forudgaaende  Induktion.  Deduktionens  Opgave 
er  at  finde  Loven  for  en  Virkning  ud  fra  de  forskjellige 
Faktorer,  hvis  Produkt  den  er.  Men  saa  maa  enhver  af 
disse  Faktorer  først  særlig  være  undersøgt  ved  Iagttagelse 
eller  Experiment.  Af  Lovene  for  de  enkelte  Faktorers 
Virkning  udledes  saa  Lovene  for  Virkningen  af  deres  Kom- 
bination. Denne  Deduktion  er  en  Syllogisme,  der  ogsaa 
kan  have  mathematiske  Grundsætninger  til  sine  Præmisser, 

saa  at  Virkningen  af  Kombinationen  findes  ved  ligefrem 
Beregning.  Men  Deduktionens  Resultat  maa,  for  at  kunne 
anerkjendes  som  videnskabelig-  Sandhed,  verificeres  o:  den 
maa  ved  omhyggelig  Sammenligning  vise  sig  at  stemme 
med  Fakta,  som  ere  fundne  ved  direkte  Iagttagelser.  Saa- 
ledes  maatte  Newtons  Tyngdelære  verificeres  ved,  at  den  ved 
Deduktion  forte  til  de  keplerske  Love. 

At  forklare  et  Naturphænomen  eller  en  Sammenhæng 
mellem  Naturphænomener  vil  sige  at  føre  det  tilbage  til 
et  eller  andet  bekjendt  Phænomen.  Men  Fon-klaringen 
sætter  nu  egentlig  kun  en  ny  Gaade  i  Stedet  for  den  tid- 
ligere; ud  over  Phænomenerne  kunne  vi  aldrig  komme. 
Naturens  Væsen  vedbliver  at  være  lige  hemmelighedsfuldt, 
hvor  langt  vi  end  rykke  frem.  Den  hoieste  Opgave,  Er- 
kjendelsen  her  kan  stille  sig,  er,  ifølge  Mill,  at  naa  de 
færreste  Antagelser,  af  hvilke  Naturens  Orden  og  Sammen- 
hæng kan  forklares.  Naturforklaringen  finder  i  Besvarelsen 
af  dette  Sporgsmaal  sin  bestemte  Grændse.  Paa  den  ene 
Side  kunne  Naturens  sidste  Love  ikke  være  mindre  talrige 
end  de  kvalitative  Forskjelligheder  mellem  vore  Fornemmelser 
og  aandelige  Tilstande.  Ere  vi  naaede  saa  vidt,  at  vi  have 
paa  vist  en  særegen  Art  af  Aarsag  for  enhver  af  de  uop- 
løselige Bevidsthedstilstande,  saa  kunne  vi  ikke  komme 
videre.  Men  foruden  denne  subjektive  Grændse  er  der  paa 
den  anden  Side  ogsaa  en  objektiv  Grændse.  Der  er  side- 
stillede Aarsager  i  Naturen,  som  vi  ikke  kunne  føre  til- 
bage til  nogen  fælles  Lov.  Vi  kjende  ingen  Lov  for  For- 
delingen af  de  oprindelige  naturlige  Kræfter  og  Substantser 
eller  for  det  bestemte  Forhold,  der  faktisk  finder  Sted 
imellem  dem.  De  elementære  Kræfter  staa  i  forskjellige 
Forhold  til  hverandre,  uden  at  vi  form aa  at  opdage  nogen 
Regel  deri.  Vi  kjende  Lovene  for  Faktorernes  Virken,  men 
ikke  for  deres  oprindelige  Forening.  Saaledes  er  der  i  et  Ka- 
leidoskop  altid  en  regelmæssig  Orden  mellem  Glasstykkerne, 
og  dog  beroer  Anordningen  hver  Gang  kun  paa  en  tilfældig 
Rystelse. 

Ifølge  den  almindelige  Opfattelse  er  der  i  det  Mindste 

én  Lov,  som  gjælder  ud  over  al  Erfaring,  nemlig  den,  at 
enhver  Ting  har  sin  Aarsag,  Kausalitetens  Lov.  Selve 
Induktionen,  i  Betydning  af  en  Slutning  fra  enkelte  Til- 
fælde til  en  almen  Lov,  hviler  efter  denne  Opfattelse  for- 
saavidt  ogsaa  paa  Kausalitetens  Princip,  som  det,  der  giver 
Tanken  Eet  til  at  slutte  fra  det  Enkelte  til  det  Almene, 
kun  kan  være  Forudsætningen  om,  at  der  overalt  i  Naturen 
er  en  bestemt,  lovmæssig  Sammenhæng.  Mill  opfatter  nu, 
som  vi  have  set,  Induktionen  væsentlig  som  en  Slutning 
fra  et  Enkelt  til  et  andet  Enkelt,  der  oprindelig  foregaaer 
som  en  aldeles  mekanisk  og  instinktmæssig  Ideassociation. 
Erfaringen  er  altsaa  ikke  Andet  end  disse  Ideassociationers 
Sum  med  Udskillelse  af  de  tilfældige  og  forbigaaende.  Han 
kan  altsaa  ikke  anerkjende  Kausalitetsloven  som  oprindelig 
virkende  Princip,  men  betragter  den  som  en  abstrakt 
Generalisation  af  al  den  Erfaring,  vi  (hidtil)  have  gjort. 
Et  Absolut  kunne  vi  ad  denne  Vei  aldrig  naa.  Vi  finde 
Ensformigked  og  lovmæssig  Sammenhæng  i  alle  de  enkelte 
Kredse  af  Phænomener,  vi  undersøge,  og  drage  deraf  den 
Slutning,  at  der  i  hele  Naturen  maa  findes  en  saadan 
Lovmæssighed.  Egentlig  have  vi  kun  Eet  til  at  sige,  at 
den  findes  i  den  os  bekjendte  Del  af  Naturen.  »Jeg  har  den 
Overbevisning,«)  siger  Mill,  »at  Enhver,  som  er  vant  til  Ab- 
straktion og  Analyse,  og  som  oprigtig  bruger  sine  Evner,  efter 
tilstrækkelig  at  have  øvet  sin  Indbildsningskraft  ikke  vil  finde 
nogen  Vanskelighed  ved  at  forestille  sig,  at  der,  f.  Ex.  i  et 
af  de  mange  Firmamenter,  i  hvilke  Astronomien  nu  ind- 
deler Universet,  kan  følge  Phænomener  efter  hverandre  paa 
tilfældig  Vis  og  uden  nogen  bestemt  Lov ;  heller  ikke  findes 
der  Noget  i  vor  Erfaring  eller  aandelige  Organisation,  som 
kan  afgive  nogensomhelst  Grund  til  at  tro,  at  det  ikke  er 
Tilfældet.«  Det  er  en  petitio  principii,  en  Antagen  af, 
hvad  man  netop  skulde  bevise,  naar  man  grunder  Erfarin- 
gens Mulighed  paa  Kausalitetsloven  i  Stedet  for  at  grunde 
Kausalitetsloven  paa  Erfaringens  Virkelighed.  For  at  gjøre 
den  Slutning:  »Ild  brænder, »  behøver  man  ingen  Forud- 
sætning om,  at  hele  Naturen  følger  ensformige  Love;  det 

er  nok,  naar  der  blot  hersker  Ensformighed  i  Ildens  Virk- 
ninger —  inen  denne  Ensformighed  forudsætte  vi  jo  ikke; 
den  lære  vi  netop  af  Erfaringen.  Og  som  det  gaaer  med 
hver  enkelt  Kreds  af  Erfaringer,  gaaer  det  med  Erfaringen 
som  Helhed. 

Den  Induktion,  hvorpaa  Kausalitetsloven  grunder  sig, 
er  ikke  experimental,  men  bestaaer  blot  i,  hvad  Baco  kalder 
inductio  per  enumerationen  simplicem,  en  ligefrem  Sum  af 
de  enkelte  Tilfælde,  hvori  Regelen  har  holdt  Stik,  uden 
Deduktion  og  Verifikation.  Hvis  det  var  et  specielt  Faktum, 
det  dreiede  sig  om,  vilde  dette  være  en  høist  utilstrækkelig 
Grund  at  bygge  paa;  men  det  Usikre  i  Bevismaaden  for- 
ringes ved,  at  vi  her  have  at  gjøre  med  den  mest  ab- 
strakte Generalisation,  som  omfatter  vor  Erfarings  hele 
Omraade.  Hvad  der  gj ælder  om  Kausalitetsloven,  gj ælder 
ogsaa  om  de  mathematiske  Grundsætninger;  ogsaa  de  ere 
kun  Induktioner  fra  Erfaringen.  Men  de  angaa  saa  simple 
og  saa  hyppig  forekommende  Forhold,  at  man  ikke  selv 
mærker,  at  man  foretager  Induktionen.  Alligevel  vilde 
Geometrien  have  været  en  physisk  Videnskab,  dersom  dens 
Gjenstand  ikke  lige  saa  godt  havde  kunnet  betragtes  i  et 
Billede  eller  ideel  Konstruktion,  som  i  selve  Virkeligheden, 
og  dersom  den  ikke  havde  havt  sin  demonstrative  Karakter, 
en  Karakter,  som  iøvrig  ogsaa  andre  Grene  af  Naturviden- 
skaben efterhaanden  antage.  Der  er  altsaa  i  Mathematiken 
ingen  høiere  eller  strengere  Nødvendighed  end  andre  Steder 
indenfor  vor  Erfaring.  A=C,  dersom  A=B  og  B=C:  — 
to  rette  Linier,  som  engang  have  skaaret  hinanden,  ville 
bestandig  divergere;  —  saadanne  Sætninger  ere  induktive 
Sandheder,  hvis  Gyldighed  ligesom  Kausalitetslovens  kun 
beroer  paa,  at  de  stedse  ere  befundne  rigtige  og  ikke  en 
eneste  Gang  falske.  En  absolut  Umulighed  kjende  vi  ikke; 
Grunden  til,  at  vi  ikke  kunne  antage,  at  to  rette  Linier, 
som  skjære  hinanden,  kunne  konvergere,  er  derfor  kun,  at  vi 
aldrig  have  set  det,  Et  fuldkomnere  Bevis  for  almindelige 
Sandheder  have  vi  ikke. 

Om  disse  Hovedpunkter,  om  Kausalitetsprincipets  og 

de  mathematiske  Axiomers  aprioriske,  ,eller  aposterioriske 
Gyldighed,  har  Mill  ført  en  lang  og  interressant  Strid,  med 
den  Mand,  hvis  Værk  over  de  induktive  Videnskabers  Hi- 
storie efter  Mills  egen  Erklæring  for  en  stor  Del  gjorde 
det  muligt  for  ham  at  fuldende  sin  Logik,  William  Whewell. 
[følge  Whewell,  som  i  det  Væsentlige  hylder  Kants  Lære, 
forudsætter  enhver  Erkjendelse  ikke  blot,  at  Phænomenerne 
fremstille  sig  paa  en  vis  Maade,  men  ogsaa  at  den  Erkjen- 
dende  medbringer  den  rette  Ide,  det  rette  Synspunkt  til 
deres  Opfattelse.  Al  Erfaring  forudsætter  derfor  visse  Ideer 
eller  Grundbegreber.  Men,  siger  Mill,  disse  Ideer  ere  selv 
kun  Resultater,  der  erhverves  ved  Abstraktion  af  Erfaringen. 
Naar  man  vil  udtrykke  en  Iagttagelse  i  Ord,  maa  man 
henføre  den  til  tidligere  vundne  Begreber.  Gives  der  nu 
ikke  et  Begreb,  hvorunder  den  kan  henføres,  saa  maa  man 
danne  et  helt  nyt  Begreb  som  Udtryk  for  de  nye  Kjends- 
gjerninger.  Det  var  en  Tilfældighed,  at  Kepler  iforveien 
havde  Ideen  om  en  Ellipse,  da  han  studerede  Marsbanen; 
derfor  kunde  han  beskrive  og  betegne  den  som  en  Ellipse ; 
ellers  maatte  han  have  dannet  denne  Ide  ved  Sammen- 
ligning af  Phænomenerne,  for  saa  at  anvende  den  til  deres 
Fortolkning. 

De  logiske  Grundsætninger  maa  dele  Skjæbne  med  de 
mathematiske;  de  ere  lige  saa  lidt  som  disse  oprindelige 
Principer,  men  de  høieste  Generalisationer  af  vor  Erfaring. 
Der  kan  altsaa  ikke  tilkomme  dem  en  Nødvendighed,  som 
gaaer  ud  over,  hvad  Erfaringen  lærer.  En  nødvendig  Sæt- 
ning maatte  være  en  saadan,  som  vi  ikke  kunne  Andet 
end  tænke,  hvis  Modsætning  vi  ikke  kunne  fatte.  Men 
hvad  vil  det  sige,  at  Noget  er  os  ufatteligt?  Det  vil  kun 
sige,  at  der  i  forveien  har  dannet  sig  uadskillelige  Ideassocia- 
tioner i  vor  Bevidsthed,  der  ikke  tillade  os  at  tænke  det. 
Enhver  tilsyneladende  universel  og  absolut  Sætning  grunder 
sig  paa  en  saadan  fast  Association.  Kun  ved  at  være  op- 
mærksom paa  disse  Ideassociationers  Betydning  kan  man 
undgaa  at  hildes  i  subjektive  Fordomme,  som  alle  Tiders 
Religion  og  Spekulation  afgive  Exempler  paa.    Derfor  var 

det  en  Velgjerning  mod  Menneskeheden,  at  James  Mill  i 
sin  »Analysis»  gjennemførte  den  uimodstaaelige  Ideassocia- 
tion som  Princip  for  Forklaringen  af  alle  sjælelige  Phæno- 
mener.  Der  gives  Fakta,  som  i  al  vor  Erfaring  vise  sig 
forbundne,  og  som  derfor  ogsaa  i  vor  Bevidsthed  maa  be- 
virke en  fast  og  ikke  ved  nogen  Tvivl  rokket  Antagelse. 
Men  paa  den  anden  Side  indeholder  Videnskabens  Historie 
Exempler  nok  paa,  at  hvad  der  til  en  Tid  blev  betragtet 
som  umuligt,  senere  har  vist  sig  virkelig  at  være  sandt. 
Man  antog  f.  Ex.  i  Middelalderen,  at  det  var  umuligt,  at 
der  kunde  gives  Antipoder,  og  at  Stjernerne  for  ikke  at 
falde  ned  maatte  være  befæstede  til  faste  Sphærer.  Naar 
vi  stadig  se,  at  »ufattelige«  Ting  i  Tidens  Løb  blive  fatte- 
lige, saa  kan  altsaa  Ufatteligheden  af  det  Modsatte  af  en 
Sætning,  ikke  være  et  Kriterium  for  denne  Sætnings 
Sandhed. 

Whewell  bemærker  hertil,  at  naar  en  Tid  forkaster 
som  utænkeligt,  hvad  en  anden  Tid  anser  for  sandt,  eller 
omvendt,  da  kommer  det  af,  at  Bevidstheden  stadig  ud- 
vikler sig  fra  det  Ufuldkomnere  til  det  Fuldkomnere,  en 
Udvikling,  under  hvilken  der  stadig  opstaa  nye  Ideer  og 
Synspunkter;  men  det  rokker  ikke  den  Sandhed,  at  det 
sidste,  mest  abstrakte  Kriterium,  vi  have,  er  Umuligheden 
af  det  Modsatte.  Ogsaa  Lewes  og  Spencer  optræde  her  mod 
Mill,  skjøndt  de  ellers  i  det  Væsentlige  ere  enige  med  ham. 
Spencer  fremhæver  navnlig  (se  ovenfor  p.  14),  at  uden 
et  saadant  Kriterium  vilde  vor  Erkj  endelse  ikke  kunne 
foretage  et  eneste  gyldigt  Skridt.  —  Mills  sidste  Ord  er, 
at  selv  om  der  kunde  paavises  visse  Forhold,  som  i  og 
for  sig  ere  utænkelige  for  os  ifølge  vor  Natur,  vilde  dette 
Utænkelige  derfor  godt  kunne  existere.  At  Noget  er  utæn- 
keligt, kan  kun  have  rent  subjektiv  Betydning,  med  mindre 
man,  som  Schelling  og  Hegel,  vilde  antage,  at  Tankens  og 
Tilværelsens  Muligheder  falde  sammen,  at  der  er  en  op- 
rindelig Overensstemmelse  mellem  Mikrokosmen  og  Makro- 
kosmen;  men  det  er  en  Antagelse,  som  kun  kunde  be- 
grundes ved  en  overnaturlig  Aabenbaring.    Saalænge,  siger 


35 


Mill  tilsidst,  endnu  saa  fremragende  Tænkere  som  Spencer 
og  Lewes  kunne  betragte  en  spekulativ  Nødvendighed,  en 
Nødvendighed  for  Tanken,  som  Bevis  for  Tilværelsen  af  en 
real  Nødvendighed  i  Universet,  saa  længe  maa  det  siges,  at 
den  gamle  Metaphysik  endnu  hersker  i  Philosophien.  Have 
vi  Myndighed  til  at  sige,  at  der  er  Noget,  Gud  eller  Na- 
turen ikke  kan  gjøre?  Kjende  vi  da  alle  Naturens  Kombi- 
nationer? Der  gives  ingen  Nødvendighed  udenfor  Naturens 
egen  Virken,  og  denne  Virken  lære  vi  kun  at  kjende  gjennem 
Erfaringen. 

Vi  kjende  ikke  det  Værende  i  sig  selv;  derfor  er  al 
Ontologi  umulig.  Den  spekulative  Philosophi  søger  forgjæves 
at  fastsætte  Love  for  Væren  i  sig  selv.  Metaphysiken  er 
ikke  philosophia  prima  men  philosophia  ultima,  det  sidste 
Kesultat  af  al  vor  Erfaring.  Vore  almindelige  Ideer  inde- 
holde Intet,  som  ikke  er  lagt  ind  i  dem  ved  vore  Erfaringer 
eller  vore  Tankevaner.  Der  gives  ingen  abstrakte  Ideer. 
Ved  sammensatte  Ideer,  som  svare  til  existerende,  individuelle 
Gjenstande,  ere  vi  i  Stand  til  udelukkende  at  henvende 
vor  Opmærksomhed  paa  enkelte  af  Karaktermærkerne.  Det 
kommer  derved  til  at  se  ud,  som  om  vi  kunde  opfatte  dem 
adskilte  fra  Resten,  især  da  vi  ved  Tegn  og  Ord  kunne 
fastholde  det  Lignende  og  oftere  Indtrædende.  Naar  vi  f. 
Ex.  se  en  hvid  Hest,  ere  vi  i  Stand  til  at  fæste  vor  Op- 
mærksomhed blot  paa  Karaktermærket  »hvid«,  der  saa  gjen- 
findes  ved  andre  Gjenstande ;  og  da  vi  have  dannet  et 
særegent  Ord  for  det,  sige  vi,  at  det  er  »den  samme  Egen- 
skab« i  alle  Tilfælde.  Men  det  er  dog  stadig  Forestillingerne 
om  konkrete  Phænomener,  som  udgjøre  Begrebernes  Ind- 
hold, og  vi  tænke  ikke  ved  Hjælp  af  Begreber,  men  ved  Hjælp 
af  konkrete  Forestillinger  og  af  de  Navne,  hvormed  vi  fast- 
holde disse  Forestillinger.  —  Mill  nærmer  sig  altsaa  her 
den  extreme  Nominalisme,  for  hvilken  Begreberne  blive  Et 
med  blotte  Navne.  — 

Efterat  man  har  gjort  sig  bekjendt  med  Mills  Logik, 
vil  man  ikke  uden  Forundring  kunne  høre  ham  udtale,  at 
dette  Værks  Resultater  slet  ikke  staa  i  nogen  nødvendig 

Forbindelse  med  nogen  af  de  to  philosophiske  Hovedretningers 
eiendommelige  Lærdomme.  Thi  ganske  vist  gjælder  dette 
for  saadanne  Partiers  Vedkommende  som  det  særdeles  vig- 
tige, der  fremstiller  »den  experimentale  Forskens  Metkoder» ; 
men  hele  det  Lys,  hvori  de  logiske  Processer  stilles,  hele 
den  Forklaring,  der  gives  af  deres  Natur  og  Grund,  be- 
kræfter dog  i  fuldt  Maal,  hvad  vi  fra  Begyndelsen  af  frem- 
hævede, at  det  er  en  ganske  bestemt,  fra  den  tidligere  em- 
piriske Skole  arvet  Lære,  Associationspsykologien,  der  ligger 
til  Grund  fra  forst  til  sidst.  Associationspsykologien  viser 
igjen  tilbage  til  Lockes  Lære  om  Aanden  som  en  ubeskreven 
Tavle;  kun  naar  Aanden  opfattes  som  fuldkommen  passiv, 
kan  dens  Væsen  udtømmende  forklares  ved  Ideassociationens 
Love.  Andre  Steder  regner  Mill  sig  ogsaa  til  den  philo- 
sophiske Skole,  hvis  Hovedrepræsentant  Locke  er,  medens 
den  modstaaende  repræsenteres  af  Kant.  Men  han  negter, 
at  Hovedforskj ellen  mellem  de  to  Skoler  skal  bestaa  i,  at 
den  ene  betragter  Aanden  som  rent  passiv  i  Erkjendelsen, 
medens  den  anden  tillægger  den  en  oprindelig  Aktivitet. 
Ogsaa  den  empiriske  Skole  anerkjender  ifølge  ham  et  op- 
rindeligt mentalt  Element  i  vore  Ideer  og  betragter  ikke 
Begreberne  som  blotte  Kopier  af  Indtrykkene  men  som 
Produkter  af  aandeligt  Arbeide.  Men  i  samme  Afhandling, 
hvori  denne  Udtalelse  findes  (Dissertations  and  discussions 
III.),  påaviser  Mill  det  netop  som  Bains  Fortjeneste  at  have 
ført  Associationspsykologien  ud  over  den  passive  Determi- 
nisme til  Anerkjendelse  af  en  oprindelig  Aktivitet  i  Aanden. 
Heri  ligger  den  Indrømmelse,  at  den  ældre  empiriske  Skole 
ikke  lærte  Aandens  Aktivitet.  Og  det  er  et  stort  Spørgs- 
maal,  om  ikke  en  af  de  væsentlige  Eiendommeligheder  ved 
denne  Skole  dermed  opgives.  Det  er  i  ethvert  Tilfælde 
umuligt  baade  at  fastholde  hin  oprindelige  Aktivitet  i  Selvets 
Væsen  og  at  betragte  Ideassociationens  Love  som  de  eneste, 
der  gjælde  for  Aandens  Liv.  Den  oprindelige  Energi  maa 
jo  dog  præge  ethvert  Indtryk  paa  en  eiendommelig  Maade 
og  maa  ligeledes  være  bestemmende  for  de  Forbindelser,  i 
hvilke  Forestillingerne  træde  med  hverandre  indbyrdes.  Aner- 

kj  endelsen  af  en  oprindelig  Aktivitet  fører  os  egentlig  fra 
Locke  til  Kant. 

Stuart  Mill  sætter  Hovedforskj ellen  mellem  de  to 
philosophiske  Skoler  deri,  at  den  ene  (den  aprioriske,  den 
intuitive  eller  den  introspektive  Skole)  gaaer  ud  fra  nogle 
af  de  mest  sammensatte  Aandsphæhomener  som  oprindelige 
og  mener  i  dem  at  have  Grundforudsætninger  om  Tingenes 
Natur  og  Væsen,  medens  den  anden  (den  experimentale  eller 
den  aposterioriske)  søger  at  reducere  de  tilsyneladende  op- 
rindelige Principer  ved  fortsat  Analyse.  Det  er  klart,  at 
der  herved  ikke  er  angivet  nogen  principiel  Forskjel;  thi 
begge  Skoler  ville  dog  vist  være  enige  om,  at  man  skal 
føre  Analysen  saa  vidt,  som  man  i  det  Hele  taget  kan  føre 
den.  De  Analyser,  vi  finde  hos  Spinoza  og  Leibnitz,  hos 
Kant  og  Hegel,  kunne  ogsaa  i  Klarhed  og  Konsekvents 
maale  sig  med  dem,  vi  træffe  hos  den  anden  Skoles  Tæn- 
kere. Og  Mill  indrømmer  selv,  at  Analysen  kun  kan  føres 
til  et  vist  Punkt.  Vi  standse  tilsidst  ved  Bevidsthedstil- 
stande, der  ikke  kunne  føres  tilbage  til  simplere  og  mere 
elementære.  Navnlig  ligger  Fornemmelsen  af  Lighed  og 
Ulighed  til  Grund  for  alle  andre  Fornemmelser.  Indviklede 
Ligheds-  og  Ulighedsforhold  kunne  vi  føre  tilbage  til  simple 
og  usammensatte ;  men  selve  Evnen  til  at  opfatte  Ligheds- 
og  Ulighedsforhold  maa  bestandig  forudsættes.  Ogsaa  her 
støde  vi  paa  et  Element,  der  viser  ud  over  det  Empiriske, 
et  Bidrag  til  Erkjendelsen  fra  Aandens  Side.  Opfattelse  af 
Lighed  beroer  paa  en  Sammenlignen,  en  aandelig  Virk- 
somhed. Vi  vises  •  saaledes  tilbage  til  Aandens  Aktivitet. 
Kant  saa  denne  bestaaende  i  en  Sammenfatten  af  det  for 
Fornemmelsen  givne  Mangfoldige  til  Anskuelsens  og  Tan- 
kens Enhed.  Og  den  sammenlignende  Virksomhed  viser  i 
samme  Retning;  Sammenligning  er  Betingelsen  for  Sam- 
menfattelsen.  Al  Ideassociation  forudsætter,  som  William 
Hamilton  har  vist  *),  denne  Sammenlignen ;  thi  for  at  en 


*)  Bette  anerkjender  Mill. 
lysis«  I  p.  112  f. 


Se  hans  Note  til  James  Mills  „Ana- 

Forestilling  skal  kunne  fremkalde  en  anden,  med  hvem  den 
pleier  at  følge,  maa  den  først  gjenkjendes,  ses  som  en,  vi 
før  have  havt;  og  Gjenkj  endelsen  sker  ved  Sammenlignen. 
Deraf  følger  igjen,  at  selve  Ideassociationen  kun  bliver  en 
elementær  Form  for  Selvets  Aktivitet.  Men  saa  er  det 
Princip,  Mill  har  lagt  til  Grund  for  sin  logiske  Theori,  kun 
et  afledet  Princip,  og  den  sidste  Forklaring  er  ikke  given; 
det  vilde  kun  være  Tilfældet,  naar  de  logiske  Love  førtes 
tilbage  til  hin  oprindelige  Aktivitet,  i  hvilken  de  maa  have 
deres  Spire.  Det  er  Mill  selv,  der  ikke  har  gjennemført 
Analysen.  Og  naar  Sagen  forholder  sig  saaledes,  ere  vi 
ikke  blot  komne  ud  over  Empirismen,  men  ogsaa  over 
Skepticismen.  Vor  Erkj endelse  ses  da  at  hvile  paa  For- 
udsætninger, der  ere  givne  i  vor  aandelige  Organisation,  i 
vor  Bevidstheds  Væsen,  og  som  det  er  os  umuligt  at  op- 
hæve. Selve  det  at  tænke  eller  forestille  sig  Noget  med- 
fører stedse,  at  Tankens  og  Forestillingens  Indhold  ordnes 
og  forbindes  paa  en  vis  Maade;  heraf  derf  Forudsætning, 
at  der  overalt  maa  være  lovmæssig  Sammenhæng,  en  For- 
udsætning, som  kun  kan  opgives,  naar  selve  Tænkningen 
opgives.  Den  Nødvendighed,  vi  erkj  ende,  kan  indtræde  som 
Led  i  en  større  Sammenhæng,  som  vi  ikke  kunne  overse; 
men  derved  ophæves  den  ikke.  *)  Denne  Forudsætning  om 
en  lovbestemt  Sammenhæng  findes  derfor  hos  Alle  og  i 
alle  Tider,  om  den  end  først  ved  den  nyere  Naturvidenskab 
har  faaet  sin  fulde  Bekræftelse  og  sikre  Udførelse.  Ogsaa 
i  de  mythologiske  Forestillinger,  selv  i  den  vildeste  Over- 
tro ligger  Overbevisningen  om  Orden  og  Sammenhæng  til 
Grund. 

Ved  at  gaa  tilbage  til  Forudsætningerne  have  vi  saa- 


*)  Naar  Stuart  Mill  mener,  at  man  godt  kunde  tænke  sig  en 
Verden,  hvor  to  og  to  ikke  var  fire  men  fem,  da  har  man  der- 
til rigtig  svaret,  at  det  i  saa  Fald  ikke  vilde  være  2  +  2,  der 
var  =  5,  men  2  +  2  +  1,  idet  1  skyldes  den  Omstændighed, 
hvorved  hin  Verdens  Indretning  er  forskjellig  fra  vor.  Se 
Mansel:  The  philosophy  of  the  conditioned  p.  131. 

ledes  fundet  Grundfeilen  hos  Mill.  Paa  denne  Maade  faaer 
Kritiken  større  Betydning,  end  naar  man,  som  det  for  det 
Meste  er  Tilfældet,  argumenterer  fra  de  skeptiske  Konse- 
kventser,  som  kunne  drages  af  Mills  Lære,  Konsekventser, 
som  Mills  smidige  Dialektik  desuden  vilde  kunne  gjøre 
uskadelige.  Ved  at  rette  Kritiken  mod  Forudsætningerne 
vinde  vi  tillige  den  Fordel,  at  det  bliver  os  muligt  at  hævde 
den  store  Betydning  af  Mills  Logik  (smlgn.  ovenfor  p.  25  og 
28).  Den  gjorikke  Fyldest  som  udtømmende  Fremstilling  af 
Erkjendelsesprocessen ;  men  naar  det  Ensidige  og  Relative 
i  Synspunktet  er  indset,  maa  man  beundre  den  Energi  og 
den  Skarpsindighed,  hvormed  Opgaverne  behandles.  En 
Fremstilling,  der  ængstelig  vilde  stræbe  efter  Korrekthed 
og  Fuldstændighed  med  Hensyn  til  de  første  Prin- 
ciper, vilde  maaske  neppe  kunne  trænge  saaledes  ind  i  den 
konkrete  Erkjendelses  Væsen  og  Former,  som  Mill  fra  sit 
Standpunkt  har  formaaet  det.  — 

Hvad  der  bringer  Mill  til  at  forlade  Associationspsyko- 
logiens  oprindelige  Forudsætninger,  er,  at  han  har  faaet 
øie  paa  Selvhedens,  Subjektivitetens  Begreb.  Idet  dette 
Begreb  trænger  sig  frem,  bringer  det  Uro  og  Modsigelse 
ind  i  de  empiriske  Forudsætninger.  I  sine  særlig  psyko- 
logiske Undersøgelser  kommer  Mill  dette  Begreb  endnu 
nærmere  end  i  sin  Logik.  Mod  disse  vende  vi  os  nu,  idet 
vi  først  fremdrage  hans  Opfattelse  af  Psykologien  i  Al- 
mindelighed. *) 

Mill  hævder,  som  allerede  omtalt,  Psykologiens  Selv- 
stændighed som  Videnskab.  Den  er  ikke  blot  en  Del  af 
Physiologien.  At  enhver  aandelig  Tilstand  har  en  vis  Nerve- 
tilstand til  sin  umiddelbare  Betingelse  og  nærmeste  Aarsag, 
kan  ikke  siges  at  være  godtgjort  i  samme  strenge  Betyd- 
ning,  hvori  det  er  godtgjort  for  Sandsefornemmelsernes 


*)  I  Logiken  omhandles  Psykologiens  Methode;  de  andre  Under- 
sogelser  findes  især  i  „Examination  of  Sir  William  Hamiltons 
philosophy"  og  i  Noterne  til  James  Mills  „Analysis". 

Vedkommende.  I  ethvert  Tilfælde  kjende  vi  ikke  disse 
Nervetilstandes  Væsen,  ei  heller  deres  Forhold  til  de  aandelige 
Tilstande;  vi  ere  derfor  indskrænkede  til  at  studere  disse 
sidste  direkte.  Psykologien  har  til  Gjenstand  de  oprinde- 
lige eller  afledede  Love,  ifølge  hvilke  en  aandelig  Tilstand 
følger  efter  en  anden.  Ganske  vist  kan  her  i  det  Enkelte 
ikke  være  Tale  om  exakt  Indsigt;  vi  kunne  finde  Grund- 
lovene og  Grundbetingelserne,  men  disse  modificeres  i  de 
enkelte  Tilfælde  ved  de  individuelle  Forhold.  Mill  sammen- 
ligner den  psykologiske  Viden  med  Læren  om  Ebbe  og  Flod; 
ogsaa  her  staa  Hovedaarsagerne  (Solens  og  Maanens  Til- 
trækning) fast  og  kunne  forklares  og  forudsiges;  men  der 
er  en  Mængde  sekundære  Faktorer  (Vindens  Retning,  lokale 
Omstændigheder,  Beskaffenheden  af  Oceanets  Bund  eta), 
der  hver  for  sig  afhænge  af  særegne  Love,  og  som  øve 
betydelige  Modifikationer.  —  Vi  vide  allerede,  at  Ideassocia- 
tionens Love  ifølge  •  Mill  ere  de  psykologiske  Grundlove. 
For  at  finde  disse,  maa  man  ligesom  i  Naturviden- 
skaben anvende  en  dobbelt  Methode:  dels  maa  Kjendsgjer- 
ningerne  føres  tilbage  til  Love,  disse  igjen  til  mere  almin- 
delige Love,  og  saa  fremdeles;  dels  maa  de  sammensatte 
Phænomener  opløses  i  enkelte  og  elementære.  Den  første 
Methode  har  sin  Analogi  i  Newtons  Opdagelse  af  Tyngdeloven 
som  Forklaring  baade  af  Himmellegemernes  Bevægelse  og 
af  Faldbevægelsen  paa  Jorden ;  den  anden  har  sit  Forbillede 
i  den  chemiske  Analyse,  ved  hvilken  Stofferne  opløses  i 
deres  Bestanddele.  Men  naar  man  saaledes  har  ført  et 
sjæleligt  Phænomen  tilbage  til  simplere  og  mere  elementære 
Phænomener,  ved  hvis  Kombination  og  Association  det  er 
opstaaet,  da  er  det  ikke,  som  Hartley  og  James  Mill  antog, 
nok  at  studere  disse  elementære  Phænomener;  man  kan 
ikke  af  dem  deducere  det  haiere,  mere  sammensatte  Phæ- 
nomens  Natur,  lige  saa  lidt  som  man  kan  deducere  Vandets 
Egenskaber  af  Iltens  og  Brintens.  —  Den  egentlige  Psyko- 
logi er  en  Erfaringsvidenskab.  Men  af  de  almindelige 
Love,  den  fører  til,  kan  man  ad  Deduktionens  Vei  finde, 
hvorledes  den  menneskelige  Karakter  vil  forme  sig  under 

visse  bestemte  physiske  og  moralske  Betingelser.  Psykologien 
gaaer  da  over  i  Ethologien,  Læren  om  den  menneskelige 
Karakter.  Der  kan  naturligvis  ikke  være  Tale  om  at  forud- 
sige bestemte  Fakta;  men  af  de  rigtig  erkjendte  psyko- 
logiske Love  kan  man  udlede,  hvilke  Tilboieligheder  og 
Bestræbelser  der  ville  fremtræde  under  visse  Forhold.  For 
at  faa  Gyldighed  maa  denne  Deduktions  Resultater  verifi- 
ceres, eftervises  som  stemmende  med  den  virkelige  Iagtta- 
gelse. —  Til  Psykologien  og  Ethologien  støtter  sig  endelig- 
Sociologien,  Læren  om  det  menneskelige  Samfund.  Ogsaa 
denne  er  en  deduktiv  Videnskab.  Efter  en  Undersøgelse 
af  enhver  især  af  de  Faktorer,  der  gribe  ind  i  Samfunds- 
livet og  dér  øve  deres  Indflydelse  gjennem  de  almindelige 
psykologiske  og  ethologiske  Love,  skal  alle  disse  Faktorers 
forenede  Virken  bestemmes.  Kombinationen  kan  her  ofte 
blive  saa  indviklet,  at  Deduktionen  ikke  kan  gjennemfores, 
ligesom  Pkysiken  ikke  kan  løse  Problemet  om  den  gjen- 
sidige  Indvirkning  af  tre  mod  hverandre  graviterende  Le- 
gemer. Sociologien  maa  derfor  undertiden  være  omvendt 
deduktiv  o:  i  Stedet  for  at  begynde  med  at  deducere  fra 
de  psykologiske  og  ethologiske  Love,  maa  den  begynde  med 
at  udlede  en  empirisk  Lov  af  historiske  og  sociale  Fakta, 
for  derpaa  at  finde  en  dybere  Begrundelse  af  denne  em- 
piriske Lov  i  den  menneskelige  Natur.  Ideen  om  Menneske- 
hedens Fremskridt  og  Udvikling  er  et  Exempel  paa  en  saa- 
dan  empirisk  Lov,  der  for  at  blive  en  rationel  Lov,  en 
Kausallov,  maa  ses  i  sit  Udspring  af  selve  den  menne- 
skelige Natur. 

Man  kunde  savne  Ethiken  i  denne  Oversigt  over 
Aandsvidenskaberne,  og  man  har  undertiden  troet,  at  Mill 
ikke  anerkj endte  anden  Ethik  end  Ethologien,  Læren  om 
Karakterernes  Udvikling.  Men  dette  er  en  Misforstaaelse. 
Ifølge  Mill  er  Ethiken  væsentlig  en  Kunst,  en  Del  af  den 
Kunst,  der  svarer  til  Videnskaben  om  den  menneskelige 
Natur  og  det  menneskelige  Samfund.  Det  Eiendommelige 
for  Kunsten  i  Modsætning  til  Videnskaben  er,  at  den  taler 
i  Form  af  Regler  og  Forskrifter,  ikke  i  Form  af  Udsagn 

om  Fakta.  Kunsten  sætter  sig  et  øiemed  som  ønskeligt, 
definerer  det  og  overgiver  det  til  Videnskaben,  for  at  denne 
kan  undersøge  dets  Aarsager  og  Betingelser.  Læren  om 
Formaalene  og  de  almindelige  Grundsætninger,  som  kunne 
udledes  af  dem,  udgjør  Teleologien  eller  hvad  de  tydske 
Philosopher  kalde  den  praktiske  Fornufts  Grundsætninger, 
en  Livets  Kunst,  som  bestaaer  af  tre  Dele:  Ethik,  Politik 
og  Æsthetik,  —  Læren  om  det  Rette,  om  det  Hensigts- 
mæssige og  om  det  Ædle  og  Skjonne.  Ved  Hjælp  af  denne 
Kunst  vindes  en  Eettesnor  for  Bedømmelsen  af  alle  øiemed 
og  Gjenstande  for  vore  Drifter. 

Den  Forskjel,  Mill  saaledes  sætter  mellem  Ethiken  og 
Ethologien,  forudsætter  nødvendigvis  en  Faktor  i  Aanden, 
hvorved  denne  kan  hæve  sig  op  over  den  psykologiske 
Mekanisme,  Associationspsykologien  lærer.  For  at  forstaa 
Overgangen  fra  Psykologi  til  Ethik  maa  vi  betragte  Selvets 
og  Villiens  Begreber. 

Det  er  en  Forudsætning,  Mill  har  tilfælles  med  Posi- 
tivismen, at  vi  kun  erkjende  Phænomener;  vi  kjende  Intet 
i  og  for  sig,  Aanden  i  sig  selv  lige  saa  lidt  som  Materien. 
Den  skotske  Skole  gik  ud  fra  den  almindelige  Menneske- 
forstand og  dens  instinktmæssige  Antagelse  af  en  ydre 
Gjenstand  som  vore  Fornemmelsers  Aarsag.  Men  den  »al- 
mindelige Menneskeforstand')  er  noget  altfor  Kombineret, 
til  at  Associationspsykologien  kan  erkjende  den  for  noget 
Oprindeligt,  der  ikke  kan  underkastes  Analyse.  I  Antagelsen 
af  ydre,  af  os  uafhængige  Gjenstande  ligger  der  egentlig 
ikke  Andet  end  Antagelsen  af,  at  der  foruden  vore  virke- 
lige, nærværende  Sandsefornemmelser  gives  en  real  Mulig- 
hed til  mange  andre  Fornemmelser,  som  kunne  indtræde 
under  visse  Betingelser.  Tingene  ere  ikke  Andet  end  sta- 
dige Muligheder  af  Sandseindtryk.  For  os  staa  de  som 
Mere  end  Muligheder,  fordi  vi  uvilkaarlig  anvende  Sub- 
stants-  og  Aarsagsbegrebet,  der  kun  har  Gyldighed  indenfor 
Phænomenernes  Række,  paa  selve  denne  Rækkes  Mulighed 
og  Grund.  Og  Forestillingen  om  denne  reale  Substants 
vinder  i  Styrke,  naar  vi  mærke,  at  ei  blot  vi  selv,  men 

ogsaa  Andre  gaa  ud  fra  Forudsætningen  om  dens  Existents. 
—  Stuart  Mill  slutter  sig  altsaa  (ligesom  James  Mill)  til 
Berkeleys  Idealisme  og  betragter  det  som  en  Illusion,  naar 
man  mener,  at  en  materiel  Substants  er  nødvendig  til  at 
bære  Phænomenerne,  ligesom  Inderne  mente,  at  Jorden 
trængte  til  et  Støttepunkt  og  derfor  hvilede  paa  en  Elephant. 
Som  han  følger  Berkeley  med  Hensyn  til  Materiens  Begreb, 
saaledes  synes  han  at  følge  Hume  med  Hensyn  til  Aandens 
Begreb.  Aanden  er  kun  Rækken  af '  vore  virkelige  og 
mulige  Fornemmelser.  Den  adskiller  sig  fra  den  Række, 
som  udgjør  Materien,  derved,  at  den  ogsaa  indbefatter  de 
Forestillinger,  som  ikke  ere  stadfæstede  ved  Erfaring,  og 
alle  vore  Tanker,  Følelser  og  Beslutninger,  men  navnlig 
ved,  at  denne  Række  er  indskrænket  til  os  selv,  hver  for 
sig,  og  ikke  som  hin  fælles  for  alle  Mennesker  under  samme 
Forhold. 

Denne  Fornyelse  af  Berkeleys  og  Humes  Phænome- 
nisme  er  en  nødvendig  Konsekvents  af  Associationspsyko- 
logién.  Ligesom  denne  Lære  i  forrige  Aarhundrede  frem- 
kaldte Reids  Appel  til  den  sunde  Menneskeforstand  og  den 
almindelige  Moral,  saaledes  har  den  ogsaa  nu  vakt  Angsten 
for  den  absolute  Skepticisme,  og  Mill  har  anset  det  for 
nødvendigt  at  godtgjøre,  at  Beviserne  for  Guds  Tilværelse 
og  Sjælens  Udødelighed  ere  « lige  saa  gode»  ifølge  hans 
Lære  som  under  de  sædvanlige  Forudsætninger.  For  os 
har  det  størst  Interesse*  at  se,  hvorledes  Mill  ogsaa  her  al- 
deles bestemt  gaaer  ud  over  sine  egne  Forudsætninger  og 
godtgjør  deres  Utiltrækkelighed.  Strax  efter  (i  Skriftet  om 
Hamilton)  at  have  givet  den  angivne  Forklaring  af  Jegets 
Begreb  erklærer  han  nemlig,  at  denne  Forklaring  ikke 
slaaer  til,  at  den  navnlig  ikke  omfatter  Phænomener  som 
Erindring  og  Forventning.  «Naar  vi  altsaa »,  siger  han, 
»tale  om  Aanden  som  en  Række  af  Fornemmelser,  maa 
vi  føie  til,  en  Fornemmelsesrække,  der  er  sig  selv  bevidst 
som  forbigangen  og  tilkommende.  Og  vi  staa  da  ved  det 
Dilemma  enten  at  antage,  at  Jeget  eller  Aanden  selv  er 
noget  fra  de   virkelige  og  mulige  Fornemmelsers  Række 

Forskjelligt,  eller  ogsaa  at  antage  det  Paradox,  at  en  Række 
af  Fornemmelser  kan  være  sig  selv  bevidst  som  en  Række. » 
Jeget  og  Erindringen,,  siger  han  i  sine  Noter  til  James 
Mills  «Analysis»  (hvor  man  i  det  Hele  vil  finde  det  klareste 
og  skarpeste  Udtryk  for  hans  psykologiske  Anskuelse),  ere 
kun  to  Sider  af  samme  Kjendsgjerning :  uden  Erindring 
intet  Jeg,  og  omvendt:  uden  Jeg  ingen  Erindring.  Med 
Rette  kalder  Mill  det  et  Paradox,  at  en  « Række »  skulde 
kunne  være  sig  selv  bevidst;  men  naar  dette  er  saa,  hvad 
bliver  der  da  af  den  Definition  af  Aanden  som  Mill  og 
Associationspsykologien  antage,  at  den  er  en  Række  af 
Fornemmelser?  Er  det  saa  ikke  nodvendigt  at  gribe  det 
første  Alternativ  og  antage,  at  Aanden  eller  Jeget  ikke 
falder  absolut  sammen  med  Fornemmelsernes  Række?  Dette 
synes  Mill  ogsaa  at  gjøre,  naar  han  erklærer,  at  Baandet, 
som  sammenholder  Rækken  er  lige  saa  realt  som  selve  de 
enkelte  Fornemmelser,  der  danne  Rækken,  og  ikke  er  et 
blot  Tankeprodukt,  og  at  vi  her  have  et  oprindeligt  Element, 
der  ikke  har  Noget  tilfælles  med  nogensomhelst  anden  Ting 
og  derfor  maa  betegnes  med  sit  eget  Navn.  Naar  han 
ogsaa  erklærer,  at  vi  her  staa  ved  en  uløselig  Gaade,  da 
maa  man  dog  bemærke,  at  han  selv  paa  en  kunstig  Maade 
for  en  stor  Del  har  frembragt  dette  Gaadefulde  ved  at  slaa 
en  Definition  af  Aandens  Væsen  fast,  om  hvilken  han  strax 
efter  maa  indrømme,  at  den  ikke  rammer  den  egentlige 
Kjerne.  —  Det  er  ikke  let  at  forstaa,  hvorledes  Mill  har 
kunnet  blive  beskyldt  for  Materialisme;  thi  det  er  klart,  at 
forsaavidt  han  lader  sig  fortrænge  fra  sit  empirisk- skeptiske 
Standpunkt,  maa  han  netop  gaa  i  idealistisk  Retning.  Ud- 
gaaende  fra  den  empiriske  Psykologi  viser  han  os  Nød- 
vendigheden af  en  Psykologi,  der,  som  det  siden  Kant  har 
været  den  tydske  Philosophis  Opgave,  udvikler  Sjælelivets 
centrale  Begreber,  navnlig  Selvbevidsthedens  Begreb.  Og 
en  indre  Forbindelse  mellem  de  to  Undersøgelsesrækker  vil 
blive  mulig,  dersom  det  kan  lykkes  at  vise,  at  hele  det 
System  af  mekaniske  Processer,  som  Associationspsykologien 

fremstiller,  er  tjenende  Grundlag  og  Middel  for  Selvbevidst- 
hedens Udvikling.  — 

I  nær  Forbindelse  med  Selvets  Begreb  staaer  Villiens. 
Med  Hensyn  til  Opfattelsen  af  dette  Begreb  har  Mill  en 
Støtte  i  sin  logiske  Theori,  som  han  anvender  her  paa  en 
interessant  Maade.  Han  negter,  som  vi  have  set,  Nød- 
vendigheden og  sætter  i  dens  Sted  fast  og  ensformig  Følge. 
Det  forekommer  ham,  at  man  i  Almindelighed  ved  Nød- 
vendighed forstaaer  en  mystisk  Magt,  som  udenfra  over- 
vælder den  individuelle  Villie.  Opfattes  Nødvendigheden 
paa  denne  Maade,  bliver  Nødvendighedslæren  (Determinismen) 
til  Fatalisme,  som  hos  Muhamedanerne,  ifølge  hvis  Tro  det 
Forudbestemte  vil  ske,  hvad  man  saa  gjør  for  at  hindre 
det,  og  som  hos  Owen,  ifølge  hvis  Lære  Menneskets  Ka- 
rakter dannes  for  ham  og  ikke  ved  ham.  Mill  vil  derfor 
helst  afskaffe  Udtrykket  Nødvendighed.  Enhver  Handling 
forudsætter  som  sin  Betingelse  tidligere  Bevidsthedstilstande 
(Tanker,  Følelser  og  Drifter),  uden  hvilke  den  ikke  vilde 
være  bleven  til.  Virkning  følger  her  efter  Aarsag  lige  saa 
regelmæssig  som  paa  det  physiske  Omraade;  men  om  indre, 
mystisk  Nødvendighed  er  der  her  lige  saa  lidt  Tale  som 
hist.  Vi  kunne  selv  udvikle  vor  Villie  ved  at  anvende 
Ideassociationens  Love  til  at  skaffe  de  ædlere  Motiver  vox- 
ende  Magt.  Oprindelig  bestemmes  Handlingen  ved  Lyst  og 
Ulyst;  men  ved  Ideassociationens  Magt  bliver  efterhaanden 
Midlet  Gjenstand  for  vort  ønske  uden  Hensyn  til  det  op- 
rindelige Formaal:  Handlingen  villes  da  i  sig  selv,  ganske 
afset  fra,  at  vi  finde  Behag  i,  hvad  den  forskaffer  os.  For- 
skjellen  mellem  en  slet  og  en  god  Mand  bestaaer  ikke  i, 
at  den  sidste  handler  imod  sine  stærkeste  Tilbøieligheder, 
men  deri,  at  hans  Stræben  efter  at  handle  ret  og  hans 
Modbydelighed  for  det  Urette  ere  stærke  nok  til  at  holde 
enhver  anden  Drift  Stangen  og  bringe  den  til  Taushed. 
Da  nu  en  saadan  aandelig  Tilstand  er  mulig,  ere  Menne- 
skene skikkede  til  Selvopdragelse  og  moralsk  Ledelse.  Selv- 
opdragelsen er  Enhvers  moralske  Pligt.  Et  nødvendigt 
Middel  til  den  er,  at  Tanken  danner  sig  en  klar  Maalestok 

for  Ret  og  Uret,  for  at  moralsk  Drift  og  Afsky  kunne  virke 
paa  rette  Maade.  —  Mills  Lære  viser  tydelig  nok  ogsaa 
paa  dette  Punkt  ud  over  hans  oprindelige  Forudsætninger. 
Thi  hvorledes  kan  Begrebet  Selvopdragelse  faa  Realitet,  naar 
Selvet  ikke  opfattes  som  en  oprindelig  Energi,  der  formaaer 
at  gjennemtrænge  og  udvikle  de  givne  Betingelser  (Indtryk 
og  Forestillinger)  og  lede  Ideassociationen  i  en  vis  bestemt 
Retning?  — 

Spørgsmaalet  om  Villiens  Frihed  var  et  af  de 
Punkter,  i  hvilke  Mill  adskilte  sig  fra  den  skarpsindige 
skotske  Philosoph,  mod  hvem  han  har  rettet  et  af  sine 
vigtigste  Skrifter,  William  Hamilton,  i  hvis  Lære  den  frie 
Villie  i  Betydning  af  absolut  Valgfrihed  spiller  en  Hoved- 
rolle, idet  den,  og  den  af  den  betingede  moralske  Ansvar- 
lighed, efter  hans  Overbevisning  var  det  eneste  Grundlag, 
hvorpaa  Troen  paa  Guds  Tilværelse  kunde  bygges.  Men 
der  er  ogsaa  andre  Punkter  af  Mills  Polemik,  som  vi  her 
maa  fremdrage  til  Karakteristik  af  hans  Standpunkt.  Ha- 
milton hævder  energisk  Erkjendelsens  Relativitet;  det  Ab- 
solute  og  det  Uendelige  kunne  vi  ikke  tænke,  fordi  vor 
Tanke  ikke  kan  opfatte  det,  som  er  afsluttet  i  sig  selv,  og 
som  ingen  Grændser  har.  Skjøndt  Mill  naturligvis  maa  være 
enig  med  Hamilton  i  Hævdelsen  af  Erkjendelsens  Relati- 
vitet, saa  polemiserer  han  dog  mod  denne  Motivering. 
Det  er,  mener  han,  rene  Abstraktioner,  Hamilton  kæmper 
imod.  Det  Absolute  og  det  Uendelige  er  i  sig  menings- 
løst. Hvis  det  Absolute  virkelig  existerede,  maatte  det  jo 
besidde  alle  mulige  Prædikater  i  den  fuldeste  Udstrækning: 
det  maatte  være  absolut  godt  og  absolut  ondt,  absolut  vist 
og  absolut  dumt,  absolut  mægtigt  og  absolut  svagt,  kort 
sagt,  det  vilde  være  selvmodsigende.  Naar  Hegel  alligevel 
har  opstillet  et  saadant  Begreb,  saa  har  han  dermed  kun 
indlagt  sig  den  Fortjeneste  at  have  opløst  den  spekulative 
Metaphysik  ved  en  Række  reductiones  in  absurdissimum. 
—  Det  er  klart,  at  Mill  aldeles  ikke  har  forstaaet  Hegels 
Tanke  eller  i  det  Hele  havt  -Oie  for  det  Problem,  der  ligger 
i  Begrebet  om  det  Absolute.     Hans  Styrke  ligger  i  det 

Hele  i  Behandlingen  af  enkelte,  konkrete  Sporgsmaal;  han 
samler  ikke  de  enkelte  Philosophemer  til  en  Totalanskuelse.  *) 
Han  kan  uden  at  fole  noget  intellektuelt  Savn  lade  Erkjen- 
delsen  ende  i  en  tilfældig  Flerhed,  og  for  saa  vidt  han 
opkaster  Spørgsmaalet  om  Gudsideens  Realitet,  staaer  dette 
Sporgsmaal  ikke  i  Forbindelse  med  hans  egentlige  Philoso- 
pheren.  Den  intellektuelle  Drift,  der  ikke  hviler,  for  den 
kan  faa  de  spredte  Traade  forbundne,  eller  dog  i  det 
Mindste  se  dem  konvergere,  denne  Drift  er  ham  fremmed. 
Hans  empiristiske  og  prosaiske  Tankegang,  der,  som  man 
har  bebreidet  ham,**)  ikke  føler  »Livets  Mysterium »,  anser 
det  for  muligt,  om  han  end  ikke  selv  synes  at  følge  denne 
Udvei,  at  slaa  sig  til  Ro  i  en  Deisme,  hvor  det  Overna- 
turlige henlægges  til  »Verdens  Begyndelse«,  og  hvor  Gud- 
dommen ligesom  hos  Epikur  lever  i  ligegyldig  Fjernhed  fra 
Verden.  Derimod  har  det  været  Philosophiens  Hovedpro- 
blem lige  fra  dens  første  Dage  at  soge  et  ubetinget  Princip, 
som  sidste  Forklaring  og  Forsoning  af  Tilværelsens  Mod- 
sætninger. 

Mill  mener,  at  man  i  Stedet  for  det  Absolute,  det 
Uendelige,  skal  sætte  noget  Absolut,  noget  Uendeligt  (et 
absolut  og  uendeligt  Væsen),  det  Konkrete  i  Stedet  for  det 
Abstrakte,  og  han  anser  det  ikke  for  umuligt  at  idealisere 
de  hoieste  Egenskaber,  vi  kjende,  og  derved  naa  en  relativ 
Erkjendelse  af  Guds  Væsen.  I  det  Mindste  hævder  han 
denne  Mulighed  overfor  Hamilton  for  at  afskjære  de  theo- 
logiske  Konsekventser,  denne  drog  af  Umuligheden  af  at 
erkjende  det  Ubetingede.  Man  mærker,  at  Mill  her  er 
kommen  ind  paa  et  Omraade,  hvor  han  ikke  er  hjemme. 


*)  „Det  er  det  fulde,  det  hele  Syn,  han  mangler;  hans  Aands 
store  Dygtighed  udfolder  sig  ved  Gjenstande,  der  efter  hans 
Behandling  af  dem  vedblive  at  være  lige  saa  isolerede,  som 
de  vare  i  Forveien;  de  bringes  ikke  til  Enhed  og  Harmoni 
med  hverandre;  Philosophens  Haand  behores  endnu  stedse 
med  Hensyn  til  dem."    Quarterly  Review.    Julyl872.    p.  81. 

**)  Ibid.    p.  117. 

Fra  Hauiiltons  Standpunkt  har  man  træffende  svaret  ham,  *) 
at  »noget  Absolut«,  »et  absolut  Væsen »  er  et  selvmod- 
sigende Begreb  for  os,  da  ethvert  »Noget«,  ethvert 
» Væsen »,  vi  kjende,  er  relativt  og  endeligt,  saa  at  det  til— 
tilfoiede  Absolut  »absolut«  fører  os  ud  over  vor  Erkj endelses 
Grændser. 

Det  er  efter  Mills  egen  Erklæring  i  hans  Autobiographi 
ikke  saa  meget  theoretiske  som  praktiske  Motiver,  der 
forte  ham  i  Kamp  mod  Hamilton,  i  hvem  han  saa  den 
betydeligste  .Repræsentant  i  England  for  den  hans  egen 
modsatte  philosophiske  Retning.  »Forskjellen  mellem  de 
to  philosophiske  Skoler,  den,  som  støtter  sig  til  Intuition, 
og  den,  som  støtter  sig  til  Erfaring  og  Association,  er 
ikke  blot  den  abstrakte  Spekulations  Sag;  den  er  fuld  af 
praktiske  Konsekventser  og  ligger  ved  Roden  af  alle  de 
største  Modsætninger  i  praktiske  Anskuelser  i  en  Fremskridtets 
Tidsalder.  Den  praktiske  Reformator  maa  bestandig  fordre 
Forandringer  i  Ting,  der  støttes  af  mægtige  og  vidt  ud- 
bredte Folelser,  eller  betvivle  den  tilsyneladende  Nødven- 
vendighed  og  Urokkelighed  af  bestaaende  Kjendsgjerninger; 
og  det  er  ofte  en  uafviselig  Del  af  hans  Indlæg  at  godt- 
gjore,  hvilken  Oprindelse  disse  mægtige  Følelser  have,  og 
hvorledes  disse  Kjendsgjerninger  kom  til  at  synes  nødven- 
dige og  urokkelige.  Derfor  er  der  et  naturligt  Fjendskab 
mellem  ham  og  en  Philosophi,  der  tilsidesætter  Forklaringen 
af  Følelser  og  moralske  Kjendsgjerninger  ved  Omstændig- 
heder og  Ideassociationer  og  foretrækker  at  behandle  dem 
som  oprindelige  Elementer  i  den  menneskelige  Natur,  en 
Philosophi,  som  har  Tilbøielighed  til  at  hævde  yndede  Lær- 
domme som  intuitive  Sandheder  og  betragte  Intuitionen 
som  Naturens  og  Guds  Stemme,  der  taler  med  en  høiere 
Autoritet  end  vor  Fornufts.«  Man  tager  neppe  feil,  naar 
man  i  denne  Udtalelse  finder  det  dybeste  Motiv  til  Stuart 
Mills  hele  Standpunkt.     Men  hvad  selve  Sagen  angaaer, 


*)  Henry  Mansel:  The  philosophy  of  the  conditioned.  p.  115. 

maa  det  bemærkes,  at  Mill  her  karakteriserer  den  »intui- 
tive« Skole,  som  om  den  skotske  Skole  var  en  værdig 
videnskabelig  Repræsentant  for  den,  og  at  man  blot  behover 
at  nævne  JS7avne  som  Spinoza,  Kant  og  Fichte  for  strax 
at  godtgjøre  det  Uberettigede  i  Mills  Antagelse,  at  kun  den 
empiriske  Skole  skulde  repræsentere  Aandsfrihedens  og 
Fremskridtets  Philosophi. 

Men  Mill  bekæmper  i  Hamilton  ikke  blot  den  »intui- 
tive« Philosophi,  ogsaa  Theologien,  Supranaturalismen. 
Hamiltons  Polemik  mod  det  Ubetingedes  Philosophi  (Schel- 
ling  og  Hegel)  havde  nemlig  til  Baggrund  en  moralsk- 
religiøs Tro,  der  ikke  skulde  kunne  finde  noget  Udtryk  eller 
nogen  Begrundelse  gjennem  Erkjendelsen,  fordi  dens  Gjen- 
stand  er  det  Ufattelige,  det  over  alt  Menneskeligt  absolut 
Ophøiede.  Imod  denne  Lære  udtaler  Mill  sig  saaledes: 
»Dersom  man  i  Stedet  for  det  glade  Budskab,  at  der 
existerer  et  Væsen,  i  hvem  alle  de  Fortrin,  den  høieste 
menneskelige  Tanke  kan  begribe,  existere  i  en  for  os  ube- 
gribelig Grad,  forkynder  mig,  at  Verden  styres  af  et  Væsen, 
hvis  Attributer  ere  uendelige,  uden  at  vi  kunne  forstaa, 
hvad  de  ere,  lige  saa  lidt  som  hvilke  Principerne  for  hans 
Styrelse  ere,  undtagen  at  »»den  høieste  menneskelige  Mo- 
ralitet, som  vi  ere  i  Stand  til  at  tænke  os»»,  ikke  god- 
kjender  dem,  —  overbevis  mig  derom,  og  jeg  vil  bære  min 
Skjæbne  saa  godt  jeg  kan.  Men  naar  man  fortæller  mig, 
at  jeg  skal  tro  dette  og  til  samme  Tid  kalde  dette  Væsen 
ved  de  Navne,  som  udtrykke  og  bekræfte  den  hoieste 
menneskelige  Moralitet,  saa  siger  jeg  med  rene  Ord,  at  jeg 
ikke  vil.  Hvilken  Magt  et  saadant  Væsen  end  kan  have 
over  mig,  én  Ting  er  der,  som  han  ikke  skal  kunne:  han 
skal  ikke  tvinge  mig  til  at  dyrke  ham.  Jeg  vil  ikke  kalde 
noget  Væsen  godt,  som  ikke  er,  hvad  jeg  mener,  naar  jeg 
anvender  dette  Prædikat  paa  mine  Medskabninger ;  og  dersom 
saadant  et  Væsen  kan  dømme  mig  til  Helvede,  fordi  jeg 
ikke  vilde  kalde  ham  saaledes,  saa  vil  jeg  gaa  til  Helvede."*) 


*)  Examination  of  Sir  William  Hamiltons  philosophy  p.  103. 

Det  er  først  gjennem  Læsningen  af  Autobiographien, 
at  man  faaer  en  fuldkommen  Forklaring  af  den  Energi  og 
den  Bitterhed,  hvormed  Mill  udtaler  sig.  Man  ser  af  den, 
at  han  af  sin  Fader  tidlig  førtes  til  den  Overbevisning,  at 
Troen  paa  et  Forsyn  ikke  blot  var  theoretisk  uholdbar, 
men  ogsaa  moralsk  forkastelig,  fordi  den  nødvendigvis  til- 
slører alt  det  Onde  og  al  den  Fordærvelse,  som  findes  i 
Verden,  ja  endog  fører  til  Tilbedelse  af  et  Væsen,  som  med 
Vidende  og  Villie  har  skabt  en  saadan  Verden !  —  Den 
eneste  religiøse  Tro,  der  er  mulig  under  saadanne  Forud- 
sætninger, maa  være  en  praktisk  Tro';  den  maa  have  sin 
Gjenstand  forud  for  sig  og  ikke  bagved  sig,  i  Muligheden, 
ikke  i  Virkeligheden.  Stuart  Mill  synes,  skjøndt  han  intet- 
steds tydelig  udtaler  sig  i  sit  eget  Navn  om  disse  Sager, 
nærmest  at  slutte  sig  til  dem,  der,  »skjøndt  de  ikke  kunne 
tro,  at  Verden  kan  have  en  Skaber  og  Styrer,  der  besidder 
absolut  Magt  og  fuldkommen  Godhed,  dog  have  det,  der 
udgjør  alle  mulige  Religioners  egentlige  Værd,  et  idealt 
Begreb  om  et  fuldkomment  Væsen, '  mod  hvilket  de  be- 
standig fæste  deres  Blik  som  deres  Samvittigheds  Leder; 
og  dette  Ideal  af  det  Gode  staaer  i  Almindelighed  Fuld- 
kommenheden nærmere  end  deres  objektive  Guddom,  som 
anse  sig  forpligtede  til  at  finde  absolut  Godhed  hos  Skaberen 
af  en  Verden  saa  opfyldt  af  Lidelse  og  saa  vansiret  af 
Uretfærdighed  som  vor.»  —  Det  er  et  Spørgsmaal,  om  Mill 
slipper  fra  Vanskelighederne  ved  at  stille  en  subjektiv 
Gudsidé  i  Stedet  for  en  objektiv,  og  om  i  det  Hele  en 
ideal  praktisk  Stræben,  saaledes  som  han  forlanger  den,  kan 
være  mulig,  hvis  den  Virkelighed,  fra  hvilken  enhver  Stræben 
jo  dog  maa  gaa  ud,  og  i  hvilken  enhver  Mulighed  maa 
have  sit  Tilknytningspunkt,  er  saa  ideforladt,  at  den  mani- 
chæiske  Dualisme,  efter  hvad  James  Mill  lærte,  skulde  være 
den  eneste  moralsk  forsvarlige  Anskuelse.  Men  i  ethvert 
Tilfælde  viser  Mill  her  hen  til  et  Ideal,  som  ikke  kan  for- 
klares ved  Ideassociationens  Virken  men  peger  tilbage  til 
dybere  Kilder,  Kilder,  som  Mill  i  saa  mange  Antydninger 
har  aabnet  for  os,  men  kun  for  strax  at  tilstoppe  dem  igjen. 

Interessant  er  det  at  se,  hvorledes  han  i  sin  praktiske 
Opfattelse  af  Guddommen  modes  med  L  G.  Fichte,  hvis 
Gudsidé  var  den  moralske  Verdensorden,  der  realiseres  ved 
den  frie  Handlen.  Fichte  er  maaske  den  af  de  tydske  Philo- 
sopher,  Mill  mest  sympathiserer  med ;  men  Fichte  er  konse- 
kventere  end  han,  idet  han  har  set,  at  den  praktiske 
Idealitet  nødvendigvis  forudsætter  den  theoretiske  og  ikke 
kan  naaes  ad  rent  empirisk  Vei.  — 

Som  Mill  i  det  Hele  i  sin  philosophiske  Anskuelse 
bygger  paa  den  tidligere  engelske  Forskning,  medens  han 
dog  ofte  fjerner  sig  mere  fra  den,  end  han  selv  mærker, 
saaledes  gaaer  det  ogsaa,  hvad  Ethiken  angaaer.  Mills 
Ethik  er  Utilitarianisme,  »Moral  grundet  paa  Nytte-  eller 
Lykkeprincipet. »  Dette  Princip  kommer  i  den  engelske 
Philosophi  allerede  frem  hos  Baco,  hvem  Macaulay  som  be- 
kjendt  har  fremstillet  som  det  Nyttiges  Prophet.  Som  den 
egentlige  Grundlægger  af  Utilitarianismen  synes  *)  Richard 
Cumberland  (i  det  17de  Aarhundrede)  at  maatte  regnes; 
ifølge  ham  kunne  alle  moralske  Love  reduceres  til  den  ene : 
Stræben  efter  det  for  alle  fornuftige  Væsener  fælles  Gode, 
hvorved  vort  eget  Bedste  fremmes  som  en  Del  af  det  Hele, 
saa  at  den  Enkeltes  Vei  til  sit  Vel  er  Alles  Vei  til  det 
fælles  Vel.  Dog  er  hos  Cumberland  det  individuelle  Hensyn 
aldeles  underordnet  Hensynet  til  det  Almene,  til  Samfundet. 
Da  Lock^  Philosophi  var  trængt  igjennem,  og  al  Erkjen- 
delse  opfattedes  som  beroende  paa  Sandsning,  blev  ogsaa 
Ethiken  grundlagt  paa  Lyksalighedsdriften,  paa  den  egne 
Interesse.  Whewell  (History  of  Moral  philosophy  in  Eng- 
land) bemærker,  at  denne  Lære  stemmede  med  den  natio- 
nale Tænkemaade,  og  Tocqueville  viser,  at  den  er  den  natur- 
lige for  et  demokratisk  Handelsfolk  som  det  amerikanske. 
Hertil  kommer,  at  den  meget  vel  kan  bringes  i  Forbindelse 
med  theologiske  Synspunkter.    Saaledes  hos  William  Paley, 


:)  Kfr.   Hallam:  Introduction  to  the  litterature  of  Europe. 
(7th  ed.).    IV.  p.  160. 

hvis  ethiske  Værk  (udk.  1785)  lige  ind  i  dette  Aarhun- 
drede  lagdes  til  Grund  ved  Universitetet  i  Cambridge.  Paley, 
der  i  sin  Ungdom  havde  vundet  Prisen  for  en  Afhandling, 
i  hvilken  han  stillede  den  epikuræiske  Moral  over  den  stoiske, 
lærte,  at  man  skal  gjøre  det  Nyttige,  fordi  det  er  Guds 
Villie,  og  fordi  det  er  nødvendigt  til  Salighed.  Den  indi- 
viduelle Interesse  støttede  han  ved  det  Haab  og  den  Frygt, 
Religionen  fremkalder.  Men  Nyttetheorien  blev  verdsliggjort 
og  derved  tillige  først  ret  gjennemført  af  den  berømte  Rets- 
lærde Jeremy  Bentham  (f  1832).  Benthams  Betydning 
ligger  vistnok  nærmest  paa  den  praktiske  Reforms  Omraade, 
og  han  har  særlig  Fortjeneste  ved  sin  Polemik  mod  de 
mange  Subtiliteter  og  det  traditionelle  Formelvæsen,  der 
gjorde  den  engelske  Ret  til  et  fuldstændigt  Chaos,  hvor  de 
skjændigste  Misbrug  kunde  trives.  Men  selve  hans  Reform- 
tendents  havde  sin  Grund  og  sin  Støtte  i  hans  energiske 
og  methodiske  Tænkning,  der  af  Nytteprincipet  søgte  at 
udlede  Normer  til  Bedømmelse  af  de  bestaaende  Love.  Det 
er  fra  Bentham,  at  Mills  ethiske  og  sociale  Anskuelser  have 
deres  Udspring;  han  gik  i  sin  Ungdom  i  den  Grad  op  i 
Benthamismen,  at  han  omfattede  den  med  en  Sekterers 
Iver.  Vel  har  han  senere  berigtiget  flere  Punkter  i  denne 
Lære,  men  han  er  ikke  naaet  til  nogen  Klarhed  over 
Forskj ellen  mellem  sin  og  Benthams  Opfattelse. 

Der  ligger  i  Utilitarianismen  Muligheden  af  et  dobbelt 
Udgangs-  og  Tyngdepunkt:  man  kan  lægge  Vægten  paa 
den  egoistiske  Interesse  og  vise,  hvorledes  denne  for  sin 
egen  Skyld  maa  træde  i  et  harmonisk  Forhold  til  Andres 
Interesser;  og  man  kan  gaa  ud  fra  Sympathien  og  den 
Enkeltes  Forhold  til  det  større  Hele  og  vise,  hvorledes  den 
egoistiske  Interesse  kun  er  et  underordnet  Element  inden- 
for dette.  Som  allerede  antydet  gaaer  Cumberland  den 
sidste  af  disse  Veie,  Locke  og  Paley  den  første.  Forholdet 
mellem  Mill  og  Bentham  beroer  ligeledes  paa,  at  de  hver 
gaa  i  sin  Retning,  opfatte  det  samme  Princip  fra  to  for- 
skjellige  Sider.  Ifølge  Bentham  følger  ethvert  Menneske 
i  enhver  af  sine  Handlinger  sin   egen  Lyst  og  Interesse. 

Selvopofrelse  bestaaer  kun  i  at  opgive  en  ringere  Lyst  for 
en  storre.  Men  den  Enes  Lykke  kan  ikke  sondres  fra  den 
Andens;  Enhvers  velforstaaede  Interesse  maa  derfor  lede 
ham  til  at  arbeide  for  Andres  Lykke.  Herved  fremkommer, 
hvad  Bentham  kalder  det  Ethiske.  »Drøm  ikke  om,»  siger 
han  (Works  I.  p.  27),  »at  Folk  ville  bevæge  deres  lille 
Finger  for  at  tjene  dig,  naar  deres  Fordel  derved  ikke  staaer 
klart  for  dem.  Men  de  ville  ønske  at  tjene  dig,  naar  de 
indse,  at  de  ved  at  gjøre  det  kunne  tjene  sig  selv.  I  disse 
gjensidige  Tjenester  bestaaer  Dyden. »  *)  Bentham  antager 
vel  Sympathi  for  en  oprindelig  Faktor  i  den  menneskelige 
Natur;  men  han  anser  den  ikke  for  stærk  nok  til  at  bære 
det  Ethiske.  Stuart  Mill  adskiller  sig  netop  fra  Bentham 
ved  den  Vægt,  han  lægger  paa  de  sympathetiske  Følelser 
som  Vehikel  for  det  Ethiskes  Udvikling.  Hos  Bentham,  der 
væsentlig  holdt  sig  til  den  egoistiske  Interesse,  blev  Dyden 
Et  med  Klogskab  og  ydre  Retskaffenhed.  Han  fremhæver 
heller  ikke  ønsket  om  Selvopdragelse,  om  ethisk  Uddannelse 
af  den  egne  Personlighed,  men  betragter  Mennesket  kun 
som  Forretningsvæsen,  forstaaer  kun  »the  business  part  of 
human  affairs. »  Hos  Mill  er  den  egoistiske  Interesse  derimod 
ikke  blot  underordnet  Forholdet  til  Andre  man  ogsaa  den 
ideale  Trang  til  Selvudvikling.  Allerede  i  Slutningen  af 
Logiken  udtaler  han  sig  paa  en  Maade,  der  synes  at  vise 
udover  »Nyttetheorien»> :  »Jeg  indrømmer  ganske,  at  Uddan- 
nelsen af  en  ideal  Adel  i  Villie  og  Handling  skal  være  et 
Formaal,  for  hvilket  den  særlige  Stræben  efter  egen  og 
Andres  Lykke  (for  saa  vidt  den  ikke  er  indbefattet  i  denne 
Ide)  i  ethvert  Kollision  stilfælde  skal  træde  tilbage.-  Men 
jeg  troer,  at  netop  det  Spørgsmaal:  hvori  bestaaer  denne 
Ophøiethed  i  Karakteren?  —  maa  afgjøres  ved  at  gaa  til- 
bage til  Lykken  som  Maalestok.  For  den  Enkelte  skal 
Karakteren  selv  være  det  høieste  Maal,  fordi  en  saadan  ideal 


*)  Man  kommer  her  til  at  tænke  paa  den  Opgave,  Carlyle  forelagde 
Utilitarianerne :  „Given  en  Verden  fuld  af  Slyngler,  at  vise, 
hvorledes  Dyden  resulterer  af  deres  forenede  Bestræbelser." 


Ophaiethed  eller  en  Tilnærmelse  til  den  mere  end  alt  Andet 
vil  bidrage  til  at  gjøre  det  menneskelige  Liv  lykkeligt,  saa 
vel  i  den  forholdsvis  beskedne  Betydning  af  Fornoielse 
og  Frihed  for  Smerte,  som  ogsaa  i  den  heiere  Betydning, 
at  Livet  ikke  bliver,  hvad  det  nu  næsten  almindelig  er, 
barnagtigt  og  betydningsløst,  men  bliver  et  saadant,  som 
menneskelige  Væsener  med  høiere  udviklede  Evner  kunne 
ønske  at  føre.» 

Det  er  er  urigtig  Forestilling,  man  gjør  sig  om  Nytte- 
moralen, naar  man  mener,  at  den  nødvendigvis  maa  være 
en  lav  og  endelig  Betragtningsmaade.  Bentham  og  Mill 
ere  Enthusiaster,  lidenskabelig  begeistrede  for  Menneske- 
hedens Fremskridt.  De  anse  en  Tilstand  for  mulig,  hvor 
almindelig  Lykke  hersker,  og  de  betegne  herved  den  fuld- 
stændigste  Modsætning  til  Schopenhauers  Pessimisme.  Men 
deres  Optimisme  er  ikke,  som  Optimismen  saa  ofte  er,  fad 
og  overfladisk ;  den  har  et  dybt  Kjendskab  og  en  inderlig 
Tillid  til  den  menneskelige  Natur  til  sin  Forudsætning;  — 
den  er  heller  ikke  konservativ,  mener  ikke,  som  den  vul- 
gære Optimisme,  at  Alt  er  godt,  som  det  er,  men  bestaaer 
væsentlig  i  Troen  paa,  at  Alt  kan  blive  godt,  hvor  langt 
det  end  nu  er  fra  at  være  det,  eftersom  de  nitten  Tyvende- 
dele af  Menneskeslægten  endog  i  de  Dele  af  den  nu  existe- 
rende  Verden,  der  stikke  mindst  dybt  i  Barbari,  leve  i 
Ulykke.  Den  nuværende  elendige  Opdragelse  og  elendige 
Samfundsorden  ere  de  eneste  virkelige  Hindringer  for  et 
lykkeligt  Liv  for  hele  Menneskeheden,  o:  »en  Existents, 
som  bestaaer  af  faa  og  forbigaaende  Lidelser,  mange  og 
forskelligartede  Glæder  med  en  bestemt  Overvægt  af 
de  aktive  Glæder  over  de  passive,  og  som  til  Grundlag 
for  det  Hele  har  dette:  ikke  at  vente  Mere  af  Livet  end 
Livet  kan  byde.»  De  høiere  intellektuelle  og  moralske  Ny- 
delser ville  mere  og  mere  blive  tilgængelige  for  Alle.  Og 
i  ethvert  Tilfælde  ligger  der  i  selve  Kampen  mod  Ulykken 
og  i  de  Interesser  og  Følelser,  denne  Kamp  fremkalder,  en 
ædel  Tilfredsstillelse,  som  staaer  hoit  over  en  hvilkensom- 
helst  egoistisk  Nydelse. 

Det  Eiendommelige  for  Nyttetheorien,  saaledes  som 
Mill  opfatter  den,  er  det,  at  den  forudsætter  det  Etniske  i 
Stedet  for  at  begrunde  og  udvikle  det.  Ifølge  Mill  er 
Stridspunktet  ikke,  om  man  skal  handle  ret,  men  hvad  der 
er  det  Rette ;  og  det,  mener  han,  kan  kun  Nyttetheorien 
lære.  Men  det  egentlig  Ethiske  er  dog  ikke  et  »Hvad,» 
men  netop  et  »At;»  selve  Forpligtelsesforholdet  er  det 
Punkt,  hvor  alle  enkelte  Opgaver,  alle  Dyder  og  Pligter 
maa  have  deres  Tilknytningspunkt.  Kun  ved  sin  Forbin- 
delse med  dette  centrale  Punkt  bliver  Noget  godt  i  ethisk 
Forstand.  Nyttetheorien  derimod  holder  sig  til  det  Peri- 
pheriske,  til  Handlingernes  Indhold  og  Virkning  i  Stedet 
for  til  deres  indre,  personlige  Karakter.  Mill  siger  endog, 
at  deri  stemmer  han  ganske  med  Bentham,  at  Bevæg- 
grunden ikke  har  Noget  at  gjøre  med  en  Handlings  moralske 
Værd,  skjøndt  den  har  saare  Meget  at  sige  med  Hensyn  til 
den  Handlendes  Værd.  Men  kan  man  virkelig  saaledes 
betragte  Bedømmelsen  af  Handlingerne  og  af  de  handlende 
Personer  som  to  forskjellige  Ting?  Handlingen  kan  være 
nyttig,  uden  at  Personen  derfor  er  sædelig.  En  god  og 
ædel  Karakter  er  ikke  Noget,  der  kan  betragtes  som  Tillæg 
til  det  Ethiske  i  Handlingen ;  tvertimod,  uden  Forstaaelse 
af  Karakteren  og  de  personlige  Egenskaber  kan  der  slet 
ingen  Dom  fældes  om  Handlingens  Moralitet;  —  derfor  er 
moralsk  Bedømmelse  saa  overordentlig  vanskelig.  Paa  den 
anden  Side  vise  Nytten  og  Lykken,  idealt  opfattede,  til- 
bage til  den  personlige  Karakterudvikling;  ja,  der  gives, 
som  vi  ogsaa  have  hørt  Mill  selv  udtale,  men  som  han  i 
sine  egne  Begrebsbestemmelser  for  det  Meste  glemmer,  ingen 
sand  Nytte  eller  Lykke  udenfor  denne.  Dersom  Mill  ikke 
i  Grunden  opfattede  Sagen  paa  denne  Maade,  —  og  altsaa 
her,  ligesom  i  Logiken  og  Psykologien,  gik  ud  over  sine 
egne  Forudsætninger,  —  vilde  der  reise  sig  en  farlig  Fjende 
for  ham  i  Schopenhauers  og  Hartmanns  Pessimisme,  som  er 
den  sande  Konsekvents  af  Sondringen  mellem  Lykke  og 
Opgave,  mellem  »Hvad»  og  »At.»  Men  baade  Pessimismen 
og  Utilitarianismen  adskille,  hvad  der  ikke  skal  adskilles. 

»Individets  og  Slægtens  Berettigelse  beroer  kun  paa  deres 
eiendommelige  Formaal  ag  Opgave,  gjennem  hvis  Losning 
deres  eget  Væsen  udvikles,  og  kun  i  selve  denne  Udvikling 
kan  Lykken  og  Tilfredsstillelsen  søges.  .  .  Det  Eudæmono- 
logiske  og  det  Ethiske  staa  i  en  indre  Sammenhæng,  og 
Pessimismens  Betydning  ligger  i  indirekte  at  godtgjøre  Nød- 
vendigheden af  denne  Enhed. »  *) 

De  forskjellige  Synspunkter,  der  saaledes  gjøre  sig 
gjældende  hos  Mill,  maa  naturligvis  medføre  Uklarhed  og 
Vaklen  i  Begrebsbestemmelserne.  Han  udtaler  saaledes,  at 
»Sjælen  ikke  befinder  sig  i  en  sund  Tilstand,  ikke  i  den 
Tilstand,  som  stemmer  med  det  Nyttige,  naar  den :  ikke 
elsker  Dyden  for  dens  egen  Skyld, »  —  men  tilføier  i  samme 
A andedræt,  at  Handlinger  og  Planer  kun  ere  dydige,  fordi 
de  fremme  et  andet  Formaal  end  Dyd.  Paa  det  Spørgs- 
maal:  er  Dyden  Middel  eller  Formaal?  har  Mill  intet  af- 
gjørende  Svar.  Snart  hedder  det,  at  den  bør  attraaes  for 
sin  egen  Skyld;  snart,  at  Nyttemoralisterne  »stille  Dyden 
i  Spidsen  for  de  Ting,  *der  ere  gode  som  Middel  til  det 
sidste  Formaal ;»  snart,  at  den  er  eller  kan  blive  en  af 
»Lykkens  Bestanddele,«  —  »en  Del  af  Maalet,»  ja  endog - 
saa  »en  vigtigere  Del  af  det  end  nogen  af  de  Gjenstande, 
hvortil  det  er  Middel«!**) 

Af  Autobiographien  ser  man,  at  disse  dialektiske 
Vanskeligheder  i  Mills  eget  Liv  førte  til  en  Krise,  som 
han  tilskriver  stor  Betydning  for  sin  aandelige  Udvikling. 
Som  ivrig,  efter  sin  egen  Indrømmelse  endog  fanatisk 
Benthamianer  sværmede  han  i  sin  Ungdom  for  Udbredelsen 
af  Nytte  og  Lykke  i  Menneskeheden.  Men  —  kom  han 
til  at  spørge  sig  selv  —  vilde  du  virkelig  fole  dig  lykkelig, 
dersom  alle  dine  Idealer  virkeliggjordes?  —  og  han  maatte 
besvare  dette  Spørgsmaal  med  Nei.    Lang  Tids  Tungsind 


*)  „Philosophien  i  Tydskland  efter  Hegel."    p.  285-286. 

**)  Stuart  Mill:  Moral  grundet  paa  Nytte- eller  Lykkeprincipet, 
Oversat  og  indledet  af  G.  Brandes,    p.  46-48. 

og  Fortvivlelse  fulgte  paa  dette  Nei.  Omsider  fik  han  nyt 
Mod  og  ny  Kraft  ved  den  Overbevisning,  at  Lykken,  skjondt 
den  er  Livets  Maal,  dog  kun  kan  naaes  ved  ikke  at  gjore 
den  til  direkte  Maal;  kun  de  ere  lykkelige,  der  gjore  noget 
Andet  end  Lykke  til  deres  ideale  Formaal;  Lykken  finde 
de  da  underveis.  »Saasnart  du  sporger  dig  selv,  om  du 
er  lykkelig,  vil  du  ophøre  at  være  det.»  *) 

Tydeligere  kan  det  ikke  godtgjores,  at  Lykkeprincipet 
viser  ud  over  sig  selv,  kun  er  et  relativt  Princip  i  ethisk 
Henseende,  og  at  det  altsaa  ikke  kan  lægges  til  Grund 
for  Ethiken.  Mill  har  forvexlet  det  psykologiske  Udgangs- 
punkt, det  opdragende  Middel  med  det  ethiske  Formaal. 
Men  hans  Styrke  ligger  nu  paa  den  anden  Side  ogsaa  netop 
i  at  vise,  hvorledes  dette  opdragende  Middel  virker. 
Følelsen  af  Lyst  og  Ulyst  ere  de  oprindelige  Motiver  for 
al  menneskelig  Virken  og  Handlen,  og  Mill  viser  nu,  ved 
en  træffende  Anvendelse  af  Associationspsykologien  (en  An- 
vendelse, hvori  han  har  Hartley  og  James  Mill,  ja,  egentlig 
allerede  Platon  og  Aristoteles,  til  Forgængere),  hvorledes 
Mennesket  ved  selve  disse  Motivers  Virken  Skridt  for  Skridt 
føres  til  at  stille  sig  høiere  og  ædlere  Formaal,  til  at  for- 
lade den  egoistiske  Begrændsning  og  optage  de  universelle, 
humane  Synspunkter  i  sine  Motiver.  Samfundets  Interesse 
fortrænger  lidt  efter  lidt  de  individuelle  Interesser,  og  der 
vil  efterhaanden  endog  kunne  danne  sig  en  saa  stærk  Følelse 
for  det  Almene,  at  man  vil  kunne  nære  Frygt  for,  at  den 
skal  hæmme  den  individuelle  Udvikling.  Ideassociationen 
mellem  Pligtfølelsen  og  Nytten,  stottet  af  "Sympathiens 
naturlige  Kraft,  vil  kunne  frembringe  en  psykologisk 
Magt  og  en  social  Virkekraft,  som  overgaaer  endog  den 
største  Indflydelse,  der  er  bleven  udovet  af  en  positiv 
Religion. 

Mill  begynder  i  sin  Ethik  som  Epikuræer  og  ender 
som  Stoiker.   En  Mulighed  til  at  forene  de  stridende  Syns- 


)  Autobiography  p.  142. 

punkter  ligger  i  den  Idé,  der  paa  saa  mange  Steder  dukker 
frem  hos  ham,  men  som  han  ikke  lægger  til  Grund,  Ud- 
viklingens Idé.  Kun  ved  den  kan  hans  Philosophi  befries 
fra  sine  indre  Modsigelser.  I  Grunden  er  det  jo  saaledes 
ikke  Lykken,  der  er  Mills  ethiske  Princip,  men  Lykken 
udviklet  til  sit  Ideal,  hvor  den  er  Et  med  den  ethiske  Ka- 
rakter. Det  er  selve  denne  Udvikling,  som  er  den  ethiske 
Opgave,  og  hvis  Nødvendighed  begrunder  Pligtforholdet. 
Det  ethiske  Motiv  er  Stræben  efter  stedse  høiere  Udvikling, 
en  Udvikling,  hvorunder  de  individuelle  og  de  kulturhisto- 
riske Opgaver  staa  i  inderlig  Forbindelse  og  Vexelvirkning 
med  hverandre.  *) 

Utilitarianismen  er  Empirismen  paa  det  ethiske 
Omraade.  I  Erkendelseslæren  fandt  Empirismen  sit  Ud- 
tryk i  Opfattelsen  af  Menneskeaanden  som  oprindelig  passiv; 
med  Anerkj endelsen  af  den  oprindelige  Aktivitet  i  Individet 
opløstes  derfor  Empirismen  og  Associationspsykologien.  I 
Ethiken  finder  den  et  tilsvarende  Udtryk,  idet  Attraaen, 
»den  passive  Modtagelighedstilstand, »  som  Mill  bestemmer 
den,  tages  til  Udgangspunkt,  medens  dog  Villien,  »det  ak- 
tive Phænomen,»  betragtes  som  »et  Skud  fra  Attraaens 
Stamme.«  Men  hvorledes  kan  der  udvikle  sig  en  Aktivitet 
af  en  passiv  Tilstand,  og  maa  hin  Anerkjendelse  af  den 
oprindelige  Aktivitet  ikke  ogsaa  faa  Konsekventser  med 
Hensyn  til  Grundlaget  for  det  Ethiske,  saa  at  Stoikerne, 
ogsaa  hvad  det  oprindelige  Udgangspunkt  angaaer,  faa  Ret 
overfor  Epikuræerne?  — 

Det  er  tidligere  blevet  antydet,  at  Mills  hele  theore- 
tiske  Standpunkt  har  sin  Grund  i  hans  praktiske  Begeist- 
ring,  hans  Iver  for  Fremskridt  og  Udvikling.    Denne  Iver 


*)  En  Antydning  i  denne  Retning,  i  Retning  af  at  lade  Nyttens 
Ide  gaa  op  i  Udviklingens  Ide,  findes  hos  Mill  i  hans  Skrift 
„On  liberty"  p.  24:  „Jeg  betragter  Nytte  som  sidste  Maale- 
siok  for  alle  ethiske  Sporgsmaal;  men  det  maa  være  Nytte 
i  mest  omfattende  Betydning,  grundet  paa  Men- 
neskets blivende  Interesser  so  m  fremadskridende 
Væsen." 


59 


viser  sig  ogsaa  tydelig  i  hans  Ethik;  det  er  maaske  hans 
Utaalmodighed  efter  af  komme  til  de  praktiske  Opgaver, 
der  gjør,  at  vi  i  hans  ethiske  Begrebsbestemmelser  ofte 
have  ondt  ved  at  gjenkjende  den  store  Logiker.  Men 
navnlig  træder  naturligvis  den  praktiske  Begeistring  frem, 
naar  vi  komme  til  selve  Samfundsvidenskaben.  Hos  Faa 
eller  Ingen  i  vort  Aarhundrede  har  der  rørt  sig  en  stærkere 
Interesse  for  Humanitet  og  Fremskridt,  forbunden  med  en 
saa  overlegen  Intelligents  og  saa  forskelligartede  Kund- 
skaber. Mill  er  ikke  blot  Philosoph,  men  har  ogsaa  et 
Navn  som  Nationaløkonom.  Hans  ethiske  Idealer  svæve 
ikke  i  Luften,  men  begrundes  ved  ædruelig  Undersøgelse 
af  de  virkelige  Forhold.  Den  skarpeste,  prosaiske  Forstan- 
dighed har  hos  ham  ført  til  Konsekventser,  der  synes  den 
tilvante  Tænkemaade  overspændte  og  phantastiske.  Uden 
her  at  kunne  gaa  nærmere  ind  paa  de  praktiske  Problemer, 
med  hvilke  Mill  har  beskjæftiget  sig,  maa  vi  dog  i  Korthed 
vise  Sammenhængen  mellem  hans  Behandling  af  dem  og 
hans  almindelige  philosophiske  Standpunkt. 

Den  sociale  Videnskab  er  ifølge  Mills  Logik  de  samme 
Methoder  underlagt  som  Naturvidenskaben:  Induktionens 
Resultater  danne  Grundlaget  for  en  Deduktion,  hvis  Resul- 
tater igjen  bekræftes  ved  direkte  Erfaring.  Mill  gaaer  der- 
for ikke  ud  fra  dogmatiske  Forudsætninger,  men  søger  at 
finde  bestemte  Udgangspunkter  i  Erfaringen.  Han  udtaler 
sig  her  endog  ofte  aldeles  skeptisk.  Er  der  f.  Ex.  Tale  om 
Kvindens  Stilling  i  Samfundet,  saa  gaaer  han  ikke  ud  fra 
visse  Forestillinger  om  Kvindens  Natur,  men  erklærer 
endog,  at  vi  aldeles  ikke  kjende  denne.  Kvinderne  have 
hidtil  levet  under  visse  Indskrænkninger,  ja  endog  under 
ligefrem  Tvang;  hvad  man  kalder  deres  Natur,  er  i  høieste 
Grad  et  Kunstprodukt,  Resultatet  af  et  forceret  Tryk  i  en 
Retning  og  en  unaturlig  Ophidselse  i  en.  anden  Retning. 
Visse  af  deres  Evner  ere  stedse  blevne  udviklede  ved  For- 
holdenes Magt,  medens  andre  ere  henvisnede  og  tilsyne- 
ladende uddøde  af  Mangel  paa  Næring  og  Pleie.  Saalænge 
Ethologien  endnu  er  i  sin  Barndom,  saalænge  man  endnu 

har  saa  lidet  Kjendskab  til  Lovene  for  Karakterens  Dannelse 
og  for  de  Maader,  hvorpaa  de  ydre  Betingelser  her  gribe 
ind,  saa  længe  i  det  Mindste  kan  man  endnu  ikke  føre 
noget  positivt  Bevis  for,  at  de  intellektuelle  og  moralske 
Forskjelligheder  mellem  Mænd  og  Kvinder  ere  grundede  i 
Naturen.  Kun  det,  der  ikke  kan  forklares  ved  Opdragelse 
og  ydre  Omstændigheder,  har  man  Ret  til  at  kalde  natur- 
ligt; hvor  indgribende  disse  Omstændigheder  kunne  virke, 
véd  man  endnu  slet  ikke  *)  Paa  den  anden  Side  bestaaer 
hele  den  historiske  Udvikling  i  en  fremskridende  Ophævelse 
af  den  Stærkeres  Ret,  som  i  saa  lange  Tider  var  eneste 
og  ubetinget  Regel  i  alle  Livsforhold.  Ved  denne  Frigjø- 
relse  for  ydre  Tvang,  som  er  den  moderne  Verdens  største 
Eiendommelighed,  bliver  det  muligt  for  de  Enkelte  at  ud- 
vikle deres  Individualitet  uden  at  standses  af  kunstige 
Skranker.  Kvindens  Udelukkelse  fra  de  Rettigheder  og  de 
Veie,  der  staa  aabne  for  Mændene,  er  kun  en  Levning 
af  hin  brutale  Magt,  som  nu  bekæmpes  paa  de  fleste  Om- 
raader. 

Med  Ophævelsen  af  den  Stærkeres  Ret  vil  efterhaanden 
enhver  ydre  Autoritet  falde,  enhver  Magt,  der  vil  stille  sig 
som  Formynder  overfor  Individerne  i  Stedet  for  at  lade 
disse  kæmpe  Livets  Kamp  med  egne  Hænder  og  paa  eget 
Ansvar.  Ifølge  den  gamle  Anskuelse  troede  man,  at  Indi- 
videt vilde  fare  vild,  naar  det  blev  overladt  til  sig  selv. 
Men  den  moderne  Anskuelse  lærer,  at  de  Anliggender,  i 
hvilke  Individet  alene  er  interesseret,  ikke  ville  gaa  godt, 
uden  naar  man  overlader  dem  til  hans  egen  Ledelse,  og 
at  Autoritetens  Mellemkomst  kun  gjør  Skade,  naar  det  ikke 
netop  gj ælder  om  at  beskytte  Andres  Rettigheder.  I  Af- 
handlingen »om  Friheden»  (et  af  Mills  klareste  og  smukkeste 
Skrifter,  om  hvilket  han  ogsaa  selv  mente,  at  det  vilde 
holde  sig  længst  af  alle  hans  Værker)  udvikles  denne 
Tanke  videre.  En  sund  intellektuel  og  moralsk  Udvikling 
er  kun  mulig  under  Forudsætning  af  Frihed;  naar  Sam- 


*)  Kvindernes  Underkuelse.    Oversat  af  G.  Brandes,    p.  37-40. 

fundet,  det  være  nu  demokratisk  eller  aristokratisk  i  sin 
Forfatning,  vil  udstrække  sin  Indflydelse  baade  over  det 
aandelige  og  det  legemlige  Liv,  naar  det  søger  at  lede 
Individerne  ind  paa  visse  Livsretninger,  indpode  dem  visse 
bestemte  Meninger,  saa  hæmmes  Karakterudviklingen,  og 
høiere  Selvstændighed  og  Eiendommelighed  bliver  umulig. 
Derfor  fordrer  Mill  absolut  Frihed  for  Tanke  og  Ord  og  for 
Anlægget  af  Livsplanen  i  det  Hele.  Kun  med  Hensyn  til 
Handlinger,  der  kunne  indvirke  paa  andre  Menneskers 
Velfærd,  kunne  Skranker  for  den  individuelle  Frihed  ret- 
færdiggjores.  Følger  man  ikke  denne  Regel,  vil  Resultatet 
blive  en  gjennemgaaende  Middelmaadighed ;  Mændene  ville 
blive  Dverge,  og  man  vil  snart  erfare,  at  med  smaa  Mænd 
kan  intet  Stort  udføres.  Faren  er  navnlig  stor  i  demo- 
kratiske Stater,  efterdi  den  offentlige  Mening,  der  i  dem 
bliver  den  herskende  Magt,  griber  langt  dybere  og  umær- 
keligere ind  i  det  aandelige  Liv  end  ydre  Lovbud  og 
Skranker,  der  sættes  ved  Magt.  Mills  Bestræbelser  gaa 
derfor  ud  paa  at  finde  politiske  Midler  til  at  hævde 
Minoriteternes  Ret.  Men  det  kraftigste  Middel  søger  han 
dog  i  en  Reform  af  den  offentlige  Mening,  en  absolut, 
og  ikke  blot  ydre  og  formel  Anerkj  endelse  af  Personlig- 
hedens Ret. 

Man  maa  ikke  heraf  slutte,  at  Mill  betragter  Statens 
Rolle  som  udspillet,  saa  at  Alt  nu  skulde  kunne  overlades 
til  den  individuelle  Stræben  og  Konkurrence.  Han  bestrider 
saadanne  Anskuelser  som  Buckles,  der  udlede  alt  Ondt  og 
Forkert  i  Historien  af  Regeringernes  Indflydelse.  Han 
hævder  i  sin  »politiske -Økonomi,«  at  der  er  en  stor  Mængde 
Opgaver,  som  angaa  Menneskehedens  og  de  fremtidige  Ge- 
nerationers Interesser  eller  ogsaa  de  Medlemmer  af  Sam- 
fundet, som  behøve  ydre  Hjælp,  —  Opgaver,  som  ikke  kunne 
løses  uden  af  Statsmagten.  Staten  skal  ikke  blot  sørge 
tor  Retssikkerhed  og  øve  Kontrol  og  Voldgift  i  de  Enkeltes 
indbyrdes  Anliggender ;  den  skal  ogsaa  gribe  ind,  hvor  der 
enten  kan  finde  Forsømmelse  Sted  fra  Individernes  Side, 
saaledes  i  Opdragelsen  og  Undervisningen  (kun  at  den  ikke 

gjør  denne  til  et  Monopol),  eller  hvor  de  Enkeltes  Kræfter 
ikke  slaa  til  (Fattigvæsen,  Kolonisation).  Der  kan  efter 
hans  Opfattelse  her  ikke  fastsættes  bestemte  Grændser; 
man  maa  holde  sig  til  den  almindelige  Regel,  at  Stats- 
magtens Indgriben  kun  er  tilstedelig,  hvor  Nytten  deraf 
er  aabenbar.  Og  tillige  bør  Statsmagten  altid  virke  paa 
en  saadan  Maade,  at  de  individuelle  Kræfter  ikke  trænges 
tilbage,  men  tvertimod  udvikles  og  opdrages  gjennem  dens 
Forholdsregler,  saa  at  Regeringsunderstøttelsen  bliver  »et 
Lærekursus  for  Folket  i  den  Kunst  at  løse  store  Opgaver 
ved  individuel  Virksomhed  og  frivillig  Samvirken.» 

Opdragen  og  uddannet  i  Benthams  og  James  Mills 
Skole  var  Stuart  Mill  fra  sin  første  Fremtræden  en  be- 
geistret  Demokrat.  Hans  politiske  Tro  undergik  senere 
en  dobbelt  Modifikation.  Dels  kom  han  snart  til  at  tænke 
paa,  at  den  demokratiske  Udvikling  vilde  kunne  medføre 
Fare  for  den  individuelle  Udvikling,  at  Minoriteterne  let 
vilde  blive  undertrykkede ;  denne  Frygt  udtaler  han  allerede 
i  sin  Artikel  i  Edingburgh  Review  om  Tocquevilles  Bog 
»La  démocratie  en  Amérique,»  og  han  kom  senere,  som 
allerede  vist,  tilbage  til  den  i  Afhandlingen  om  Fri- 
heden. Men  dels  saa  han  ogsaa,  at  det  sociale  Spørgs- 
maal  var  vigtigere  end  det  politiske.  Tidligere  havde  han* 
med  den  ældre  politiske  Skole  betragtet  Eiendomsretten 
som  noget  Fast  og  Absolut;  men  efterhaanden  førtes  han 
mere  og  mere  til  at  se,  at  den,  som  enhver  Ret,  er  be- 
tinget af  Samfundsforholdene.  Eiendomsretten  kunde  heller 
ei  ifølge  hans  hele  philosophiske  Anskuelse  være  et  Dogme, 
hvorfra  man  nødvendigvis  skulde  gaa  ud.  Den  er  en  In- 
stitution, som  er  opstaaet  i  Medfør  af  Tingenes  naturlige 
Gang,  og  som  har  sine  store  Fortrin,  men  som  dog  i  og 
for  sig  ikke  kan  gjøre  Fordring  paa  absolut  Gyldighed. 
Derfor  dømmer  Mill  gunstigere  om  de  kommunistiske  og 
socialistiske  Systemer  (navnlig  Fouriers),  end  Nationaløko- 
nomerne pleie  at  gjøre,  ligesom  han  finder  det  naturligt, 
at  kommunistiske  Ideer  have  udbredt  sig  en  Tid  som 
vor,  »hvor  en  almindelig  Prøvelse  af  alle  første  Principer 

erkj endes  for  uundgaaelig,  og  hvor  for  første  Gang  i  Hi- 
storien de  mest  lidende  Klasser  i  Samfundet  have  en 
Stemme  med  ved  Undersøgelsen. »  De  fleste  Vanskeligheder, 
Kritiken  kan  paavise  ved  de  socialistiske  Systemer  ramme 
efter  hans  Mening  maaske  i  endnu  høiere  Grad  de  nuvæ- 
rende Forhold.  Naar  man  f.  Ex.  siger,  at  under  en  socia- 
listisk Forfatning  vil  Enhver  skyde  saa  meget  Arbeide  som 
muligt  over  paa  Andre,  fordi  han  ei  er  særlig  interesseret 
deri,  saa  svarer  Mill,  at  det  Samme  maa  gjælde  om  ni 
Tiendedele  af  det  nuværende  Arbeide:  hvor  ringe  en  Del 
af,  hvad  der  produceres  i  England,  produceres  af  Mænd, 
som  selv  høste  Udbyttet  deraf?  En  Fabrikarbeider  har 
mindre  personlig  Interesse  ved  sit  Arbeide  end  et  Medlem 
af  en  socialistisk  Association.  Desuden  hævder  Mill,  at 
Menneskeheden  er  istand  til  en  langt  høiere  Grad  af  Al- 
menaand  end  vor  Tidsalder  har  vænnet  sig  til  at  anse  for 
mulig.  Og  i  ethvert  Tilfælde,  mener  han,  kunde  man 
vanskelig  faa  en  Fordeling,  som  var  uligere  og  uretfærdigere 
end  den  nuværende.  —  Afgjørelsen  af,  hvilket  af  de  to 
Systemer,  Kommunismens  eller  Privateiendommens,  Fortrinet 
maa  gives,  maa  bero  paa,  hvilket  af  dem  der  bedst  kan 
forenes  med  menneskelig  Frihed  og  Udvikling.  Mill  finder 
ingen  Nødvendighed  af  at  forlade  Privateiendommens  Sy- 
stem, naar  det  kun  befries  fra  alle  de  Misligheder,  som 
ikke  uundgaaelig  ere  forbundne  med  det.  Naar  Lovene  kun 
gjorde  lige  saa  Meget  for  at  mildne  de  sociale  Uligheder 
og  begunstige  en  større  Fordeling  af  Formuen,  som  de  nu 
gjøre  for  at  forhøie  hine  Uligheder  og  koncentrere  Besiddelsen, 
saa  vilde  det  vise  sig,  at  Privateiendommens  Princip  ikke 
staaer  i  nogen  nødvendig  Sammenhæng  med  de  legemlige 
og  aandelige  Lidelser,  som  Socialisterne  anse  for  uadskillelige 
derfra.  Ligeledes  er  han  uenig  med  Socialisterne  i  deres 
Polemik  mod  den  frie  Konkurrence,  idet  han  gjør  op- 
mærksom paa,  at  man  kun  har  Valget  mellem  Konkurrence 
og  Monopol,  og  at  »Beskyttelse  mod  Konkurrence  vil  sige 
det  Samme  som  Beskyttelse  af  Ladhed  og  Dovenskab,  som 

en  Fritagelse  for  Nødvendigheden  af  at  være  lige  saa  in- 
telligent og  virksom  som  andre  Mennesker.« 

Mill  regner  sig  i  Autobiographien  til  Socialismens 
Tilhængere.  Dog  er  han,  som  man  ser,  uenig  med  Socia- 
listerne i  væsentlige  Punkter.  Det  Socialistiske  i  hans  An- 
skuelse beroer  paa,  at  han  forlanger  Statsmagtens  Indgriben 
for  at  løse  det  sociale  Spørgsmaal.  Arbeidernes  Vilkaar 
kunne  ikke  forandres  uden  en  gjennemgribende  Ændring  i 
deres  hele  Tænkemaade,  og  denne  Ændring  forudsætter  igjen 
en  Forbedring  af  deres  ydre  Vilkaar,  som  kan  give  dem 
Lyst  til  og  Smag  for  ædlere  Nydelser  og  høiere  Kultur.  Kun 
derved  vil  den  Sløvhed  og  Letsindighed  kunne  udryddes, 
som  nu  gjør  det  umuligt  for  Proletariatet  at  bæve  sig,  idet 
det  ved  sin  stærke  Formering  bestandig  holder  sig  selv 
nede.  De  Forholdsregler,  der  skulle  tages,  maa  altsaa  virke 
dels  til  Udvikling  af  Intelligents,  dels  til  Ophævelse  af 
Fattigdommen.  Det  Første  opnaaes  ved  en  national  Børne- 
opdragelse og  ved  Folkeundervisning,  og  som  Midler  til  det 
Andet  foreslaaer  Mill  store  Kolonianlæg  og  Udstykning  af 
Jordegodset.  Naar  en  Generation  af  Arbeidere  herved  blev 
stillet  under  nye  og  bedre  Vilkaar,  vilde  der  være 
tilveiebragt  gunstige  Betingelser  for  Udviklingen  af  en  ny 
Generation  med  høiere  Formaal.  og  større  Energi.  —  Vi 
kunne  ikke  her  indlade  os  paa  nogen  Bedømmelse  af  disse 
Forslag,  men  indskrænke  os  til  at  fremhæve  det  Mærkelige 
i,  at  den  samme  Mand,  der  stærkere  end  nogen  Anden  har 
talt  den  frie  Individualitets  Sag,  saa  indtrængende  fordrer 
Statsmagtens  Indgriben  paa  det  sociale  Omraade.  Der 
kunde  synes  at  være  en  Modsigelse  i  at  appellere  til  disse 
modsatte  Principer.  Men  man  ser  let,  at  Mill  statuerer 
en  indre  Forbindelse  mellem  dem.  Samfundsmagtens  høieste 
Formaal  er  at  udvikle  den  individuelle  Selvstændighed  og 
Personlighed,  at  sikre  Individets  Virken  paa  de  Punkter, 
hvor  Alt  kan  overlades  til  dets  frie  Spil,  og  at  nære  og 
pleie  den  individuelle  Frihed  der,  hvor  den  endnu  ikke  har 
kunnet  udfolde  sig.  Det  er  naturligvis  langt  fra,  at  Mill 
har  overvundet  alle  Vanskeligheder.    Men  han  har  den 


store  Fortjeneste  at  have  vist,  hvor  urigtig  man  opfatter 
Frihedens  Væsen,  naar  man  mener,  at  al  Indgriben  af 
Statsmagten  paa  de  sociale  Opgavers  Omraade  skulde  være 
forbi,  og  at  Alt  nu  kunde  overlades  til  den  »naturlige« 
Gang.  Der  er  endnu  en  lang  Vei  at  gaa,  førend  den  i 
Sandhed  .  naturlige  Udvikling  kan  indtræde.  Staten,  ved 
hvis  Hjælp  Mennesket  er  fort  ud  af  den  dyriske  Naturtil- 
stand, kan  ikke  slippe  ham,  forend  den  har  fort  ham  til 
den  humane  Naturtilstand.  Mill  har  endelig  ogsaa  den 
Fortjeneste  at  have  paavist  de  ideelle  og  ethiske  Elementers 
Betydning  for  de  sociale  Sporgsmaal  og  derved  ført  ud  over 
den  snevre  Synskreds,  som  i  Almindelighed  gjor  sig  gjæl- 
dende  ved  deres  Behandling. 

Som  Resultat  af  den  sociale  Udvikling  tænker  Mill 
sig  en  Tilstand,  hvor  saavel  Kapitalen  som  Befolkningen 
er  omtrent  stationær.  Det  at  erhverve  kan  ikke  være  den 
sidste  Opgave;  Menneskeheden  maa  dog  engang  komme  saa 
vidt,  at  den  sætter  Formaalet  over  Midlet.  Man  arbeider 
da  ikke  længer  paa  at  forøge  Kapitalen;  alle  Opfindelser 
gaa  derimod  ud  paa  at  forkorte  Arbeidstiden  for  at  vinde 
Tid  til  friere  og  ædlere  Sysler;  det  intellektuelle,  æsthetiske 
og  moralske  Liv  spiller  Hovedrollen  og  lægger  Beslag  paa 
den  største  Del  af  Energien.  Befolkningen  er  stationær, 
fordi  man  indser,  at  en  for  stærk  Forøgelse  af  den  vilde 
hindre  den  hoiere  og  ædlere  Udvikling.  Selv  om  der  var 
Næring  og  Klæder  nok  til  Flere  endnu,  vilde  der  dog  være 
Overbefolkning,  naar  Menneskene  boede  saa  tæt,  at  det  blev 
umuligt  at  nyde  Ensomheden,  og  naar  den  frie  Natur  ganske 
var  tagen  i  den  menneskelige  Nyttes  Tjeneste.  »En  Verden, 
fra  hvilken  Ensomheden  var  banlyst,  vilde  være  et  fattigt 
Ideal.  Ensomheden  er  en  væsentlig  Betingelse  for  Dybde  i 
Tænkning  og  i  Karakter;  og  Ensomhed  i  Forbindelse  med 
Naturskjønhed  er  Vuggen  for  Tanker  og  Indskydelser,  der 
ikke  blot  komme  det  enkelte  Menneske  til  Gode,  men  som 
heller  ikke  Samfundet  godt  kan  undvære.«  —  Selv  om 
det  Billede,  Mill  her  udkaster,  skulde  være  en  Utopi,  har 
det  sin  Betydning  og  Interesse,  ikke  blot  som  anskueligt 

Udtryk  for  en  human  Bestræbelses  Maal,  men  ogsaa  som 
Vidnesbyrd  om  det  ædle,  friske  pg  menneskekj  ærlige  Sind 
hos  den  store  Tænker,  vi  —  trods  al  den  Kritik,  vi  have 
forsøgt  at  anlægge  paa  hans  Lære  —  ikke  kunne  forlade 
uden  Beundring. 

II.  Alexander  Bain  (f.  1818)  er  født  i  Skotland 
og  kan  siges  at  have  fortsat  den  skotske  Skoles  Bestræbelser 
paa  den  empiriske  Psykologis  Omraade.  Hans  Lære  kan 
kaldes  »den  skotske  Psykologi,  saaledes  som  den  vilde  se 
ud  i  det  19de  Aarhundrede. »  *)  Men  i  Stedet  for  de  ældre 
skotske  Philosophers  Ængstelighed,  deres  Appel  til  »den 
sunde  Menneskeforstands«  Udsagn  og  deres  Tilbøielighed  til 
at  standse  ved  visse  saakaldte  Bevidsthedskjendsgjerninger, 
som  de  ansaa  for  fundamentale,  træder  hos  deres  moderne 
Efterfølger  en  sikker  og  omfattende  Anvendelse  af  den  in- 
duktive Methode,  et  omhyggeligt  Studium  af  Physiologi  og 
Anatomi  som  Grundlag  for  Psykologien,  og  en  skarpere 
Kritik  og  Analyse.  Dog  sporer  man  endnu  den  ældre 
Skoles  Eftervirkning  i  den  empirisk-deskriptive  Methode,  i 
en  Mangel  paa  principiel  Gjennemførelse  af  de  ved  Induktion 
og  Analyse  vundne  Begreber  og  paa  synthetisk  Udvikling 
og  Fremstilling,  hvorved  der  kunde  vindes  en  Totalanskuelse 
af  Aandslivet.  Det  er  dette,  som  og  at  han  i  sit  hele 
Standpunkt  staaer  Mill  saa  nær,  der  berettiger  til  at  hen- 
føre ham  blandt  den  rene  Empirismes  Repræsentanter.  I 
England  selv  regnes  han  til  Mills  Skole.  Hans  Hovedværker 
ere  »The  senses  and  the  intellect»  og  »The  emotions  and 
the  will,»  i  hvilke  han,  følgende  Botanikens  og  Zoologiens 
beskrivende  Methode,  giver  en  Aandens  Naturhistorie  med 
en  Mangfoldighed  af  Enkeltundersøgelser  og  skarpsindige 
Bemærkninger,  som  gjør  disse  Bøger  høist  lærerige  og  in- 
teressante, skjøndt  Oversigten  ofte  hindres  netop  af  Stoffets 


*)  Eibot:  La  psychologie  Anglaise  contemporaine.  Paris  1870. 
p.  222. 

Mangfoldighed.  I  et  mindre  Skrift  »On  the  study  of 
character«)  har  han  givet  et  Udkast  til  en  Ethologi  efter 
Mills  Principer. 

Vi  have  allerede  havt  Leilighed  til  at  fremhæve,  at 
Bain  har  korrigeret  den  sensualistiske  Opfattelse  af  Aanden 
som  fuldstændig  passiv.  Det  er  et  afgjørende  Bevis  for, 
at  den  engelske  Philosophi  i  vor  Tid  ikke  er  en  blot  For- 
nyelse af  det  forrige  Aarhundredes  Sensualisme  (maaske 
hellere  Sensationisme).  Det  Eiendommelige  for  denne  var, 
at  den  reducerede  Tænkning  til  Sandsning  og  opfattede 
Sandsningen  som  en  rent  passiv  Proces,  en  blot  Liden  og 
Modtagen.  I  Modsætning  hertil  opfattede  Sensualismens 
Modstandere  gjerne  Tænkningen  som  noget  rent  Aktivt  og 
sondrede  skarpt  mellem  den  og  den  passive  Sandsning. 
Denne  Sondring  hviler  egentlig  paa  samme  Forudsætning 
som  Sensualismen.  Der  maa  være  et  indre  Forhold  mellem 
Sandsning  og  Tænkning.  Naar  man  erkjender,  at  vi  vel 
ikke  have  medfødte  Begreber,  men  at  Grundformerne  i  vor 
aandelige  Organisation  maa  være  oprindelige,  at  vi,  som 
Leibnitz  udtrykte  det,  ere  os  selv  medfødte,  saa  maa  man 
ogsaa  erkjende,  at  den  aandelige  Energi,  der  ytrer  sig  i 
Erkj endelsens  høiere  Former,  maa  være  tilstede  i  de  første 
aandelige  Livsytringer,  i  de  elementære  Sandsefornemmelser, 
og  at  den  under  Udviklingens  Gang  fremgaaer  af  disse  og 
bliver  sig  selv  bevidst.  Dette  lærer  nu  netop  Bain:  »Sands- 
ning er  allerede  en  Funktion  af  Forstanden;  den  er  den 
rent  ydre  Aabenbarelse  af  de  ideale  Processer«  (Senses  and 
Intellect  p.  339).  Og  disse  ideale  Processer  have  deres 
Spire  i  selve  Sjælelivets  Begyndelsespunkt. 

Selv  i  de  laveste  sjælelige  Livsytringer  findes  der, 
siger  Bain,  Elementer  af  Aand  eller  Tanke  (intelligence). 
Den  primitive  Kjendsgjerning,  som  udtrykker  Aandens  Væsen, 
er  Evnen  til  at  skjelne,  til  at  opfatte  Forskjelle  (discrimi- 
nation).  Dette  er  en  oprindelig  aandelig  Virksomhed,  som 
ikke  nærmere  kan  forklares,  men  hvorpaa  al  Bevidsthed  hviler. 
Den  har  til  sin  Forudsætning  Evnen  til  at  fastholde  et 
Indtryk,  selv  naar  dets  Kilde  ikke  længer  er  tilstede,  saa 

5* 

at  det  kan  blive  sammenlignet  med  et  andet  Indtryk.  Ved 
den  maa  derfor  den  psykologiske  Analyse  standse.  Allerede- 
Thomas  Hobbes  har  indskærpet  dette  Grundfaktum ,  idet 
han  lærte,  at  uden  Forandring  og  Bevægelse  var  hverken 
Fornemmelse  eller  Bevidsthed  mulig.  *)  En  Virken  uden 
Forandring  frembringer  intet  Indtryk  paa  os.  Vi  mærke 
ikke  Jordens  Bevægelse  i  Verdensrummet,  men  derimod 
Skibets  Bevægelse,  hvorpaa  vi  seile,  og  endnu  mere  Vognens 
Bevægelse,  hvorpaa  vi  kjøre.  Sandsen  for  Forskjel  er  saa- 
ledes  det  oprindelige  Aandselement.  Al  Bevidsthed  beroer 
egentlig  paa  Modsætning  og  Overraskelse  og  er  des  mere 
intensiv,  jo  større  Modsætningen  og  som  Følge  deraf  Over- 
raskelsen er.  Efter  et  dybt  Morke  fornemmes  Lyset  stærkere 
end  ellers.  **)  Og  det  gaaer  med  Erkjendelsen  som  med 
Bevidstheden  i  det  Hele;  jo  flere  Forskjelle,  der  opfattes, 
des  klarere  og  bestemtere  er  Erkjendelsen  Ingen  Karakte- 
ristik af  en  Gjenstand  er  mulig  uden  gjennem  Bestemmelse 
af  dens  Forskjelligheder  fra  andre  Gjenstande.  Selv  i  den 
mest  elementære  Sandsefornemmelse  er  der  en  saadan  Op- 
fattelse af  det  Forskjellige,  og  for  saa  vidt  en  Dom,  skjøndt 
man  ved  Dømmen  i  Almindelighed  tænker  paa  de  hoiere 
udviklede  Former  af  Skjelneevnen.  Bain  stemmer  altsaa 
med  William  Hamilton  og  Skotterne  ***)  i  den  Lære,  at 
der  i  enhver  Bevidsthedsakt  indeholdes  en  Dom.  Sands- 
ning  forudsætter  altsaa  Forstand  (intellect).  Den  gamle 
Sætning:  Nihil  est  in  intellectu,  qvod  non  erat  in  sensu 
—  er  aldeles  urigtig.    Der  er ,  som  snart  skal  vises ,  en 


*)  Per  sensionem  vulgo  intelligimus  aliqvam  de  rebus  objectis  per 
phantasmata  judicationem;  phantasmata  scilicet  comparando  et 
distingvendo.  . . .  Adeo  sentire  semper  idem  et  non  sentire,  ad 
idem  recidunt.    Hobbes:  De  corpore  IV,  25,  5. 

**)  I  denne  Kjendsgjerning  tage  Webers  og  Fechners  interessante 
Undersøgelser  om  Fornemmelsens  (Bevidsthedens)  Grader  deres 
Udgangspunkt.  Smlgn.  „Philosophien  i  Tydskland"  p. 
253-255. 

***)  Ogsaa  Lotze  lærer,  at  Sandseopfattelsen  er  en  Dom.    Se  anf. 
Skr.  p.  295. 

Mængde  Begreber,  som  ikke  have  deres  Oprindelse  fra 
Sandsningen. 

Den  første  Fornemmelse  er  ikke  en  Sandsning  af 
noget  Ydre,  saaledes  som  den  tidligere  sensualistiske  Skole 
antog.  »Bevægelse  gaaer  forud  for  Sandsning  og  er  fra 
Begyndelsen  af  uafhængig  af  enhver  Impuls  udenfra.  Virk- 
somhed horer  inderligere  og  mere  uadskillelig  til  vor  Natur, 
end  nogen  af  vore  Sandsefornemmelser  gjør,  og  er  faktisk 
medvirkende  i  enhver  af  vore  Sandsninger,  idet  den  giver 
dem  Karakteren  af  sammensatte  Phænomener,  medens  den 
selv  er  en  simpel  og  elementær  Egenskab."  Men  hvorfra 
kommer  da  den  oprindelige  Bevægelse?  En  Række  af  Fakta 
viser,  at  Nervecentrene  kunne  udsende  Impulser  til  Musklerne, 
blot  ifølge  deres  indre  Spænding,  som  gjør  en  Udladning 
nødvendig.  Naar  Organismen  har  faaet  tilbørlig  Næring, 
maa  Nervesystemet  have  en  Afløber  for  sin  forøgede  Energi. 
Vi  bringes  herved  til  at  se  den  aandelige  Kraft  i  dens  For- 
bindelse med  de  andre  kosmiske  Kræfter.  Gjennem  Nerve- 
kraften staaer  den  i  Forbindelse  med  de  chemiske  Kræfter, 
med  Magnetisme,  Elektricitet,  Varme  og  mekanisk  Kraft, 
som  alle  vise  tilbage  til  samme  Oprindelse  og  alle  kunne 
gaa  over  i  hverandre. 

Det  første  sjælelige  Phænomen  er  den  spontane  Be- 
vægelse, som  vi  allerede  træffe  hos  Fosteret  i  Moders  Liv, 
men  som  ogsaa  ytrer  sig  hos  de  Nyfødte  og  hos  ældre 
Individer  i  den  Livlighed,  som  fremkaldes  ved  god  og 
rigelig  Næring,  og  i  den  spontane  Opvaagnen  af  Søvnen.  *) 
Denne  spontane  Bevægelse  blive  vi  os  bevidst  ved  Muskel- 
fornemmelsen ,  som  altsaa  er  den  første  Fornemmelse ,  en 
Fornemmelse,  der  adskiller  sig  fra  den  egentlige  Sandsning 
ved,  at  den  ikke  har  sin  Kilde  i  en  ydre,  men  i  en  indre 
Impuls.  Vi  kunne  i  Muskelfornemmelsen,  som  i  enhver 
Fornemmelse,  adskille  to  Elementer,  et  Følelses-  og  et 
Erkjendelseselement.    Disse  to  Elementer  staa  i  et  omvendt 


*)  Bain  støtter  sig  her  til  den  beremte  Physiolog  Joh.  Muller. 

Forhold  til  hinanden.  Jo  mere  jeg  føler  den  Lyst  eller 
Smerte,  som  Muskelbevægelsen  fremkalder,  des  mindre  er 
jeg  i  Stand  til  den  Skjelnen  og  Sondren,  hvorpaa  Erkjen- 
delsen  beroer. 

Den  oprindelige  Bevægelse  er  uden  Maal  og  Med,  er 
en  uvilkaarlig  Udledning  af  Nervekraften.  Men  Bevægelsens 
Retning  bestemmes  efterhaanden  ved  de  Indtryk  den  frem- 
kalder; den  ledes  ved  dem  i  bestemte  Baner.  Man  kan 
iagttage  dette  paa  nyfødte  Lam.  De  prøve  uvilkaarlig  paa 
at  bevæge  Lemmerne,  men  denne  Bevægelse  sker  snart  til 
Siden,  snart  fremad;  kun  efterhaanden  lære  de,  at  Bevæ- 
gelsen fremad  er  den  naturligste.  Naar  Hyrden  fører  dem 
hen  til  Moderfaaret  og  lader  dem  berøre  det,  gjør  Varme- 
indtrykket, de  derved  modtage,  at  de  søge  at  bevare  eller 
igjen  at  indtage  denne  Stilling.  Naar  deres  Mund  bringes 
hen  til  Moderens  Yver,  og  de  uvilkaarlige  Sugebevægelser 
ere  begyndte,  vil  den  Nydelse,  de  føle  herved,  anspore  til 
Fortsættelse  eller  Gjentagelse.  Snart  kjende  de  Moderen  i 
Frastand  og  kunne  foretage  de  Bevægelser,  som  udfordres 
for  at  komme  til  hende.  Den  oprindelige,  spontane  Bevæ- 
gelse er  altsaa  Forudsætningen  for,  at  de  egentlige  Sandse- 
fornemmelser  kunne  lære  Dyret  Noget. 

Fra  Muskelfornemmelserne  stamme  Begreber  som  Mod- 
stand, Inerti,  Vægt  og  Naturens  mekaniske  Egenskaber. 
De  maales  efter  den  Grad,  i  hvilken  vi  maa  anstrænge  os. 
Forskjellem  mellem  4  og  6  Punds  Vægt  opfatte  vi  ved 
Følelsen  af  forøget  Anstrængelse,  som  vi  maa  anvende,  naar 
vi  i  Stedet  for  4  faa  6  Pund  at  bære  paa.  Begreberne  om 
Varighed  og  Udstrækning  have  deres  Oprindelse  fra  Muskel- 
virksomheden i  Forbindelse  med  Følesandsen.  •  Kun  ved 
Hjælp  af  denne  Sands  vinde  vi  bestemte  Punkter  til  at 
maale  Bevægelsen  med,  baade  hvad  Rummet  og  Tiden  an- 
gaaer.  Kombinationen  af  Muskelfornemmelserne  med  Syn, 
Hørelse  og  de  andre  Sandser  giver  os  de  mere  sammensatte 
Sandsninger.  Ved  Hjælp  af  disse  udvikler  Erkjendelsen  sig, 
men  dens  Spire  er  fra  først  af  tilstede. 

Allerede  ved  det  første  Skridt  ud  over,  den  første 

nærmere  Bestemmelse  af  den  oprindelige  spontane  Bevægelse, 
aabenbarer  det  aandelige  Livs  Grundlove  sig,  Ideassociationens 
Love,  i  Kraft  af  hvilke  sjælelige  Phænomener  indgaa  en 
saa  nøie  Forbindelse,  at  det  ene  fremkalder  det  andet,  — 
Love,  som  gjælde  for  hele  Aandslivets  Omraade  fra  de  laveste 
Trin  til  de  høieste,  og  som,  efter  Stuart  Mills  Udtryk,  ere 
for  den  aandelige  Verden,  hvad  Tyngdeloven  er  for  den 
ydre  Verden.   Disse  Love  kunne  fores  tilbage  til  to:  Kon- 
tiguitetens  (Berøringens)  Lov  og  Similaritetens  (Lighedens) 
Lov.    Sjælelige  Phænomener,  som  indtræffe  samtidig  med 
eller  umiddelbart  efter  hinanden,  stræbe  at  fremkalde  hin- 
anden, naar  blot  et  af  dem  senere  indtræffer.    Og  ligeledes 
stræbe  sjælelige  Phænomener,  der  ligne  hinanden,  indbyrdes 
at  fremkalde  hinanden.    Ældre  Psykologer,  navnlig  James 
Mill,  forsøgte   at  forklare  alle  sjælelige  Phænomener  ved 
Kontiguitetens  Lov.    Men  denne  Lov  forudsætter  Lighedens 
Lov,  saaledes  som  William  Hamilton  har  paavist.    Thi  for 
at  et  Phænomen  skal  kunne  fremkalde  Forestillingen  om 
et  andet  Phænomen,  med  hvilket  det  før  er  indtruffet 
sammen,  maa  hint  første  selv  gjenkjendes,  erkjendes  som 
det  samme,  der  før  indtraf  sammen  med  det  andet.  Lig- 
hedens Lov  er  altsaa  en  nødvendig  Betingelse  for,  at  Be- 
røringens Lov  skal  kunne  virke.     Men  hvor  Ligheden  er 
fuldstændig,  hvor  det  kan  siges,  at  det  er  det  samme  Phæ- 
nomen, der  kommer  igjen,  der  behøver  man  ikke  særlig  at 
fremhæve  den.    Omvendt  danner  Berøringen  den  stiltiende 
Forudsætning  for,  at  Lighedens  Lov  kan  virke;  thi  for  at 
Ligheden  mellem  to  Phænomener  skal  kunne  opfattes,  maa 
de  først  bringes  sammen  for  Bevidstheden.    At  der  virkelig 
er  to  forskjellige  Love,  skjøndt  de  saaledes  kunne  synes  at 
gaa  over  i  hinanden,  ses  bl.  A.  af,  at  afgj ørende  aandelige 
Forskjelligheder  bero  paa,  hvilken  af  de  to  Love  der  er 
den  fremherskende.    Association  ved  Berøring  i  Rum  eller 
Tid   (Kontiguitet)   spiller  især  en  Eolle  ved  Opsamlen  af 
Kundskaber  og  ved  Udførelse   af  praktiske  Forretninger. 
Vi  erindre  da  Tingene  i  den  samme  Orden,  i  hvilken  de 
pleie  at  fremstille  sig;  det  er  Vane  og  Routine,  der  herske. 

Association  ved  Lighed  er  derimod  fremherskende  hos  Op- 
dageren, Tænkeren  og  Digteren,  og  betinger  i  det  Hele 
Produktiviteten  og  Originaliteten,  medens  Berøringens  Lov 
især  betinger  Receptiviteten. 

Vi  betragte  forst  Berøringens  eller  Kontiguitetens 
Lov.  At  Bevidsthedstilstande,  som  engang  ere  forekomne 
sammen,  senere  fremkalde  hinanden,  kan  ikke  videre  for- 
klares. Det  er  et  sjæleligt  Grundfaktum,  som  igjen  viser 
tilbage  til  en  Grundeiendommelighed  ved  Nerve  virksom  heden. 
Ligesom  Forestillingerne  saaledes  maa  ogsaa  de  tilsvarende 
Nervetilstande  forbindes.  Forestillingen  om  en  Sandsning 
er  kun  en  svagere  Sandsning,  der  beroer  paa  samme  Nerve- 
strømning som  den  oprindelige  Sandsning,  kun  at  ogsaa 
denne  Strømning  er  svagere  end  ved  den  oprindelige 
Sandsning.  Gjentagelsen  danner  ligesom  Kanaler  for  disse 
Strømninger,  saaledes  at  de  lettere  kunne  bevæge  sig  i 
visse  Retninger  end  i  andre.  En  levende  Forestilling  om 
en  vis  Bevægelse  kan  uvilkaarlig  fremkalde  denne  Bevægelse ; 
Forestillingen  om  en  Afgrund  kan  vække  Svimmelhed. 
Ja,  Tanken  selv  er  egentlig  kun  en  tilbagekaldt,  en  standset 
Bevægelse.  Hjernen  er  derfor  ikke  et  Magasin,  hvor  Tanker 
og  Forestillinger  skulde  ligge  ophobede.  Der  kan  heller 
ikke  gives  medfødte  Ideer;  alle  Ideer  bero  paa  Funktion 
og  Bevægelse  og  ere  ikke  til  uden  dem,  altsaa  heller  ikke 
før  dem  (smlgn.  Schelling;  se  ovenfor  p.  12  f.). 

Association  ved  Berøring  kan  enten  finde  Sted  mellem 
Bevidsthedstilstande  af  samme  Art  (f.  Ex.  en  Lyd  og  en 
anden  Lyd,  en  Bevægelse  og  en  anden  Bevægelse)  eller  af 
forskjellig  Art  (f.  Ex.  Farve  med  Modstand,  Bevægelse  med 
Afstand  o.  s.  v.).  Af  første  Art  er  navnlig  Associationen 
mellem  forskjellige  enkelte  Bevægelser  af  Vigtighed.  Næsten 
enhver  betydningsfuld  Livsytring  beroer  hos  Dyr  og  Mennesker 
paa  meget  sammensatte  Bevægelser,  der  først  efterhaanden 
komme  i  Stand.  Et  af  de  vigtigste  Exemplar  paa  Associa- 
tion mellem  Bevidsthedstilstande  af  forskjellig  Aart  er  den 
Prooes,  ved  hvilken  Forestillingen  om  en  ydre  Verden  op- 
staaer.    I  Almindelighed  betragter  man  denne  Forestilling 

som  naturlig  og  instinktmæssig  og  aner  ikke,  at  den  har 
en  meget  indviklet  og  sammensat  Oprindelse.  Mange  for- 
skjellige  Bevægelser  og  Fornemmelser  maa  ved  hyppig  Gjen- 
tagelse  indgaa  en  fast  Forbindelse,  for  at  hin  Forestilling- 
kan  opstaa.  Det  er  Syns-  og  Følefornemmelserne  i  For- 
ening med  Muskelfornemmelserne,  som  frembringe  Forestil- 
lingerne om  Soliditet  og  Udstrækning,  der  ere  de  væsentlige 
Elementer  i  Forestillingen  om  ydre  materielle  Ting.  Navnlig 
lægger  Bain  her  Vægt  paa  Fornemmelsen  af  vore  egne 
Bevægelser.  Naar  vi  bevæge  vore  Lemmer  og  som  Følge 
deraf  modtage  visse  Sandsefornemmelser,  udlede  vi  disse  fra 
ydre  Ting.  Dersom  vor  Sandsning  var  fuldkommen  passiv, 
vilde  vor  Opfattelse  af  Universet  være  som  en  Drøm,  hvor 
det  ene  Billede  afløser  det  andet.  Vor  Sandsning  er  nu 
derimod,  som  i  det  Foregaaende  paavist,  snarere  aktiv  end 
passiv.  Og  vi  tro  paa  en  ydre  Virkelighed,  fordi  vi  vide, 
at  naar  vi  foretage  en  vis  Bevægelse,  ville  vi  derefter  faa 
en  vis  Sandsefornemmelse.  »Vor  ydre  Verden  er  Total- 
summen af  alle  Leiligheder  til  at  udvikle  Energi. »  Anta- 
gelsen af  en  ydre  Verden  er  altsaa  en  paa  specielle  Erfa- 
ringer grundet  Generalisation  eller  Abstraktion,  ved  hvilken 
vi  sammenfatte  det  Forbigangne  og  forudsige  det  Tilkom- 
mende; men  ved  en  Illusion  sætter  vor  Bevidsthed  saa 
denne  Abstraktion  som  en  oprindelig  og  uafhængig  Kilde 
og  Aarsag  til  hine  enkelte  Erfaringer,  omtrent  paa  samme 
Maade  som  Platon  statuerer  Ideerne  om  det  Gode  og  det 
Skjønne  som  selvstændige  Realiteter  udenfor  de  enkelte 
gode  og  skjønne  Ting,  af  hvilke  de  ere  abstraherede.  Men 
en  saadan  absolut  selvstændig  Yderverden  have  vi  ingen 
Grund  til  at  antage.  »Verden  kan  kun  erkj endes  i  sit 
Forhold  til  Aanden.  Erkj  endelsen  er  en  aandelig  Tilstand; 
Begrebet  om  en  materiel  Ting  er  en  aandelig  Ting.  Vi 
ere  ude  af  Stand  til  at  undersøge  Tilværelsen  af  en  uaf- 
hængig materiel  Verden;  et  Forsøg  derpaa  vilde  være  selv- 
modsigende. Vi  kunne  kun  tale  om  den  Verden,  som 
fremstiller  sig  for  vor  Aand.  Ved  en  Illusion,  som  Sproget 
fører  med  sig,  tro  vi  os  i  Stand  til  at  betragte  en  Verden, 

der  ikke  indtræder  i  vor  egen  aandelige  Tilværelse.  Men 
selve  denne  Betragtning  er  jo  en  aandelig  Virksomhed.«) 

Der  er  altsaa  hos  Bain  den  samme  Tilnærmelse  til 
Berkeley,  som  hos  James  og  Stuart  Mill.  Dog  kan  man 
hos  ham  lige  saa  lidt  som  hos  disse  drage  den  Konsekvents, 
at  Alt  maa  opløse  sig  i  Skin  og  Bedrag;  thi  han  fast- 
holder en  gjennemgaaende  Dobbelthed  i  Verdensbetragt- 
ningen,  beroende  paa  Modsætningen  mellem  Subjekt  og 
Objekt,  Forestilling  og  Virkelighed.  Vor  Erkjendelses 
Grundvirksomhed  er  jo  ifølge  Bain  Skjelnen  og  Sammen- 
lignen. Den  forudsætter  derfor  bestandig  Flerhed  og  For- 
andring. Vi  erkjende  kun  Forhold,  Forskjel  og  Lighed. 
En  Ting  kan  kun  opfattes,  naar  der  er  en  Baggrund,  en 
Folie,  i  Forhold  til  hvilken  den  kan  bedømmes  og  karak- 
teriseres. Med  Opdagelsen  af  nye  Folier,  af  nye  Modsæt- 
ninger og  Forskjelle  rykker  Erkj endelsen  fremad.  I  sidste 
Instants  kunne  alle  Modsætninger  reduceres  til  Modsætningen 
mellem  Bevidsthed  og  Existents  (Aktualitet),  Subjekt  og 
Objekt.  En  Ophævelse  af  denne  Modsætning  er  umulig;  et 
absolut  Subjekt  og  et  absolut  Objekt  ere  lige  utænkelige. 
Berkeleys  Feil  bestod  i  at  lade  det  Aktuelle  gaa  op  i  det 
Ideelle,  det  Objektive  i  det  Subjektive.  Denne  Modsætning 
maa  man  fastholde,  selv  om  man  forkaster  Antagelsen  af 
en  fra  Aanden  absolut  adskilt  Verden.  Aktualitet  og 
Idealitet  ere  i  deres  Væsen  beslægtede;  Forestilling  og  vir- 
kelig Bevægelse  bero  paa  samme  Nervefunktion.  Der  kan 
ogsaa  paavises  en  hel  Række  af  Overgange  fra  den  objektive 
Pol  til  den  subjektive;  men  selve  Modsætningen  mellem  de 
to  Poler  kan  ikke  ophæves.  »Udstrækningen  er  det  mest 
udprægede  objektive  Faktum,  Lyst  og  Smerte  de  mest  ud- 
prægede subjektive  Tilstande.  Mellem  Bevidstheden  om 
Udstrækningen  og  Bevidstheden  om  Lyst  er  der  den  største 
Forskjel,  som  den  menneskelige  Erfaring  kan  statuere  i 
hele  den  existerende  Verden.  Det  er  det  extreme  Objekt 
og  det  extreme  Subjekt;  og  den  gjennemførte  Analyse  viser 
os,  at  det  extreme  Objekt  beroer  paa  Fornemmelsen  a£ 
anvendt  Muskelenergi. » 

Ideassociation  paa  Grund  af  Lighed  spiller  især  en 
Rolle  i  den  heiere  intellektuelle  Virken,  hvorved  der  bringes 
Orden  og  Sammenhæng  i  det  ved  Kontiguitetens  Virken 
ophobede  Stof,  og  hvorved  dette  finder  sin  Forklaring  og 
opfattes  paa  nye  Maader.  Den  identificerende  (Lighed  og 
Enhed  sogende)  Kraft  virker  i  al  Tænkning,  men  kan  være 
tilstede  i  meget  forskjellige  Grader.  Dens  Styrke  viser  sig 
ved  Størrelsen  og  Mængden  af  de  Forskelligheder,  gjennem 
hvis  Dække  Overensstemmelsen  maa  søges.  Paa  den  beroer 
Klassifikation,  Abstraktion  og  Definition,  hvorved  man  iden- 
tificerer flere  Gjenstande  ved  at  fremhæve  et  fælles  Træk 
eller  en  fælles  Gruppe  af  Egenskaber  som  særlig  Gjenstand 
for  Betragtning.  Jo  mere  Lighedens  Lov  virker,  des  fuld- 
komnere bliver  Abstraktionen  og  Klassifikationen.  Hvilket 
Fremskridt  er  der  f.  Ex.  ikke  mellem  Aristoteles's  Indde- 
ling af  Dyrene  i  Vanddyr,  Landdyr  og  Luftdyr  og  Cuviers 
System,  som  er  grundet  paa  Dyrenes  indre  Bygning  og  efter 
denne  deler  dem  i  Hvirveldyr,  Leddyr,  Bløddyr  og  Zoophyter. 
I  Stedet  for  de  ydre  og  tilfældige  Ligheder  træde  de  indre, 
væsentlige  Overensstemmelser.  Ved  Klassifikation,  Abstrak- 
tion og  Definition  danne  vi  almindelige  Begreber.  Almin- 
delige Domme  danne  vi  ad  Induktionens  Vei.  Vi  vende 
her  ikke,  som  ved  Abstraktionen,  vort  Blik  mod  en  enkelt 
Egenskab  eller  en  enkelt  Gruppe  af  Egenskaber,  men  vi 
fremhæve  et  vist  Sammentræf,  en  vis  Forbindelse  af  to 
eller  flere  Egenskaber  og  Fakta.  Naar  vi  udsige  to 
Kjendsgjerningers  bestandige  Koexistents,  udtale  vi  en 
Naturlov, 

Kontiguitetens  og  Similaritetens  Love  ere  Ideassocia- 
tionens Grundlove.  Men  der  gives  ikke  blot  enkelte,  ogsaa 
sammensatte  Ideassociationer.  Naar  jeg  f.  Ex.  betragter 
et  Bjerg,  kan  dette  føre  min  Tanke  ind  paa  mange  for- 
skjellige Veie.  Ifølge  Kontiguitetens  Lov  kan  jeg  ledes  til 
at  tænke  paa  Nabobjergene,  paa  Dale  og  Landsbyer  i  Nær- 
heden, paa  de  Mineralier,  hvoraf  Bjerget  bestaaer,  paa  hi- 
storiske Minder,  som  knytte  sig  til  det.  Ifølge  Similari- 
tetens Lov  kan  jeg  komme  til  at  tænke  paa  lignende  Bjerge, 

jeg  har  set  eller  læst  om,  paa  Malerier  og  Digterværker 
o.  s.  v.  Hvilken  af  alle  disse  Retninger  Tanken  vælger, 
beroer  paa,  hvilken  af  dem  der  styrkes  ved  Forbindelse  og 
Sammensætning  med  andre  Forestillinger.  Naar  jeg  f.  Ex. 
er  Historiker  af  Profession,  virke  de  historiske  Minder 
stærkest ;  er  jeg  derimod  Geolog,  vil  Bjergets  physiske  Be- 
skaffenhed fængsle  mig  mest  o.  s.  v.  Associationer,  som 
hver  for  sig  ere  for  svage,  kunne  faa  Magten,  naar  de  virke 
sammen  med  flere  andre.  Oftest  spiller  her  Følelsen  og 
Villien  en  vigtig  Rolle,  enten  hindrende  eller  fremmende. 
Naar  de  sammensatte  Associationer  ere  af  en  rent  tilfældig 
Karakter,  tjene  de  netop  til  at  lede  Tanken  bort  fra  det 
Væsentlige.  Heraf  er  al  Selvmodsigelse  og  Inkonsekvents 
at  forklare.  Kun  naar  Lighedens  Kraft  er  tilstrækkelig  ud- 
viklet, vil  den  befri  Aanden  fra  Modsigelser  ved  at  stille 
det  Modstridende  nær  sammen  og  gjøre  opmærksom  paa 
Uoverensstemmelserne.  Naar  En  f.  Ex.  har  to  Meninger, 
der  staa  i  Modsigelse  med  hinanden,  og  mellem  hvilke  der 
altsaa  maa  vælges,  er  det  Lighedens  Lov,  der  begrunder 
Valgets  Nødvendighed.  Men  denne  Virken  hindres  af  Til- 
bøieligheders  og  Stemningers  Indflydelse,  som  have  knyttet 
sig  til  visse  Forestillinger.  Heraf  kommer  det,  at  absolut 
Konsekvents  saa  sjeldent  findes  i  de  menneskelige  Anskuelser 
og  Karakterer. 

De  Love,  som  hidtil  ere  paaviste  for  Ideassociationerne, 
angaa  tidligere  Forestillingers  Gjenopvækkelse.  Men 
Aanden  er  ikke  bunden  til  det  tidligere  Modtagne;  den 
kan  danne  nye  Forbindelser.  Da  have  vi,  hvad  Bain  kalder 
konstruktiv  Association.  Phantasiens  Skaben  berOér,  som 
allerede  Hobbes  har  antydet,  herpaa;  vi  have  Forestillingen 
om  Guld  og  Forestillingen  om  et  Bjerg,  og  Eventyrdigteren 
danner  nu  deraf  Forestillingen  om  et  Guldbjerg.  Ikke  blot 
Kunst  og  Poesi  bero  paa  konstruktiv  Association,  ogsaa 
al  Naturopfattelse  forudsætter  den.  Thi  den  virkelige  Natur 
forstaa  vi  kun,  naar  vi  forene  i  en  Totalsammenhæng,  hvad 
Analysen  og  Abstraktionen  have  adskilt.  Det  Samme 
gjælder,  naar  vi  ville  sætte  os  ind  i  Andres  Stemninger  og 

Lidenskaber;  vi  forstaa  dem  kun,  naar  vi  konstruere  deres 
aandelige  Tilstand  ved  Sammenfatten  af  de  enkelte  Ele- 
menter (Frygt,  Vrede,  Attraa  o.  s.  v.),  I  alle  saadanne 
Konstruktioner,  selv  de  mest  originale  og  skaberiske,  er 
det  intet  helt  nyt  Princip,  der  virker;  der  behøves  kun  en 
kraftig  Virken  og  Samvirken  af  Kontiguitetens  og  Simila- 
ritetens  Love.  — 

Bain  følger  den  gamle  Tredeling  af  de  sjælelige  Phæ- 
nomener  i  Erkj  endelse,  Følelse  og  Villie,  ikke  i  Betydning 
af  særlige  Evner  eller  Kræfter,  men  som  Grupper  af  sammen- 
horende Phænomener,  som  naturlige  Ordener,  der  hver  for 
sig  igjen  indbefatte  flere  Underafdelinger.  Erkendelseslivet 
er  forholdsvis  lettest  at  forstaa;  Analysen  kan  snarere 
gjennemføres  paa  den  klare  Bevidstheds  Omraade,  hvor  de 
enkelte  Elementer  i  Regelen  ere  bekjendte.  Vanskeligere 
bliver  Opfattelsen  af  Følelses-  og  Villieslivet,  fordi  den 
dunkle  Naturgrund  og  det  ubevidste  Liv  her  spille  saa  stol- 
en Rolle.  Her  slaaer  Bains  beskrivende  og  analyserende 
Methode  heller  ikke  til;  den  fremdrager  kun  de  Phæno- 
mener, der  bevæge  sig  paa  Overfladen,  men  påaviser  ikke 
den  dybere  Sammenhæng.  Spencer  har,  i  sin  Kritik  af 
Bains  Værk  »Emotions  and  Will,»  fremhævet,  at  ikke  blot  maa 
Analysen  gjennemføres  til  mere  primitive  Former  end  Bain 
har  gjort  det,  men  der  maa  til  Grund  for  hele  Studiet  af 
Følelseslivet  lægges  en  komparativ  Undersøgelse  af  dets 
Fremtræden  hos  de  forskjellige  Dyrearter  og  Menneskeracer 
og  hos  det  samme  Individ  i  forskjellige  Aldre,  for  at  man 
kan  lære  enhver  Følelses  Betingelser  og  Udviklingsgang  at 
kjende.  Dog  har  Spencer  selv  kun  aldeles  i  Forbigå  aende 
behandlet  dette  vanskelige  psykologiske  Problem. 

Til  Grund  for  sin  Inddeling  af  Følelserne  lægger  Bain 
tre  Kjendemærker,  nemlig  foruden  selve  Bevidtshedstilstandenes 
Karakter  deres  physiologiske  Virkninger  og  deres  æsthetiske 
eller  moralske  Ytringsformer.  Ad  denne  Vei  kommer  han 
til  at  opstille  følgende  Klasser.  1)  Naar  Indtrykkene 
stemme  overens,  harmonere,  saaledes  at  Følelsen  i  det  Hele 
kan  have  sit  frie  Løb,  opstaaer  der  Lyst;  i  modsat  Til- 

fælde  en  Følelse  af  Tvang  og  Smerte.  2)  Maaske  den 
mest  elementære  Følelse  er  Forundringen,  Følelsen  af  Over- 
raskelse ;  den  er,  som  vi  allerede  have  hørt,  knyttet  til  selve 
Bevidsthedens  Grundlov,  ifølge  hvilken  Relation,  Modsætning 
og  Forandring  ere  nødvendige  for  al  Opfattelse.  3)  Frygt 
og  alt  hvad  dertil  hører,  Overtro,  Ængstelse  o.  s.  v.,  samt 
dens  Modsætning,  Modet  i  dets  forskjellige  Arter.  4)  Fø- 
lelsen af  ømhed  og  Velvillie,  som  er  af  en  overveiende 
passiv  Karakter,  og  snarere  sætter  Kirtlerne  end  Musklerne 
i  Bevægelse,  ømhedsfølelsen  (the  tender  affection)  maa 
ikke  forvexles  med  Sympathien,  der  er  en  meget  sammen- 
sat Følelse,  som  kan  udvikle  sig  af  ømhedsfølelsen,  men 
ikke  nødvendig  forudsætter  den.  Sympathien  forudsætter, 
at  man  ganske  har  sat  sig  ind  i  en  Andens  Titstand  og 
betragter  den  som  sin  egen;  men  ømhedsfølelsen  kan  godt 
indskrænke  sig  til  Ens  egen  Person,  og  vi  faa  da  5)  Selv- 
kjærligheden  og  Selvtilfredsheden,  der  have  deres  Grund  i 
den  passive  Nydelse  og  Glæde  ved  det  egne  Jeg.  6)  Fø- 
lelsen af  vor  Magt  og  af  den  overlegne  Virken,  vi  udfolde, 
paa  hvad  Omraade  det  saa  er  (Politik,  Rigdom,  kunstnerisk 
og  videnskabelig  Dygtighed  o.  s.  v.).  Denne  Følelse  kan 
smelte  sammen  med  Selvkj ærligheden ,  men  de  ere  dog  i 
deres  Væsen  forskjellige.  Der  findes  Mænd,  især  haarde  og 
strenge  Naturer,  hos  hvem  Magtbevidstkeden  spiller  en  stor 
Rolle,  uden  at  de  dog  kunne  siges  at  være  Egoister  eller 
Selvbeundrere.  7)  Følelsen  af  Vrede,  hvor  det  ikke  er  en 
Lyst,  der  fremkalder  en  anden  Lyst,  men  en  Smerte,  der 
bevirker  en  anden  Smerte.  8)  Den  Følelse  af  Lyst,  som 
bevirkes  ved  ivrig  at  forfølge  et  Formaal  (i  Alvor  eller  i 
Leg),  ved  Anstrengelser,  hvor  man  ganske  er  optaget  af  én 
Gjenstand  (emotion  of  pursuit;  plot-interést).  9)  Den  in- 
tellektuelle Nydelse,  den  Følelse  af  Lyst,  som  Tankens 
Virksomhed  fremkalder,  navnlig  ved  Opdagelsen  af  Lighed, 
Overensstemmelse  og  Konsekvents:  herpaa  beroer  Glæden 
og  Interessen  ved  videnskabelige  Opdagelser,  digteriske 
Billeder  og  industriel  Kløgt.  Paa  den  anden  Side  fremkalde 
Inkonsekvents  og  Disharmoni  en  pinlig  Fornemmelse  især 

hos  tænkende  Naturer.  *)  Disse  Følelser  blive  af  Vigtighed 
ogsaa  i  moralsk  Henseende  ved  at  lede  til  Sandhed  og  Ret- 
færdighed. —  Til  disse  elementære  Følelser  slutte  sig  ende- 
lig de  mest  sammensatte  af  alle,  de  æsthetiske  og  moralske 
Følelser. 

Allerede  ældre  engelske  Forskere,  Alison  og  efter  ham 
James  Mill,  have  anvendt  Ideassociationens  Love  til  at  for- 
klare Følelsen  for  det  Skjønne  og  det  Ophøiede.  Coleridge 
gjorde,  efter  Kant,  opmærksom  paa  Vanskeligheden  ved  at 
skjelne  mellem  det  Skjønne  og  det  Behagelige,  naar  man 
holdt  sig  til  de  blotte  Ideassociationer.  Den  engelske 
Æsthetiker  John  Ruskin  lader  Ideassociationerne  tjene  som 
Midler  til  at  fremkalde  høiere  Ideer;  skjønt  er  efter  ham, 
hvad  der  minder  om  guddommelige  Ideer  og  Attributer 
(Uendelighed,  Enhed,  Fred,  Harmoni,  Renhed  o.  s.  v.),  der 
finde  deres  Udtryk  i  Verden.  **)  Endnu  mere  end  Ruskin 
viser  Bain  her  tilbage  til  Kant.  For  at  et  Indtryk  i  det 
Hele  skal  være  af  æsthetisk  Beskaffenhed,  siger  han,  maa 
det  ikke  være  rent  sandseligt,  da  det  saa  faaer  en  inter- 
esseret og  egoistisk  Karakter,  som  gjør  det  rent  individuelt 
og  umuliggjør  en  ren  og  fælles  Nydelse.  Derfor  ere  Syn 
og  Hørelse  de  mest  æsthetiske  Sandser;  ved  disse  er  det 
lettest  muligt  at  se  bort  fra  den  egoistiske  Drift.  Det 


*)  „Der  er  en  Art  Smerte,  som  er  karakteristisk  for  intellektuelle 
Naturer,  og  som  saare  lidet  foles  af  Andre;  det  er  Smerten 
ved  inkonsekvente  Forestillinger,  Meninger  og  Principer.  Stærk 
Folelse  forenet  med  mindre  udviklet  Forstand  forer  let  ud  over 
det  Anstod,  Modsigelsen  vækker;  men  paa  et  modsat  begavet 
Sind  virker  Inkonsekvents  som  en  skurrende  Lyd  og  bliver 
en  Spore  til  intellektuel  Anstrengelse,  der  forhoier  den  natur- 
lige Tilboielighed  til  at  lade  Aandens  herskende  Evne  virke. 
Denne  Smerte  maa  vi  tilskrive  en  vigtig  Funktion,  nemlig  An- 
sporingen til  at  stræbe  efter  Sandhed  og  ikke  blot  efter 
mangfoldige  intellektuelle  Billeder  og  Forestillinger.  .  .  .  Heri 
ligger  et  stort  Motiv  til  at  gjennemfore  den  videnskabelige 
Undersogelse  og  udrydde  populære  Vildfarelser."  Bain:  On 
the  study  of  character,  p.  272  f. 

h*)  Milsand:  L'esthétique  Anglaise.  Etude  sur  Mr.  John  Ruskin. 
Paris  1864.  p.  149.  Kfr.  Stuart  Mills  Note  48  til  James 
Mills  „Analysis"  II. 

egentlig  Skjønne  beroer  paa  Harmoni.  Det  Ophøiede  beroer 
paa  Sympathi.  Vor  Tanke  gaaer  uvilkaarlig  i  samme  Ret- 
ning  som  Indtrykkene:  det  Store  i  Naturen  vækker  Tanken 
om  det  Store  i  os,  især  i  den  menneskelige  Aands  heieste 
Former.  Det  sande  Ophøiede  er  den  menneskelige  Magt: 
det  Ophøiede,  vi  finde  i  Naturen,  opfatte  vi  kun  ved  at 
iføre  denne  menneskelige  Former  og  fortolke  den  efter 
menneskelige  Idealer. 

De  moralske  Følelser  ere  ifølge  Bain  endnu  mere 
sammensatte  end  de  æsthetiske.  Han  polemiserer  mod  de 
ensidige  Forklaringsforsøg,  som  udlede  alle  Handlinger  af 
en  enkelt  Drift  eller  Side  i  Menneskets  Væsen.  Han 
polemiserer  tillige  mod  Antagelsen  af  en  universel  moralsk 
Lov,  som  skulde  kunne  tjene  til  Regel  og  Maalestok  i  alle 
enkelte  Tilfælde.  Hvor  finde  vi  en  saadan  Lov?  Vi  kunne 
stille  vore  Uhre  efter  Observatoriet  i  Greenwich;  men  hvor 
faa  vi  et  fælles  Signal  til  at  regulere  vore  Handlinger?  Der 
gives  lige  saa  lidt  nogen  almindelig  moralsk  Lov,  som  der 
gives  en  almindelig  Fornuft;  hver  Enkelt  har  sin  Fornuft 
og  fælder  sine  Domme  efter  sin  individuelle  MaalestoL 
Der  gives  lige  saa  lidt  noget  i  sig  Godt,  som  der  gives 
noget  i  sig  Skjønt  eller  Sandt;  disse  Ideer  existere  ikke 
udenfor  de  individuelle  Bevidstheder:  selv  om  Individer 
stemme  overens  i  deres  Domme,  kan  denne  Overensstem- 
melse dog  lige  saa  lidt  udledes  af  en  i  sig  existerende 
Sandhed,  som  man  kan  tillægge  et  Sangerchor  en  almindelig 
Stemme,  forskjellig  fra  de  enkelte  Syngendes  Stemmer.  — 
Derimod  behøve  vi  blot  at  kaste  Blikket  omkring  os  og 
læse  Historien  for  at  finde  de  Magter,  der  virkelig  raade  i 
den  sædelige  Verden.  Det  er  ikke  et  usynligt  moralsk 
Ideal,  men  reale  Autoriteter,  der  virke.  Vi  finde  ingen  op- 
rindelig Følelse  af  Pligt  og  Retfærdighed;  de  oprindelige 
Drivfjedre  ere  Frygt  for  Straf,  Respekt  for  Autoriteten, 
ømhedsfølelse  og  Sympathi,  Egenkj ærlighed  o.  s.  v.  Af 
disse  vil  Egoismen  stedse  vinde  Overhaand,  dersom  ikke 
selve  den  egoistiske  Drift  bringes  i  Pligtens  Tjeneste, 
hvilket  sker  ved  Forholdet  til  en  straffende  Myndighed.  For- 

pligtelse  er  det  moralske  Grundphænomen.  Men  Forplig- 
telse er  der  kun  Tale  om,  hvor  Overtrædelse  af  en  Lov 
medfører  Straf.  Ansvarlighed  er  altsaa  Strafbarhed.  Og 
Straffen  forudsætter  igjen  en  ydre  Magt,  en-  virkelig  Auto- 
ritet, fra  hvem  Buddet  udgaaer,  og  som  kan  revse  dets 
Overtrædelse.  Men  ved  Ideassociationens  Magt  tabes  det 
oprindelige  Motiv  efterhaanden  af  Sigte;  de  Dyder,  der 
først  kun  øvedes  af  Tvang,  blive  efterhaanden  Formaal  i 
sig  selv,  ligesom  Penge  blive  et  Formaal  i  sig  selv,  medens 
de  oprindelig  kun  attraaedes  som  Middel  til  visse  Fornø- 
denheders Tilfredsstillelse.  Ideassociationerne  have  en  Ten- 
dents  til  at  frembringe  nye  Tyngdepunkter,  hvor  ofte  mæg- 
tigere Følelser  kunne  koncentreres,  end  de  oprindelige  Mo- 
tiver formaaede  at  fremkalde.  Saaledes  emanciperer  Sam- 
vittigheden sig  efterhaanden  fra  Frygten  for  Straf,  især  ved 
Hjælp  af  Erkj endelsens  og  Sympathiens  Virken.  Den  Under- 
kastelse og  Følelse  af  Forpligtelse,  som  Individet  har  lært 
i  Forholdet  til  den  ydre  Magt,  overføres  nu  paa  Forholdet 
til  den  indre,  ideelle  Magt.  Derved  bliver  Mennesket  aande- 
lig  frit,  hæver  sig  over  den  slaviske  Tænkemaade. 

Som  Bidrag  til  Menneskets  ethiske  Udviklingshistorie 
er  denne  Skildring  fortræffelig.  Langt  fra,  som  Bain  mener, 
at  modbevise  den  ethiske  Lovs  Selvgyldighed,  bekræfter  den 
netop  denne.  Thi  den  godtgjør,  at  der  gives  en  Udvik- 
lingslov, i  Kraft  af  hvilken  Mennesket  hæver  sig  fra  lavere 
til  høiere  og  ædlere  Aandsformer.  Denne  Lov  er  en  Natur- 
lov, men  en  Naturlov,  som  den  selvbevidste  Aand  kan  gjøre 
til  sin  Livsregel,  hvorefter  den  kan  danne  sit  Ideal;  her 
er  da  Overgangen  fra  Naturlov  (i  snevrere  Betydning)  til 
Morallov.  Det  er  i  Kraft  af  denne  Lov,  at  Mennesket  kan 
vende  sig  med  Kritik  og  Protest  mod  Autoriteter,  overfor 
hvilke  han  maaske  udadtil  maa  bukke  under;  det  er  i  Kraft  af 
denne  Lov,  at  Autoriteterne  kæmpe  indbyrdes,  og  den  ene 
fortrænger  den  anden.  Under  saadanne  Konflikter  viser 
det  sig  klart,  at  den  egentlige  Magt  er  den  indre,  den 
ideelle  Magt,  der  bruger  hine  ydre  Kræfter  som  Midler  for 
sig  egen  Udfoldelse.    Ifølge  Bains  Lære  maatte  man  slutte, 

at  Moraliteten  ophører,  naar  Autoriteterne  tabe  deres  Magt. 
Denne  Konsekvents  er  ogsaa  dragen  af  Kirchmann,  en 
skarpsindig  tydsk  Forfatter,  *)  som  gaaer  ud  fra  lignende 
Forudsætninger  som  Bain.  Det  Sædelige  er  da  selv  kun 
et  Middel,  som  falder  bort,  naar  Maalet  er  naaet.  Men 
dersom  det  Sædelige  har  sin  Grund  i  Menneskets  Væsen 
som  anlagt  til  Udvikling,  saa  vil  der  aldrig  komme  den 
Tid,  hvor  det  skulde  kunne  afløses  af  andre  Ideer,  —  selv 
ikke  i  »den  stationære  Tilstand.« 

Ifølge  Bain  maa  der  bestemt  skjelnes  mellem  Pligt  og 
Fortjeneste.  Hvad  man  er  forpligtet  til,  er  kun  hvad  man 
vilde  blive  dadlet  eller  straffet  for  at  undlade ;  hvad  man 
gjør  ud  over  dette,  er  Fortjeneste.  Dette  er  ikke  blot 
konsekvent,  men  tillige  i  høi  Grad  karakteristisk  for  den 
empiriske  Moral,  der  begrunder  det  Sædelige  paa  faktiske 
Tilstande  (Autoritet  og  Drift)  og  derfor  ikke  kan  omfatte 
den  ideale  Stræben,  som  gaaer  ud  over  disse,  —  og  denne 
Stræben  er  dog  det  Sædeliges  høieste  Form.  Paa  dette 
Punkt  er  Empirismen  enig  med  Katholicismen,  der  har  en 
Kegel  for  menige  Christne  og  en  anden  for  Helgene.  Mill 
beundrer  ogsaa  i  denne  Henseende  »de  kloge  og  klart  seende 
Mænd,  der  skabte  den  katholske  Kirke. »  Den  protestan- 
tiske Ethik  har  nedlagt  en  energisk  Indsigelse  mod  denne 
Modsætning  mellem  Pligt  og  Fortjeneste.  Vi  ere  forpligtede 
til  at  indlægge  os  al  den  Fortjeneste,  vi  kunne;  —  selv 
naar  vi  gjøre  det,  have  vi  dog  kun  gjort  vor  Pligt.  Der 
er  i  disse  Begreber  en  Dialektik,  som  godtgjør  den  empi- 
riske Morals  Utilstrækkelighed.  Dette  er  et  af  de  Punkter, 
hvor  den  franske  Positivisme  afviger  fra  den  engelske  Em- 
pirisme. **)  Den  energiske  og  af  Enthusiasme  glødende 
Auguste  Comte,  der  ellers  beundrer  den  middelalderlige 
Katholicisme,  stemmer  i  dette  Punkt  med  Protestantismen 


*)  I.  H.  v.  Kirchmann:  Die  Grundbegriffe  des  Rechs  und  der 
Moral.  Berlin  1869. 

**)  Kfr.  Littrés  Polemik  mod  Utilitarianismen :  La  science  au 
point  de  vue  philosophique.  2éd.  p.  340  f. 

og  fordrer  af  Enhver  en  absolut  Hengivelse  i  Menneskehedens 
Tjeneste,  en  fuldstændig  Opgivelse  af  Egoismen.  Den  em- 
piriske Skole,  der  med  Bentham  og  Mill  bygger  paa  »den 
velforstaaede  Interesse,  »  kan  ikke  anerkj  ende  en  saadan  For- 
pligtelse, ja  betragter  vel  endog  Selvopofrelsen  og  den  uin- 
teresserede Handlen  med  mistænksomt  Blik.  **) 

Bains  ethiske  Principer  godtgjøre  det  Mangelfulde  i 
hans  psykologiske  Undersøgelser.  Han  har  ikke  gjennem- 
ført  Analysen  af  Følelserne  saaledes,  at  de  førte  til  at  op- 
dage Grunddriften  i  den  menneskelige  Natur,  men  bliver 
staaende  ved  en  Flerhed  af  primitive  Følelser  En  viden- 
skabelig Ethik  maa  have  sit  reale  Grundlag  i  hin  Grund- 
drift. Det  Vaklende  i  Utilitarianismens  Begreber  har  netop 
sin  Grund  i  en  Uklarhed  med  Hensyn  til  det  oprindelige 
psykologiske  Udgangspunkt.  Dernæst  har  Bain  heller  ikke 
fremhævet  den  centrale  Betydning,  Erkjendelsen  har  for 
den  ethiske  Bevidstheds  Lutring;  det  er  ved  Tankens 
Arbeide,  at  der  opgaaer  for  Bevidstheden  en  Forestilling 
om  et  Ideal ,  som  viser  ud  over  det  Endelige ,  Faktiske  og 
Egoistiske.  — 

Den  oprindelige  Aktivitet,  som  ifølge  Bain  er  Sjæle- 
livets Udgangspunkt,  traadte  i  Baggrunden  ved  Undersø- 
gelsen af  Følelseslivet,  men  den  maa  ifølge  Sagens  Natur 
atter  blive  af  Betydning  ved  Undersøgelsen  af  Villiens 
Væsen.  Den  tidligere  Associationspsykologi  maatte  egentlig 
ganske  negte  Villiens  Existents.  Ifølge  Bain  har  Villiens 
Udvikling  to  Forudsætninger:  den  spontane  Bevægelse,  som 


*)  „Uinteresserethed  er,  strengt  taget,  en  Art  Ufornuft  eller  Af- 
sindighed med  Hensyn  til  Individets  eget  Selv,  en  Modsigelse 
mod  det  folende  Væsens  inderste  Natur,  som  bevæger  sig  hen 
efter  Lysten  og  bort  fra  Smerten  Naar  vi  opgive  dette  fun- 
damentale Princip  for  vor  Konstitution,  staa  vi  stedse  paa 
Grændsen  af  Urimelighed  og  Lovløshed.  Thi  naar  en  Mand 
har  ophørt  at  sorge  for  sit  eget  Vel  eller  at  handle  i  Retning 
af  sin  egen  Lyst,  hvorfor  skulde  han  da  sorge  for  nogensom- 
helst  Andens  Velfærd  ?  Han  har  fornegtet  Lyksalighed  som 
Formaal  og  maa,  hvis  han  er  konsekvent,  udstrække  samme 
Maalestok  til  Alle  omkring  ham."  Bain:  On  the  study  of 
character,  p.  292. 

gaaer  forud  for  al  Fornemmelse,  og  det  Baand,  som  lader 
en  vis  Bevægelse  følge  efter  en  vis  Fornemmelse.  Villiens 
Fødselsstund  er  det  øieblik,  hvor  en  Fornemmelse  første 
Gang  bestemmer  en  Handling  Den  uvilkaarlige  Bevægelse 
bliver  ved  Association  med  Fornemmelsen  af  Lyst  eller 
Ulyst  en  vilkaarlig  Handling.  Ad  denne  Vei  faaer  Individet 
Evne  til  mere  sammensatte  Bevægelser  og  opdrages  til 
Herredømme  over  sine  Lemmer.  Efterhaanden  sker  Over- 
gangen fra  Fornemmelse  til  Handling  ikke  øieblikkelig. 
Ind  imellem  begge  skyder  sig  Forestillingen  først  om  Hand- 
lingens direkte,  dernæst  ogsaa  om  dens  indirekte  Følger. 
Der  opstaaer  en  Kamp  mellem  de  forskjellige  Forestillinger 
og  de  Impulser,  de  give ;  overfor  den  nærværende  eller  nære 
Lyst  og  Smerte  stiller  sig  Forestillingen  om  mulig  indtræ- 
dende stærkere  Fornemmelser.  Denne  Debat,  under  hvilken 
Handlingen  suspenderes,  er  Overveielsen.  Den  er  oprindelig 
fremkaldt  ved  den  Erfaring,  at  hurtig  Handlen  førte  Smerte 
med  sig.  Ved  den  udvides  Villiens  Omraade,  og  en  høiere 
Udvikling,  en  Forædlen  af  Motiverne  bliver  mulig.  De 
frivillige  Handlinger  adskille  sig  fra  Reflexvirkningerne  ved, 
at  Bevidstheden  træder  ind  imellem  Indtrykket  og  Hand- 
lingen. Herved  bliver  et  Herredømme  muligt  ei  blot  over 
vore  ydre  Handlinger,  men  ogsaa  over  vore  Tanker  og 
Følelser,  der  jo  selv  egentlig  ere  Bevægelser.  Men  dette 
Herredømme  kan  kun  udøves  indirekte,  ad  en  Omvei;  vi 
hemme  Følelsen  ved  at  holde  dens  ydre  Tegn  tilbage  eller 
ved  at  vende  vor  Opmærksomhed  mod  visse  Forestillinger, 
der  kunne  fremkalde  andre  Følelser. 

Den  ældre  skotske  Skole  (Reid  og  hans  Disciple,  ja 
endnu  W.  Hamilton)  antog  Villien  i  Betydning  af  det  frie 
Herredømme  over  Lemmerne  for  en  oprindelig  Evne. 
Bain  erklærer  dette  for  en  Illusion.  Villien  har  sin  Spire 
i  den  oprindelige  Aktivitet,  men  den  maa  gjennemgaa  en 
lang  Proces  for  at  blive  til,  hvad  man  i  Almindelighed 
kalder  fri  Vilrie.  Om  Frihed  kan  der  her  ikke  være  Tale 
i  den  Forstand,  at  en  fra  de  enkelte  sjælelige  Phænomener 
forskjellig  Magt,  et  indre  Jeg  skulde  gribe  ind;  Assosia- 

tionernes  og  Motivernes  Række  kan  ikke  afbrydes.  Bain 
behandler  dette  Sporgsmaal  lige  som  Stuart  Mill  og  pole- 
miserer lige  som  denne  saa  vel  mod  Frihedslæren  som  mod 
Nødvendighedslæren.  Navnlig  afviser  han  paa  en  træffende 
Maade  Paaberaabelsen  af  Bevidsthedens  Udsagn,  af  Følelsen 
af  Frihed.  Den  umiddelbare  Bevidsthed,  siger  han,  kan 
ikke  lære  os  Mere  om  de  psykologiske  Love,  end  den 
umiddelbare  Betragtning  af  Himmelen  kan  lære  os  •  om  de 
astronomiske  Love.  Bevidstheden  lærer  os  de  enkelte 
sjælelige  Phænomener  at  kjende,  men  lærer  os  ikke  deres 
Natur  og  Sammenhæng,  som  kun  kan  rindes  ved  Under- 
søgelse og  Analyse.  I  ethvert  Tilfælde  have  vi  ingen  ufeil- 
bar  Autoritet  i  den.  Ufeilbarhed  og  Erkj endelse  udelukke 
hinanden.  Villien  er,  som  det  har  vist  sig,  et  meget 
sammensat  Phænomen;  ved  Kombinationen  af  de  mange 
Enkeltheder,  der  høre  med  til  at  opfatte  den,  kan  der  der- 
for begaaes  altfor  mange  Feil,  til  at  vi  skulde  kunne  bygge 
paa  en  umiddelbar  Forvisning.  — 

Til  Bains  Theori  om  Villien  slutter  sig  nøie  hans 
Opfattelse  af  Begrebet  Tro  eller  Antagelse  (kfr.  allerede 
ovenfor  p.  73).  Hvad  hører  der  til,  for  at  vi  skulle  tro 
Noget?  James  Mill,  til  hvem  her  Herbert  Spencer  slutter 
sig,  forklarede  Troen  som  en  fast  og  uopløselig  Association 
mellem  to  Forestillinger.  Men  ifølge  Bain,  med  hvem  Stuart 
Mill  har  erklæret  sig  enig,  kan  Troen  ikke  forklares  ved  at 
betragtes  som  et  rent  intellektuelt  Phænomen.  Det  er 
Forbindelsen  med  et  praktisk  Formaal,  med  en  Handlen, 
der  adskiller  Troen  fra  en  blot  Phantasi.  Den  mest  primi- 
tive Form  for  Tro  er  Forventningen  om,  at  der  efter  en 
vis  Handling  vil  følge  en  vis  Virkning.  Den  oprindelige 
Aktivitet  har  en  uimodstaaelig  Trang  til  at  udlade  sig,  og 
Udladningen  sker  naturligvis  i  den  Retning,  i  hvilken  den 
tidligere  har  vist  sig  at  medføre  Tilfredsstillelse.  Det  sultne 
Rovdyr  holder  sig  til  den  Vei,  paa  hvilken  det  før  har 
truffet  sit  Bytte.  Synet  af  Bækken  lokker  den  Tørstige, 
fordi  han  der  venter  Tilfredsstillelse  af  sin  Trang.  Ogsaa 
de  høiere  Former  af  Tro  have  deres  Kjendemærke  og  Maale- 

stok  i  den  Handlen,  de  føre  til ;  de,  -som  ikke  haabe,  frygte 
og  handle  i  Overensstemmelse  med  deres  religiøse  Tro, 
indbilde  sig  kun  at  tro,  men  tro  i  Virkeligheden  ikke. 

Af  den  oprindelige  Aktivitet  udspringer  der  derfor  en 
stærk  Tendents  til  at  tro.  Her  ligger  Spiren  til  alle  Gene- 
ralisationer, alle  almindelige  Sætninger :  de  første  Erfaringer 
ophøies  af  den  primitive  Drift  til  almindelige  Love.  Saa- 
ledes  opstaa  de  intuitive  eller  aprioriske  Antagelser ;  og  saa- 
ledes  er  navnlig  Forestillingen  om  det  Uendelige  og  det 
Ideale  opstaaet.  Men  den  fremskridende  Erfaring  berigtiger 
Skridt  for  Skridt  de  oprindelige  Intuitioner.  Begyndelsen 
er  den  spontane  Antagelse,  den  intuitive  Anskuelse;  men 
snart  reiser  Tvivlen  sig  ved  de  stridende  Tilfælde,  Erfaringen 
påaviser.  Erfaringen  er  derfor  den  eneste  sikre  Erkendel- 
seskilde, den  virkelige  Autoritet,  efter  hvilken  vi  maa  maale 
alle  vore  Antagelser.  Vore  Anskuelser  voxe  altsaa  ikke  en 
rolig  og  jevn  Væxt,  men  danne  sig  under  en  stadig  Kamp 
mellem  den  spontane,  generaliserende  og  idealiserende  In- 
tuition (Bacos  antecipatio  naturæ)  og  den  overveiende  og 
prøvende  Erfaring.  Vi  have  en  stærk  Tendents  til  først  at 
tro  og  saa  siden  efter  bevise,  og  det  vil  sandsynligvis  vare 
længe,  inden  de  Skuffelser,  som  denne  Fremgangsmaade 
medfører,  ville  faa  en  Ende.  *) 

Denne  sidste  Udvikling  karakteriserer  Bains  hele  Stand- 
punkt. Den  oprindelige  Aktivitet,  som  er  hans  psykologiske 
Opdagelse,  og  ved  hvis  Anerkj endelse  han  afgjort  forlader 
den  ældre  sensualistiske  Skole,  bruger  han  kun  som  et 
Begyndelsespunkt,  fra  hvilket  han  igjen  stræber  at  befri 

*)  „Mennesket  har  ganske  vist  en  ubegrændset  Higen,  og  den 
metaphysiske  Lære  om  det  Uendelige  svarer  paa  en  Maade  til 
den.  Men  i  det  virkelige  Liv  finde  vi  saare  faa  af  vore  Ønsker 
fuldt  tilfredsstillede,  end  ikke  dem,  der  ere  mest  ærefulde  for 
den  menneskelige  Aand,  som  Erkjendelsesdriften ,  Attraa  efter 
Selvudvikling,  Driften  til  at  gjore  vel.  Hvorledes  kunne  vi  da 
forvisse  os  om,  hvilken  Higen  der  forer  sin  egen  Tilfredsstil- 
lelse med  sig?  Især  da  de  intuitive  Bestræbelser  gaa  i  meget 
forskjellig  Retning  hos  Menneskene,  og  alle  ikke  kunne  være 
lige  sande".  Bain:  The  emotions  and  the  will.  London  1859. 
p.  587. 

sig,  idet  han  lægger  Hovedvægten  paa  Erfaringerne  og  Ide- 
associationerne. Foruden  hin  oprindelige  Aktivitet,  som 
endnu  tilhører  det  forbevidste  Liv,  antager  han  endnu  et 
oprindeligt  aandeligt  Element,  der  ligger  til  Grund  for  alle 
Bevidsthedsytringer,  nemlig  den  oprindelige  Sands  for  For- 
skjel;  uden  den  kan  der  heller  ikke  være  Tale  om  Erfaring 
eller  Ideassociation.  Men  vi  standse  saaledes  ved  en  Mod- 
sætning mellem  de  aktive  og  de  passive  Aandsphænomener, 
som  dog  i  enhver  virkelig  aandelig  Funktion  skulle  gaa 
sammen,  uden  at  der  gjøres  noget  Forsøg  paa  at  paavise, 
hvorledes  Forholdet  imellem  dem  er.  Sandsningen  kan  ei 
foregaa  rent  passivisk,  naar  den  har  den  spontane  Aktivitet 
og  den  elementære  Forstandsfunktion  til  sin  Forudsætning. 
Og  lige  saa  lidt  kan  Ideassociationen  være  en  rent  passivisk 
og  mekanisk  Akt.  Navnlig  viser  Lighedens  Lov  afgjort 
tilbage  til  den  oprindelige  Energi,  med  hvilken  Aanden 
stræber  efter  Enhed  i  sin  Anskuelse  og  sin  Tænkning.  Det 
viser  sig  paa  alle  Punkter,  at  Modtageligheden  forudsætter 
Virksomheden ,  Hengivelsen  Friheden ,  ligesom  paa  den 
anden  Side  det  Modtagne  forhøier  Virksomheden,  Hengi- 
velsen lutrer  og  forædler  Friheden.  Vi  komme  da  ogsaa 
her  til  det  ftesultat,  at  Empirien  fører  ud  over  sig  selv, 
baade  ved  de  oprindelige  ideelle  Forudsætninger,  den  hviler 
paa,  og  ved  det  ideelle  Formaal,  i  hvis  Tjeneste  den  ar- 
beider.  Ideerne  om  det  Uendelige  og  Absolute  have,  netop 
ifølge  Bains  Psykologi,  deres  Kilde  i  Menneskets  in  Aerste 
Væsen.  Saa  kan  det  da  kun  være  tilsyneladende,  a^  den 
menneskelige  Erfaring  modbeviser  dem.  Erfaringen 
kan  gjendrive  de  betingede  og  historiske  Former,  hvorun  der 
Ideerne  optræde;  men  denne  Gjendrivelse  kan  kun  bl'we 
Indledning  til  Arbeidet  paa  et  nyt  og  fuldkomnere  Udtryk, 
svarende  til  de  nye  Forudsætninger.  Bains  træffende  Ytring, 
at  Ufeilbarhed  og  Erkj endelse  udelukke  hinanden,  gjælder 
intet  Sted  mere  end  ved  Erkjendelsen  af  det  Ideale  og 
Uendelige ;  —  og  dog  synes  han  selv  at  gaa  ud  fra,  at  vi 
ikke  kunne  naa  en  saadan  Erkj  endelse,  fordi  vi  intet  Ufeil- 
bart  kunne  naa! 

Tredie  Kapitel. 


Den  kritiske  Skole  i  England. 

Empirismen  fører,  som  det  har  vist  sig,  baade  paa 
negativ  og  positiv  Maade  ud  over  sig  selv.  Negativt  — 
thi  ved  at  stille  Erfaring  og  Ideassociation  i  Modsætning 
til  den  indre  Nødvendighed  afs kjærer  den  sig  selv  Mulig- 
heden af  enhver  Begrundelse,  af  at  komme  ud  over  det 
Tilfældige.  Positivt  —  thi  dens  egne  Undersøgelser  føre  til 
Anerkj endelse  af  det  menneskelige  Væsens  oprindelige  Akti- 
vitet og  af  den  menneskelige  Tanke  som  primitivt  og  irre- 
duktibelt  Element  i  al  Erkj endelse.  Der  er  en  nøie  For- 
bindelse mellem  begge  Resultater,  det  positive  og  det  nega- 
tive. Thi  den  sidste  Begrundelse,  som  den  menneskelige 
Erkj  endelse  formaaer  at  vinde,  kan  kun  opnaaes  ved  at  gaa 
til  al  Erkj  endelses  sidste  Forudsætning,  der  ikke  kan  søges 
andet  Steds  end  i  selve  det  erkj  endende  Væsens  egen  Natur 
og  oprindelige  Organisation.  Og  her  staa  vi  da  netop  ved 
Kants  Grundtanke.  At  vi  ikke,  som  Mill  antog,  kunne 
tænke  os  en  absolut  Uorden,  en  ubetinget  Tilfældighed,  men 
at  selv  Phantasien  vil  negte  sin  Tjeneste  hertil,  kommer  af, 
at  hint  oprindelige  Tankeelement  bringer  en  Sammenhæng 
tilstede  i  al  Sandsning  og  Erkj  endelse.  Og  paa  den  anden 
Side  bliver  det  nu  klart,  hvorledes  vi  kunne  fælde  Domme, 
der  have  Gyldighed  for  al  mulig  Erfaring  og  i  alle  Tilfælde 
(som  de  logiske  og  mathematiske  Sætninger);  det  er -i 
Kraft  af  det  samme,  til  Grund  for  al  Erfaring  liggende  og 
derfor  af  Erfaringen  relativt  uafhængige  Element.  Vi  be- 
stemmes kun  ved  Erfaringen,  idet  vi  selv  bestemme  Er- 
faringen. 

Af  Kants  kritiske  Philosophi,  hvis  store  Betydning 
beroer  paa  at  have  fremdraget  denne  Betragtningsmaade  af 
Erkjendelsen,  ere  de  Mænd  stærkt  paavirkede,  der  i  Eng- 

land  staa  som  Empirismens  Modstandere.  Det  er  paa  den 
anden  Side  interessant  at  se,  at  den  engelske  Philosophis 
almindelige  Retning  mod  Induktionen  og  det  Reale  ogsaa 
tydelig  raader  hos  dem.  Ogsaa  de  anerkjende,  at  Erfaring 
og  Induktion  ere  vore  væsentlige  Erkj endelses veie;  de  vende 
sig  med  skarp  Polemik  mod  de  tydske  spekulative  Systemer 
og  hævde  det  Relative  og  Empiriske  som  vor  Erkj  endelses 
egentlige  Omraade.  Men  de  hævde,  at  Erfaringen  ikke  kan 
være  sin  egen  Grundvold,  men  forudsætter  visse  Principer, 
paa  hvilke  dens  egen  Mulighed  og  Gyldighed  beroer.  *) 
En-  afgj  ørende  Modsætning  er  der  mellem  de  Forskere, 


*)  Dog  have  ogsaa  den  tydske  Spekulations  Ideer  vundet  Indgang 
i  England.  Ikke  blot  gives  der  Hegelianere  i  Oxford,  men 
allerede  Coleridge  udviklede  selvstændig  flere  Schellingske  1  deer, 
navnlig  paa  det  æsthetiske  Omraade  (Phantasiens  Begreb ).  Og 
særlig  maa  her  fremhæves  en  nyere  Forfatter,  den  bekjendte 
Historiker  Thomas  Carlyle  (f.  1795),  der  i  sin  „Sartor  re- 
sartus"  (forfattet  1831,  udkommen  nogle  Aar  senere,  forst  i 
Nordamerika,  hvor  Carlyle  er  meget  læst)  i  humoristisk  Form 
har  fremstillet  en  human  Livsanskuelse,  der  er  udsprungen  af 
alvorlig  og  dybsindig  Tænkning.  Hans  Verdensanskuelse  er  en 
Idealisme,  for  hvem  „alle  Gjenstande  kun  ere  Vinduer,  gjennem 
hvilke  det  philosophiske  Oie  skuer  ind  i  selve  Uendeligheden." 
„Hele  det  ydre  Univers  og  Alt,  hvad  det  indbefatter,  er  kun 
en  Klædning;  og  al  Videnskabs  Væsen  ligger  i  Klædernes  Phi- 
losophi."  Alt  er  Symboler;  men  det  hoieste  Symbol  er  i  de 
heroiske  Personligheder,  Menneskehedens  Forbilleder.  —  Stuart 
Mill  udtaler  i  sin  Autobiographi,  hvor  meget  han  skylder  Car- 
lyle, som  ofte  ad  sin  intuitive  Vei  udviklede  Ideer,  Mill  forst 
lang  Tid  efter  naaede  til  gjennem  Induktionen.  Saaledes  vil 
man  bl.  A.  i  det  anferte  Skrift  af  Carlyle  (Book  III.  chap.  IV.) 
finde  Mills  sociologiske  Anskuelse  in  nuce.  Carlyle  opfatter 
heller  ikke  Philosophien  blot  som  Spekulation;  foruden  den 
ovenfor  anforte  Definition  giver  han  ogsaa  en  anden,  der  viser 
Theoriens  praktiske  Betydning:  „Hvad  er  Philosophi  Andet  end 
en  stadig  Kamp  mod  Vanen,  end  en  stedse  fornyet  Anstrengelse 
for  at  gaa  ud  over  (to  transcend)  den  blinde  Vanes  Sphære  og 
derved  blive  transcendental?"  Denne  Definition  er  træffende 
overfor  Empirismen,  ifolge  hvilken  al  Erkjendelse  beroer  .paa 
Vane,  saa  at  Forsaget  paa  at  komme  ud  over  Vanen  er  selv- 
modsigende, uagtet  Mill  har  troet  i  Empirismen  at  have  det 
eneste  brugelige  Middel  til  at  bekæmpe  overleverede  Vaner  og 
Fordomme.  —  Dog  er  for  Carlyle  ikke  Tanken,  men  Phanta- 
sien  det  Hoieste;  „Forstanden  er  Vinduet,  men  Phantasien  er 
Oiet,  der  ser  igjennem  det."  De  philosophiske  Ideer  ere  for 
ham  tjenende  Grundlag  for  Mystik  og  Moral. 

vi  skulle  beskjæftige  os  med  i  dette  Kapitel,  og  deres 
Modstandere.  Den  empiriske  og  realistiske  Skoles  Repræ- 
sentanter have  deres  Livsanskuelse  i  deres  Philosophi.  For 
Whewell  og  Hamilton  er  Philosophien  derimod  kun  et  Uden- 
værk; den  egentlige  Helligdom,  selve  Livsanskuelsen  hviler 
hos  begge  disse  Mænd  paa  den  positive  Religion.  Dette 
maa  naturligvis  ogsaa  drage  Følger  med  sig  i  philosophisk 
Henseende,  især  med  Hensyn  til  Konsekvents  og  Gjennem- 
forelse  af  Principerne.  De  philosophiske  Problemer  fast- 
holdes og  debatteres  ikke  i  deres  Renhed,  naar  en  anden 
Interesse  spiller  ind  med  baade  hos  Angribere  og  Forsvarere. 
Skjøndt  Kampen  kun  undtagelsesvis  har  strakt  sig  ind  paa 
det  religiøse  Omraade,  maatte  den  Følelse  dog  ofte  opstaa, 
at  det  var  dette,  den  egentlig  gjaldt.  Paa  den  anden 
Side  har  denne  Omstændighed  givet  Kampen  en  forhøiet 
Interesse,  idet  Principspørgsmaalene,  som  Englænderne  ellers 
helst  skjule  under  Enkelthedernes  Masse,  derved  ere  traadte 
klarere  frem.  — 


I.  William  Whewell  (f.  1795,  d.  1866).  — 
At  ogsaa  andre  Forskere  end  de,  der  tilhore  den  empiriske 
Skole,  kunne  tilkjende  Erfaringen  principiel  Betydning  og 
indlægge  sig  Fortjeneste  af  den,  derpaa  have  vi  et  Exempel 
i  Whewell,  der  ikke  blot  selv  begyndte  som  naturviden- 
skabelig Fagmand  (Mineralog),  men  hvis  »History  of  the 
inductive  sciences,»  ifølge  Stuart  Mills  egen  Erklæring  var 
ham  et  uundværligt  Grundlag  ved  Udarbeidelsen  af  hans 
Logik,  som  uden  dette  Værk  ikke  havde  kunnet  gjennem- 
føres.  Studiet  af  Naturvidenskaberne  førte  Whewell  til  at 
undersøge  deres  Methode  og  Principerne  og  Betingelserne 
for  deres  Udvikling.  Disse  Undersøgelser  forte  ham  mere 
og  mere  til  en  Opfattelse  af  Erkj endelsens  og  Erfaringens 
Væsen,  som  i  det  Hele  stemmer  med  den  kantiske,  skjondt 
han  ogsaa,  ikke  altid  til  Fordel  for  Bestemtheden  og  Kon- 
sekventsen, er  paavirket  af  den  skotske  Skole.  Vi  finde 
ogsaa  hos  ham  denne  Skoles  Tilbøielighed  til  at  appellere 

til  den  almindelige  Bevidsthed  og  lade  sig  naie  med  de 
overleverede  Forestillinger  i  Stedet  for  at  gaa  ind  paa 
strengere  philosophiske  Analyser. 

Efterat  have  fuldendt  »de  induktive  Videnskabers  Hi- 
storie« (1837)  udgav  Whewell  sit  andet  Hovedværk  »Philo- 
sophy  of  the  inductive  sciences,  founded  upon  their  history» 
(1840,  omarbeidet  1847),  i  hvilket  han  ved  Hjælp  af  Viden- 
skabernes historiske  Udvikling  soger  et  efterspore  Forholdet 
mellem  Erkjendelsens  Elementer.  Til  dette  Værk  ville  vi 
i  det  Følgende  især  holde  os.  — 

Ikke  blot  Naturvidenskaberne,  ogsaa  Aandsvidenska- 
berne  (Psykologi  og  Ethik)  ere  induktive  Videnskaber.  Men 
der  er  et  Element  i  Induktionen,  man  ofte  har  overset. 
De  store  Opdagelser  og  Fremskridt  i  Videnskabens  Historie 
ske  -ikke  blot  gjennnem  Paavisningen  af  nye  Fakta;  en 
væsentlig  Betingelse  er  de  Ideer  og  Former,  ved  hvis  Hjælp 
disse  Fakta  opfattes  og  bestemmes;  ja,  selve  Paavisningen 
af  Fakta  bliver  ofte  kun  mulig  ved,  at  Forskeren  ledes  af 
den  rigtige  Betragtningsmaade.  De  enkelte  Fakta  skulle 
ikke  blot  bringes  sammen,  men  der  Mes  ved  selve  den 
aandelige  Aktivitet,  hvorved  de  kombineres,  et  nyt  Element 
til;  der  dannes  en  almindelig  Sætning,  som  ikke  existerede 
i  noget  af  de  iagttagne  Fakta  i  og  for  sig.  Der  maa 
findes  en  Mellembestemmelse,  i  hvilken  de  bekjendté  og  de 
ubekjendte  Fakta  kunne  modes.  Saaledes  opfattede  Kepler 
Planeternes  Baner  som  Ellipser,  og  herved  blev  det  ham 
muligt  at  opstille  sine  Love.  *)    Paa  samme  Maade  op- 


*)  „Kun  de,"  siger  Whewell  (Gesch.  der  induet.  Wissensch.  iibers. 
von  Littrow  I.  p.  4  26)  i  Anledning  af  Kepler,  „opnaa  Besid- 
delsen af  nye  Sandheder,  der  kunne  foretage  et  livligt  Spring 
fra  et  Punkt  indenfor  deres  Erkjendelse  til  andre,  som  ofte  ere 
langt  fjernede  derfra,  og  bringe  en  Forbindelse  i  Stand  mellem 
dem,  —  ikke  de,  der  forsigtig  staa  stille  paa  ethvert  Sted  og 
vente,  indtil  de  udenfra  drives  til  at  gaa  videre."  Smlgn. 
Reuschle:  Keplerund  die  Astronomie  Frankfurt  1871.  p.  141: 
„Paa  det  Spørgsmaal,  hvorledes  Kepler  har  fundet  disse  over- 
ordentlige Sætninger  (de  tre  beromte  Love),  er  vel  det  korte 
Svar,  at  han  har  regnet  dem  ud  af  Tycho  Brahes  Iagttagelser, 
idet  disse  vare  saa  gode,  at  de  kun  fyldestgjordes  ved  den 

fattede  Newton  Tyngden  som  Tiltrækning  og  denne  som 
universel  Verdenskraft.  Kun  under  Forudsætning  af  en 
saadan  Ides  Indførelse  bliver  en  Opdagelse  mulig.  Men  i 
Almindelighed  opfatter  man  Induktionen  mere  som  Bevis- 
middel end  som  Opdagelsesmethode. 

Begreb  og  Kjendsgjerning  staa  i  et  Vexelforhold  til 
hinanden.  Begrebet  kan  aldrig  være  uafhængigt  af  Kjends- 
gjerningen,  men  paa  den  anden  Side  maa  Kjendsgjerning  en 
bestandig  drages  hen  imod  Begrebet.  Erkjendelsen  forud- 
sætter en  Kombination  af  Tanke  og  Gjenstand.  Uden 
Tanken  vilde  der  ingen  Forbindelse  være  mellem  Gjenstan- 
dene,  uden  Gjenstand  vilde  der  ingen  Realitet  være.  Enhver 
enkelt  Erkjendelsesakt  indeslutter  begge  Elementer.  For- 
skj ellen  mellem  dem  kan  kun  være  relativ.  Hvad  der  fra 
ét  Synspunkt  er  Theori,  er  fra  et  andet  Synspunkt  Faktum. 
Hvad  der  i  Forhold  til  en  forudgaaende  Undersøgelse  er 
Theori,  er  i  Forhold  til  en  følgende  Kjendsgjerning.  At 
Planeterne  bevæge  sig  i  Ellipser,  var  hos  Kepler  en  Theori, 
men  bliver  hos  Newton  et  Faktum.  En  sand  Theori  er 
et  Faktum;  et  Faktum  er  en  Theori,  med  hvilken  man  er 
fortrolig.  Begge  ere  kun  Slutninger,  vi  drage  fra  Phæno- 
menerne;  hvad  vi  kalde  Theori,  er  en  bevidst  Slutning; 
hvad  vi  kalde  Faktum  er  en -ubevidst  Slutning. 

Lad  os  i  denne  Henseende  betragte  selve  Sands - 
ningen.   Et  sammenhængende  Billede  af  en  sandselig  Gjen- 

elliptiske  Theori,  og  han  havde  mathematisk  Kraft  og  Udhol- 
denhed nok  til  ikke  at  hvile,  forend  han  i  alle  Henseender 
havde  gjort  Fyldest  for  hine  Iagttagelser.  Men  vi  maa  nu 
stige  dybere  ned  i  hans  Genis  Værksted  og  forfolge  Gangen 
i  hans  Forsken  ud  fra  hans  Grundtanke,  for  at  se,  hvorledes 
hans  objektive,  physiske  Værks  Historie  paa  det  Inderligste 
hænger  sammen  med  hans  "subjektive,  metaphysiske  Systems 
Historie    Til  Grund  for  alle  Keplers  mathematiske  Un- 

dersøgelser og  metaphysiske  Forskninger  ligger  den  Ide,  hvis 
Opfattelse  alene  vilde  være  nok  til  at  grunde  hans  Storhed , 
at  Solsystemet,  hvis  raa  ydre  Omrids  Kopernikus  havde  givet, 
kun  da  er  et  virkeligt  System,  naar  der  hersker  Lov  og  Orden 
deri,  saa  at  de  Love,  der  beherske  Bevægelserne,  have  deres 
Aarsag  i  bestemte  indre  Kræfter,  som  ere  væsentlige  for  Sy- 
stemets og  dets  Legemers  Natur." 

stand  danner  sig  først,  naar  de  enkelte  Fornemmelser 
kombineres  og  sammenfattes  til  Enhed.  Der  ligger  en 
ubevidst  Slutning  til  Grund  for  alle  vore  Sandsninger. 
Begreber  som  Kum,  Afstand,  Soliditet  o.  s.  v.  udvikle  sig 
først  ved  Fornemmelsen  af  vore  Muskelbevægelser,  og  vi 
overføre  dem  saa  uvilkaarlig  paa  Gjenstandene.  Vi  se  en 
Bevægelse  foregaa  og  slutte  os  til  Kraften  som  dens  Grund. 
Vi  se  forskjellige  Planter  eller  Dyr,  men  kun  fordi  vi  anvende 
vore  Forestillinger  om  Lighed  og  Ulighed  paa  dem.  Lig- 
heden eller  Uligheden  se  vi  lige  saa  lidt,  som  vi  se  Kraften 
eller  Rummet;  eller  rettere,  vi  se  dem  kun,  for  saa  vidt 
vi  lægge  dem  ind  i  Phænomenerne.  Heraf  ses,  hvor  me- 
ningsløst det  er  at  betegne  Ideerne  eller  Begreberne  som 
blotte  omdannede  Sandsefornemm eiser.  Selv  den  mest  ele- 
mentære Fornemmelse  kan  ikke  komme  i  Stand  uden  et 
Bidrag  fra  det  fornemmende  Subjekt.  Vor  Naturopfattelse 
er  fra  først  til  sidst  en  Fortolkning  af  Naturen,  en  Over- 
sættelse af  dens  Indhold  paa  vort  eget  Sprog. 

Subjektets  Bidrag  til  Phænomenernes  Erkj endelse  eller 
Fortolkning  bestaaer  i  en  Række  af  Ideer  eller  Grund- 
begreber, som  bringe  Sammenhæng  og  Enhed  i  Erfarings- 
'ndholdet.  Ikke  som  om  disse  Ideer  skulde  ligge  fuldfærdige 
i  Aanden  fra  først  af.  De  maa  ikke  sondres  fra  selve  den 
opfattende  Virksomhed,  men  ere  netop  denne  Virksomheds 
'ormer  og  Love;  kun  ved  Reflexion  over  hin  Virksomhed 
re  vi  disse  Former  og  Love  at  kjende,  og  kun  ved  Er- 
ringen  sættes  hin  Virksomhed  i  Bevægelse.  Bevidstheden 
ilde  altså  ingen  Ideer  og  Grundbegreber  have,  hvis  den 
'kke  stod  i  Vexelvirkning  med  Rummets,  Tidens  og  Mate- 
:ens  Verden;  men  vi  kjende  jo  heller  slet  ingen  Bevidst- 
ed,  som  ikke  staaer  i  et  saadant  Vexelforhold.  Vi  kunne 
'kke  tænke  os  noget  Trin  af  menneskelig  Existents,  hvor 
in  Virksomhed  og  dens  Grundlove  ikke  allerede  træde  i 
raft  og  udvikles  ved  Erfaringen.  Formerne  og  Ideerne 
'rke  længe  før  vi  blive  os  selv  bevidste,  og  udvikles  og 
odificeres  paa  mange  Maader  ved  Begivenhedernes  og  Phæno- 
enernes  Indflydelse.  Hvor  vidt  denne  Modifikation  strækker 

sig,  kunne  vi  ikke  bedømme ;  men  den  er  sikkert  af  væ- 
sentlig Betydning  for  den  Proces,  der  gaaer  for  sig  i  vor 
Bevidsthed. 

Grundbegreberne  erhverves  i  Løbet  af  Erfaringen,  men 
de  læres  ikke  af  Erfaringen  i  samme  Betydning  som  specielle 
Kjendsgjerninger  læres.  De  enkelte  Kjendsgjerninger  ere 
for  os  mere  eller  mindre  tilfældige ;  en  Tidlang  ere  de  ube- 
kjendte,  til  en  anden  Tid  bekjendte;  Nogle  kjende  dem, 
Andre  ikke;  de  kjendes  med  større  eller  mindre  Vished. 
Men  Grundbegreberne  ere  de  Love,  efter  hvilke  al  Op- 
fattelse, al  Erfaring  foregaaer,  Det  er  denne  deres  almin- 
delige og  nødvendige  Gyldighed,  hvorpaa  deres  Fors kj  el 
fra  Erfaringsbegreberne  beroer.  Vi  kunne  lære  almindelige 
Sandheder,  f.  Ex.  Tyngdeloven,  af  Erfaringen,  Men  hvis 
disse  Sandheder  virkelig  have  universel  Gyldighed,  saa 
skyldes  denne  de  Ideer,  som  Forstanden  anvender  paa  det 
Givne. 

De  to  Elementer,  som  gjennemtrænge  hinanden  i  vor 
Erkjendelse,  betinge  saaledes  en  Grundmodsætning,  der 
aabenbarer  sig  under  en  Række  af  Former:  Ide  og  Faktum, 
Begreb  og  Gjenstand,  Theori  og  Kjendsgjerning,  Slutning 
og  Iagttagelse,  men  som  har  sit  skarpeste  Udtryk  i  Mod- 
sætningen mellem  nødvendig  (apriorisk)  og  experimental 
Sandhed.  Hin  udspringer  af  Tanken,  denne  af  Iagttagelsen. 
Vi  kunne  ikke  opfatte  Grundbegreberne  i  sig  selv;  de  finde 
deres  Udtryk  i  visse  Grundsætninger  og  Begrebsbestemmelser, 
som  Tanken  kommer  til,  naar  den  reflekterer  over  sin  egen 
Virken.  Hver  enkelt  Videnskab  har  sine  oprindelige  Grund- 
sætninger eller  Axiomer,  som  udspringe  af  det  Grundbegreb, 
den  Ide,  hvorpaa  den  hviler.  Saaledes  udspringe  Mathe- 
matikens  Axiomer  af  Rummets  og  Tidens  Ideer,  som  ligge 
til  Grund  for  al  Opfattelse  af  det  Givne,  Mekanikens 
Axiomer  udspringe  af  Aarsagens  Ide,  der  ligeledes  er  en 
oprindelig  Lov  for  Tankens  Virken.  Af  det  almindelige 
Axiom,  at  enhver  Ting  har  sin  Aarsag,  følge  de  mekaniske 
Axiomer,  at  Aarsager  maales  ved  deres  Virkninger,  og  at 
Tilbagevirkningen  er  lige  stor  med  Indvirkningen.  Bevæ- 

gelsens  Love  hente  deres  Form  fra  Aarsagens  Ide,  deres 
Stof  fra  Erfaringen.  Axiomerne  ere  naturligvis  abstrakte 
og  maa  fortolkes  ved  Studium  af  den  virkelige  Natur;  men 
de  udgjøre  den  faste  Kjerne,  om  hvilken  Erkj endelsen  af 
denne  kan  udvikle  sig.  At  de  anførte  Ideer  ere  nødvendige, 
vil  sige,  at  det  er  os  umuligt  at  tænke  det  Modsatte  af 
dem,  og  at  enhver  Indvending  mod  deres  Gyldighed  netop 
forudsætter  denne.  Vi  kunne  tage  feil  ved  Forklaringen  i 
det  Enkelte;  men  at  der  maa  være  en  Forklaring,  en 
Aarsag,  det  er  en  Forudsætning,  vi  ikke  kunne  Andet  end 
gaa  ud  fra.  Vi  kunne  f.  Ex.  ikke  tænke  os  en  Sten  svæ- 
vende i  Luften  i  Stedet  for  at  falde  til  Jorden,  uden  at 
vi  maa  forudsætte  en  Aarsag  til  denne  Afvigelse  fra  den 
almindelige  Lov. 

Ligesom  Rummets  og  Tidens  Ideer  ligge  til  Grund 
for  Mathematiken  og  Aarsagens  Ide  for  Mekaniken,  saaledes 
er  Hensigtsmæssighedens  eller  Formaalets  Ide  nødvendig 
for  at  opfatte  de  organiske  Phænomener.  Heller  ikke  denne 
Ide  kan  udledes  af  Erfaringen;  den  udvikler  sig  nødvendig 
som  den  eneste  Form,  under  hvilken  vi  kunne  opfatte 
Livets  Phænomener.  Harveys  og  Cuviers  Opdagelser  bleve 
kun  mulige  ved  den.  Vel  har  man  ment,  at  efterhaanden 
som  den  videnskabelige  Erkj  endelse  rykker  fremad,  ind- 
skrænkes Hensigtsaarsagens  Omraade  og  de  mekanisk  vir- 
kende Aarsager  træde  i  Stedet.  Men  dette  er  en  Illusion. 
Formaalets  Ide  maa  nu  opfattes  paa  en  anden  Maade  end 
før,  men  kan  ikke  opgives.  Vi  se  ikke  Hensigtsmæssig- 
heden i  enkelte  særlige  Phænomener,  men  i  den  hele 
Sammenhæng.  Vi  antage  ikke,  at  der  sendes  en  Sky,  for 
at  det  kan  regne  paa  vor  Mark,  men  vi  finde  Formaalets 
Ide  udtrykt  i  Sammenhængen  mellem  Varmens,  Luftens  og 
Vædskernes  Love  og  det  vegetabile  Livs  Udvikling.  For- 
maalets Ide  faaer  derved  netop  en  mere  storartet  Karakter: 
i  Stedet  for  nogle  faa  Traade,  som  forbinde  særskilte 
Gjenstande,  faa  vi  en  total,  hele  Virkeligheden  omfattende 
Sammenhæng. 

Ogsaa  paa  Ethikens  Omraade  *)  have  vi  en  oprindelig 
virkende  Ide,  der  lægger  sig  for  Dagen  i  det  Axiorn,  at  vi 
skulle  gjore,  hvad  der  er  ret.  Selv  om  man  er  uenig  om, 
hvad  der  er  ret,  hersker  der  dog  ingen  Strid  om,  at  det 
Rette  skal  gjøres.  Denne  Spire  til  det  moralske  Liv  ud- 
vikles nu  videre  ved  Erfaringen  paa  lignende  Maade,  som 
paa  det  theoretiske  Omraade  Grundbegrebet  udvikles 
gjennem  Iagttagelserne.  Menneskenes  Drifter  føre  dem 
sammen  og  gjore  faste  Love  for  deres  Samliv  nødvendige; 
herved  opdrages  den  moralske  Bevidsthed  til  efterhaanden 
ogsaa  at  anvende  Lovens  Begreb  paa  sit  eget  Liv.  Den 
høieste  Lov  for  et  Menneskes  Handlinger  maa  være  en 
saadan,  der  omfatter  hele  hans  Væsen,  Tanke  og  Drift 
saavel  som  Handling.  Fra  den  ydre,  legale  Pligtopfyldelse 
føres  Mennesket  derfor  til  den  indre,  ethiske,  og  vinder 
efterhaanden  en  høiere  Maalestok,  efter  hvilken  han  kan 
bedømme  Samfundets  Love.  —  I  Modsætning  til  denne 
ethiske  Opfattelse,  der  gaaer  ud  fra  et  indre  Princip  som 
Maalestok  og  Forudsætning  for  Bedømmelsen  af  alt  Ydre, 
den  uafhængige  Ethik,  Principernes  Ethik  (the  morality  of 
principles),  staaer  den  ethiske  Lære,  som  gaaer  ud  fra 
Handlingens  Følger  (the  morality  of  consequences),  fra 
Nytten  (Utilitarianismen),  hvis  vigtigste  Repræsentanter  ere 
Epikur  i  Oldtiden,  Hobbes,  Paley  og  Bentham  i  nyere  Tid. 
Denne  ethiske  Empirisme  overser  ligesom  den  theoretiske 
Empirisme  de  oprindelige  Forudsætninger.  — 

Man  vil  i  den  her  fremstillede  Anskuelse  let  gjenfinde 
Kants  Grundtanker,  men  man  vil  gjenfinde  dem  i  en  noget 
vag  og  ubestemt  Form.  -  Whewells  Fortjeneste  bestaaer  i, 
at  han  har  gjennemført  Videnskabernes  Historie  med  særligt. 
Hensyn  til  Methoden  og  Erkjendelsesproblemet,  og  at  han 
har  hævdet  Tankens  Oprindelighed  og  Aktivitet  i  Erken- 
delsesprocessen overfor  den  empiriske  Skole.  Men  han 
giver  ikke   det  ved  den  historiske  og  kritiske  Prøvelse 


")  Whewell:  History  of  Moral  philosophy  i»  England.  1852. 

Fundne  en  dyberegaaende  philosophisk  Behandling.  Han 
lader  sig  for  det  Meste  nøie  med  for  hvert  enkelt  viden- 
skabeligt Omraades  Vedkommende  at  slutte  tilbage  til  en 
apriorisk  Idé,  men  undersoger  ikke,  hvorvidt  disse  Ideer 
ikke  skulde  kunne  reduceres  til  én  eller  dog  nogle  faa,  ei 
heller,  hvorledes  de  forholde  sig  til  Bevidsthedens  Væsen, 
eller  hvorledes  de  have  udviklet  sig.  Denne  Undersøgelse 
er  saa  meget  des  mere  nødvendig,  som  ikke  blot  Ideerne 
eller  Grundbegreberne  træde  i  en  Modsætning  til  det  Em- 
piriske, som  ikke  kan  deduceres  af  dem,  men  ogsaa  i  en 
indbyrdes  Modsætning  til  hverandre,  Aarsagens  (o :  den  me- 
kaniske Aarsags)  Begreb  f.  Ex.  til  Formaalets.  Flere  af 
»Ideerne))  optager  han  endog  saa  godt  som  i  ganske  populær 
Form,  f.  Ex.  Formaalets  Idé.  Han  citerer  her  Cuviers  Ord : 
»Zoologien  har  et  for  den  eiendommeligt  Princip,  som  den 
med  stor  Fordel  anvender  ved  flere  Leiligheder,  og  det  er 
Existentsbetingelsernes  Princip,  som  man  sædvanligvis  ogsaa 
kalder  Hensigtsaarsagernes  Princip."  Men  ser  man  nærmere 
til,  føre  disse  Ord  netop  ud  over  den  populære  Forestilling 
om  et  Formaal.  Thi  hvad  Cuvier  mener,  er  egentlig  ikke 
Andet,  end  at  et  levende  Væsens  Bygning  og  Organer  maa 
være  saaledes  beskafne,  at  dets  Existents  er  mulig;  derfor 
kan  Analysen  af  Existentsbetingelserne  (conditions  de  Texi- 
stence)  ofte  føre  til  Love,  som  stemme  med  Erfaringen. 
Men  om  en  forudgaaende  Afpassen  af  Individet  efter  Be- 
tingelserne behøver  der  derfor  ikke  at  være  Tale;  Over- 
ensstemmelsen kan  ganske  simpelt  have  sin  Grund  i  de 
levende  Væseners  Vexelvirkning  med  de  ydre  Betingelser. 

Whewells  Mening  er,  som  det  ses  af  Fremstillingen, 
ikke,  at  hine  Grundbegreber  fra  først  af  ligge  færdige  i 
Bevidstheden.  Han  antyder,  som  ligeledes  anført,  et  enkelt 
Sted,  at  de  Former,  under  hvilke  vi  opfatte  Tingene,  alle- 
rede danne  sig,  før  vi  blive  os  selv  bevidste,  saa  at  vi 
nu  kun  kjende  dem  i  den  Skikkelse,  hvortil  det  ubevidste 
Livs  Begivenheder  har  bragt  dem.  Denne  Antydning  viser 
i  en  rigtig  Retning,  ligesom  Whewell  jo  i  det  Hele  hævder, 
at  Ideerne  udspringe  af  Aandens  Aktivitet,  ikke  have  nogen 

selvstændig  Væren.  Men  des  mere  paafaldende  er  det,  at 
han  kan  lade  sig  nøie  med  en  blot  og  bar  Opregnen  af 
dem  uden  nærmere  Kritik  og  Analyse.  I  denne  Hen- 
seende har  hans  Modstander  Stuart  Mill  et  stort  Fortrin 
for  ham. 

Medens  det  ikke  kan  negtes,  at  Whewell  med  Hensyn 
til  den  almindelige  Opfattelse  af  Erkj endelsens  Væsen  har 
set  rigtigere  end  Mill,  kan  han  dog  ikke  maale  sig  med 
denne  i  den  skarpere  Angivelse  af  den  induktive  Forskens 
Gang.  Mill  fastholder  det  exakte  Synspunkt,  fordrer  det 
strenge  logiske  Bevis.  Derved  ledes  han  til  at  formulere 
de  specielle  induktive  Methoder.  Whewell  fremhæver  den 
aandelige  Produktivitet,  som  lægger  sig  for  Dagen  i  Op- 
dagelserne. Kent  logisk  set  har  Mill  Ret,  naar  han  siger, 
at  vi  ved  Whewells  Bestemmelse  af  Induktionen  ikke  komme 
ud  over  Hypothesen,  fordi  den  exakte  Verifikation  mangler. 
Metaphysisk  og  historisk  har  Whewell,  logisk  har  Mill 
Retten  paa  sin  Side.  — 

Whewell  iagttager  ikke  de  Grændser,  som  Kant  afstak 
for  Grundbegrebernes  (Kategoriernes)  Anvendelse.  De  Ideer, 
vi  nødvendigvis  maa  anvende  ved  Betragtningen  af  Naturen 
og  Menneskelivet,  ere  ifølge  hans  Lære  de  eneste  natur- 
lige Midler,  ved  hvilke  vi  kunne  danne  os  et-  Begreb  om 
Verdens  Skaber  og  Styrer.  Lige  saa  vel  som  vi  slutte,  at 
enhver,  enkelt  Ting  maa  have  sin  Aarsag,  lige  saa  vel  maa 
vi  slutte,  at  hele  Verden  maa  have  en  Aarsag.  At  der 
maa  være  en  første  Aarsag,  ansér  han  endog  for  et  Axiom. 
Vi  kunne  ikke  standse  ved  en  uendelig  Række  af  endelige 
Aarsager;  vi  maa  statuere  en  Begyndelse;  for  at  Phæno- 
menerne  kunne  blive  forstaaelige  for  Tanken  maa  denne 
hæve  sig  over  den  endeløse  Succession.  Og  de  moralske 
Ideer  føre  os  til  at  tænke  hin  første  Aarsag  som  aandelig 
Forsynsmagt.  —  Whewell  har  forfattet  en  af  de  saakaldte 
Bridge water- Afhandlinger,  *)  som  gik  ud  paa  »ad  natur- 


*)  Saa  kaldte  efter  en  1829  afded  Greve  af  Bridgewater,  der  ud- 
satte en  Sum  til  saadanne  Skrifters  Udgivelse, 

■videnskabelig  Vei»  at  bevise  Skaberens  Visdom  og  Godhed 
som  aabenbaret  i  Verden.  Hans  ukritiske  Sammenblanding 
af  Tænkning  og  Erfaring  og  deraf  følgende  Uklarhed  med 
Hensyn  til  Erkj endelsens  rationelle  Karakter  lægger  sig 
navnlig  for  Dagen  i  hans  theologiske  Forestillinger  og  deres 
Forbindelse  med  de  philosophiske  Begreber.  Lige  saa  let 
som  det  falder  ham  at  gaa  til  Forestillingen  om  en  første 
Aarsag,  lige  saa  let  falder  det  ham  at  forbinde  Bibelens 
og  Videnskabens  Lære.  De  moralske  Ideer  skulle  ikke  blot 
føre  os  til  Troen  paa  et  Forsyn;  de  skulle  ogsaa  begrunde 
den  Konsekvents,  at  naar  det  sædelige  Ideal  ei  er  fyldest- 
gjort, maa  der  være  truffet  overnaturlige  Foranstaltninger 
for  at  virkeliggjøre  det.  Til  disse  Foranstaltninger  høre 
navnlig  Bibelen  selv,  hvis  Fortælling  om  Verdens  Skabelse 
Videnskaben,  der  ikke  naaer  op  til  Tidens  Begyndelse, 
hverken  kan  bekræfte  eller  forkaste.  —  Ogsaa  her  finde  vi 
en  Ubestemthed  i  Begreberne,  en  Mangel  paa  dybere  gaa- 
ende  Kritik  og  paa  Bevidsthed  om  de  afgjørende  For- 
stø elle,  som  forringer  Whewells  Fortjenester  af  Erkj  endelses- 
problemet. 

IL  William  Hamilton  (f.  1788,  d.  1856).  — 
Dette  Navn  fører  os  til  Skotland,  hvorfra  den  første  Reak- 
tion i  Brittanien  selv  mod  Empirismen  udgik  i  Slutningen 
af  forrige  Aarhundrede.  Thomas  Reids  Lære  har  siden, 
dén  Tid  været  herskende  ved  de  skotske  Universiteter. 
Den  synes  at  stemme  med  Folkekarakteren.  Til  sin  Bag- 
grund har  den  en  fast  -og  alvorlig  moralsk  og  religiøs 
Overbevisning,  saaledes  som  man  kan  vente  det  i  John 
Knox's  Fædreland;  den  holder  sig  besindig  og  rolig  inden- 
for den  sædvanlige  Bevidstheds  Grændser  og  søger  blot  at 
fremstille  denne  Bevidstheds  »Kjendsgjerninger ;»  men  den 
lægger  dog  helt  igjennem  Vægten  paa  Erfaringen  og  vil 
anvende  Bacos  og  Newtons  Principer,  kun  at  den  ikke  med 
Locke  og  Condillac  indskrænker  Erfaringen  til  det  Sandse- 
lige.    Den  søger  at  finde  Bevidsthedens  primitive  og  nød- 

vendige  Udsagn,  der  ligge  til  Grund  for  al  anden  Erfaring. 
Den  skotske  Philosophi  er  væsentlig  empirisk  Psykologi, 
kun  at  den  søger  at  paavise  Bevidsthedskjendsgjerninger, 
som  den  sædvanlige  Erfaring  efter  dens  Mening  overser. 
Den  staaer  paa  Empirismens  Grund,  skjondt  den  vil  be- 
stride dens  Konsekventser.  Den  mener  umiddelbart  at 
kunne  finde  primitive  Fakta  og  standser  ved  en  Række  af 
Principer,  som  den  anser  for  de  sidste,  der  kan  naaes. 
Derved  bliver  den  en  Slags  »systematisk  Lettroenhed«  og 
synder  mod  den  sande  empiriske  Methode,  der  først  aner- 
kjender  et  Faktum,  naar  videnskabelig  Undersøgelse  godt- 
gjør  det,  lige  saa  vel  som  mod  den  philosophiske  Analyses 
Princip,  ifølge  hvilket  et  Faktum  ikke  ligefrem  kan  forklare 
et  andet,  men  begge  maa  forklares  af  en  hoiere  Lov. 

Den  skotske  Skole  viser  saaledes  i  to  Retninger. 
Hovedvægten  kan  lægges  paa  den  empiriske  Tendents,  og 
vi  komme  da  ved  Skærpelse  af  den  videnskabelige  Methode 
til  den  moderne  engelske  Psykologis  Standpunkt.  Paa 
denne  Vei  slog  allerede  Thomas  Brown  (d.  1820)  ind,  lige 
som  Alexander  Bain  herigjennem  hænger  sammen  med  sine 
skotske  Forgængere  (se  ovenfor  p.  66).  Men  man  kunde 
ogsaa  fremdrage  det  kritisk-spekulative  Element,  og  der- 
ved nærme  sig  til  Kant.  Ad  denne  Vei  har  Hamilton 
bragt  den  skotske  Skole  ud  over  dens  vage  og  uvidenska- 
belige Holdning,  Han  medbragte  til  denne  Opgave  et  dybt 
og  alsidigt  Kjenskab  til  den  græske  og  den  tydske  Philo- 
sophi, overhovedet  en  forbausende  og  i  England  sjælden 
Lærdom  i  Philosophiens  Historie,  hvilket  ikke  lidet  bidrager 
til  den  store  Interesse  og  Belæring,-  hans  Skrifter  yde. .  Men 
han  var  desuden  en  skarp  Logiker  og  Dialektiker,  en  Forsker, 
der  fandt  den  philosophiske  Tænknings  Maal  og  Udbytte  i 
selve  Tankens  Aktivitet  og  i  den  Bevægelse,  de  høieste 
aandelige  Kræfter  derved  sættes  i.  Han  har  ikke  skrevet 
Meget,  men  virkede  i  mange  Aar  som  philosophisk  Professor 
i  Edingburg.  Selv  udgav  han  kun  nogle  Afhandlinger,  som 
han  feiede  til  sin  Udgave  af  Reid,  og  en  Samling  af  sine 
Artikler  i  Edingburgh  Review  under  Titel  af  »Discussions 


101 


on  philosophy»  (1852);  efter  hans  Død  ere  hans  Forelæs- 
ninger over  Metaphysik  og  Logik  udgivne  af  Mansel  og 
Veitch  i  fire  Bind. 

Det  første  Arbeide,  som  gjorde  Hamilton  berømt,  var 
en  Afhandling  i  »Edingburgh  Review»  1829,  rettet  imod 
Schellings  og  Cousins  Lære  om  det  Absolute.  Det  er  et 
Forsøg  paa  at  vise,  at  der  ikke  kan  gives  nogen  Philosophi 
om  det  Ubetingede.  Vi  kunne  kun  erkjende  det  Betingede 
og  det  Begrændsede.  Det  Uendelige  o :  som  ubetinget 
<er  uden  Grændse,  og  det  Absolute  o :  det  som  er  ubetinget 
afsluttet  i  sig  selv,  kunne  vi  ikke  fatte,  ikke  konstruere  i 
vor  Tanke.  Vor  Tanke  er  fra  først  til  sidst  betinget,  ja, 
det  at  tænke  er  at  gjore  betinget  (to  think  is  to  condition). 
Tanken  kan  ei  overskride  Bevidstheden,  lige  saa  lidt  som 
ørnen  kan  flyve  ud  over  Atmosphærens  Grændser;  og  Be- 
vidstheden har  sine  bestemte  Betingelser,  som  ethvert  Be- 
vidsthedsindhold  er  underlagt.  Vi  opfatte  Existentsen  i  Tid 
og  Rum,  ikke  i  og  for  sig.  Men  Tid  og  Rum  forudsætte 
Forhold  mellem  forskjellige  existerende  Elementer;  det  i  Tid 
og  Rum  Existerende  er  derfor  relativt,  og  Tid  og  Rum 
kunne  ikke  anvendes  paa  det  Ubetingede.  Bevidstheden 
forudsætter  fremdeles  en  Modsætning  mellem  et  Erkjendende 
og  et  Erkjendt,  mellem  Subjekt  og  Objekt;  men  denne  Mod- 
sætning kan  ikke  anvendes  paa  det  Ubetingede,  som  derved 
vilde  blive  relativt.  Den  eneste  Udvei  vilde  her  være  med 
Schelling  at  antage,  at  det  Ubetingede  er  hævet  over  Mod- 
sætningen mellem  Subjekt  og  Objekt,  er  begges  Indifferents, 
og  at  vi  for  at  erkjende  denne  Indifferents  maa  hæve  os 
over  Bevidstheden  og  Reflexionen ,  der  stedse  forudsætte 
Flerhed  og  Relativitet.  Men  hvorledes  kunne  vi  hæve  os 
over  vor  egen  Bevidsthed?  Og  med  hvad  Ret  kunne  vi 
statuere  en  Evne,  der  strider  mod  selve  vor  Bevidstheds 
Love? 

Man  ser,  hvorledes  Kants  Lære  optages  af  Hamilton 
og  spiller  en  Hovedrolle  i  hans  Anskuelse.  Dog  skiller  han 
sig  fra  Kant  i  et  afgjørende  Punkt.  Kant  havde  vel  ind- 
skrænket Anvendeligheden  af  vore  Anskuelses-  og  Tanke- 

former  til  det  Phænomenale  og  Kelative,  men  han  erkjendte 
dog  det  Ubetingede  som  et  Fornuftprincip,  der  vel  ikke 
kunde  lægges  til  Grund  som  konstruktivt  Princip,  men  som 
har  regulativ  Betydning,  tjener  til  at  føre  ud  over  det 
relativt  Givne  og  stille  ideale  Opgaver.  Heri  finder  Ha- 
milton  Spiren  til  den  tydske  Spekulations  paa  det  Ube- 
tingedes Idé  byggede  Systemer.  Grundfeilen  er  efter  hans 
Mening,  at  man  antager  det  Ubetingede  for  et  positivt 
Begreb.  Kun  øt  Betingede  kunde  vi  positivt  erkjende  og 
begribe,  omfatte  og  fremstille  med  vor  Tanke;  det  Ube- 
tingede, Negationen  af  det  Betingede,  er  uerkj endeligt  og 
ubegribeligt,  er  er  rent  negativt  Begreb,  ligesom  det  Ufatte- 
lige. Vilde  man  nu  med  Kant  sige,  at  vi  alligevel  besidde 
det  Ubetingede  som  positivt,  regulativt  Princip,  saa  vilde 
der  være  indrømmet  en  Selvmodsigelse  i  vore  høieste  aande- 
lige  Evner,  som  nødvendigvis  vilde  føre  os  ud  i  Skepti- 
cisme. Løsningen  er  derimod  ganske  simpel,  naar  man 
fastholder,  at  vi  kun  kunne  opfatte  det  Betingede,  og  at 
det  Ubetingede  for  os  er  en  ren  Negation  Det  Betingede 
ligger  stedse  mellem  to  Extremer,  som  have  Karakteren  af 
det  Ubetingede;  vi  kunne  ikke  fatte  noget  af  dem,  og  dog 
maa  et  af  dem  være  det  Sande.  Verden  maa  f.  Ex.  en- 
gang have  en  Begyndelse  eller  være  evig;  men  vi  kunne 
lige  saa  lidt  fatte  en  absolut  Begyndelse  som  en  uendelig 
Evighed.  Vi  lære  heraf,  at  vi  ikke  kunne  gjøre  Tanken 
til  Maalestok  for  Existentsen.  Vi  kjende  kun  betinget 
Existents,  ei  Existentsen  i  og  for  sig.  Hvad  der  ligger  ud 
over  det  Betingede,  er  Gjenstand  for  Tro.  Der  maa  være 
en  Existents  i  og  for  sig*  ellers  kunde  der  ingen  betinget 
Existents  være.  »Og  ved  en  vidunderlig  Aabenbaring  ind- 
gydes der  os  saaledes  ved  selve  Bevidstheden  om  vor 
Mangel  paa  Evne  til  at  fatte  Noget,  der  ligger  ud  over  det 
Kelative  og  Endelige,  en  Tro  paa  noget  Ubetinget  hinsides 
al  den  Virkelighed,  vi  kunne  fatte. » 

Dersom  Philosophien  skulde  have  det  Ubetingede  til 
Gjenstand,  vilde  den  være  umulig.  En  absolut  Sandhed 
er  os  utilgængelig.    Men  paa  en  saadan  beroer  Philosophiens 

Værd  og  Betydning  heller  ikke.  Det  er  ikke  færdige  Re- 
sultater,  den  gaaer  ud  paa.  En  fuldstændig  Løsning  at 
Problemerne,  som  standsede  al  videre  Discussion,  vilde  være 
en  Lammelse  af  den  philosophiske  Stræben  og  fore  os  til- 
bage til  et  intellektuelt  Barbari.  Vort  Væsen  og  vor  Lykke 
bestaaer  i  Virksomhed,  og  Erkj endelsen  er  kun  af  Værdi, 
for  saa  vidt  den  er  Virken  og  Stræben,  ikke  død  Besiddelse. 
Spekulationens  Betydning  og  Nødvendighed  maa  hovedsagelig 
søges  i  den  øvelse  af  vore  høieste  aandelige  Kræfter,  den 
bevirker.  Lessing  har  Ret:  for  os  er  den  evige  Stræben 
efter  Sandhed  bedre  end  Besiddelsen  af  Sandheden.  En 
vaagen  Vildfarelse  er  bedre  end  en  sovende  Sandhed.  Det 
Høieste,  Philosophien  kommer  til,  er  Anerkj endelsen  af  vor 
Uvidenhed  med  Hensyn  til  Existentsen  i  og  for  sig  selv. 
Men  der  er  to  Slags  Uvidenhed.  Vi  philosophere  for  at 
undgaa  den  blinde,  tankeløse  Uvidenhed,  der  ikke  kj ender 
Bevidsthedens  og  Sandhedens  Betingelser,  og  naar  vi  have 
erkjendt  disse  Betingelser,  ende  vi  i  den  høiere,  den  be- 
vidste .Uvidenhed  (docta  ignorantia). 

Hamilton  statuerer  altsaa  en  Modsætning  mellem  Viden 
og  Tro.  Kun  denne  sidste  naaer  det  Ubetingede.  Men 
hvilke  Motiver  har  den  da  til  at  søge  ud  over  det  Endelige 
og  hævde  det  Ubetingedes  positive  Realitet  i  Stedet  for  at 
lade  det  staa  hen  som  en  ren  Mulighed,  som  en  »Ding 
an  sich?»  Disse  Motiver  ligge  i  Menneskets  Væsen  som 
moralsk  Personlighed.  Mennesket  er  sig  en  ubetinget 
Pligtlov  bevidst,  og  den  moralske  Ansvarlighed  forudsætter 
igjen  Villiens  Frihed.  Menneskets  Væsen  har  sit  eien- 
dommelige  Udtryk  i  Kampen  mellem  den  moralske  Frihed  og 
den  physiske  Nødvendighed.  Og  kun  som  frit  moralsk 
Væsen  kan  han  tro  paa  en  vis  og  hellig  Verdensstyrer. 
Vistnok  er  en  ubetinget  Frihed  ubegribelig,  men  vi  vide  jo, 
at  Tankens  Grændser  ikke  ere  Mulighedens  og  Virkelig- 
hedens Grændser.  Ved  Anerkjendelsen  heraf  baner  Philo- 
sophien Vei  for  Anerkjendelsen  af  Ansvarlighed  og  Frihed, 
som  ogsaa  den  christelige  Aabenbaring  forudsætter.  Philo- 
sophiens  Ende  er  Theologiens  Begyndelse. 


104 


Vi  have  her  naaet  Kjernepunktet  i  Hamiltons  Livs- 
anskuelse. Erkj endelsens  Relativitet  giver  her  Plads  for 
den  moralske  og  religiøse  Tro  paa  det  Ubetingede.  Men- 
neskets aandelige  Væsen,  saaledes  som  det  godtgjøres  ved 
den  moralske  Ansvarlighed  og  Frihed,  var  for  ham  det 
Høieste,  lige  som  for  Kant.  Hans  Valgsprog  var:  »Paa 
Jorden  er  der  intet  Stort  uden  Mennesket,  og  i  Mennesket 
er  der  intet  Stort  uden  Aanden.»  Stuart  Mill  opponerer 
mod  dette  Valgsprog,  som  har  en  afgjort  spiritualistisk 
Tendents.  I  dette  Kjernepunkt  fremtræder  Modsætningen 
mellem  de  to  Philosopher,  Repræsentanterne  for  de  to  stri- 
dende Skoler,  tydelig.  Mill  fastholder  lige  som  Hamilton, 
at  vi  kun  erkjende  det  Relative  og  Betingede,  men  mener 
med  Rette,  at  vi  saa  ogsaa  maa  opfatte  Menneskets  Væsen 
som  betinget,  at  den  Methode,  der  fører  os  til  Indsigt  i 
Naturens  Love,  ogsaa  maa  lære  os  Menneskelivets  Love 
at  kjende,  eftersom  Menneskelivet  selv  er  et  Led  i  Natur- 
livet. Mills  Styrke  ligger  netop  paa  dette  Punkt;  hans 
Opfattelse  af  Aarsagsbegrebet  hjælper  ham  ud  over  Friheds  - 
og  Nødvendighedslærens  Abstraktioner.  Han  har  tillige 
klart  set,  at  Hamiltons  Philosophi  bestemmes  i  sin  hele 
Eiendoramelighed  ved  Ideen  om  den  ubetingede  Frihed. 
For  Hamilton  maatte  Mills  Lære  staa  som  Fatalisme,  og 
Fatalismen  førte  efter  hans  Overbevisning  nødvendigvis  til 
Materialisme  og  Atheisme.  De  Videnskaber,  som  særlig 
hvile  paa  Nødvendighedens  Begreb,  Mathematik  og  Physik, 
var  han  derfor  ikke  fri  for  at  betragte  med  mistænkelige 
øine.  Denne  hans  Fjernhed  fra  Naturvidenskaberne  stiller 
ham  i  Modsætning  til  hele  den  nyeste  Philosophis  Stræben, 
som  netop  gaaer  i  Retning  af  en  nøiere  Tilslutning  til 
denne. 

Mill  var,  som  vi  have  set,  heldigere  med  de  Projektiler, 
han  kastede  ind  i  Fæstningen  selv,  end  med  sine  Angreb 
paa  Udenværkerne.  Hamiltons  Fortjeneste  beroer  paa  den 
Klarhed  og  Originalitet,  hvormed  han  har  opfattet  Kants 
Lære  om  Erkjendelsens  Relativitet,  og  Mansel  har  paavist, 
at  Mill,  hvad  Hovedpunkterne  i  hans  Angreb  paa  denne 

Lære  angaaer,  ikke  har  forstaaet  Hamilton.  Desuden  kunde 
Mill  ifølge  sin  empiristiske  Retning  ikke  angribe  Hamilton 
paa  det  egentlig  afgj ørende  Punkt.  Dette  Punkt  finde  vi  i 
det  Forhold  mellem  dét  Ubetingede  og  det  Betingede, 
hvorfra  Hamilton  gaaer  ud.  Det  Ubetingede  bestemmer 
han  som  Negationen  af  det  Betingede.  Hvis  man  gaaer 
ud  fra  denne  Bestemmelse,  behøver  man  ikke  først  at  paa- 
vise  Umuligheden  af  at  opfatte  det  Ubetingede;  thi  saa  er 
dette  Begreb  fra  første  Færd  selvmodsigende.  Dersom 
nemlig  det  Ubetingede  har  det  Betingede  udenfor  sig  som 
sin  Modsætning,  saa  bliver  det  derved  selv  betinget  og  re- 
lativt, ophæves  altsaa  i  samme  øieblik  det  sættes.  Men 
hvad  Ret  har  man  til  at  gaa  ud  fra  denne  Forudsætning 
om  Modsætningen  mellem  det  Ubetingede  og  det  Betingede? 
Det  er  en  Forudsætning,  som  ganske  vist  ligger  i  den  al- 
mindelige Bevidsthed  og  indeholdes  i  de  overleverede  reli- 
giøse Forestillinger.  Men  den  philosophiske  Tankes  første 
Skridt  maa  være  at  hæve  sig  over  denne  Dualisme.  *) 

Det  sande  Ubetingede  maa  være  det,  der  faaer  sin 
nærmere  Bestemmelse  fra  det  Betingede,  —  det,  i  hvis 
Væsen  alle  Betingelser  have  deres  sidste  Grund;  det  sande 
Absolute  maa  staa  i  et  indre  Forhold  til  det  Relative.  Vel  er 
derfor  en  umiddelbar  og  absolut  Erkj endelse  af  det  Ubetingede 
umulig;  for  saa  vidt  har  Hamilton  Ret.  Men  vi  kunne 
gjennem  Erkj  endelsen  af  det  Betingede  vinde  afgj  ørende 


*)  Den  optræder  i  Tænkningens  Historie  i  en  dobbelt  Form.  For 
Grækerne  var  det  Endelige  og  Begrændsede  det  Fuldkomne, 
det  Uendelige  det  Lavere  og  i  sidste  Instants  det  Onde.  Endnu 
Origenes  opfattede  derfor  Gud  som  begrændset.  I  Middelal- 
deren (kfr.  Augustinus  og  Anselmus)  vendtes  Forholdet  om; 
Gud  blev  den  Uendelige,  evig  hævet  over  Endelighedens  Verden. 
Strax  ved  den  nyere  Tids  Begyndelse  sogte  derimod  dybsindige 
Tænkere  (Cusa,  Bruno,  Spinoza)  den  indre  Enhed  af  det  Uen- 
delige og  det  Endelige.  Kfr.  Weiss  e:  Das  philosophische 
Problem  der  Gegenwart  p.  195  f.  R.  Nielsen:  Mathematik 
og  Dialektik,  p.  117  f.  —  Hamilton  har  med  sit  Kjendskab 
til  Philosophiens  Historie  klart  set  dette;  han  finder  netop 
allerede  hos  Cusa  den  nyere  spékulative  Philosophis  Ide  om 
det  Absolute,  som  han  polemiserer  imod. 

Væsensbestemmelser  af  det  Ubetingede,  i  Kraft  af  det  indre 
Forhold  imellem  dem.  Her  ligger  en  Række  af  Problemer, 
som  den  engelske  Philosophi  kun  lidt  beskjæftiget  sig  med, 
men  som  vi  i  de  store  Systemer  "paa  Fastlandet,  navnlig 
hos  Spinoza  og  Hegel,  finde  epokegjorende  Bearbeidelser  af, 
Problemer,  der  uundgaaelig  trænge  sig  frem  igjen,  hvorofte 
de  end  skydes  til  Side 

Hamilton  kan  selv  ikke  gjennemføre  Modsætningen 
mellem  Existentsen  i  sig  selv  og  Phænomenerne,  det  Ube- 
tingede og  det  Betingede.  Han  udtaler  (Lectures  I  p.  125), 
at  vi  fra  Phænomenernes  eiendommelige  Beskaffenhed  kunne 
drage  mange  gyldige  Slutninger  angaaende  det  ubekjendte 
Princip,  hvis  Aabenbaringer  de  ere.  Skjøndt  derfor  Existents 
kun  er  aabenbaret  for  os  i  Phænomenerne,  og  vi  kun 
kunne  have  en  relativ  Erkjendelse  af  Aand  og  Materie,  saa 
kunne  vi  dog  ved  Slutning  og  Analogi  hæve  os  over  de 
blotte  Tilsyneladelser,  som  Erfaring  og  Iagttagelse  vise 
os.  Men  hvorledes  kunde  dette  være  muligt,  naar  der 
ikke  var  et  indre  Forhold  mellem  Existentsen  i  sig  selv  og 
Phænomenerne? 

Ifølge  Hamilton  er  Philosophiens  Ende  Theologiens 
Begyndelse.  Men  Spørgsmaalet  bliver  nu,  med  hvilke 
Midler  Theologien  skal  bygge  sin  Lære.  Se  vi  tilbage  til 
Theologiens  Historie,  finde  vi,  at  den  stedse  har  benyttet 
philosophiske  Begreber  eller  i  det  Mindste  Begrebsformer. 
Men  naar  nu  disse  Begreber,  naar  al  vor  Tanke  og  Er- 
kjendelse kun  angaaer  det  Betingede,  hvorledes  bliver  saa 
en  theologisk  Lære  om  det  Ubetingede  mulig?  Hamilton 
siger  selv,  at  ingen  Vanskelighed  opstaaer  i  Theologien,  som 
ikke  allerede  viser  sig  i  Philosophien.  Men  saa  maa  man 
ogsaa  omvendt  sige,  at  de  Vanskeligheder,  der  reise  sig  i 
Philosophien,  ogsaa  maa  gjælde  for  Theologien.  Det  er  da 
inkonsekvent,  naar  Hamilton  et  Sted  udleder  den  engelske 
Theologis  Ufuldkommenhed  og  Ubetydelighed  af  dens  uphi- 
losophiske  Karakter.  Konsekvent  er  det  derimod,  naar  han 
indskærper,  at  Bibelens  Udsagn  skulle  gjælde  uden  Om- 
tydning,  at  Theologens  Hovedhverv  er  Bibelfortolkning,  og 

philologisk  Lærdom  derfor  den  eneste  nødvendige  Betingelse 
for  Theologien.  Konsekvent  er  det  ogsaa,  naar  hans 
begavede  Discipel  Henry  Mansel  af  hans  Principer  har 
udledet  Umuligheden  af  en  videnskabelig  Theologi. 

For  det  saakaldte  Bampton-Legat  holdes  der  i  Oxford 
aarlig  Forelæsninger  til  Forsvar  for  de  christelige  Lærdomme. 
Saadanne  »Bampton-lectures»  har  ogsaa  Mansel  holdt,  og 
han  har  her  »anvendt  sin  korte  Optræden  paa  et  theologisk 
Katheder  til  at  bevise,  at  der  ingen  Theologi  gives.«  *) 
Han  erklærer  sig  forst  saa  vel  imod  Dogmatismen  som  imod 
Rationalismen.    Dogmatismen   vil  deducere  videnskabelig 
udformede  Dogmer  af  den  religiøse  Tro ;  Rationalismen  vil 
reducere  de  religiøse  Forestillinger  til  symbolske  Udtryk  for 
abstrakte  Sandheder.    Begge  gaa  ud  paa  at  naa  en  høiere 
Erkjendelse  af  de  guddommelige  Ting.    Man  mener,  at  naar 
man  ophæver  det  Billedlige  og  Anthropomorphistiske ,  vil 
man  naa  en  sandere  Erkjendelse  af  Gud.    Men  de  abstrakte 
Former,  der  sættes  i  Stedet  for  de  saakaldte  billedlige,  ere 
betingede  af  vor  Bevidstheds  og  vor  Erkjendelses  Væsen, 
som  er  endeligt.    Vi  formaa  ikke  at  fatte  det  Ubetingede 
som  personligt  Væsen,  hvad  vi  dog  af  moralske  og  religiøse 
Grunde  maa  gjøre.    Vor  Personlighed  er  endelig  og  be- 
tinget og  kan  derfor  ei  være  Form  for  Opfattelsen  af  det 
Ubetingede.     Ethvert  Forsøg  paa  at  udvikle  et  rationelt 
Gudsbegreb,  fører  derfor,  som  Philosophiens  Historie  viser,, 
til  Pantheisme,  der  er  uforenelig  med  den  moralske  og 
religiøse  Tro.    Derfor  kan  der  ingen  videnskabelig  Theologi 
gives.    Men  da  Tanken  ikke  udgjør  hele  Menneskets  Væsen, 
da  han  som  moralsk  og  religiøs  Personlighed  finder  sig  i 
et  Afhængigheds-   og  Forpligtelsesforhold  til   et  høieste 
personligt  Væsen,  Gjenstanden  for  hans  Dyrkelse  og  Kilden 
til  Loven  for  hans  Handlen,  **)  saa  maa  de  religiøse  Lær- 


*)  Eémusat:  La  théologie  naturelle  en  France  et  en  Angleterre, 
p.  75. 

*)  „At  anvende  Guds  Navn  i  abstrakt  Spekulation  blot  som  en 
vedtagen  Benævnelse  for  det  hoieste  Led  i  Tankens  Kjede,  og 

domme  vende  sig  mod  alle  Sider  af  Mennesket,  appellere 
til  hans  Følelse  og  Villie,  vel  anvende  Analogier  og  Sand- 
synlighedsslutninger  fra  det  Endelige,  men  ikke  grunde  deres 
Gyldighed  udelukkende  paa  Tankens  x\nerkjendelse.  Vi 
maa  altsaa  skarpt  adskille  Viden  og  Tro.  Vi  kunne  ikke 
begribe,  hvorledes  det  Ubetingede  og  det  Personlige  ere 
forenede  i  det  guddommelige  Væsen;  men  vi  maa  tro,  at 
de  paa  en  eller  anden  Maade  ere  forenede  deri.  Vor  Tanke 
kan  derfor  ikke  tages  til  Maalestok  for  den  religiøse  Tro; 
vi  kunne  ikke  danne  os  noget  videnskabeligt  Gudsbegreb, 
efter  hvilket  vi  skulde  kunne  bedømme  de  religiøse  Lær- 
domme. —  Dette  er  Mansels  Lære  om  »den  religiøse 
Tankes  Grændser,»  som  har  vakt  saa  megen  Opsigt  i  Eng- 
land i  de  senere  Aar. 

Det  er  et  Tidernes  Tegn,  at  der  fra  saa  mange  for- 
skjellige  Sider  i  vore  Dage  rettes  Angreb  paa  Theologien. 
Det  nu  skildrede,  som  udgik  fra  selve  den  engelske  Ortho- 
doxis  gamle  Bulværk,  Oxforduniversitetet,  har  det  tilfælles 
med  R.  Nielsens  Polemik  hos  os,  at  det.  ikke  udgaaer  fra 
et  fjendtligt  Forhold  til  den  positive  Religion,  men  paa 
engang  vil  hævde  den  religiøse  Tros  Eiendommelighed  og 
den  videnskabelige  Erkjendelses  Love.  Dog  er  der  én 
væsentlig  Forskjel  mellem  Mansels  og  Nielsens  Standpunkt, 
og  i  et  Punkt,  hvor  maa  maa  indrømme,  at  den  engelske 
Philosoph  er  mere  konsekvent  end  den  danske.  Nielsen 
hævder,  hvad  Mansel  negter,  en  Philosophi  om  det  Ube- 
tingede. Udgaaet  fra  Hegels  absolute  Idealisme  fastholder 
han  ogsaa  i  sin  senere  Lære  Muligheden  af  en  philosophisk 
Bestemmelse  af  den  absolute  Aands  Væsen,  en  Mulighed, 


at  tro  paa  ham  af  praktiske  Grunde  i  Ærefrygt  og  Lydighed, 
er  to  meget  forskjellige  Ting;  og  kun  til  det  Sidste,  ikke  til 
det  Forste  er  Begrebet  om  Gud  som  Person  nødvendigt.  Der- 
som Mennesket  var  et  rent  Forstandsvæsen,  vilde  Problemet 
om  det  Ubetingede  miste  sin  Hovedvanskelighed;  men  han  er 
ogsaa  et  Væsen  med  religiøse  og  moralske  Evner,  og  ogsaa 
disse  fordre  at  tilfredsstilles  ved  en  gyldig  Losning  af  Pro- 
blemet."   Mansel:  The  philos.  of  the  cond.  p.  13. 

som  for  ham  bliver  Et  med  Erkjendelsens  egen  Mulighed 
(Grundideernes  Logik  I  p.  53).  Her  reiser  sig  da  den 
Vanskelighed  at  bestemme  Forholdet  mellem  denne  philoso- 
phiske  Gudside  og  den  Opfattelse  af  Guddommen,  som  det 
religiøse  Livs  Krav  skal  føre  til;  der  kan  dog  ikke  være  to 
absolute  Ideer,  og  Striden  mellem  Philosophi  og  Religion 
begynder  da  paa  Ny  ved  Spørgsmoalet  om,  hvilken  af  dem 
der  skal  afgjøre,  hvad  det  sande  Ubetingede  er.  Dette 
har  Mansel,  og  allerede  Hamilton,  klart  set.  De  negte,  at 
Philosophien  kan  erkjende  det  Absolute  og  Ubetingede,  og 
derved  staaer  Pladsen  da  aaben  for  de  religiøse  Forestillinger. 
Mansel  bemærker,  at  de  græske  Philosopher  kunde  have  en 
philosophisk  Ide  om  det  Absolute,  om  det  til  Grund  for 
Alt  liggende  Princip,  uden  at  behøve  at  gjøre  det  til  Et 
med  Folkereligionens  Guddom;  de  kunde  betragte  Folke- 
religionens Guder  som  afledede  personlige  Former  for  hint 
Absolute,  ligesom  i  Theogonien  de  høiere  Guder  have  ud- 
viklet sig  af  Chaos  og  Natten.  Men  indenfor  Christen  - 
dommen  maa  det  absolute  Princip,  man  antager,  nødven- 
digvis gjøres  til  Et  med  den  Gud,  man  troer  paa. 

Saa  meget  man  end  maa  give  Mansel  Ret  heri,  saa 
er  det  dog  et  Spørgsmaal,  om  Modsætningen  mellem  Tro 
og  Viden  kan  fastholdes,  selv  naar  man  opfatter  den  saa- 
ledes,  som  han  gjør.  Enhver  positiv  Religion  vil  jo  dog 
netop  lære,  hvad  Gud  og  det  Guddommelige  er,  og  navnlig 
den  christne  Kirke  opstiller  en  Række  af  bestemte  Lær- 
domme, den  forlanger  anerkjendte;  ved-  disse  Lærdommes 
Udvikling  er  det,  hvad  Dogmehistorien  ogsaa  viser,  umuligt 
at  holde  Tanken  og  Erkjendelsen  ude.  Troen  kan  altsaa 
ikke  være  uden  Theologi,  og  det  vil  derfor  vise  sig  at  være 
en  Illusion  at  mene,  at  man  kan  omstyrte  al  Theologi  og 
dog  hævde  den  positive  Tro. 

Det  er  kun,  naar  man  sætter  en  dualistisk  Sondring 
mellem  det  Ubetingede  og  det  Betingede,  at  man  kommer 
til  en  saadan  Modsætning  mellem  Viden  og  Tro.  Vil  man 
hævde  det  Overnaturlige,  da  er  det  ganske  vist  konsekvent 
at  anerkjende  Umuligheden  af  en  Begrundelse  ad  Tænk- 

ningens  Vei.  Men  det  overnaturlige  Princip,  som  i  sig 
indeslutter  en  Fornegtelse  af  Tankens  Gyldighed,  er  som 
saadant  fremmed  for  Philosophien.  Denne  kan  kun  opfatte 
det  Absolute  som  iboende,  i  dets  indre  Enhed  med  det 
Relative,  og  den  ser  heller  ikke  i  Menneskets  moralske  og 
religiøse  Væsen  nogen  Nødvendighed  .af  at  forlade  dette 
rationelle,  humane  Standpunkt,  eftersom  vi  ingen  andre 
Midler  have  til  at  erkjende  den  sande  Moralitet  og  den 
sande  Religiøsitet  end  netop  Tanken,  Erkj endelsen  selv. 
Dersom  der,  som  Mansel  erklærer,  skulde  gives  »retmæs- 
sige Kilder  til  Overbevisning,  forskjellige  fra  dem,  der  kon- 
stituere den  særlig  saakaldte  Erkj  endelse,«  saa  maatte  denne 
Overbevisning  udvikle  sig  efter  en  Logik,  der  er  forskjellig 
fra  den,  vi  kjende  og  anvende,  saa  at  vi  fik  to  Slags 
Logik  —  og  den  gamle  Strid  begyndte  da  igjen  forfra.  — 
Vi  vende  nu  tilbage  til  Hamilton.  Stuart  Mills  Kritik 
af  Hamiltons  Philosophi  gik  dels  ud  paa  at  bekæmpe  For- 
søget paa  at  hævde  en  af  Viden  uafhængig  Tro;  —  og  i 
dette  Punkt  i  det  Mindste  var  Mtfl  ikke  just  heldig,  skjøndt 
han  kæmpede  for  Philosophiens  Sag;  det  dreiede  sig  her 
om  Problemer,  som  han  og  hans  Skole  altid  have  skudt 
til  Side,  og  det  var  derfor  et  fremmed  Omraade,  han  her 
vovede  sig  ind  paa.  Dels  var  den  rettet  mod  Hamiltons 
logiske  og  psykologiske  Lære,  som  vi  nu  skulle  karak- 
terisere. 

Logiken  er  ifølge  Hamilton  en  rent  formel  og  apriorisk 
Videnskab.  Den  skal  slet  intet  Hensyn  tage  til  den  vir- 
lige  Existents  og  dens  Forhold,  men  beskjæftiger  sig  kun 
med  Tankens  egne  Love  og  Betingelser.  Om  Sætningernes 
Sandhed  eller  Falskhed  i  sig  selv  afgjør  Logiken  Intet ; 
for  den  kan  Alt  være  sandt,  hvad  der  ikke  indeholder  en 
Selvmodsigelse.  Logiken  har  altsaa  kun  at  gjøre  med  den 
Nødvendighed,  som  beroer  paa  Begrebernes  indbyrdes  For- 
hold, men  kan  Intet  afgjøre  om  den  reale  Nødvendighed, 
som  udspringer  af  Tingenes  virkelige  Natur.  Hamilton 
bebreider  endog  Aristoteles  at  have  krænket  Logikens  for- 

melle  og  abstrakte  Karakter  ved  at  indblande  Hensyn  til 
den  reale  Sammenhæng. 

Indenfor  den  formelle  Logiks  Omraade  har  Hamilton 
lagt  megen  Iver  og  Dygtighed  for  Dagen.  Han  har  for- 
søgt at  opstille  en  ny  Theori  om  Slutningerne,  som  vi  dog 
ikke  her  kunne  gaa  nærmere  ind  paa.  *)  Men  med  Hensyn 
til  den  formelle  Logik  i  det  Hele  maa  vi  bemærke,  at 
Mill  har  Ret,  naar  han  hævder,  at  den  vel  kan  tjene  til 
at  gjøre  Prøve  paa,  om  vore  Slutninger  ei  ere  selvmod- 
sigende, men  ikke  til  at  vise,  hvorledes  vi  vinde  nye  Er- 
kjendelser.  Den  Udvidelse,  Mill  har  givet  Logiken,  er 
derfor  et  virkeligt  videnskabeligt  Fremskridt.  Den  formelle 
Logik  prøver  Tankens  Overensstemmelse  med  sig  selv,  men 
løser  ikke  den  vigtigste  Opgave,  Tankens  Overensstemmelse 
med  Virkeligbeden,  det  egentlige  Erkjendelsesproblem. 

Sit  almindelige  philosophiske  Udgangspunkt  har  Ha- 
milton fælles  med  den  tidligere  skotske  Philosophi,  idet 
han  betragter  Philosophien  som  den  videnskabelige  Frem- 
stilling og  Udvikling  af  Bevidsthedens  Kjendsgjerninger.  **) 
Bevidsthedens  oprindelige  Udsagn,  vore  instinktmæssige  An- 
tagelser maa  enhver  Philosophi  gaa  ud  fra,  der  ikke  vil 
"øre  sig  selv  til  Intet.  Hvad  Bibelen  er  for  Theologen, 
et  er  Bevidstheden  for  Philosophen.  At  hine  oprindelige 
Udsagn  ere  sande,  maa  man  antage,  »hvis  ikke  selve  Roden 
il  vor  Natur  er  en  Løgn. »  Og  det  vigtigste  af  disse  Ud- 
gn  og  oprindelige  Fakta  er  Modsætningen  mellem  Be- 
'dstheden  og  dens  Gjenstand,  mellem  Jeg  og  Ikke-Jeg. 
dealismen,  som  ophæver  Ikke-Jeget   og  gjør  det  til  et 


*)  Hos  Tren  delenburg:  Logisene  Untersuchungen.  2te  Ausg. 
II  p.  304  —  307  findes  en  kort  Karakteristik  og  træffende  Kri- 
tik af  denne  „New  analytic  of  logicai  forms."  Navnlig  vises, 
hvorledes  Hamiltons  egen  Theori  forer  ud  over  den  formelle 
Logik. 

**)  Philosophien  i  egentlig  Forstand  faaer  altsaa  kun  med  det 
Aandelige,  slet  ikke  med  det  Materielle  at  gjore;  kfr  Hamil- 
tons Valgsprog.  Philosophien  bliver  kun  „philosophy  of  mind;" 
„natural  philosophy"  er  ikke,  hvad  vi  forstaa  ved  Philosophi. 

blot  subjektivt  Phænemen,  opløser  Alt  til  Drøm  og- 
Skygger. 

Dette  er  den  samme  Argumentation,  som  Reid  an- 
vendte overfor  Hume.  Men  i  to  Punkter  afviger  Hamilton 
fra  Reid.  Han  betragter  ikke  som  denne  Bevidstheden 
som  en  særegen  Evne,  forskjellig  fra  Iagttagelsen  og  Op-, 
mærksomheden,  men  som  Et  med  selve  den  umiddelbare 
Erkjendelse.  Vi  erkjende  en  Gjenstand  umiddelbart,  o:  vi 
ere  os  dens  Tilværelse  bevidste.  Vi  erkjende  os  selv 
umiddelbart,  o:  vi  ere  os  vor  egen  Tilværelse  bevidste.  Ha- 
milton sætter  dernæst  som  en  nødvendig  Forudsætning,  at 
Bevidsthedens  primitive  Udvagn  ikke  ere  selvmodsigende. 
Kun  under  denne  Forudsætning  have  disse  primitive  Udsagn,, 
den  almindelige  Menneskeforstands  Principer,  Gyldighed 
fremfor  alle  afledede  Bevidsthedsphænomener,  hvis  Gyldighed 
beroer  paa  hines. 

Bevidstheden  selv  kan  ikke  defineres  nærmere,  da  den 
ligger  ved  Roden  af  al  Erkjendelse.  Alt  hvad  vi  kunne 
forestille  os  og  begribe,  forestille  vi  ved  Bevidsthedens 
Hjælp.  Denne  forudsættes  bestandig.  Hvis  den  nu  selv 
skulde  kunne  belyses  og  begribes,  saa  maatte  vi  jo  have 
en  anden  Bevidsthed,  der  kunde  opfatte  hin  første,  og 
saaledes  i  det  Uendelige.  Men  skjøndt  Bevidstheden  ei 
kan  defineres,  kan  den  dog  analyseres.  Vi  kunne  fast- 
holde og  sammenligne  Bevidsthedsphænom enerne  og  derved 
slutte  os  til  Bevidsthedsakternes  almindelige  Betingelser. 

Philosophien  (som  philosophy  of  mind)  falder  i  tre 
Hoveddele.  I  den  første,  Phænomenologien  eller  den  em- 
piriske Psykologi,  fremstilles  Bevidsthedsphænomenerne  saa- 
ledes, som  de  faktisk  forefindes.  De  ordne  sig  i  tre  Grupper: 
Erkjendelse,  Følelse  og  Villie.  Den  anden  Del,  Nomologien 
eller  den  rationelle  Psykologi,  fremstiller  de  Love,  som 
gjælde  for  disse  Phænomener,  og  deler  sig  derfor  i  Logik, 
Æsthetik  og  Ethik.  Den  tredie  Del,  Ontologien  eller  »in- 
ferential  psychology, »  uddrager  saa  endelig  heraf  Resultater 
med  Hensyn  til  Aandens  Væsen  i  sig  selv;  navnlig  be- 
handles her  Problemerne  om  Guds  Tilværelse  og  Sjælens 


113 


Udødelighed.  —  Hanrilton  har  kun  naaet  at  behandle  Phæ- 
nomenologien  og  Logiken.  — 

Egentlig  maa  denne  Anskuelse  strande  paa  de  samme 
Skjær  som  Empirismen.  Den  gaaer  ud  fra  den  empiriske 
Psykologi  og  kan  kun  ved  en  Inkonsekvents  naa  ud  over 
dette  empiriske  Grundlag  og  opstille  Love  for  det  Sande, 
Skjonne  og  Gode.  I  ethvert  Tilfælde  vilde  den  hele  An- 
skuelse være  rent  subjektiv,  eftersom  den  kun  bygges  paa 
de  subjektive  Bevidsthedsphænomener,  —  dersom  der  ikke 
begyndtes  med  den  postulerede  Forudsætning,  at  disse 
Phænomener  have  objektiv  Gyldighed,  da  »Roden  til  vor 
Natur  ikke  kan  være  en  Løgn.« 

Dog  viser  det  sig  ved  nærmere  Betragtning,  at  Ha- 
milton  egentlig  har  et  andet  Udgangspunkt  end  hint  empi- 
risk-psykologiske,  at  han  ligesom  Kant  gaaer  ud  fra  Be- 
vidsthedens oprindelige  Aktivitet.  Herpaa  beroer  det 
kritisk-spekulative  Element  hos  ham,  hvorved  han  afgiver 
interessante  Korrektiver  til  den  empiriske  Skoles  Lærdomme. 

Al  Bevidsthed  forudsætter,  siger  han,  en  Dobbelthed, 
en  Modsætning.  Derfor  er  al  vor  Erkj endelse  betinget. 
Men  Modsætning  og  Dobbelthed  kan  ikke  opfattes  uden 
ved  Sammenligning.  Derfor  ligger  der  i  enhver  Erkj  endelses  - 
akt  en  Skjelnen  og  Dammen.  Den  sammenlignende  Virk- 
somhed spiller  en  Rolle  i  den  simpleste  Iagttagelse.  Den 
første  Bevidsthedsakt  er  Bekræftelsen  af,  at  Noget  existerer; 
men  det  forudsætter  en  Adskillelse  mellem  dets  Existents  og 
dets  Ikke-Existents,-  altsaa  en  Sammenligning  af  disse  to 
Tilstande.  Dernæst  skjelnes  der  mellem  Selvet  og  den  ydre 
Gjenstand,  mellem  de  forskjellige  indre  og  ydre  Phænomener 
o.  s.  v.  Fra  de  simpleste  til  de  høieste  og  mest  sammen- 
satte Bevidsthedstilstande  spore  vi  den  sammenlignende 
Virksomhed  som  gjennemgaaende  Betingelse.  Under  denne 
Virken  følger  Bevidstheden  visse  Love,  som  angive  de  Be- 
tingelser, uden  hvilke  den  ikke  kan  fungere.  Disse  Love 
ere  derfor  vor  Erkjendelses  Grundlove  (de  logiske  og  mathe- 
matiske  Grundsætninger) ;  de  ere  aprioriske,  i  deres  Princip 
uafhængige  af  Erfaringen,  hvilket  følger  af  deres  Nødven- 


8 


114 


dighed ;  en  virkelig  Nødvendighed  kan  Erfaringen  ikke  lære 
os  Først  ved  hin  Bevidsthedsaktivitet  og  de  Love,  den 
følger,  bliver  Er kj endelsen  til.  Har  Erkj endelsen  derfor  end 
sin  Begyndelse  i  Erfaringen,  saa  har  den  dog  sin  egentlige 
Oprindelse  i  Aanden  selv. 

Naar  Hamilton  har  en  saadan  Opfattelse  af  Erkjen- 
delsens  Væsen,  kan  han  ikke  med  de  engelske  Psykologer 
betragte  Ideassociationens  Love  som  de  eneste,  der  gjælde 
paa  Aandslivets  Omraade.  Han  kan  heller  ikke  opfatte  dem 
som  Udtryk  for  rent  passive  Tildragelser  indenfor  Bevidst- 
heden, men  maa  søge  at  føre  dem  tilbage  til  Bevidstheds - 
energien  som  deres  sidste  Grund.  Som  der  ytrer  sig  en 
saadan  Energi  allerede  i  Opfattelsen  og  Iagttagelsen  af 
Gjenstandene,  saaledes  skyldes  det  ogsaa  Selvets  Energi,  at 
Forestillingen  om  et  vist  Indtryk  fastholdes  og  bevares 
saaledes,  at  den  senere  han  vækkes  igjen.  Og  denne  samme 
Energi  virker  ogsaa  i  Ideassociationen,  hvis  almindelige  Lov 
kan  betegnes  som  Fuldstændiggjørelsens  Lov  (the  law  of 
redintegration):  Forestillinger,  som  høre  sammen,  o:  udgjore 
et  Hele  for  Tanken,  enten  fordi  de  tidligere  have  berørt 
hinanden  som  successive  eller  samtidige,  eller  fordi  de 
ligne  hinanden,  have  en  Tendents  til  at  fremkalde 
hinanden.  Denne  Lov,  der  i  sig  indeslutter  de  speciellere 
Love  for  Ideassociationen,  synes  at  have  sin  Grund  i  det 
aktive  Selvs  Enhed,  der  ogsaa  stræber  at  bevirke  Enhed  og 
Sammenhæng  mellem  Forestillingerne  indbyrdes.  —  Paa 
denne  Maade  vikler,  som  allerede  ovenfor  (p.  37  f.)  vist, 
Associationspsykologien,  og  med  den  Empirismen,  sig  op  og 
gaaer  ind  under  et  høiere  Princip. 

Associationspsykologien  troede  særlig  at  kunne  forklare 
Kausalitetsprincipet  ud  af  Erfaringen  ved  at  betragte  det 
som  Exempel  paa  en  Ideassociation,  der  paa  Grund  af  den 
fuldstændige  Bekræftelse,  den  har  vundet  i  Erfaringen,  er 
fast  og  uopløselig.  Men  Ideassociationen  kan,  indvender 
Hamilton,  kun  forklare,  hvorledes  vi  komme  til  at  henføre 
et  vist  Phænomen  til  en  vis  Aarsag,  derimod  ikke,  hvor- 
ledes vi  i  det  Hele  komme  til  at  spørge  om  en  Aarsag. 

De  fleste  Philosopher,  der  ikke  hylde  den  rene  Empirisme, 
pleie  at  opstille  Kausaliteten  som  et  særligt  Princip,  en 
særegen  Lov  for  vor  Erkjendelse.  Ifølge  Hamilton  er  dette 
ikke  nødvendigt.  Kausalitetens  Lov  er  ifølge  hans  Op- 
fattelse kun  en  særegen  Form  for  det  Betingedes  Lov,  o: 
den  Lov,  ifølge  hvilken  vor  Erkjendelse  kun  omfatter  det 
Betingede  og  Relative.  Da  vi  ikke  kunne  begribe  "et  Ab- 
solut eller  konstruere  det  i  vor  Tanke,  saa  kunne  vi  heller 
ikke  tænke  en  absolut  Begyndelse  eller  en  absolut  Ende. 
Naar  en  Ting  opstaaer,  er  dette  for  os  kun  tilsyneladende; 
vi  forudsætte  uvilkaarlig,  at  den  har  været  til  iforveien 
under  en  anden  Form,  o:  vi  udlede  den  af  en  vis  Aarsag, 
eller  af  Aarsager,  thi  der  er  altid  flere.  Vi  opfatte  ikke 
Existentsen  absolut  eller  i  sig  selv,  men  Existentsen  under 
Tidens  Form.  Fra  Existentsen  i  det  Hele  kan  der  ikke 
drages  et  Atom,  lige  saa  lidt,  som  der  kan  føies  et  Atom 
til  den;  vi  kunne  hverken  begribe,  hvorledes  Summen  af 
det  Tilværende  skulde  kunne  forøges  eller  formindskes.  Ex  ni- 
hilo  nihil.  Omnia  mutantur,  nihil  interit.  Naar  Noget  begynder 
eller  ender,  kan  det  kun  være  som  Phænomen.  Selv  naar 
vi  forsøge  at  tænke  os  Verdens  Skabelse,  tænke  vi  stedse 
Verden  som  indeholdt  efter  Muligheden  i  Guds  Væsen,  saa 
at  Skabelsen  kun  er  en  Overgang  fra  Mulighed  til  Virke- 
lighed. —  Det  er  altsaa  ifølge  vor  Aands  Begrændsning  og 
Endelighed,  ifølge  vor  Erkj endelses  Relativitet,  at  vi  ere 
nødte  til  at  tænke  os  Aarsager  til  alle  Ting. 

Denne  Opfattelse  af  Kausalitetsprincipet  har  den  For- 
tjeneste, at  den  stræber  at  føre  dette  Princip  tilbage  til 
selve  vor  Bevidstheds  Væsen  i  Stedet  for  at  sætte  det  som 
et  eget  isoleret  Princip.  Den  betoner  særlig  den  Side  "ved 
Aarsagsforholdet,  at  dette  angiver  en  Sammenhæng  mellem, 
en  Enhed  af  Phænomenerne.  Nu  betragter  Hamilton  det 
vistnok  som  en  Følge  af  vor  Begrændsning,  at  vi  ikke 
kunne  Andet  end  henføre  enhver  Begivenhed  til  en  tidligere, 
hvoraf  den  har  udviklet  sig;  men  naar  denne  Henføren 
skal  betyde,  at  vi  opfatte  Phænomenerne  som  Et  i  deres 
Grund  og   kun  forskjellige  i  deres  Fremtræden,  da  ligger 

det  lige  saa  nær  at  betragte  det  som  en  Fuldkommenhed, 
at  vor  Bevidsthed  søger  tilbage  til  Enheden  og  ikke  bliver 
staaende  ved  den  phænomenale  og  tilfældige  Flerhed.  I  sin 
Konsekvents  forer,  som  man  rigtig  har  bemærket,  denne 
Lære  til  Ideen  om  en  evig  Substants,  hvis  Aabenbaringer  i 
Tiden  de  phænomenale  Aarsager  og  Virkninger  ere,  — 
altsaa  til  den  Pantheisme,  som  Hamilton  frygtede  saa  meget. 
Hamiltons  Lære  danner  her  en  fuldstændig  Modsætning  til 
Empirismen,  der  i  Aarsagsforholdet  blot  ser  et  Successions- 
forhold,  en  Forbindelse  mellem  forskjellige  Phænomener 
uden  indre,  nødvendig  Sammenhæng.  Allerede  Kant  har 
vist,  at  vore  Domme  om  Tingene  kun  have  objektiv  Gyl- 
dighed, kun  angaa  reale  Forhold  og  ikke  Drømmebilleder, 
naar  Aarsagsforholdet  er  Mere  end  tilfældig  Tidsfølge. 
Kausalitetsloven  er  Udtryk  for  en  af  de  Former,  hvorunder 
vor  Tanke  sammenfatter  det  Givne  til  Enhed.  En  saadan 
Enhed  maa  vi  ifølge  vor  Organisation  forudsætte  i  Til- 
værelsen; vi  maa  i  sidste  Instants  antage- en  evig  Substants 
som  Grund  til  al  nødvendig  Sammenhæng  mellem  Phæno- 
m enerne.  Det  er  da  klart,  at  Hamilton  her,  lige  som  Kant, 
selv  viser  ud  over  det  Betingedes  Philosophi.  Den  Enhed 
og  Sammenhæng,  vi  finde  i  Tilværelsen,  beroer  paa,  at  det 
Ubetingede  er  den  indre  Grund  til  det  Betingede,  er  det 
alt  Betinget  Betingende.  —  Og  her  have  vi  da  en  naturlig 
Overgang  til  den  Tænker,  som  netop  paa  den  nu  antydede 
Maade  har  udviklet  Hamiltons  Lære  saa  vel  som  Empi- 
rismen videre,  som  paa  original  Vis  søger  ud  over  begges 
Ufuldkommenheder,  og  som  derfor  kan  siges  at  betegne 
Høidepunktet  af  de  philosophiske  Bestræbelser  i  England  i 
vor  Tid. 

Fjerde  Kapitel. 


Udviklingspbilosopliien. 

Det  følger  af  den  engelske  Philosophis  empiriske 
Karakter,  at  den  sjelden  har  stræbt  efter  at  samle  sine 

Lærdomme  til  et  afsluttet  System.  Den  har  altid  havt 
skarpest  Blik  for  det  Endelige  og  Betingede  i  den  menne- 
skelige Viden,  og  ethvert  System  synes  jo  dog  at  forudsætte 
et  ubetinget  Princip,  der  kan  bringe  Afslutning  og  Enhed 
i  Verdensopfattelsen.  De  Retninger  vi  i  det  Foregaaende 
have  beskjæftiget  os  med,  gjøre  ingen  Undtagelse  herfra. 
Stuart  Mill  har  sin  Styrke  i  Behandlingen  af  de  enkelte, 
isolerede  Problemer;  disse  staa  hos  ham  Side  om  Side  og 
bringes  ikke  i  indre  Forbindelse,  skjøjidt  det  naturligvis  er 
den  samme  Grundanskuelse,  vi  møde  ved  hans  Behandling 
af  dem  hver  især.  Mill  har  intet  indre  Princip ;  hans  Princip 
er  jo,  at  der  intet  Princip  er,  men  at  alle  ydre  og  indre 
Phænornener  gruppere  sig  efter  Love,  der  ikke  besidde  nogen 
i  sig  gyldig  Nødvendighed.  William  Hamilton  kunde  heller 
ikke  stræbe  efter  et  System,  eftersom  hans  Hovedlærdom  jo 
var,  at  det  Ubetingede  er  os  aldeles  ufatteligt;  og  skjøndt 
han  betragtede  Nødvendigheden  som  Mere  end  blot  ydre 
Forbindelse  i  Rum  og  Tid,  var  det  dog  efter  hans  Opfattelse 
kun  en  Følge  af  vor  Begrændsning,  at  vi  anvende  Aar- 
sagsbegrebet  paa  Tingene ;  for  det  Ubetingedes  Vedkommende 
havde  dette  Begreb  ingen  Gyldighed. 

Hvad  der  giver  Herbert  Spencer  enestaaende  Be- 
tydning i  den  engelske  Philosophi,  er  derfor  ikke  mindst 
hans  systematiske  Stræben ,  hans  Stræben  efter  overalt  at 
samle  de  spredte  enkelte  Træk  til  en  Helhedsanskuelse. 
Han  er  ikke  tilfreds  med  at  behandle  de  enkelte  Problemer. 
Skjøndt  han  besidder  en  forbausende  Viden  paa  saa  godt 
som  alle  særlige  Videnskabers  Omraade,  betragter  han  den 
dog  blot  som  det  Materiale,  hvoraf  en  ny,  Alt  omfattende 
Bygning  skal  opføres.  Han  er  et  sjeldent  Exempel  paa  en 
Forening  af  analytisk  og  synthetisk  Begavelse.  Hos  de  andre 
engelske  Philosopher  er  Analysen  det  Fremherskende;  det 
Givne  og  Foreliggende  prøves  og  opløses  i  sine  Elementer, 
føres  tilbage  til  sine  simpleste  Former.  Derimod  stræbe  de 
ikke  efter  en  saadan  Rekonstruktion  af  det  Givne,  at  dettes 
Udvikling  kan  komme  til  at  aabenbare  dets  Natur  i  dens 
hele  Sammenhæng.    Af  de  simpleste  Former,  de  usynlige 

Spirer  søger  den  synthetiske  Tænker  Skridt  for  Skridt 
at  udlede  de  høieste  og  betydningsfuldeste  Funktioner,  idet 
han  griber  den  for  hele  Udviklingen  gjældende  Lov. 

Det  er  dette  paa  engang  omfattende  og  dybtgaaende 
Blik,  der  gjør,  at  Spencer  mere  end  de  andre  fra  den  ældre 
engelske  Skole  udgaaede  Tænkere  har  -Øie  for  det  Vende- 
punkt, hvortil  Empirismen  i  vore  Dage  er  naaet.  Han 
lader  sig  ikke  nøie  med  at  komme  tilbage  til  de  Forud- 
sætninger og  Principer,  ved  hvilke  Empirismen  ophæver 
sig  selv,  men  drager  med  Bevidsthed  deres  Konsekventser, 
ser  dem  i  deres  Betydning  som  Grundlag  for  hele  Verdens- 
anskuelsen. Det  er  Paavirkningen  af  Hamilton  og  den 
kritiske  Skole,  der  lader  ham  se  skarpere  paa  det  meta- 
physiske  Omraade  end  Empirikerne  formaa.  Den  dybere 
gaaende  philosophiske  Begrundelse,  som  kun  kan  vindes  ved 
at  føre  Tankens  og  Virkelighedens  Love  tilbage  til  et 
Princip,  der  ligger  til  Grund  for  begge,  denne  Begrundelse, 
som  Empirismen  hverken  kunde  søge  eller  finde,  stræber 
Spencer  at  give. 

Men  trods  denne  metaphysiske  Tendents  vil  Spencer 
ikke  forlade  Erfaringens  Omraade.  Han  regner  sig  endnu 
til  Erfaringsphilosophien,  skjøndt  han  polemiserer  mod  den 
rene  Empirisme,  der  tilsidst  maa  ende  i  det  Principløse. 
Han  adskiller  sig  ikke  blot  fra  Empirikerne  ved  den  dybere 
Begrundelse,  han  søger,  men  ogsaa  ved  den  nye  Belysning, 
han  paa  det  saaledes  vundne  Grundlag  giver  de  faktiske 
Bestemmelser,  hvorved  Empirismen  slaaer  sig  til  Taals.  Vi 
have  tidligere  set,  at  denne  Standsen  ved  det  Positive  og 
Faktiske  netop  er  det,  der  bringer  Modsigelse  ind  i  den 
empiriske  Anskuelse,  idet  de  enkelte  Bestemmelser  staa 
faste  og  ubevægelige  overfor  hverandre,  —  at  der  vel  paa 
nogle  Steder  gjøres  Tilløb  til  at  bringe  Bevægelse  og  Ud- 
vikling ind,  men  at  Empirismens  atomistiske  Karakter 
hindrer  denne  Stræben,  og  at  Bevægelse  og  Udvikling  i 
hvert  Tilfælde  ikke  lægges  til  Grund  som  herskende  Syns- 
punkt. Anderledes  hos  Spencer.  De  faste  Former  smelte, 
Liv  og  Bevægelse  opstaa  i  de  døde  Masser.  Udviklingen 

bliver  ikke  et  isoleret  Faktum,  man  paa  et  eller  andet  Sted 
støder  paa,  men  Udtrykket  for  en  Verdenslov,  som  raader 
i  alle  Phænomener.  Og  herved  banes  der  Vei  for  en  Art 
Positivitetens  Dialektik,  der  overvinder  og  forsoner  Mod- 
sætningerne ved  at  indordne  dem  som  Led  i  den  uendelige 
Bevægelse. 

.  Spencers  Bestræbelser  have  i  de  senere  Aar  vundet 
fortjent  Anerkj endelse.  Det  ser  man  ikke  blot  af  hans 
Skrifters  store  Udbredelse  i  England  og  Nordamerika  og  af 
Oversættelserne  paa  fremmede  Sprog  (Fransk  og  Russisk), 
men  ogsaa  af  Udtalelser  af  fremragende  Videnskabsmænd. 
George  Lewes  opkaster  i  sin  Philosopbiens  Historie  det 
Sporgsmaal,  om  der  nogensinde  er  opstaaet  en  mere  frem- 
ragende Tænker  i  England.  Og  skjøndt  Stuart  Mill  paa 
Grund  af  Spencers  Kritik  af  Empirismen  altid  omtaler  ham 
med  et  vist  Forbehold,  erklærer  han  ham  dog  for  Auguste 
Comtes  Jevnbyrdige,  en  ikke  ringe  Roes  i  hans  Mund.  Den 
berømte  Naturforsker  Huxley  siger  om  Spencers  Hoved- 
værk: »Den  eneste  fuldstændige  og  methodiske  Fremstilling 
af  Udviklingens  Theori,  jeg  kjender,  findes  i  Herbert 
Spencers  »philosophiske  System, »  et  Værk,  der  med  Omhu 
bør  studeres  af  alle  dem,  som  ønske  at  gjøre  sig  bekj endte 
med  den  videnskabelige  Bevægelses  Tendentser.«  *)  —  Men 
det  er  ogsaa  først  nu,  da  hans  store  Værk  nærmer  sig  sin 
Fuldendelse,  at  Spencer  er  bleven  anerkjendt.  Hans  Stræben 
var  fremmed  for  den  engelske  Aandsretninc  ;  han  er  aaben 
og  resolut  i  sin  Tankegang  og  sine  Udtalelser  og  viser 
ikke  den  empiristiske  Besindighed ,  der  lader  selv  Mænd 
som  Stuart  Mill  og  Darwin  lempe  sig  efter  de  herskende 
Forestillinger;  —  derfor  kunde  han  ikke  gjøre  Regning  paa 
Sympathi,  men  maatte  føle  sig  tilovers  i  det  engelske 
Samfund.  »Midt  under  den  almindelige  Ligegyldighed  er 
Spencer  forbleven   Philosophien   urokkelig   tro.    Han  har 


*)  Disse  Udtalelser  findes  anførte  hos  Ribot:  „La  psychologie 
Anglaise  contemporaine,"  som  ogsaa  selv  giver  en  træffende  og 
sympathetisk  Karakteristik  af  Spencer  (p.  145—152). 

sikkert  maattet  besidde  et  heroisk  Mod  og  en  sjelden 
Uafhængighedsfølelse  for  at  kunne  hellige  sig  til  strenge 
Studier,  der  kun  kunde  skaffe  barn  enkeltstaaende  og  ube- 
mærkede Bifaldsytringer.  Med  det  Talent,  den  aandelige 
Frugtbarhed  og  den  næsten  Alt  omfattende  Mangfoldighed 
af  Kundskaber,  hvorom  hans  Skrifter  vidne,  vilde  han,  saa- 
fremt  han  var  gaaet  ind  paa  at  følge  de  slagne  Veie,  med 
Lethed  have  opnaaet  alle  de  Gaver,  som  det  engelske 
Samfund  i  rigt  Maal  skjænker  dem,  der  tjene  det  saaledes, 
som  det  selv  vil  tjenes.  Han  har  foretrukket  at  indvie 
sig  til  Fattigdom  og  til  —  hvad  der  er  endnu  vanskeligere 
at  bære  —  Uberømthed.  Men  Spencer  fortjener  Mere  end 
tomme  Tilkendegivelser  af  Sympathi»  etc.  *)  Baade  i 
Karakter  og  Verdensanskuelse  synes  Spencer  at  have  meget 
tilfælles  med  Spinoza.  — 

For  strax  at  give  en  Forestilling  om  Spencers  Lære 
ville  vi  fremdrage  den  Hovedtanke,  som  behersker  den  fra 
først  til  sidst,  Udviklingens  Ide.  Denne  Ide  er  for  Spencer 
Resultatet  af  en  omhyggelig  Analyse  af  Erfaringens  Kjends- 
gjerninger;  den  angiver  en  Lov,  som  raader  overalt  i 
Naturens  og  Aandens  Verden.  Og  '  paa  den  anden  Side 
kan  man  kun  ved  at  lægge  denne  Ide  til  Grund  synthetisk 
fremstille  vor  Erkjendelses  hele  Indhold.  Spencer  bliver 
ikke  træt  af  at  fremstille  sin  Ide  under  begge  disse  Syns- 
punkter og  vise  dens  Sandhed  paa  alle  Omraader.  Sit 
Udgangspunkt  havde  han  oprindelig  paa  det  ethiske  og 
sociale  Omraade ;  her  saa  han  først  Loven  om  den  af 
naturlige  Aarsager  fremkaldte  Udvikling  gjælde.  Men  en 
fast  Form,  en  større  Sammenhæng  kom  der  først  i  hans 
Anskuelser,  da  han  lærte  den  Sandhed  at  kjende,  »som 
først  dunkelt  antydedes  ved  Harveys  embryologiske  Under- 
søgelser, som  siden  efter  opfattedes  klarere  af  Wolff,  og 
som  blev  bragt  i  en  bestemt  Form  af  von  Baer  —  den 
Sandhed,  at  al  organisk  Udvikling  er  en  Overgang  fra  en 


*)  Au  g.  Lau  g  el.    Eevue  de  deux  raondes.  15.  févr.  1864. 

ensformig  til  en  forskjelligartet  Tilstand. »  I  et  af  sine 
første  Skrifter,  »Social  Statics»  (1850),  fremstillede  han  ikke 
blot  Menneskets  og  Samfundets  Udvikling,  men  udtalte 
ogsaa,  at  det  i  Principet  var  den  samme  Lov,  der  gjaldt 
for  den  organiske  og  den  sociale  Udvikling.  Siden  fortes 
han  saa  til  at  underkaste  denne  Lov  en  nøiere  Undersøgelse, 
som  baade  førte  til  en  rationel  Begrundelse  af  den  og  til 
at  opstille  flere  Former  for  Udviklingens  almindelige  Lov, 
end  han  fra  forst  af  havde  gjort.  *)  Denne  Undersøgelse 
indeholdes  i  hans  »First  Principles»  (1862).  Men  førend 
vi  gaa  over  til  den,  ville  vi  gjøre  nogle  almindelige  Be- 
mærkninger om  den  Udstrækning  og  den  Belysning,  hvori 
Spencer  opfatter  Udviklingens  Lov. 

Astronomien  viser  os  efter  Laplaces  Hypothese,  hvor- 
ledes den  oprindelige  Taagemasse  efterhaanden  artikuleredes 
og  omdannedes,  saa  at  det  nuværende  Solsystem  fremgik 
deraf.  Geologien  viser,  hvorledes  Jorden  fra  sin  oprindelige 
glødende  Tilstand,  der  var  en  Følge  af  den  ved  Koncen- 
tration af  Taagemassen  udviklede  Varme,  har  opnaaet  sin 
nuværende  Tilstand  gjennem  en  Række  af  Forandringer: 
Jordskorpens  Afkjøling  og  Størkning,  Fordelingen  af  Land 
af  Vand,  Leiring  af  de  forskjellige  Lag  o.  s.  v.  Det  orga- 
niske Liv  viser  os  en  lignende  Proces  baade  indenfor  In- 
dividets og  indenfor  Arternes  Historie.  Det  er  stedse  de 
høiere,  rigere  og  mangfoldig  udviklede  Former,  der  opstaa 
senest.  Hvad  Mennesket  angaaer,  kunne  vi  paavise  en  hel 
Række  af  Trin  lige  fra  den  halv  dyriske  Vilde  til  den 
dannede  Europæer.  Ogsaa  med  Hensyn  til  enhver  enkelt 
menneskelig  Bestræbelse  gjælder  det  Samme,  hvad  enten  vi 
forfølge  Sprogets,  Kunstens,  Videnskabens,  Handelens  eller 
Industriens  Historie.  Alle  Phænomener  vise  hen  til  samme 
Lov.  Men  deraf  følger  paa  den  anden  Side  ogsaa,  at  denne 
Lov  kun  er  en  Hypothese,  hvortil  vi  med  Nødvendighed 
komme;  vi  kunne  ikke  tilskrive  den  absolut  Gyldighed,  da 


*)  Spencer:  The  classification  of  the  sciences.    3d.  ed.  London 
1873.  p.  46. 

vi  ikke  kjende  det  Absolute  og  altsaa  ei  kunne  vide,  hvor- 
vidt denne  Lov  har  Anvendelse  paa  det.  De  store  Pro- 
blemer angaaende  Tingenes  Væsen  og  Grund  løses  ikke 
herved;  det  sidste  Mysterium  rykkes  kun  et  Skridt  tilbage, 
men  forbliver  i  sig  selv  lige  saa  dunkelt,  som  det  altid 
har  været. 

I  Almindelighed  opfatter  man  Udviklingens  og  Frem- 
skridtets Ide  paa  ensidig  teleologisk  Maade,  som  om  alle 
Trin  i  Udviklingen  kun  skulde  have  til  Formaal  at  fremme 
den  menneskelige  Lyksalighed.  Men  dette  er  et  endeligt 
og  rent  subjektivt  Synspunkt.  Den  philosophiske  Forsken 
sporger  derimod  om,  hvilke  Love  der  gjælde  for  Phæno- 
menerne,  for  de  bestandige  Forandringer  og  Fremskridt, 
aldeles  afset  fra  vore  Interesser,  —  sporger  om,  hvad  Ud- 
viklingen er  i  sig  selv,  og  hvilke  dens  Aarsager  ere.  Og 
som  Udviklingen  selv  kun  er  Udtryk  for  en  phænomenal 
Lov,  saaledes  kunne  ogsaa  dens  Aarsager  kun  være  phæno- 
menale  og  relative;  den  absolute  Aarsag  er  os  utilgængelig. 

Som  Udviklingens  Lov  kun  angaaer  det  Relative  og 
Phænomenale,  saaledes  or  den  i  sig  selv  et  Udtryk  for 
Relativitetens  Princip.  Naar  Alt  er  i  Udvikling,  saa  er 
Alt  ogsaa  kun  relativt.  Derfor  betoner  Spencer  ogsaa  ofte, 
hvor  umuligt  det  er  at  give  fast  afpælede  Definitioner.  De 
absolute  Grændsers  Tid  er  forbi.  Man  kan  ikke  paavise 
noget  Punkt,  hvor  det  aandelige  Liv  begynder;  der  finder 
en  successiv  Overgang  Sted  fra  de  rent  legemlige  Funktioner 
til  de  sjælelige.  Lige  saa  lidt  kan  man  fastslaa  nogen 
Grændse  mellem  de  organiske  og  de  uorganiske  Phænomener, 
mellem  det  Levende  og  det  Livløse.  Den  nyere  Physik 
viser  os,  hvilken  indre  Sammenhæng  der  er  mellem  de 
forskjellige  Kræfter,  Elektricitet,  Magnetisme,  mekanisk 
Kraft,  Varme  o.  s.  v. ;  den  ene  af  disse  kan  omsættes  i 
den  anden.  Videnskaben  selv  staaer  ikke  i  nogen  absolut 
Modsætning  til  den  populære  Bevidsthed;  den  raader  ikke 
over  Midler  og  Kræfter,  som  ikke  allerede  ere  tilstede  i 
denne  Bevidsthed,  men  betegner  et  hoiere  Udviklingstrin 
af  disse  samme  Kræfter,  en  Udvidelse  af  Synskredsen,  en 

konsekventere  og  nøjagtigere  Gjennemførelse  af  Syns- 
punkterne. 

Udviklingens  Lov  er  Udtrykket  for,  at  Kelativitetens 
Verdensanskuelse  er  bleven  sig  selv  bevidst.  Den  falder 
ikke  længere  ud  i  det  Principløse  og  Usammenhængende, 
men  samler  sig  i  et  Princip.  Ligesom  Kritiken  af  Materiens 
Begreb  i  den  nyeste  Naturphilosophi  har  ført  til  at  sætte 
Materialiteten  i  Stedet  for  Materien,  saaledes  kan  man  sige, 
at  Spencer  har  sat  Kelativiteten  i  Stedet  for  det  Relative. 
Men  hvor  der  er  et  Princip,  der  er  der  forsaavidt  ogsaa  et 
Absolut,  et  Ubetinget.  Idet  Spencer  opstiller  et  Princip  og 
paa  Basis  af  det  udvikler  et  System,  gaaer  han  derfor  ud 
over  Empirismen  og  han  er  sig  dette  bevidst.  Ved  kon- 
sekvent Gjennemførelse  og  Gjennemtænkning  af  den  empi- 
riske realistiske  Skoles  Anskuelser  er  han  naaet  ud  over  den 
og  har  grebet  Tanker,  der  ligge  til  Grund  for  den  speku- 
lative (idealistiske)  Retning.  Han  sætter  det  ogsaa  ud- 
trykkelig som  sin  Opgave  at  forsone  Locke  og  Kant. 

Men  vi  kunne  allerede  her  angive,  hvor  det  vanske- 
ligste Punkt  i  Spencers  Philosophi  ligger.  Thi  det  Princip, 
hvortil  det  Relative  føres  tilbage,  og  hvori  Loven  for  Phæ- 
nomenerne  har  sin  Grund,  kan  ikke  søges  andet  Steds  end 
i  det  Absolute  og  Ubetingede;  —  ellers  vilde  det  jo  ikke 
være  det  sande  Princip,  men  der  maatte  søges  et  andet. 
Det  Relative  kan  kun  samles  under  et  principielt  Syns- 
punkt, naar  man  forudsætter,  at  det  Relative  og  Phæno- 
menale  staaer  i  indre  Forhold  til  det  Absolute  og  Ubetingede; 
kun  fra  dette  kan  al  Enhed  og  Sammenhæng  udledes. 
Enhver  virkelig  Totalanskuelse  maa  betegne  et  Fremskridt 
i  Erkj endelsen  af  Virkeligheden  selv;  den  nominalistiske 
Tanke,  at  kun  det  isolerede  Faktum  har  Realitet,  opløser 
sig  selv  i  den  Erkjendelse,  at  netop  Enheden  og  Helheden 
er  den  sande  Realitet.  Og  henimod  en  saadan  Erkjendelse 
er  det  ogsaa,  at  Spencers  egen  philosophiske  Anskuelse 
viser. 

Relativitetens  Princip  ophæver,  som  vi  have  set,  de 
faste  Grændser.    Men  naar  alle  Grændser  falde,  hvorledes 

skulde  da  Grændsen  mellem  det  Relative  og  det  Absolute 
kunne  blive  staaende?  Maa  ikke  denne  Grændse,  som  for 
Spencer  er  Et  med  Grændsen  mellem  det  Erkjendelige  og 
det  Uerkj  endelige,  selv  blive  relativ  og  flydende,  o:  under- 
kastes Udviklingens  Lov?  —  Der  synes  ingen  anden  Udvei 
at  være,  hvis  Spencer  ikke  vil  falde  tilbage  til  den  »rene 
Empirisme,«  han  bekæmper.  Dualismen  mellem  det  Absolute 
og  det  Relative  vilde  gjore  Spencers  egne  Bestræbelser  efter 
en  »synthetisk  Philosophi»  frugtesløse. 

Spencer  hævder,  som  vi  ville  faa  at  se,  udtrykkelig 
Nødvendigheden  af  det  Absolutes  Ide  som  sidste  Princip, 
sidste  Forudsætning  for  al  Tænkning  og  Erfaring.  Ja,  han 
antyder  endog,  at  de  væsentlige  Former  og  Love  for  Til- 
værelsen, vi  kunne  erkjende,  ogsaa  maa  være  Udtryk  for 
det  Ubetingedes  Væsen;  han  viser,  hvorledes  Forestillingen 
om  dette  i  Tidernes  Løb,  under  Religionens  og  Videnskabens 
Udvikling,  har  antaget  stedse  høiere  og  fuldkomnere  Former ; 
—  men  heri  ligger  da,  at  det  ikke  kan  være  absolut  uer- 
kjendeligt.  Hvis  man  vel  antog  et  absolut  Princip,  men 
holdt  det  Relative  udenfor  al  Berøring  med  det,  saa  vilde 
dette  Princip  ikke  blot  være  et  uerkj  endeligt,  men  et 
meningsløst  Begreb. 

Den  Usikkerhed,  vi  finde  hos  Spencer  paa  dette  af- 
gjørende  Punkt,  er  naturligvis  medført  ved  de  dobbeltsidige 
Indvirkninger,  han  har  modtaget,  —  fra  den  empiriské  og 
fra  den  kritiske  Skole,  og  den  kunde  neppe  undgaaes  hos 
en  Tænker,  der  har  sat  sig  et  saa  storartet  Maal  som  det 
at  forene  de  to  modsatte  Strømninger  i  den  nyere  Philo- 
sophi.  Det  Spørgsmaal  kunde  nu  opkastes,  hvilken  af  de 
to  Strømninger  der  faaer  Overhaanden  i  Spencers  Anskuelse. 
Dersom  jeg  opfatter  denne  ret,  synes  Resultatet  i  sidste 
Instants  at  være,  at  Spencer  i  endnu  høiere  Grad,  end  han 
selv  er  sig  det  bevidst,  har  overskredet  Empirismens  Grændser 
og  nærmet  sig  de  ideale  Opfattelser,  som  have  arbeidet  sig 
frem  gjennem  Fastlandets  philosophiske  Systemer.  Be- 
grundelsen heraf  skal  den  følgende  Fremstilling  give.  — 

Spencer  har  udkastet   og   tildels  allerede  udfort  en 

storartet  Plan.  I  Aaret  1860  udstedte  han  en  Subskrip- 
tionsindbydelse  paa  et  philosophisk  System,  en  »synthetisk 
Philosophi,»  der  var  anslaaet  til  ti  Bind.  Af  disse  foreligge 
de  fem  første.  Det  første  Bind  indeholder  under  Navn  af 
»First  principles«)  Grundlaget  for  hele  Anskuelsen,  idet  det 
undersøger  Forholdet  mellem  Religion  og  Videnskab,  op- 
stiller de  Forudsætninger,  paa  hvilke  al  Tænkning  og  Er- 
faring hviler,  og  de  ajmindelige  Love,  der  fremgaa  som 
sidste  Resultater  af  de  særlige  Videnskabers  Undersøgelser, 
samt  påaviser,  hvorledes  disse  Love  kunne  udledes  af  hine 
Forudsætninger.  Det  er  altsaa  en  Metaphysik.  De  to 
næste  Bind  give  under  Navn  af  »Biologiens  Principer')  en 
Fremstilling  af  det  organiske  Livs  Betingelser  og  Udvikling- 
og  viser,  hvorledes  Livets  Former  og  Funktioner  danne  sig 
under  Vexelvirkningeu  med  Omverdenen.  »Psykologiens 
Principer,))  ligeledes  i  to  Bind,  fremstiller  paa  tilsvarende 
Maade  Sjælelivets  Udvikling  under  Kampen  med  Omgivel- 
serne. Af  de  fem  Bind,  som  staa  tilbage,  skulle  de  tre 
(■> Principles  of  sociology»)  indeholde  Samfundsvidenskaben, 
de  to  sidste  (»Principles  of  morality»)  Ethiken.  —  Foruden 
de  her  nævnte  Skrifter  har  Spencer  udgivet  flere  mindre 
Arbeider.  Den  allerede  omtalte  »Social  Statics»  udvikler 
nogle  af  hans  ethiske  Ideer;  »The  classification  of  sciences» 
giver  foruden  det  i  Titelen  angivne  Emne  en  Bestemmelse 
af  hans  Forhold  til  Positivismen;  desuden  har  han  samlet 
en  Del  spredte,  meget  interessante  Afhandlinger  i  to  Bind 
»Essays,  scientific,  politic  and  speculative. »  —  I  vor  Frem- 
stilling følge  vi  hans  egen  systematiske  Orden.  Kun  derved 
kunne  vi  faa  en  Forestilling  om  den  Enhed,  der  gaaer 
igjennem  hans  Anskuelse,  og  om  den  Energi,  med  hvilken 
han  søger  at  faa  Erkj endelsens  forskjellige  Strømme  til  at 
forene  sig  til  én  frem  adilende  Flod.  — 

Den  skarpeste'Modsætning,  hvori  forskjellige  Anskuelser 
kunne  staa  til  hinanden,  er  den,  vi  finde  mellem  Religion 
og  Videnskab.  Den  skriver  sig  fra  den  allerførste  Iagttagelse 
og  Opdagelse  af  en  Lov,  en  regelmæssig  Sammenhæng  i 
Naturen,  og  den  har  gjentaget  sig  paa  ethvert  senere  Trin 

af  Religionens  og  Videnskabens  Udvikling.  Dog  er  det 
ikke  nogen  uforsonlig  Strid.  Her  som  overalt  maa  der  være 
Noget,  som  begge  de  stridende  Parter  ere  eller  kunne  blive 
enige  om.  Selv  i  det  Falske  er  der  »en  Sjæl  af  Sandhed;« 
selv  den  vildeste  Overtro  maa  indslutte  et  berettiget  Ele- 
ment. Ellers  vilde  man  ikke  kunne  forstaa,  hvorledes 
Religionen  har  kunnet  hævde  sig  trods  Videnskabens  atter 
og  atter  gjentagne  Angreb  paa  dens  Dogmer.  Selv  om  man 
vil  føre  Dogmerne  tilbage  til  den  religiøse  Følelse  som  deres 
Udspring,  saa  staaer  dog  denne  Følelse  selv  tilbage  som 
saa  væsentligt  et  Faktum,  at  enhver  philosophisk  Theori,  der 
ikke  forklarer  det,  er  ufuldstændig.  Hvis  man  antager,  at 
denne  Følelse  umiddelbart  er  skabt,  saa  maa  man  ogsaa 
antage,  at  den  svarer  til  sit  Ophav ;  hvis  man  antager  at  den 
lige  som  alle  sjælelige  Evner  har  udviklet  sig  under  Indi- 
vidernes Vexelvirkning  med  deres  Omgivelser,  saa  maa  man 
ogsaa  antage,  at  der  er  bestemte  reale  Betingelser,  hvortil 
den  svarer.  I  begge  Tilfælde  føres  vi  altsaa  til  at  betragte 
den  religiøse  Følelse  med  Respekt.  —  Hvad  alle  Religioner 
have  tilfælles,  kan  kun  være  den  Sandhed,  der  ligger  til 
Grund  for  dem  alle;  og  ligeledes  kan  det,  Religion  og  Vi- 
denskab have  tilfælles,  kun  være  en  abstrakt  Sandhed,  i 
hvilken  de  begge  mødes.  Lykkes  det  at  eftervise  denne 
Sandhed,  hvori  den  menneskelige  Bevidstheds  to  Poler 
mødes,  saa  vil  det  vise  sig,  at  Striden  mellem  Religion  og 
Videnskab  har  været  af  samme  Beskaffenhed  som  Kampen 
mellem  de  to  Riddersmænd  om  Farven  af  et  Skjold,  af 
hvilket  de  hver  kun  havde  set  sin  Side. 

De  høieste  religiøse  Ideer  angaa  Verdens  Væsen  og 
Oprindelse.  Dette  Spørgsmaal  er  blevet  besvaret  paa  tre 
forskjellige  Maader.  Ifølge  Atheismen  bestaaer  Verden  ved 
sig  selv  og  er  ikke  frembragt;  ifølge  Pantheismen  har  den 
frembragt  sig  selv ;  ifølge  Theismen  er  den  frembragt  af  en 
ydre  Aarsag.  Den  atheistiske  Opfattelse  er  uholdbar,  da  vi 
ikke  kunne  danne  os  en  Forestilling  om  Noget,  der  ingen 
Oprindelse  har;  Existents  i  og  ved  sig  selv  er  for  vor 
Tanke  noget  Ufatteligt.    I  ethvert  Tilfælde  giver  denne  Op- 


127 


fattelse  os  intet  Svar  paa  Spørgsmaalet,  ingen  Forklaring 
af  Verdens  Tilværelse.  Ogsaa  Pantheismen  er  uholdbar : 
hvad  der  frembringer  sig  selv,  maa  i  Forveien  have  været 
til  under  en  anden  Form,  —  og  Sporgsmaalet  vender  da 
tilbage  i  det  Uendelige.  Paa  samme  Maade  gaaer  det 
Theismen:  den  fører  fra  Verden  tilbage  til  Skaberen  og 
antager  Skaberen  at  bestaa  ved  sig  selv;  —  men  saa  ende 
vi  atter  her  ved  det  for  os  utilgængelige  Begreb  om  et  i 
sig  Bestaaende. 

Den  kritiske  Betragtning  godtgjør  saaledes  Uholdbar- 
heden af  alle  de  Hovedformer,  den  religiøse  Ide  har  an- 
taget. Vi  kunne,  som  Hamilton  og  efter  ham  Mansel  have 
vist,  ikke  danne  os  noget  Begreb  om  det  Absolute  og 
Ubetingede,  derfor  er  ethvert  Gudsbegreb  fuldt  af  Mod- 
sigelser. 

Heraf  lære  vi,  at  Sandheden  i  Religionerne  ikke  kan 
bestaa  i  den  Maade,  hvorpaa  de  løse  Problemet  om  Verdens 
Væsen  og  Oprindelse.  Vi  maa  derimod  søge  deres  Sandhed 
i  selve  Anerkjendelsen  af,  at  her  er  et  Problem,  at  der  gives 
et  Mysterium,  der  danner  Tilværelsens  Baggrund  og  ligger 
ud  over  vor  Erkjendelses  Rækkeevne.  Alle  Religioner  an- 
erkjende  et  Mysterium,  men  søge  dog,  hver  paa  sin  Maade, 
at  give  en  Løsning  *af  Gaaden,  en  Aabenbaring,  hvorved 
Mysteriet  da  atter  faktisk,  ophæves.  Dog  viser  det  sig,  at 
jo  høiere  en  Religion  staaer,  des  høiere  hæves  det  Ube- 
tingede over  Erkjendelsens  Omraade.  Lavest  staaer  Fetisch- 
dyrkeren,  der  forestiller  sig  sin  Gud  under  de  mest  dag- 
ligdags og  endelige  Former;  Polytheismen  viser  os  allerede 
Guddommen  under  mere  ideale  Skikkelser;  Monotheismen 
reiser  Altre  for  den  ubekjendte  og  uerkjendelige  Gud,  og  er- 
kjender  tilsidst,  at  en  Gud,  vi  kunne  begribe,  ikke  vilde 
være  nogen  Gud,  og  at  det  vilde  være  bespotteligt  at  tænke, 
at  Gud  er  saaledes,  som  vi  kunne  tænke  ham.  Mysteriet 
er  ikke,  som  Religionerne  mene,  et  relativt,  men  et  ab- 
solut Mysterium.  Naar  den  religiøse  Bevidsthed  har  hævet 
sig  til  dette  Punkt,  vil  den  være  forsonet  med  Videnskaben. 

Det  gaaer  nemlig  med  de  høieste  videnskabelige  Ideer, 

som  med  de  høieste  religiøse  Ideer ;  de  ere  selvmodsigende, 
naar  de  betragtes  som  absolute.  Hvad  Kraft  eg  Materie, 
Eum  og  Tid  ere  i  sig  selv,  kunne  vi  ikke  vide  Noget  om. 
Paa  intet  Punkt  naa  vi  en  Afslutning.  Vi  kunne  finde 
almindelige  Love,  men  disse  vise  stedse  tilbage  til  endnu 
mere  almindelige  Love,  og  saa  fremdeles.  Vor  Tænkning 
er,  som  Hamilton  har  vist,  betinget  ved  Modsætning  og 
Forskjel;  hvad  der  ingen  Modsætning  har  og  ikke  kan  be- 
tegnes ved  sin  Forskjel  fra  Andet,  kunne  vi  ikke  tænke. 
Paa  den  anden  Side  forudsætter  al  Erkj endelse  ogsaa  et 
Lighedsforhold ;  vi  erkjende  en  Ting  ved  at  henføre  den  til 
en  anden  lignende;  men  det  Absolute,  det  i  sig  selv  Be- 
staaende  kunne  vi  ikke  sammenligne  med  noget  Andet  end 
det  selv.  Endelig  er  al  vor  Erkj  endelse  subjektiv,  bestaaer 
i  vore  Bevidsthedstilstandes  Overensstemmelse  med  de  ydre 
Phænomener;  derfor  er  den  nødvendigvis  ogsaa  relativ,  naaer 
ikke  Tingenes  Væsen  i  sig  selv. 

Det  Spørgsmaal  fremstiller  sig  da:  er  vor  Bevidsthed 
indskrænket  til  de  blotte  Phænomener,  til  det  Endelige  og 
Kelative?  Rent  logisk  set  synes  Sagen  at  forholde  sig  saa- 
ledes,  at  det  Absolute,  som  Hamilton  siger,  er  et  rent  ne- 
gativt Begreb.  Men  for  en  nærmere  Betragtning  stiller 
Sagen  sig  anderledes.  Der  maa  dog  være  Andet  i  Bevidst- 
heden end  selve  Bevidsthedens  Grændser  og  Betingelser;  der 
maa  være  Noget,  som  begrændses  og  betinges.  Enhver 
bestemt  udformet  Bevidsthedstilstand  omfatter  kun  et  Re- 
lativt; men  den  forudsætter  et  ubestemt,  uformet  Indhold, 
et  Ubetinget  og  Uendeligt,  som  er  det  nødvendige  Materiale 
for  Tankens  Arbeide.  Selve  Begrebet  om  det  Relative  for- 
udsætter som  nødvendigt  Korrelat  det  Absolutes  Realitet; 
ellers  vilde  det  Relative  jo  være  absolut.  Enhver  virkelig 
Tanke  er  endelig,  men  viser  ud  over  sig  selv;  ethvert 
Existerende,  vi  tænke,  viser  ud  over  sig  selv.  Enhver  ny 
Form,  Tanken  vil  give  det  Absolute,  falder  for  Kritiken, 
men  det  Absolute  skaber  sig  saa  atter  andre  Former,  og 
saaledes  i  det  Uendelige.  Dersom  det  Absolute  ikke  var 
i  Bevidstheden,  vilde  Tanken  mangle  Indhold,  ligesom  den 

vilde  mangle  Form,  naar  kun  det  Absolute  var.  Der  er 
Noget,  som  er  betinget,  Noget ,  som  staaer  i  de  relative 
Forhold,  og  som  vi  kun  kunne  udtrykke  ved  successivt  at 
ophæve  alle  Betingelser,  alle  Grændser.  Vi  komme  da  til 
den  positive  skjøndt  ubestemte  Bevidsthed  om  det,  som  ligger 
ud  over  al  bestemt  Bevidsthed,  om  Existents  i  og  for  sig, 
om  en  Substants  bag  alle  Phænomener,  et  Værende  bag  alle 
Tilsyneladelser.  Denne  Bevidsthed  er  det  nødvendige  Mod- 
stykke til  vor  Selvbevidsthed. 

»Foruden  den  bestemte  Bevidsthed,  hvis  Love  Lo- 
giken formulerer,  er  der  ogsaa  en  ubestemt  Bevidsthed, 
der  ikke  kan  formuleres.  Foruden  fuldstændige  Tanker,  og 
foruden  de  ufuldstændige  Tanker,  der  kunne  fuldstændig- 
gøres, er  der  Tanker,  som  det  er  umuligt  at  fuldstændig- 
gøre (gjennemføre),  og  som  dog  ogsaa  ere  reale  i  den  For- 
stand, at  de  ere  normale  Fornufttilstande »  (normal  affec- 
tions  of  the  intellect).  —  »Da  vor  Bevidsthed  om  det 
Ubetingede  bogstavelig  er  det  Samme  som  den  ubetingede 
Bevidsthed  eller  det  raa  Tankemateriale,  som  vi  ved  Tænk- 
ningen give  bestemte  Former,  saa  følger,  at  en  stedse 
nærværende  Fornemmelse  (sense)  af  real  Existents  er  selve 
vor  Aands  Grundlag." 

Religion  og  Videnskab  hore  derfor  nødvendig  sammen, 
som  to  hinanden  supplerende  Bevidsthedsformer.  Vor  Be- 
vidsthed om  Naturen  er  fra  en  Side  set  Religion,  fra  en 
anden  Side  set  Videnskab.  Videnskaben  angriber  ethvert 
enkelt  overnaturligt  Faktum,  som  Religionen  statuerer,  men 
samtidig  indrømmer  den,  at  dens  egne  Resultater  kun  ere 
relative,  ikke  naa  det  absolute  Mysterium. 

Men  ere  vi  da  ikke  nødte  til  at  fremstille  det  Abso- 
lute for  os  under  en  eller  anden  Form?  —  Auguste  Comte 
antog,  at  det  theologiske  Begreb  om  et  Forsyn  og  det 
metaphysiske  Begreb  om  Naturen  havde  udspilt  deres  Rolle, 
og  at  det  Ideal,  der  nu  stod  tilbage,  var  den  positive  Vi- 
denskabs: at  føre  alle  enkelte  Fakta  tilbage  til  et  eneste 
universelt  Faktum.  Herimod  indvender  Spencer,  at  den 
høieste  religiøse,  metaphysiske  og  videnskabelige  Ide  i  sig 

selv  er  én  og  den  samme.  Naar  Religionen  har  frigjort 
sig  for  al  Anthropomorphisme,  bliver  den  Troen  paa  et  ab- 
solut Væsen,  der  iboer  alle  Phænomener;  og  Videnskaben 
forer  os  tilsidst  til  Anerkj  endelsen  af  en  universel  Kraft,  én 
Existents,  der  som  universel  og  absolut  er  os  ubegribelig. 
Og  naar  Comte  mente,  at  den  religiøse  Følelse  herefter  vil 
have  Menneskeheden  til  sin  Gjenstand,  saa  strider  dette 
mod  Loven  for  Religionens  Udvikling,  der  viser  en  stadig 
Fremgang  fra  det  Endelige  henimod  det  Uendelige;  Bevidst- 
heden, der  har  hævet  sig  til  Ideen  om  det  Ubetingede,  kan 
ikke  atter  finde  sin  høieste  Gjenstand  i  et  endeligt  Væsen.  *) 
—  Ifølge  Hamilton  og  Mansel  er  det  en  Pligt,  som  med 
Nødvendighed  udspringer  af  vor  Natur,  at  tænke  sig  Gud 
som  personligt  Væsen.  Men  Pligt  kan  det  hverken  være 
at  bekræfte  eller  at  benegte  Guds  Personlighed.  Vor  Pligt 
er  kun  at  erkjende  vor  Begrændsning  og  ikke  gaa  ud  over 
vor  Tankes  Skranker.  Der  kan  ikke  være  nogen  Strid 
mellem  vore  intellektuelle  Evner  og  vore  moralske  For- 
pligtelser. Naar  vi  vægre  os  ved  at  tro  paa  Guds  Person- 
lighed, da  er  det  ikke  fordi  det  er  for  høi  en  Bestemmelse, 
men  netop  fordi  det  er  for  lav,  endelig  og  menneskelig  en 
Bestemmelse  af  det  Ubetingede.  Skulde  der  ikke  kunne 
gives  en  Tilværelsesform,  der  stod  lige  saa  høit  over-  Be- 
vidsthed og  Villie  som  disse  over  den  rent  mekaniske  Be- 
vægelse? Vi  kunne  vistnok  ikke  danne  os  noget  Begreb  om 
en  saadan  Tilværelsesform ;  men  det  er  ikke  en  Grund  til 
at  betvivle  dens  Existents;  —  vi  have  jo  set,  at  det  Be- 
tingede ikke  kan  fatte  det  Ubetingede.  Og  dog  vil  Tanken 
maaske  stedse  vedblive  med  sine  Forsøg  paa  at  finde  Udtryk 
og  bestemte  Former  for  det  absolute  Væsen,  der  er  dens 
egen  Baggrund  og  Basis.  Der  vil  heller  ikke  være  noget 
Urigtigt  deri,  saa  længe  saadanne  bestemte  Former  ud- 
trykkelig anerkj  endes  som  blotte  Symboler  uden  indre  Over- 
ensstemmelse med  det,  de  betegne.    Under  den  bestandige 


*)  The  classification  of  the  sciences.  p.  35-36.  41. 

Uddannelse  af  saadanne  Symboler  og  derpaa  følgende  For- 
kastelse af  dem  som  utilstrækkelige  holdes  Bevidstheden 
levende  om  Modsætningen  mellem  det  Ubetingede  og  det 
Betingede.  De  positive  Religioners  Tilhængere  klamre  sig 
fast  til  de  endelige  Former  for  det  Ubetingede,  som  om  de 
kunde  være  absolute,  og  ere  derfor  mindre  fromme  end 
Tænkeren,  som  véd,  at  alle  slige  Former  kun  ere  util- 
strækkelige Symboler.  Og  selv  om  han  staaer  ene  med 
denne  Overbevisning,  véd  han  dog,  at  den  udvikler  sig  med 
Nødvendighed  og  vil  have  Fremtiden  for  sig.  »Han  maa 
erindre  at  lige  som  han  (med  alle  sine  Evner,  Bestræbelser 
og  Overbevisninger)  er  et  Barn  af  Fortiden,  saa  er  han 
Fader  til  Fremtiden,  og  at  hans  Tanker  ere  som  Bern,  der 
ere  fødte  ham,  og  som  han  ikke  maa  lade  dø  af  Mangel 
paa  Pleie.  Han  kan,  som  ethvert  andet  Menneske,  med 
Rette  betragte  sig  som  et  af  de  utallige  Organer,  gjennem 
hvilke  den  ubekjendte  Aarsag  virker,  og  naar  den  ubekjendte 
Aarsag  frembringer  en  vis  Overbevisning  i  ham,  saa  be- 
myndiges han  derved  til  at  udtrykke  den  i  Tale  og  Hand- 
ling. Thi  —  for  at  anvende  Digterens  Ord  i  deres  høieste 
Betydning  —  »»Naturen  kan  ikke  forbedres  ved  noget 
Middel,  uden  at  jo  Naturen  selv  har  frembragt  dette  Middel; 
over  den  Kunst,  som  du  siger  føier  Noget  til  Naturen,  staaer 
der  en  Kunst,  som  Naturen  selv  frembringer. » »  Derfor  vil 
den  Vise  ikke  betragte  den  Overbevisning,  der  rører  sig  i 
ham,  som  tilfældig.  Han  vil  uden  Frygt  udtale  den  høieste 
Sandhed,  han  kan  se,  fordi  han  véd,  at  hvad  saa  Følgen 
bliver,  spiller  han  derved  sin  rette  Rolle  i  Verden;  —  fordi 
han  véd,  at  kan  han  bevirke  den  Forandring,  han  stræber 
efter,  godt!  —  kan  han  ikke,  ogsaa  godt,  skjøndt  ikke 
saa  godt ! »  *) 

Man  ser,  at  Spencer  ikke  gjør  sig  Illusioner  med 
Hensyn  til  den  Forsoning  mellem  Religion  og  Videnskab, 
han  mener  at  have  fundet.    Det  er  ogsaa  klart,  at  de  po- 


*)  Spencer:  First  Principles.  3d  ed.  p.  123. 

sitive  Religioner  ikke  kunne  gaa  ind  paa  denne  Forsoning 
uden  netop  at  opgive  det,  der  gjør  dem  positive,  nemlig 
Troen  paa  en  overnaturlig,  under  visse  bestemte  Former 
aabenbaret  Magt.  Ifølge  Spencer  er  det  Absolute  den  For- 
udsætning, til  hvilken  al  Undersøgelse  af  Bevidsthedens  og 
Tilværelsens  Væsen  med  Nødvendighed  fører  tilbage.  Det 
staaer  ikke  i  dualistisk  (overnaturlig)  Sondring  fra  Phæno- 
menerne,  men  i  immanent  Forhold  til  dem,  er  »den  ube- 
kj endte  Aarsag,»  »den  universelle  Kraft, »  som  ligger  til 
Grund  for  dem.  Derfor  er  det  ikke  klart,  hvorledes  Spencer 
kan  vedblive  at  betegne  det  Absolute  som  det  Uerkj endelige; 
det  vilde  det  kun  være,  dersom  Phænomenerne  ikke  stod  i 
indre  Forhold  til  det,  saa  at  de  ikke  kunde  afgive  i  det 
Mindste  indirekte  Bidrag  til  Opfattelsen  af  det.  Konsekvent 
maatte  Spencer  opfatte  Phænomenerne  som  relative  Former 
og  Udtryk  for  det  Absolute,  som  Indholdsbestemm eiser,  i 
hvilke  dette  udtrykker  sit  Væsen,  saaledes  at  vi  gjennem 
dem  kunne  vinde  en  real,  skjøndt  betinget  og  relativ  Er- 
kj endelse  af  det  Absolute.  Dette  viser  sig  klart,  naar  vi 
fremdrage  Spencers  Bestemmelse  af  Philosophiens  Opgave 
og  første  Forudsætninger. 

Ved  Philosophi  forstaaer  han  den  til  Enhed  og  Helhed 
udviklede  Erkjendelse  (completely-unified  knowledge).  Den 
søger  de  almindelige  Love,  som  indbefatte  de  særlige  Love, 
der  ere  de  enkelte  Videnskabers  Gjenstande.  Idet  Philo 
sophien  overalt  søger  Enhed  og  Overensstemmelse,  forud- 
sætter den  Gyldigheden  af  den  Bevidsthedsfunktion,  hvorved 
vi  opfatte  Tingene  som  hverandre  lige  eller  ulige.  Endog 
den  mest  skeptiske  Tanke  maa  anerkjende  denne  Gyldighed  ; 
thi  Tvivlen  selv  kan  kun  hævdes  ved  Hjælp  af  hin  Be- 
vidsthedsfunktion, som  ligger  til  Grund  for  enhver  Slutning, 
baade  Benegtelse  og  Bekræftelse.  Men  foruden  denne 
Funktion  selv  forudsættes  ogsaa  et  Resultat,  hvortil  den 
har  ført.  Vore  Forestillinger  sondre  sig  i  to  store  Grupper, 
som  ikke  kunne  gjøres  til  én:  en  Række  af  livlige  Fore- 
stillinger, som  vi  sammenfatte  under  Navn  af  Objekt  og 
henføre  til  ydre  Gjenstande,  og  en  Række  svagere  Fore- 

stillinger,  som  vi  sammenfatte  under  Navn  af  Subjekt  eller 
Jeg.  Denne  Sondring  er  Resultatet  af  en  Række  Bevidst- 
hedsakter,  der  statuere  Ligheder  og  Uligheder  mellem  Fore- 
stillingerne. Det  Subjektive  og  det  Objektive,  Jeg  og  lkke- 
Jeg  staa  saaledes  som  Grundmodsætninger  indenfor  det 
Relative,  som  de  to  Hovedformer  for  det  Uerkjendeliges 
Aabenbaring.  Den  relative  Realitet,  vor  Erkjendelse  om- 
fatter, maa  vi  nødvendigvis  tænke  i  indre  Forbindelse  med 
den  absolute,  for  os  utilgængelige  Realitet  De  Grund- 
betingelser, under  hvilke  Realiteten  fremtræder  for  os,  — 
Kraft  og  Materie,  Tid  og  Rum,  Bevægelse  —  Former,  som 
ligge  til  Grund  for  al  Opfattelse  og  Erfaring,  maa  vi  derfor 
tilskrive  real  Gyldighed.  Vel  have  vi  ingen  Ret  til  at  an- 
tage, at  de  have  absolut  Realitet,  ere  Former  for  det  Ab- 
solute selv ;  men  da  disse  Former  for  os  have  en  ubetinget 
og  uforanderlig  Nødvendighed,  saa  maa  vi  ogsaa  antage, 
at  den  ubekj endte,  absolute  Kraft  virker  uforanderlig  paa 
os:  uden  en  saadan  Uforanderlighed  vilde  hine  Former  være 
utænkelige.  I  sidste  Instants  kunne  alle  hine  Former  føres 
tilbage  til  Kraften :  Materie  og  Bevægelse  ere  kun  forskjellig 
betingede  Ytringer  af  Kraft,  og  Rum  og  Tid  ere  de  Be- 
tingelser, hvorunder  disse  Ytringer  fremtræde  for  os.  Kraft 
er  ogsaa  den  egentlige  og  oprindelige  Gj  en  stand  for  al  Be- 
vidsthed. Bevidsthedens  Grundkarakter  bestaaer  jo  i  Op- 
fattelse af  Lighed  og  Ulighed,  altsaa  i  en  Sammenligning, 
men  denne  forudsætter  Forskjel  mellem  Indtryk;  vi  opfatte 
altsaa  det,  der  bevirker  Forandring,  —  men  vi  kunne  kun 
opfatte  det  ved  Hjælp  af  den  Fornemmelse,  vi  have  af  vor 
egen  Kraft  til  at  bevirke  Forandringer.  Denne  Bevidsthed 
om  Kraft  bliver  altsaa  det  sidste  Punkt,  hvortil  Analysen 
fører  os.  Det  er  naturligvis  ikke  den  absolute  Kraft,  vi 
her  opfatte,  men  kun  en  betinget  Virkning  af  den  ubetingede 
Aarsag. 

Kraftens  Bestaaen  er  nu  den  nødvendige  Forudsætning 
for  al  Videnskab  og  Philosophi  Saa  længe  der  tænkes, 
saa  længe  Bevidstheden  fungerer,  saa  længe  maa  der  ogsaa 
finde  Overgange  og  Forandringer  Sted:  men  derved  forud- 

sættes  da,  at  Kraften  bestaaer,  at  Materien  ikke  tilintet- 
gøres, at  Bevægelsen  stadig  fortsættes.  Holdt  Kraften  op 
at  virke,  blev  Materien  til  Intet,  standsede  Bevægelsen  ab- 
solut, saa  vilde  vi  faa  en  Bevidsthedsakt,  som  bestod  i  et 
Forhold  mellem  Noget  og  Intet,  o :  et  Forhold,  hvor  det  ene 
Led  manglede,  *  o :  et  Forhold  som  ikke  er  noget  Forhold, 
en  Selvmodsigelse.  En  absolut  Ende  kunne  vi  lige  saa  lidt 
tænke  som  en  absolut  Begyndelse,  ja,  vi  kunne  ikke  tænke 
os  nogen  Bevidsthed,  for  hvem  dette  kunde  forholde  sig 
anderledes.  Enhver  enkelt  Form  af  Kraft  kunne  vi  tænke 
os  omsat  i  en  anden,  men  selve  Kraften  kunne  vi  ikke  op- 
hæve. Det  er  ikke  nogen  enkelt,  ingen  relativ  Kraft,  der 
bestaaer,  men  Kraften  i  det  Hele.  Vi  vinde  da  her  et 
nyt  Synspunkt  for  den  Sandhed,  som  ovenfor  hævdedes,  at 
vi  nødvendigvis  maa  forudsætte  et  Ubetinget  som  Baggrund 
og  Bærer  for  alt  Relativt  og  Phænomenalt.  Den  Kraft, 
hvis  Bestaaen  vi  lære,  er  den  absolute  Kraft,  om  hvilken 
vi  have  en  ubestemt  Bevidsthed  som  det  nødvendige  Kor- 
relat til  den  Kraft,  vi  kjende.  At  hævde  Kraftens  Bestaaen 
er  altsaa  kun  en  anden  Form  for  Hævdelsen  af  en  ube- 
tinget Realitet  uden  Begyndelse  eller  Ende. 

Hvad  der  saaledes  følger  af  vor  Bevidstheds  Væsen, 
a  priori,  bekræftes  a  posteriori '  ved  den  moderne  Physiks  og 
Chemis  Resultater,  der  fastsætte  Kraftens  Vedvaren  og 
Materiens  Indestruktililitet  som  Erfaringskjendsgjerninger. 
Ja,  ethvert  enkelt  Experiment  forudsætter  egentlig  denne 
Kjendsgjerning;  thi  saa  snart  der  skal  veies  eller  maales, 
maa  der  lægges  en  Krafténhed  til  Grund,  som  maa  antages 
konstant;  men  dersom  Kraften  ikke  bestod,  vilde  man  ikke 
have  nogen  Sikkerhed  for  denne  Enheds  Konstants,  og 
al  Maaling,  al  exakt  Experimenteren,  vilde  altsaa  være 
umulig. 

Den  eneste  Sandhed,  som  gaaer  •  ud  over  Erfaringen, 
idet  den  ligger  til  Grund  for  Erfaringen,  er  Kraftens  Be- 
staaen. Som  Erfaringens  Grundlag  maa  den  ogsaa  være 
Grundlag  for  enhver  videnskabelig  Organisation  af  Erfaringen. 

Til  den  fører  en  gjennemført  Analyse  os  tilbage,  og  paa  den 
rnaa  en  rationel  Synthese  bygges. 

Af  denne  Grundforudsætning  om  Kraftens  Bestaaen  er 
det  da  igjen  en  nødvendig  Følge,  at  der  maa  være  en  fast 
Lovmæssighed  i  Naturen.  Naar  der  i  to  givne  Tilfælde 
finder  fuldstændig  Lighed  Sted  mellem  de  forudgaaende 
Betingelser,  saa  maa  Følgerne  ogsaa  være  de  samme;  — 
ellers  vilde  vi  komme  til  den  Konsekvents,  at  der  enten 
maatte  være  opstaaet  en  hel  ny  Kraft,  eller  at  en  Kraft 
havde  ophørt  at  existere;  men  i  begge  Tilfælde  vilde  vi 
komme  i  Strid  med  Sætningen  om  Kraftens  Bestaaen,  som 
afskjærer  absolut  Begyndelse  og  absolut  Ende.  *) 

Ligeledes  følger  det  af  Kraftens  Bestaaen,  at  de  for- 
skjellige  enkelte  Kræfter  kunne  gaa  over  i  hverandre  ind- 
byrdes, saaledes  at  en  vis  Grad  af  den  ene  Kraft  er  ækvi- 
valent med  en  vis  Grad  af  den  anden  Kraft.  Den  enkelte 
Krafts  tilsyneladende  Ophør  vil  kun  sige,  at  den  omsættes 
i  en  anden  Form.  Saaledes  kunne  mekanisk  Bevægelse, 
Varme,  Lys,  chemisk  Tiltrækning,  Elektricitet  etc.  omsættes 
indbyrdes,  ja  de  kunne  omsættes  til  Fornemmelse,  Følelse 
og  Tanke,  ligesom  disse  kunne  omsættes  til  hine.  Hvor- 
ledes denne  Omsætning  sker,  vide  vi  ikke.  Hvorledes 
Svingninger  i  Luften  kunne  fremkalde  Lydfornemmelser, 
chemiske  Forandringer  i  Hjernen  aandelige  Tilstande,  det 
er  Mysterier,  vi  ei  kunne  fatte,  men  ikke  dybere  Mysterier 
end  Omsætningen  mellem  de  physiske  Kræfter  indbyrdes. 
Disse  Omsætninger  ere  ikke  blot  empiriske  Fakta ;  det  følger 
af  selve  Bevidsthedens  Grundlov,  at  enhver  Kraftytring  maa 
være  en  Følge  af  en  foregaaende  Kraftytring,  og  at  den  ved 
sit  Ophør  maa  gaa  over  i  en  anden  Art  af  Kraftytring; 
hvis  ikke,  ophæves  Sætningen  om  Kraftens  Bestaaen  og 
med  den  selve  Bevidstheden.  —  Paa  lignende  Maade  kan 
det  bevises,  at  Bevægelsen  stedse  maa  gaa  i  den  Ketning, 
hvor  der   ydes  mindst  Modstand,  og  at  Bevægelsen  paa 


*)  Man  ser  let,  at  denne  Forudsætning  ligger  til  Grund  forMills 
„fire  Methoder  for  den  experimentale  Forsken"  (ovenfor  p.  28  f.). 

Grund  af,  at  forskjellige  Kræfter  samtidig  virke,  maa  blive 
rhythmisk  — 

Hvad  vi  hidtil  have  fundet,  er  kun  de  abstrakte  Love, 
som  gjælde  for  de  enkelte  Faktorer.  Men  den  Enhedserkj endelse, 
som  Philosophien  søger,  fuldendes  først,  naar  vi  vende  os 
til  de  konkrete  Phænomener,  der  svare  til  og  kunne  udledes 
af  hine  abstrakte  Love  De  konkrete  Phænomener  i  sig 
selv  har  Philosophien  ikke  at  gjore  med;  de  undersøges  i 
de  specielle  Videnskaber.  Men  naar  Geologen  har  forklaret 
os  Jordens  Historie,  naar  Chemikeren  har  lært  os  Stoffernes 
Kombinationer  og  Forandringer  at  kjende,  naar  Physiologen 
har  fundet  Loven  for  Organismens  Væxt,  saa  opstaaer  det 
Spørgsmaal,  om  der  ikke  er  Noget,  som  er  fælles  for  alle 
disse  forskjellige  Processer,  om  der  ikke  kan  paa vises  Ele- 
menter, som  komme  igjen  i  alle  disse  konkrete  Phæno- 
meners  Historie. 

De  konkrete  Phænomener  have  Materie  og  Bevægelse 
til  deres  Elementer.  Loven  for  deres  Historie  maa  derfor 
være  en  saadan,  der  nærmere  angiver  Formen  for  Materiens 
og  Bevægelsens  bestandig  fornyede  Fordeling  Nu  under- 
gaaer  enhver  Existents,  vi  kjende,  to  forskjellige  Processer. 
Den  bliver  til  for  os  derved,  at  Elementer,  som  tidligere 
befandt  sig  i  spredt  og  forvirret  Tilstand,  samle  sig  til  et 
Hele,  idet  Materien  koncentreres  og  de  enkelte  Dele  tabe 
deres  Bevægelse.  Dette  er,  hvad  vi  kalde  Udvikling,  som 
altsaa  bestaaer  i  Opsamlen  af  Materie  og  Adspredelse  af 
Bevægelse.  Den  anden  Proces,  Phænomenet  undergaaer,  er 
en  Opløsning,  som  omvendt  bestaaer  i  Absorberen  af  Be- 
vægelse og  Adspredelse  af  Materien.  Udvikling  og  Opløs- 
ning betegne  de  to  Hovedperioder  i  ethvert  Phænomens 
Historie. 

Udviklingen,  hvis  almindelige  Karakter  er  angivet  som 
Opsamling  af  ^Materie  og  Adspredelse  af  Bevægelse,  maa 
nu  bestemmes  nærmere  ad  Induktionens  og  Erfaringens  Vei. 
Vi  maa  i  Astronomien  og  Geologien,  i  Biologien,  Psyko- 
logien og  Sociologien  søge  de  speciellere  Eiendommelig- 
heder  ved  Udviklingen,  saaledes  som  den  hersker  gjennem 

hele  Universet,  gjennem  alle  Aabenbarelser  af  den  uerkjen- 
delige  Grundkraft. 

Den  første  af  disse  nærmere  Bestemmelser  bestaaer  i, 
at  Udviklingen  gaaer  fra  en  mindre  sammenhængende  til  en 
mere  sammenhængende  Tilstand.  Ifelge  Laplaces  Hypothese 
har  Solsystemet  fra  en  uhyre  Taagemasse  fortættet  sig  til 
de  enkelte  Kloder,  hvoraf  det  nu  bestaaer;  og  enhver  af 
disse  Kloder  er  selv  undergaaet  en  Fortætningsproces. 
Enhver  Plante  voxer  ved  at  koncentrere  Elementer  i  sig,  der 
før  existerede  i  adspredt  Tilstand ;  ethvert  Dyr  voxer 
ved  atter  at  koncentrere  Elementer  i  sig,  der  fer  exi- 
sterede spredt  i  Planter  eller  andre  Dyr.  Den  menneskelige 
Historie  viser  os  en  stedse  nøiere  Sammenslutning  mellem 
Slægter  og  Stammer,  indtil  der  nu  synes  at  danne  sig  et 
civiliseret  Samfund,  som  omfatter  hele  Jorden;  og  sammen- 
ligne vi  en  civiliseret  Stat  med  en  Flok  Vilde,  ville  vi  strax 
se,  hvilken  Forskjel  der  er  i  Koncentration. 

Men  Overgangen  fra  adspredt  til  koncentreret  Tilstand 
er  tillige  en  Overgang  fra  en  ensartet  til  en  uensartet  Til- 
stand. Den  oprindelige  Taagemasse  blev  under  sin  Kon- 
centration efterhaanden  artikuleret:  der  dannede  sig  Ringe, 
som  aflastes  fra  Hovedmassen,  og  som  igjen  deltes  i  Kloder, 
indtil  vort  nuværende  Solsystem  med  alle  dets  indre  For- 
skelligheder uddannede  sig.  Jordkloden  var  først  en  glødende 
Masse;  saa  størknede  Skorpen,  og  der  blev  en  Modsætning 
mellem  den  og  den  indre  flydende  og  glødende  Kjerne;  paa 
Jordens  Overflade  udviklede  sig  Forskjelle  mellem  Land  og 
Hav,  Bjerge  og  Sletter,  klimatiske  Forskjelligheder  etc.  Fra 
sin  første  ensartede  Spire  udvikler  Organismen  sig  til  en 
rig  Mangfoldighed  af  Dele  og  Organer.  Det  menneskelige 
Samfund  viser  os  det  samme  Phænomen  i,  hvad  man 
kalder  Arbeidets  Deling;  oprindelig  maatte  Enhver  selv 
frembringe  Alt,  hvad  han  behøvede;  efterhaanden  ere  de 
forskjellige  Arbeider  blevne  fordelte,  saa  Enhver  faaer  sin 
Bestilling 

Overgangen  fra  det  Ensartede  til  det  Uensartede  med- 
fører en  Overgang  fra  det  Ubestemte  til  det  Bestemte.  Over- 

alt  træder  Orden  i  Forvirringens  Sted.  Tydeligst  ses  dette 
i  Organismens  Udvikling.  Dens  Bygning  og  dens  Organer 
blive  bestandig  mere  udformede  og  artikulerede.  Fra  en 
geléagtig  Masse  udvikler  den  sig  til  et  bestemt  begrændset 
Hele  med  skarpt  udprægede  Dele.. 

Foie  vi  nu  hertil,  at  det  ikke  blot  er  Materien,  men 
ogsaa  Bevægelsen,  der  undergaaer  disse  Forandringer,  — 
parallelt  med  Organismens  Bygning  udvikler  sig  saaledes 
dens  Funktioner,  —  saa  faa  vi  følgende  fuldstændige  Defi- 
nition :  Udvikling  er  en  Opsamlen  af  Materie  og  samtidig 
Adspredelse  af  Bevægelse,  i  Løbet  af  hvilken  Materien  gaaer 
over  fra  en  ubestemt  og  usammenhængende  Ensartethed 
til  en  bestemt  og  sammenhængende  Uensartethed,  og  i 
Løbet  af  hvilken  Bevægelsen  undergaaer  en  parallel  Om- 
dannelse. 

Erfaringen  godtgjør,  at  der  finder  en  saadan  Udvikling 
Sted  overalt.  Himmellegemer,  Organismer  og  menne- 
skelige Samfund  have  i  det  Væsentlige  samme  Historie. 
Men  hvad  Erfaringen  saaledes  lærer  os,  maa  vi  give  en 
dybere  Begrundelse;  vi  maa  paavise  Udviklingens  Aarsager 
(naturligvis  relative  og  phænomenale  Aarsager ;  den  absolute, 
noumenale  Aarsag  er  os  utilgængelig),  og  disse  Aarsager 
maa  vi  udlede  fra  den  høieste  Sandhed,  der  ligger  til  Grund 
for  al  Erfaring  og  derfor  gaaer  ud  over  al  Erfaring,  Sæt- 
ningen om  Kraftens  Bestaaen.  —  Det  er  klart,  at  i  den 
ensartede  Masse,  som  stedse  danner  Udgangspunktet  for 
Udviklingen,  maa  de  enkelte  Dele  modtage  forskjellige  Ind- 
virkninger fra  Omgivelserne.  Der  maa  først  danne  sig  en 
Modsætning  mellem  det  Indre  og  det  Ydre,  og  dernæst 
mellem  det  Ydres  og  det  Indres  forskjellige  Dele.  Det 
Ensartede  er  altid  ustadigt  og  gaaer  derfor  med  Nødven- 
dighed over  til  Forskjellighed.  Derfor  maa  f.  Ex.  en  Plante- 
eller Dyreart  variere  paa  Grund  af  de  forskjellige  Forhold, 
hvorunder  de  forskjellige  Individer  leve.  I  modsat  Fald 
vilde  forskjellige  Kræfter  have  samme  Virkninger,  hvilket 
strider  mod  Sætningen  om  Kraftens  Bestaaen.  —  Men  naar 
nu  saaledes  forskjellige  Dele  udformes,  saa  maa  ogsaa  en 

og  samme  Kraft  have  forskjellige  Virkninger  paa  de  for- 
skjellige  Dele.  Kraften  bliver  uensartet,  ligesom  det  Aggregat 
den  virker  paa.  Og  det  vil  igjen  sige,  at  en  og  samme 
Aarsag  kan  have  mangfoldige  Virkninger;  Virkningen  er 
altid  mere  sammensat  end  Aarsagen.  Lyset  modificeres  ved 
de  Virkninger,  det  fremkalder  ved  at  falde  paa  forskjellige 
Gjenstande ,  og.  saaledes  opstaa  de  forskjellige  Farver. 
Ogsaa  denne  Lov  følger  af  Kraftens  Bestaaen:  forskjellige 
Ting  vil  jo  ikke  sige  Andet  end  Ting,  som  reagere  paa  for- 
skjellig  Maade ;  hvis  altsaa  en  og  samme  Kraft  ikke  modi- 
ficeres paa  forskjellig  Maade  ved  de  forskjellige  Ting,  vilde 
en  (reagerende)  Kraft  være  tilintetgjort,  hvilket  er  umnligt. 
—  En  tredie  Aarsag  til  Udviklingen  maa  soges  i  Udson- 
dringen af  det  Ligeartede.  Ligesom  Vinden  samler  de  visne 
Blade,  saaledes  virker  i  det  Hele  taget  en  og  samme  Kraft 
ensartet  paa  det,  som  i  alle  Henseender  er  indbyrdes  ligt. 
Ting  og  Personer,  som  ere  samme  Betingelser  underkastede, 
ville  ogsaa  komme  til  at  ligne  hverandre.  Herved  be virkes, 
hvad  Darwin  kalder  den  naturlige  Udvælgelse,  som  omfatter 
de  Væsener,  der  ere  i  Stand  til  at  kæmpe  Livets  Kamp 
uden  at  bukke  under.  Beslægtede  Væsener  bringes  derved 
sammen,  og  større  Bestemthed  i  Form  og  Udtryk  blive 
mulige.  — 

Efterat  nu  Udviklingens  Væsen  og  Aarsager  ere  paa- 
viste,  reiser  det  Sporgsmaal  sig:  vedbliver  Udviklingen 
uafbrudt  i  det  Uendelige,  eller  finder  den  sin  Afslutning  i 
en  bestemt  vedvarende  Tilstand  ?  Enhver  Bevægelse  vedvarer, 
indtil  der  er  opnaaet  Ligevægt,  og  jo  større  Modstanden  er 
udenfra,  des  hurtigere  opnaaes  Ligevægten.  Naar  den  ydre 
Modstand  ikke  er  betydelig,  kan  den  indre  Bevægelse 
mellem  Delene  indbyrdes  vedvare,  saa  at  det  Hele  befinder 
sig  i  en  bevægelig  Ligevægt  (eqvilibrium  mobile).  Men 
enhver  saadan  bevægelig  Ligevægt  har  dog  en  Tendents  til 
at  gaa  til  absolut  Ligevægt.  De  ydre  Kræfter  høre  aldrig 
ganske  op  at  virke,  selv  om  deres  Virken  er  forholds vii 
umærkelig.  —  Solsystemet  kan  siges  at  være  i  bevægelig 
Ligevægt,  idet  enhver  Bevægelse  eller  Perturbation  opveies 

ved  en  Bevægelse  i  modsat  Ketning.  Planetbevægelsen  kan 
betragtes  som  en  Svingning  mellem  Aphelion  og  Perihelion. 
Men  af  Formindskelsen  i  den  Enckeske  Komets  Omløbstid 
har  man  som  bekjendt  sluttet,  at  Himmelrummet  er  op- 
fyldt af  en  Æther,  der  hemmer  Klodernes  Bevægelser  og 
tilsidst  maa  kunne  standse  dem;  da  ville  alle  de  mindre 
Kloder  igjen  samles  til  en  uhyre  Masse.  Endnu  vigtigere 
er  det  dog,  at  Solen  engang  vil  have  udstraalet  al  sin  Varme 
i  Verdensrummet;  og  da  Solvarmen  er  Kilden  til  al  Be- 
vægelse og  alt  Liv,  vil  dette  medføre  en  fuldstændig  Hvile, 
en  absolut  Ligevægt.  —  Hvad  Menneskelivet  angaaer,  da 
vil  der  engang  komme  det  Tidspunkt,  da  den  menneskelige 
Aand  har  arbeidet  sig  frem  til  fulstændig  Harmoni  med  Na- 
turen. Er  dette  Maal  end  uendelig  langt  borte,  saa  følger  det 
dog  af  Bevægelsens  og  Livets  Natur,  at  det  er  det,  henimod 
hvilket  Bevægelsen  gaaer;  med  andre  Ord,  Udviklingen 
maa  ende  med  Tilveiebringelsen  af  den  hoieste  Fuldkommen- 
hed og  Lyksalighed.  — 

Ogsaa  dette  følger  af  Grundloven  om  Kraftens  Be- 
staaen.  Da  vi  ikke  kunne  tænke  os  Kraften  i  dens  absolute 
Enhed,  men  kun  under  Form  af  Vexelvirkning  mellem  for- 
skjellige  Kræfter,  saa  foregaaer  al  Bevægelse  under  Mod- 
stand. Det  Bevægede  afgiver  derfor  bestandig  en  Del  af 
sin  Bevægelse  til  det,  der  gjør  Modstand,  det  Medium, 
gjennem  hvilket  det  bevæger  sig;  tilsidst  maa  det  da  have 
mistet  al  sin  Bevægelse. 

Naar  Ligevægten  er  opnaaet,  gaaer  Udviklingen  over 
i  Oplosningen.  Medens  Udviklingen  bestaaer  i  Opsamlen 
af  Materie  og  Adspreden  af  Bevægelse,  bestaaer  Opløsningen 
omvendt  i  Opsamlen  af  Bevægelse  og  Adspreden  af  Materie. 
At  Oplosningen  indtræder,  følger  af  de  ydre  Kræfters  fort- 
satte Virken.  Naar  Ligevægt  er  opnaaet,  er  der  jo  ikke 
Kraft  tilovers  til  at  møde  disse  ydre  Kræfter  med.  Derfor 
se  vi  overalt,  baade  i  de  menneskelige  Samfunds  og  i  den 
enkelte  Organismes  Historie,  baade  i  Chemi,  Geologi  og 
Astronomi,  at  en  Udvikling  paa  sit  hoieste  Punkt  gaaer 
over  i  Opløsning. 

Have  vi  da  her  naaet  den  absolute  Ende,  og  vil  Uni- 
verset tilsidst  stivne  i  en  evig  Død,  blive  en  uhyre  Dynge 
af  udslukte  Solsystemer?  Det  følger  af  sig  selv,  at  vi  ikke 
kunne  finde  noget  absolut  Svar  paa  et  saadant  Spørgs- 
maal.  Vi  kjende  kun  Udviklingen  indenfor  vor  Del  af  Uni- 
verset og  vide  ikke,  om  der  gives  Stjernesystemer  overalt 
i  det  uendelige  Rum,  saa  at  nye  Bevægelser  stedse  kunne 
opstaa  ved  Indvirkning  fra  dem.  Det  Uendelige  kunne  vi 
ikke  konstruere.  Holde  vi  os  derimod  til  Grundloven  om 
Kraftens  Bestaaen,  da  er  det  en  nødvendig  Antagelse,  at 
Bevægelsen  aldrig  kan  ophøre.  Ligevægten  og  Opløsningen 
kunne  kun  danne  Indledningen  til  en  ny  Udviklingsperode. 
At  Bevægelsen  er  rhythmisk  paa  Grund  af  Kræfternes  Fler- 
hed, er  en  Lov,  der  ogsaa  gjælder  for  Universet  i  dats 
Helhed.  I  én  Periode  har  den  tiltrækkende  Kraft  Over- 
haand,  Masserne  koncentrere  sig,  og  Bevægelsen  spredes;  i 
en  anden  Periode  have  de  frastødende  Kræfter  Overhaand, 
Bevægelsen  koncentreres,  og  Masserne  spredes.  Det  vil 
altsaa  sige,  at  Udvikling  og  Opløsning  vexle  i  det  Uendelige 
Udviklingens  Resultat  er  de  Betingelser,  der  fremkalde  Op- 
losningen, og  Opløsningens  Resultat  er  de  Betingelser,  der 
fremkalde  Udviklingen.  Forud  for  vor  Verden  ligger  der 
altsaa  en  uendelig  Række  af  Udviklings-  og  Opløsnings- 
perioder,  og  efter  vor  Verdens  Ophør  vil  der  følge  en  ny 
Uendelighed  af  saadanne  skiftende  Perioder.  Principet  i 
disse  er  det  samme,  skjøndt  de  specielle  Resultater  aldrig 
ville  være  de  samme. 

Dette  er  den  Slutning,  hvortil  vor  begrændsede  Er- 
kjendelse  fører  os.  Lige  saa  lidt  som  vi  kunne  tænke  os 
nogen  Grændse  for  Tid  og  Rum,  lige  saa  lidt  kunne  vi 
tænke  os  nogen  Grændse  for  den  uerkjendelige  Kraft,  som 
aabenbarer  sig  i  Universet.  Selv  uendelig  maa  den  virke  i 
det  Uendelige.  —  Da  vi  ikke  kjende  det  Absolute,  kjende 
vi  heller  ingen  absolut  Nødvendighed,  men  kun  relativ  Nød- 
vendighed, Nødvendighed  for  vor  Tanke.  Lige  saa  lidt 
kjende  vi  det  indre  Forhold  mellem  Phænomenerne  og  den 
absolute  Kraft,  som  ligger  til  Grund  for  dem  (the  connection 

between  •  the  phenomenal  order  and  the  ontologicai  order). 
Alle  vore  Grundbegreber  (Materie,  Bevægelse,  Kraft)  ere  kun 
Symboler  for  en  ubekjendt  Realitet.  Naar  der  derfor  er 
blevet  reist  den  Anklage,  at  Udviklingsphilosophien  er  ma- 
terialistisk, fordi  den  fører  Alt,  selv  Livets,  Aandens  og  det 
menneskelige  Samfunds  Phænomener,  tilbage  til  Materiens, 
Bevægelsens  og  Kraftens  almindelige  Love,  saa  o  versér  man 
netop,  at  selve  disse  Grundbegreber  ere  Symboler  for  det  Abso- 
lute,  der  aabenbarer  sig  i  alle  Phænomener,  i  de  saakaldte 
materielle  saa  vel  som  i  de  aandelige,  og  ikke  kan  finde  sit 
fuldstændige  Udtryk  i  nogen  enkelt  Klasse  af  Phænomener. 
Holder  man  dette  fast,  da  taber  Striden  mellem  Spiritua- 
lismen og  Materialismen  sin  Betydning,  og  man  vil  indsé, 
at  Udviklingsphilosophien  ikke  drager  det  Hoiere  ned  ved 
sine  Forklaringer,  men  netop  omvendt  hæver  det  saakaldte 
Lavere.  — 

Spencers  »First  Principles »  er  et  af  de  mest  epoke- 
gj  ørende  Værker  i  vort  Aarhundrede.  Intetsteds  finder  man 
som  her  alle  Ideer,  alle  videnskabelige  Resultater  sammen- 
arbeidede  til  en  fast,  organisk  Enhed.  Rigdommen  i  det 
induktive  Grundlag,  Skarpheden  og  Sikkerheden  i  den  deduk- 
tive Begrundelse  og  i  den  psykologiske  Analyse,  som  danner 
Forudsætningen  saa  vel  for  Induktionen  som  for  Deduktionen, 
ere  lige  beundringsværdige.  Spencer  staaer  for  saa  vidt  paa 
Empirismens  Standpunkt,  som  han  fastholder,  at  det  hoieste 
Punkt,  vi  kunne  naa,  er  den  mest  almindelige  phænomenale 
Lov,  Erfaringen  lærer  os  kjende.  Men  han  standser  ikke, 
som  Mill  og  Comte,  ved  empiriske  Almensætninger;  han 
farer  de  empiriske  Love  tilbage  til  en  eneste  Lov,  Loven 
om  Kraftens  Bestaaen,  og  søger  saa  at  udlede  denne  Lov 
af  selve  Tankens  og  Bevidsthedens  Væsen.  Derved  kommer 
der  en  indre  Sammenhæng  mellem  de  forskjellige  Led  i 
hans  Anskuelse.  Philosophien  som  Enhedsopfattelse  af  Til- 
værelsen maa  gaa  ud  fra  en  oprindelig  Forudsætning, '  der 
ikke  kan  søges  andet  Steds  end  i  selve  Tankens,  Erkj  endelsens 
Væsen.  Denne  Forudsætning  og  Nødvendigheden  af  at  føre 
al  anden  Erkj  endelse  tilbage  til  den  har  ingen  Tænker  i 

vor  Tid  fastholdt  og  gjennemført  med  en  saadan  Energi 
som  Spencer. 

I  det  Enkelte  forelaa  der  mange  Forarbeider.  I  philo- 
sophisk  Henseende  er  Spencer  særlig  paavirket  af  Hamilton. 
Han  optager  dennes  Lære  om  Erkj endelsens  Relativitet,  men 
påaviser,  at  Relativiteten  med  Nødvendighed  forudsætter  et 
absolut  Princip.,  hvis  Aabenbarelse  og  Symbol  den  er.  Lige- 
ledes har  han  optaget  og  gjennemført  Hamiltons  Lære  om 
Kausalitetsprincipet  som  grundet  i  selve  vor  Bevidstheds 
Væsen.  Den  Sætning,  at  Alt  har  sin  Aarsag,  var  ifølge 
Empirismen  hentet  fra  Erfaringen;  men  Spencer  viser,  at 
den  kun  er  en  anden  Form  for  Loven  om  Kraftens  Bestaaen 
og  lige  som  denne  har  sin  Grund  i  vor  Bevidstheds  inderste 
Væsen.  Han  skiller  sig  fra  Hamilton  ved  den  nøie  For- 
bindelse, han  saaledes  fra  først  af  sætter  mellem  Physikens 
og  Psykologiens  Resultater.  Hamilton  var  streng  Spiri- 
tualist og  havde  ingen  Sands  for  Naturvidenskaben;  for 
ham  vilde  en  saadan  Synthese,  hvorved  der  opstilles  en 
fælles  Grundlov  for  Aandens  og  Naturens  Verden,  staa  som 
Materialisme  og  Atheisme,  og  Mansel  har  da  ogsaa  anklaget 
Spencer  for  at  have  presset  Hamiltons  Lære  i  denne  Ret- 
ning ved  kun  at  antage  den  negative  (kritiske)  Del  af  hans 
Philosophi  og  udelade  den  positive  (moralsk-religiøse,  eller 
rettere:  theologiske).  Ifølge  Mansel  er  Spencers  Lære  en 
Kombination  af  Pantheisme  og  Positivisme  (Philos.  of  the 
cond.  p.  39 — 40).  Men  Sandheden  er,  at  Spencer  ved 
konsekvent  Gjennem førelse  af  de  Hamiltonske  Principer  er 
kommen  til  sin  eiendommelige  Lære,  der  trods  den  Vaklen, 
vi  allerede  have  paavist  i  den  hvad  et  afgjørende  Punkt 
angaaer,  dog  ikke  er  en  eklektisk  Kombination,  men  en 
helstøbt  Udvikling  af  en  dybt  begrundet  Hovedtanke.  Man 
kunde  maaske  sammenligne  hans  Forhold  til  Hamilton  med 
Spinozas  til  Cartisius. 

Foruden  philosophiske  Forarbeider  danne  ogsaa  Natur- 
videnskabens Resultater  et  nødvendigt  Grundlag  for  hans 
Anskuelser.  Som  Momenter  af  særlig  Vigtighed  fremhæve 
vi:  Laplaces  Theori  om  Solsystemets  Udvikling;  Læren  om 

Naturkræfternes  Overgang  til  hverandre  indbyrdes,  saaledes 
som  den  klarest  er  fremstillet  af  Joule  og  Helmholtz ;  v.  Baers 
Definition  af  Livet  som  en  Udvikling  fra  det  Ensartede  til 
det  Uensartede ;  Darwins  Hypothese  om  Arternes  Oprindelse. 
Dog  havde  Spencer  tildels  selv  foregrebet  flere  af  disse 
Resultater,  og  i  ethvert  Tilfælde  bestaaer  hans  Originalitet 
i  Bearbeidelsen  og  Sammenføiningen  af  alle  disse  Enkeltheder 
til  et  i  sig  afsluttet  Hele. 

I  visse  Henseender  vilde  man  kunne  sammenligne 
Spencers  Udviklingsphilosophi  med  Hegels  System ,  hvis 
Grundtanke  er  den  dialektiske  Bevægelse  fra  det  Umiddel- 
bare gjennen  Modsætningen  (Reflexionen)  til  Ideen.  Som 
hos  Spencer  Udviklingen  begynder  med  en  ensartet  Tilstand, 
der  paa  Grund  af  sin  Ensartethed  er  i  en  ustadig  Ligevægt, 
hvis  Ophævelse  fører  til  Artikulation  og  Individualisation, 
saaledes  ligger  Umiddelbarheden  ifølge  Hegel  aaben  for 
Modsigelsen,  som  med  Nødvendighed  opløser  den  i  Reflexion, 
indtil  Spliden  og  Sondringen  hæves  i  Ideen  (Spencers  »be- 
vægelige Ligevægt«).  Men  hvad  der  hos  Hegel  er  en  ab- 
strakt logisk  Proces,  hvor  Virkelighedens  Indhold  er  presset 
ind  i  Tankebevægelsens  Former,  det  er  hos  Spencer  en  real 
Naturproces,  som  omfatter  det  virkelige  Univers  i  alle  dets 
enkelte  Dele.  Vel  fører  ogsaa  Spencer  Udviklingens  Ide 
tilbage  til  Bevidsthedens  Væsen,  men  denne  metaphysiske 
Begrundelse  danner  kun  Forudsætningen,  afgiver  ikke  en 
tvingende  Form  for  det  reale  Indhold.  Medens  Hegels  Me- 
thode  er  absolut  deduktiv,  støtte  hos  Spencer  Induktion  og 
Deduktion  hinanden,  idet  Induktionens  Resultater  deduceres 
ud  af  de  sidste  Forudsætninger  for  al  Erkj  endelse  og  Be- 
vidsthed. —  Hegel  havde  fundet  Motivet  til  sin  Lære  i  en 
Analyse  af  Tankebevægelsen,  som  viste  tre  fbrskjellige  Stadier, 
af  hvilke  det  ene  med  logisk  Nødvendighed  førte  til  det 
andet.  Hos  Spencer  er  det  derimod,  som  vi  have  set,  en 
ethisk-historisk  Ide,  der  har  afgivet  Motivet;  denne  Ide 
bragtes  saa  i  Forbindelse  med  Livets  Ide  i  Almindelighed, 
og  derved  banedes  Veien  til  videre  Opfattelse  og  dybere 

Begrundelse,  hvorved  det  ethisk-historiske  Synspunkt  kun 
blev  et  Led  indenfor  en  starre  Sammenhæng. 

Hovedmodsætningen  mellem  Spencer  og  Hegel  beroer 
dog  paa,  at  denne  mente  at  give  en  Theori,  en  Begrebs- 
udvikling af  det  Absolutes  Væsen,  medens  Spencer  kun 
giver  sin  Anskuelse  som  en  Hypothese,  der  vel  efter  hans 
Overbevisning  er  den  eneste  holdbare,  fordi  den  er  den 
eneste,  der  paa  engang  stemmer  med  Bevidsthedens  Grund- 
lov og  med  Erfaringens  Resultater,  —  men  som  dog  ikke 
kan  lære  os  Noget  om  det  Absolute  i  sig  selv,  da  al  vor 
Erkj endelse  kun  angaaer  det  Relative  og  Phænomenale. 
Ifalge  Hegel  udvikler  det  Absolute  sig  i  Alt,  kommer  til 
sig  selv  gjennem  Verdensudviklingen;  ifalge  Spencer  tar  vi 
ikke  anvende  Udviklingens  Ide  paa  det  Absolute,  da  enhver 
Begrebsbestemmelse  af  hvad  der  ligger  ud  over  Phænome- 
nerne,  indvikler  os  i  Selvmodsigelse. 

Vi  staa  her  atter  ved  Hovedvanskeligheden  hos  Spencer. 
Naar  det  Relative  og  Phænomenale  erkjendes  som  Former 
for  det  Ubetingede,  *)  saa  maa  Erkjendelsen  af  disse  Former 
ogsaa  fare  til  Væsensbestemmelser  for  det  Ubetingede  selv. 
Det  vilde  netop  være  selvmodsigende,  dersom  de  Bestemmelser, 
der  gjælde  for  Formerne,  ikke  havde  i  det  Mindse  en  relativ 
Gyldighed  for  Væsenet  selv,  der  finder  sit  Udtryk  i  disse 
Former.  »Man  stiller  det  Uendelige  overfor,  over,  hinsides, 
udenfor  det  Endelige,  ja  anbringer  endog  en  uhyre  Skille- 
væg, for  at  de  ikke  skulle  komme  hinanden  for  nær.  Men 
de  ligge  slet  ikke  udenfor  hinanden.  Det  Endelige  er  det 
Uendeliges  Indhold.  Derfor  er  det  Uendelige  heller  ikke 
ufatteligt;  det  han  fattes  i  sit  Indhold;  kun  omfattes  kan 
det  ikke.»  (Fechner).  Udviklingen  kan  derfor  ikke  være  en 
nadvendig  Grundidé  indenfor  det  Endelige  uden  ogsaa  at 
have  Gyldighed  for  det  Uendelige.  Som  vi  allerede  have 
sagt,  det  som  for  os.  er  den  haieste  Nadvendighed,  er  maaske 


*)  First  Principles.  p.  278:  „The  sphere  of  knowledge  is  co-exten- 
sive  with  the  phenomenal  —  co-extensive  with  all  modes  of 
the  Unknowable  that  can  affect  consciousness." 

kun  en  relativ  Nødvendighed,  men  dog  en  virkelig  Nød- 
vendighed, som  vi  maa  lade  staa,  og  som  kun  Phantasien 
kan  sætte  sig  ud  over.  Det  Ubetingede  vilde  ikke  fortjene 
sit  Navn,  dersom  dets  Væsen  ikke  var  Liv  og  Udvikling; 
det  er  en  Sandhed,  som  de  metaphysiske  Undersøgelser  i 
de  idealistiske  Systemer  have  ført  til.  Og  den  Udvikling, 
der  maa  tilskrives  det  Absolute,  kan  ikke  være  en  abstrakt, 
ideel  og  tidløs,  som  hos  Hegel,  den  Tænker,  som  med  størst 
Energi  har  hævdet  Anvendelsen  af  Udviklingens  Begreb  paa 
det  Absolute;  anerkjender  man,  med  den  efterhegelske  Phi- 
losophi,  at  Tid,  Rum  og  Materie  ikke  kunne  sættes  uden- 
for det  Absolute,  men  at  »Naturbegrebet  knytter  Verdens- 
bevidstheden til  Gudsbevidstheden »  (Weisse),  saa  maa  dets 
Udvikling  ses  som  real,  dets  Fuldkommenhed  ikke  som  Af- 
sluttethed  men  som  ubegrændset  Fremadskriden.  *)  Ganske 
vist  mangle  vi  Midler  til  en  Erkjendelse  af  det  Absolutes 
Udviklingsproces,  og  Hegel  kunde  kun  ved  en  spekulativ 
Illusion  mene  at  give  en  s%adan;  men  det  kan  ikke  fritage 
os  for  at  gaa  den  Vei,  den  logiske  Konsekvents  fordrer, 
især  da  Konsekventsen  her  er  af  saa  stor  Betydning  for 
hele  Verdensanskuelsen. 

Vi  have  allerede  tidligere  set,  at  Spencer  ikke  selv 
fastholder  denne  Distinktion,  naar  han  tillægger  det  Absolute 
Bestemmelserne  Kraft  og  Aarsag,  som  dog  kun  kunne  hentes 
fra  det  Relative.  Men  han  gaaer  endnu  videre.  Af  de  tre 
religiøse  Hovedanskuelser,  hvis  Uholdbarhed  han  mener  at 
have  godtgjort,  kan  han  egentlig  kun  siges  at  staa  i  af- 
gjort Modsætning  til  Atheismen  og  den  vulgære  Theisme: 
han  hævder  i  Mødsætning  til  den  første,  at  den  religiøse 
Bevidsthed  er  i  sin  Ret,  hvad  det  Centrale  angaaer,  og 
overfor  den  anden,  at  dette  Centrale  ikke  kan  finde  sit 
Udtryk  i  Personlighedens  Form,  som  for  ham  er  en  endelig 
Form.  **)    Forsaavidt  kan  han  kaldes.  Pantheist,  skjøndt 


*)  Philosopkien  i  Tydskland.  p.  216  f.  262  f. 
**)  Vi  ville  senere  komme  til  at  omtale,  at  Spencer  bestemt  sætter 
Udvikling  i  Modsætning  til  Skabelse,  saa  at  hin   gjer  denne 
utænkelig. 

han  ikke  ynder  saadanne  dogmatiske  Udtryk.  Og  det  maa 
tillige .  fastholdes,  at  det  Absolute  for  ham  ikke  er  et  Uper- 
sonligt, men  et  Overpersonligt;  han  har  set,  at  Debatten 
mellem  Pantheisme  og  Theisme  har  godtgjort  det  Urigtige 
i  Modsætningen  mellem  det  Personlige  og  det  Upersonlige, 
naar.  Talen  er  om  det  Absolute.  *) 

1  sit  Ungdomsskrift  opfattede  Spencer  Udviklingen 
teleologisk  og  saa  Harmoni  og  Lykke  som  Indholdet  af 
den  guddommelige  Ide,  der  skulde  virkeliggjøres  gjennem 
den.  Ogsaa  senere  fastholder  han  de  velgjørende  Kesultater, 
hvortil  Udviklingen  maa  føre;  men  da  hans  Synspunkt  nu 
er  objektivt  og  universelt,  saa  at  den  menneskelige  Udvikling 
kun  bliver  en  Episode  indenfor  det  store  Verdensdrama  (eller 
Dramaer),  saa  kan  der  ikke  længere  være  Tale  om  en  saadan 
Teleologi.  Derfor  har  man  klaget  over  det  Trøstesløse  i 
denne  Anskuelse,  over  at  Spencer  —  efterat  have  vist  os, 
hvorledes  enhver  Udviklingsproces  ender  med  Ligevægt  og 
Opløsning,  hvorefter  nye  Processer  følge  i  det  Uendelige,  — 
»forlader  os  ængstelige,  bøiede  over  Randen  af  den  evige 
Afgrund,  idet  vi  med  vor  Tanke  udspørge  det  uendelige 
Mørke.«  **)  Dersom  nogen  Philosophi,  nogen  Videnskab 
kan  svare  paa  de  Spørgsmaal,  som  her  reise  sig,  kan  Svaret 
kun  gaa  ud  fra  den  Erkjendelse,  hvorpaa  vi  overfor 
Spencer  have  lagt  saa  megen  Vægt,  at  det  Relative  staaer 
i  et  indre  Forhold  til  det  Absolute;  den  Værdi,  Udvik- 
lingen, dens  Kampe  og  dens  Resultater  have  fra  det  rela- 
tive, menneskelige  Synspunkt,  kan  ikke  gaa  tabt  i  det 
Absolute.  — 

Fra  Spencers  »almindelige  Philosophi«  gaa  vi  nu  til 
hans  »specielle  Philosophi,^)  af  hvilke  kun  Biologien  og 
Psykologien  forelige  fuldt  udarbeidede.  Dog  ville  vi  i  hans 
»Essays,«  i  »Social  Statics»  og  i  den  under  dette  Skrifts 
Trykning  udkomne  Bog  »The  study  of  sociology»  finde 
Bidrag  til  hans  ethiske  og  sociologiske  Anskuelse.  — 


*)  Anf.  Skr.  p.  161-165-,  213-214;  279;  313;  324-325. 
:*)  Caro  i  Revue  de  deux  mondes.  15  octbr.  1873  p.  774. 

Spencers  hele  System  har  paa  en  Maade  sin  Spire  i 
den  nyere  Physiologis  Lære  om  Livet  som  en  Udvikling  fra 
Ensartethed  til  Forskjellighed,  en  Artikulation  og  Indivi- 
dualisation.  Denne  Lære  anvendte  han  forst  paa  det 
menneskelige  Samfundsliv  og  dernæst  paa  hele  Tilværelsen, 
og  vandt  derved  en  dybere  og  alsidigere  Bestemmelse  af 
Udviklingens  almindelige  Love.  Disse  Love  maa  nu  atter 
finde  deres  klareste  Udtryk  i  de  levende  Væseners  Udvikling. 
Lhet  bestaaer  i  en  bestemt  formet  Kombination  af  uens- 
artede Forandringer,  baade  samtidige  og  successive,  hvorved 
de  indre  Forhold  bringes  i  Overensstemmelse  med  de  ydre. 
Livet  er  i  sin  Almindelighed  en  Tillempelse  af  det  Indre 
efter  det  Ydre.  Paa  de  livløse  Gjenstande  gjore  Omgivel- 
serne deres  Indtryk  uden  at  disse  Indtryk  have  nogen 
videre  Følge;  i  ethvert  levende  Legeme  foregaaer  derimod 
en  sekundær  Forandring  som  Folge  af  det  modtagne  Ind- 
tryk, en  Forandring,  hvorved  det  levende  Væsen  bliver  i 
Stand  til  at  møde  en  tølgende  Forandring  i  Omverdenen. 
Herved  sker  Tillempelsen  efter  de  ydre  Forhold;  Organismen 
foretager  indre  Forandringer  for  at  kunne  møde  nye  For- 
hold. Livet  forudsætter  altsaa  et  Vexelforhold  mellem  det 
Indre  og  det  Ydre.  For  at  det  levende  Væsen  skal  kunne 
bestaa  under  de  ydre  Forhold  i  deres  Mangfoldighed  og 
Forskjellighed,  maa  der  udvikles  et  System  af  tilsvarende 
indre  Forskjelligheder.  Funktion,  Virksomhed  er  saaledes 
Hovedmomentet  i  Livets  Ide.  Organisk  Funktion  gaaer 
forud  for  organisk  Struktur.  Funktionen  udvikler  Struk- 
turen; Strukturen  giver  paa  den  anden  Side  Funktionen 
dens  bestemtere  udprægede  Form.  Et  Exempel  paa  Liv 
uden  egentlig  Organisation  have  -vi  i  de  saakaldte  Khizopoder, 
som  ikke  vise  nogen  Adskillelse  af  Dele  eller  Organer,  men 
alligevel  æde,  sove  og  bevæge  sig.  De  bestaa  af  en  mi- 
kroskopisk Slimmasse  som  idelig  skifter  Form,  idet  den 
skyder  sig  ud  i  fine,  uregelmæssige  Fryndser,  som  snart 
trække  sig  tilbage  igjen;  disse  Bevægelser  tjene  baade  til 
Dyrets  Ernæring  og  til  at  bringe  det  frem  i  Vandet.  Her 

have  vi  i  den  mest  elementære  Form  den  Afpassen  af  indre 
Forhold  efter  ydre,  hvori  Livet  bestaaer. 

.  Hvad  det  levende  Væsen  optager  fra  Omverdenen, 
omdanner  det  til  en  for  det  eiendommelig  Form.  Naar 
Organismen  er  bleven  beskadiget,  har  den  til  en  vis  Grud 
Evne  til  at  gjore  sig  hel  igjen.  Hos  lavere  Dyr  kan  der 
strax  udvoxe  et  nyt  Lem  af  samme  Form  som  det  tabte. 
Forplantningen  og  Nedarveisen  af  bestemte  Egenskaber  vise 
os  en  lignende  Evne  til  at  forme  Delene  efter  et  vist 
Mønster.  Allerede  den  uorganiske  Materie  har  en  saadan 
Evne.  De  materielle  Atomer  have  deres  bestemte  Betin- 
gelser, under  hvilke  de  komme  i  Ligevægt.  Jo  mere  sam- 
mensat Molekulen  er,  des  ustadigere  er  dens  Ligevægt. 
Og  da  nu  de  organiske  Molekuler  ere  de  mest  sammensatte 
af  alle,  saa  er  Ligevægten  her  den  mest'  ustadige.  En 
ringe  Indvirkning  er  nok  til  at  bringe  Forstyrrelse.  Men 
ligesom  vi  allerede  hos  Krystallet  finde  en  Evne  til  at 
forme  de  Atomer,  der  optages  eller  bringes  ud  af  Ligevægt, 
paa  en  med  det  hele  krystalliserende  Aggregats  Struktur 
stemmende-  Maade,  saaledes  maa  vi  antage  en  lignende 
Evne  hos  Organismen.  Naar  Benet  rives  af  et  Firben, 
fremvoxer  strax  Spiren  til  et  nyt,  som  efterat  have  gjennem- 
gaaet  samme  Udviklingsproces  som  det  tidligere,  antager 
en  lignende  Form.  Her  virker  Organismens  Struktur  be- 
stemmende paa  Udviklingen  paa  det  enkelte  Punkt.  Men 
dette  kan  kun  ske,  naar  Formen  for  enhver  Art  af  Orga- 
nisme bestemmes  ved  en  Eiendommelighed  i  dets  Elementer 
(de  physiologiske  Enere),  idet  disse,  ligesom  de  uorganiske 
Atomer,  have  en  særegen  Struktur,  efter  hvilken  de  stræbe 
at  ordne  sig.  Den  Kraft,  ifølge  hvilken  uorganiske  Atomer 
ophobes  i  en  for  dem  eiendommelig  Krystallisationsform, 
kalde  vi  deres  Polaritet ;  i  Analogi  hermed  kunde  man  kalde 
den  tilsvarende  Evne  hos  de  levende  Legemers  Elementer 
deres  »organiske  Polaritet.« 

Disse  Elementer,  de  physiologiske  Enere,  ere  paa  den 
ene  Side  forskjellige  fra  de  chemiske  Enere,  der  sammen- 
sætte de  organiske  Legemer ;  thi  disse  ere  omtrent  de  samme 

hos  alle  Arter  og  forklare  altsaa  ikke  Forskj ellene  mellem 
disse;  —  paa  den  anden  Side  fra  de  morphologiske  Enere 
eller  Cellerne ;  thi  dels  er  Cellen  ikke  nogen  universel  Form 
(Rhizopoderne  ere  saaledes  ikke  cellulære),  dels  forudsætter 
selve  Cellens  Tilblivelse  netop  i  hin  organiske  Polaritet.  De 
physiologiske  Enere  ere  meget  mere  sammensatte  end  de 
chemiske,  saa  at  en  ringe  Forandring  i  deres  Sammensæt- 
ning vil  medføre  en  Forandring  i  den  Form,  som  hele  Ag- 
gregatet antager.  Herved  bliver  det  muligt,  at  de  ydre 
Paavirkninger  kunne  tjene  til  det  organiske  Livs  Udvikling. 
De  physiologiske  Eneres  store  Plasticitet  giver  Indtrykkene 
deres  Magt,  medens  deres  Polaritet  bestemmer  den  Maade, 
hvorpaa  disse  Indtryk  bearbeides  og  formes,  den  Retning, 
i  hvilken  de  komme  til  at  virke.  De  laveste  organiske 
Phænomener  ere  endnu  aldeles  uden  Organisation ;  man  kan 
hos  dem  hverken  tale  om  Form  eller  Type.  Deres  Skikkelse 
forandrer  sig  fra  det  ene  -Øieblik  til  det  andet,  alt  efter 
som  de  ydre  Vilkaar  føre  det  med  sig.  En  absolut  Begyn- 
delse af  det  organiske  Liv  kunne  vi  ikke  paavise.  Chemiens 
Resultater  paa  den  ene  Side  og  Biologiens  paa  den  anden 
Side  synes  at  berettige  os  til  den  Antagelse,  at  de  or- 
ganiske Sammensætninger  efterhaanden  have  udviklet  sig, 
og  at  de  efterhaanden  have  vundet  større  og  større 
Fasthed. 

Dersom  den  Erstatning,  det  organiske  Legeme  formaaer 
at  skaffe  sig  for  de  Tab,  dets  Funktioner  volde,  kun  gik 
lige  op  mod  det  Tabte,  vilde  der  ingen  Udvikling  eller 
Lempelse  efter  Omverdenen  ske.  Men  naar  Funktionen  og 
det  Tab,  den  volder,  ikke  overskrider  visse  Grændser,  mere 
end  erstattes  det  Tabte  ved  hvad  der  optages.  Bevægelse 
og  Virksomhed  er  baade  for  hele  Organismen  og  for  dens 
enkelte  Dele  gunstigere  for  Ophoben  af  Cellevæv,  end 
Hvile  er.  Det  er  en  bekjendt  Sag,  at  Musklerne  voxe  ved 
-Ovelse.  Og  da  nu  de  forskjellige  Funktioner  staa  i  For- 
bindelse med  hverandre,  saa  medfører  en  Stigen  af  den  ene 
ogsaa  en  Stigen  af  den  anden.  Muskelbevægelsen  forudsætter 
saaledes  Blodomløbet,  og  begge  maa  derfor  udvikles  sammen. 

Men  heraf  følger  tillige,  at  Lempelsen  efter  Omverdenen 
har  sine  Grændser,  navnlig  hos  det  udvoxede  Individ,  og 
at  der  hører  Meget  til,  at  den  skal  forplante  sig  til  Efter- 
kommerne. Dette  sker  kun,  naar  der  er  dannet  en  ny 
Tilstand  af  Ligevægt  paa  Grund  af  Forandringerne.  Da 
kan  Summen  af  alle  tidligere  Paavirkninger  og  Erfaringer 
faa  Overmagten  over  de  enkelte,  enestaaende  Paavirkninger, 
og  den  Modifikation,  som  først  kun  var  en  temporær  og 
individuel  Lempelse,  bliver  faststaaende  og  arvelig. 

Ad  denne  Vei  maa  Oprindelsen  af  nye  Arter  forklares. 
Vel  kan  det  ikke  direkte  bevises,  at  Arterne  ere  opstaaede 
ved  fortsatte  Lempelser  og  disse  Lempelsers  Virkninger  paa 
Strukturen  (den  organiske  Polaritet);  men  vi  vide  dog  saa 
Meget,  at  der  paa  denne  Maade  sker  indgribende  Modifi- 
kationer, dannes  Varieteter  af  samme  Art,  der  kunne  afvige 
meget  fra  hverandre;  ja,  man  kan  ofte  ikke  afgjore,  om  en 
vis  Forskjellighed  konstituerer  en  Artsforskjel  eller  kun  be- 
tegner en  Varietet.  Dette  Svævende  i  Artens  Begreb  viser 
os,  at  det  kun  er  et  relativt  Begreb. 

Det  følger  derhos  af  den  foregaaende  Udvikling,  at 
Arterne  maa  antages  opstaaede  under  de  levende  Væseners 
Vexelvirkning  med  Omverdenen.  Den  Antagelse,  at  en  Art 
ikke  skulde  forandre  sig  ved  i  Millioner  af  Aar  at  være 
udsat  for  forandrede  Paavirkninger,  vilde  være  en  Negtelse 
af  Sætningen  om  Kraftens  Bestaaen.  Alle  Organismer  ere 
bestandig  udsatte  for  astronomiske,  geologiske,  meteorologiske 
og  organiske  Paavirkninger.  Enhver  ny  Færdighed,  ethvert 
Fremskridt  i  Organisation,  som  erhverves,  medfører  Mulig- 
heden af  nye  Paavirkninger,  saa  at  Forandringerne  maa 
stige  i  geometrisk  Progression.  Men  Forudsætningen  er 
bestandig  den,  at  Forandringerne  ikke  ere  for  store  eller 
for  pludselige.  Kun  saadanne  Forandringer  udvikle ,  der 
ikke  ophæve  den  almindelige  Harmoni  mellem  de  paavirkende 
Kræfter  og  Organismens  Funktioner. 

Spencer  er  saaledes  ad  sin  egen  Vei  kommen  til  det 
Resultat,  Darwin  hævdede  i  sit  berømte  Værk  om  »»Arternes 
Oprindelse. »    Vel  er  Spencers  Biologi  senere  end  dette  Værk, 

men  han  havde  allerede  tidligere,  i  forskjellige  Afhandlinger 
(se  hans  »Essays«)  og  i  første  Udgave  af  sin  Psykologi, 
hævdet  Udviklingshypotesen,  hvorfor  Darwin  ogsaa  i  Fortalen 
til  sit  Værk  nævner  ham  blandt  sine  Forgængere.  Dog  er 
der  stadig  en  Forskellighed  i  Synspunktet  mellem  de  to 
Forskere.  Darwin  lægger  som  bekjendt  Hovedvægten  paa 
det  saakaldte  Kvalitetsvalg,  o:  paa  den  Kjendsgjerning,  at 
de  organiske  Væsener,  som  ikke  kunne  tage  Kampen  op 
med  Omverdenen,  maa  gaa  under,  og  kun  de  Væsener  be- 
vares og  forplante  sig,  som  ere  stærke  nok,  men  navnlig 
de,  som  paa  en  eller  anden  Maade  have  erhvervet  sig  et 
Fortrin  fremfor  de  andre.  Dette  kalder  Darwin  ogsaa  den 
naturlige  Udvælgelse:  den  Stærkeste  lever,  de  Svage  gaa 
under.  Derved  opretholdes  og  udvikles  Harmonien  mellem 
Livet  og  dets  Betingelser.  Men  ifølge  Spencers  Anskuelse 
har  Darwin  lagt  for  overveiende  en  Vægt  paa  denne  indi- 
rekte Udvikling.  '  Selv  tilskriver  han  den  direkte  Udviklings - 
maade  den  største  Betydning :  Funktionernes  Virken  uddanner 
Strukturen,  og  denne  fortsatte  Lempelse  gaaer  efterhaanden 
over  i  det  levende  Væsens  Natur,  idet  der  danner  sig  en 
ny  Art  af  Ligevægt  (organisk  Polaritet)  mellem  de  physio- 
logiske  Elementer.  Saalænge  Organismen  endnu  er  ufuld- 
kommen og  passiv,  spiller  vistnok  Kvalitetsvalget,  den  in- 
direkte Frembringelse  af  Ligevægt  (indirect  eqvilibration), 
den  største  Rolle.  Men  efterhaanden  som  Aktiviteten  ud- 
vikler sig,  gaaer  den  indirekte  Proces  over  i  den  direkte. 
Kvalitetsvalget  vedbliver  naturligvis  at  spille  en  stor  Rolle, 
men  bliver  mere  og  mere  en  underordnet  Faktor.  Naar 
der  har  udviklet  sig  et  Nerve-  og  Muskelsystem,  og  dermed 
en  Evne  til  at  variere  Handlingerne  efter  Omstændighederne, 
saa  bliver  den  direkte  Frembringelse  af  Ligevægt  (direct 
eqvilibration)  den  vigtigste.  I  de  civiliserede  Menneskeracer 
endelig  rammer  den  indirekte  Proces  kun  dem,  Samfunds- 
ordningen endnu  ikke  formaaer  at  beskytte. 

Forholdet  mellem  den  direkte  og  den  indirekte  Proces 
kan  i  Korthed  angives  saaledes:  En  ydre  Paavirkning  vil 
dræbe  Organismen,  hvis  denne  er  for  svag,  —  og  i  saa  Fald 

virker  den  indirekte  Udviklingsmaade ;  —  hvis  Organismen 
derimod  er  stærk  nok,  vil  den  lempe  sig  efter  Indtrykket, 
og  da  virker  den  direkte  Udviklingsmaade,  idet  Lempelsen 
fører  til  en  ny  Ligevægtstilstand  indenfor  Organismen." 

Denne  Theori,  Evolutionstheorien,  stiller  Spencer  i 
skarp  Modsætning  til  den  sædvanlige  Anskuelse,  Kreations- 
theorien,  ifølge  hvilken  hver  Art  er  skabt  for  sig  efter  en 
fast  Type.  Spencer  underkaster  denne  sidste  Anskuelse  en 
knusende  Kritik.  For  det  Første  indeholder  Forestillingen 
om  en  Skabelse  en  i  sig  selv  umulig  Tanke.  Den  statuerer 
en  absolut  Begyndelse,  sætter  et  Forhold  mellem  Intet  og 
Noget,  et  Forhold,  som  ikke  er  et  Forhold.  Af  selve  vor 
Tankes  Væsen  og  Grundlov  følger  saaledes  Skabelseshypo- 
thesens  Ugyldighed.  De,  der  tænke  sig  hver  ^vt  skabt  for 
sig,  gjøre  det  uden  virkelig  at  tænke,  uden  at  oversætte 
Ordene  i  Tanker  ;  de  tro  det  i  Virkeligheden  ikke,  men  tro, 
at  de  tro  det;  thi  Tro  forudsætter,  at  man  ideelt  konstruerer 
Sagen  for  sig,  men  det  er  her  umuligt.  Dernæst  vilde  det 
følge  af  denne  Hypothese,  at  Skaberen  havde  fastholdt  den 
anlagte  Type,  selv  hvor  denne  var  uhensigtsmæssig,  og  hvor 
andre  Former  vilde  have  passet  bedre.  En  og  samme 
Dyreklasses  Medlemmer  leve  jo  under  mange  forskjellige 
Forhold.  Saaledes  er  Sælhunden  et  Pattedyr,  men  lever  i 
Vandet.  Antager  mån  nu,  at  den  er  skabt  til  sit  nuværende 
Opholdssted,  saa  er  det  meningsløst,  at  dens  Lemmer  have 
samme  Grundform  som  Landpattedyrenes,  da  de  dog  skulle 
være  Svømmeredskaber,  hvorimod  det  bliver  let  forklarligt, 
naar  den  nedstammer  fra  et  Pattedyr,  der  lidt  efter  lidt 
blev  Vanddyr  i  sin  Levevis.  Endelig  vilde  det  følge  af 
Skabelseshypothesen,  at  visse  Arter  skabtes  til  at  skade  andre, 
og  at  Smerte  og  Nød  var  en  Del  af  den  guddommelige 
Plan.  Ifølge  Evolutionshypothesen  frembringes  der  derimod 
under  Udviklingens  Gang  langsomt  men  sikkert  en  høiere 
Grad  af  Lykke,  idet  alle  Onder  kun  ere  forbigaaende.  Der 
maa  stedse  tilveiebringes  en  større  Overensstemmelse  mellem 
de.  levende  Væsener  og  den  ydre  Verden.  Ganske  vist  kan 
man  spørge,  hvorfor  alle  Onder,  al  Nød  og  Smerte  ikke 

kunde  være  undgaaede;  men  der  kan  ikke  længer  være  Tale 
om,  at  de  tilføies  med  Overlæg. 

Evolutionshypothesen  lærer  os  lige  saa  lidt  som  Krea- 
tionshypothesen  den  egentlige  Aarsag  at  kjende;  Striden 
mellem  dem  angaaer  kun  Maaden,  hvorpaa  den  ubekjendte 
Aarsag  virker.  Vi  finde  nu  paa  ethvert  Qmraade,  at  den 
anthropomorphistiske  Opfattelse  af  den  ubekjendte  Aarsag 
forsvinder;  man  holder  efterhaanden  op  med  at  udlede  Phæ- 
nomenerne  af  en  guddommelig-  Villies  umiddelbare  Indgriben, 
skjøndt  Mange,  som  paa  andre  Omraader  have  opgivet  Troen 
paa  en  saadan  Indgriben,  endnu  fastholde  den  ved  Spørgs- 
maalet  om  Arternes  Oprindelse;  —  og  dog  har  den  her  ikke 
bedre  Hjemmel  end  andre  Steder.  —  Udviklingshypothesen 
er  paa  engang  fremtraadt  paa  mange  forskjellige  Omraader: 
indenfor  Astronomien,  Geologien,  Physiologien,  Politiken  og 
Philologien.  Ligesom  ifølge  Laplace  Solsystemet  gjennem 
en  af  naturlige  Aarsager  betinget  Udviklingsproces  har  naaet 
sin  nuværende  Skikkelse,  saaledes  har  ifølge  Lyell  de  endnu 
daglig  virkende  Aarsager  gjennem  en  Række  umærkelige 
Forandringer  frembragt  Jordoverfladens  nuværende  Udseende. 
Physiologien  ser  ikke  mere  i  Spiren  en  færdig  Model  af  den 
modne  Organisme;  man  sander  i  Politiken  Coleridges  Ord, 
at  Forfatninger  ikke  laves ,  men  voxe  frem ;  og  man  be- 
tragter ikke  længer  Sprogets  Oprindelse  som  en  overna- 
turlig Akt.  — 

Nu  gives  der  vistnok  et  Standpunkt  midt  imellem 
begge  Hypotheser;  det  er  det,  hvorpaa  Auguste  Comte*) 
og  med  ham  mange  naturvidenskabelige  Forskere  have  stillet 
sig,  som  holde  sig  til  det  Faktiske,  at  en  Overgang  fra  en 
Art  til  en  anden  endnu  ikke  er  paavist,  og  som  derfor 
slet  ikke  ville  opstille  nogen  Theori  om  Arternes  Oprin- 
delse. Nylig  har  Charles  Robin  med  stærkt  Eftertryk 
gjentaget  Comtes  Indsigelse  mod  saadanne  Hypotheser.  **)  — 


*)  Cours  de  philosophie  positive.  2e  éd.  III  p.  390  f. 

**)  Anatomie  et  physiologie  cellulaires.  Paris  1873.  p.  XXIV:  „Naar 
man  ser  boit  fra  en  antividenskabelig  Indblanding  af  theolo- 

Spencer  betragter  denne  skeptiske  og  afventende  Holdning 
som  en  Tilstand  af  »ustadig  Ligevægt. »  Uvilkaarlig  maa 
Tanken  gaa  i  den  ene  eller  i  den  anden  Retning:  Arternes 
Oprindelse  maa  jo  dog  enten  være  naturlig  eller  over- 
naturlig, et  Tredie  gives  ikke.  Og  naar  man  i  det  Hele 
hylder  en  rationel  Verdensanskuelse,  følger  det  af  sig  selv, 
hvilket  Led  af  dette  Dilemma  man  maa  gribe.  Naar  Comte 
erklærer  Problemet  om  Arternes  Oprindelse  for  Frugten  af 
unyttig  Spekulation,  da  udtaler  Spencer  i  Modsætning  her- 
til, at  »den  Del  af  Biologien,  som  beskjæftiger  sig  med 
Arternes  Oprindelse  er  den  vigtigste,  i  Forhold  til  hvilken 
alle  andre  ere  underordnede.  Thi  paa  Biologiens  Afgjorelse 
af  denne  Sag  beroer  vor  Opfattelse  af  den  menneskelige 
Natur  i  Fortid,  Nutid  og  Fremtid,  vore  Theorier  om  den 
menneskelige  Aand  og  det  menneskelige  Samfund.«  *)  — 

Alle  morphologiske  og  physiologiske  Phænomener  maa 
nu  kunne  finde  deres  Forklaring  ifølge  Udviklingshypotesen. 
De  organiske  Former  kunne  ikke  længere  betragtes  som 
Typer,  der  have  foresvævet  Skaberen,  eller  som  Midler,  han 
har  villet  anvende  til  Individets  Vel;  de  maa  betragtes  som 
nødvendige  Resultater  af  Vexelvirkningen  mellem  Individerne 
og  Omverdenen.  Den  mekaniske  Opfattelse  træder  altsaa  i 
Stedet  for  den  typiske  og  den  teleologiske.  Spencer  opstiller 
for  at  godtgjore  denne  Opfattelses  Mulighed  en  Række  de- 


giske  Forudsætninger  ved  de  biologiske  Problemer,  saa  er  det 
ingenlunde  Mangel  paa  philosophisk  Dannelse  hos  vor  Tids 
Forskere*  som  i  Frankrig  formindsker  Antallet  af  dem,  der 
slutte  sig  til  Lamarcks  og  hans  Efterfølgeres  Lærdomme;  ... 
Grunden  er  tvertimod  den  udviklede  philosophiske  Erkjendelse, 
at  Gyldigheden  af  en  spekulativ  Anskuelse  maa  bedammes  efter 
Muligheden  af  en  positiv  Kontrol,  og  Manglen  af  et  virkeligt 
Bevis  paa  dette  Punkt,  idet  indtil  nu  et  saadant  Bevis  ikke  er 
givet  for  en  eneste  Klasse  af  Væsener,  saa  lidt  som  for  en 
eneste  Art  af  Celler  . . .  Endnu  er  der  til  Bevis  kun  anført 
Muligheder,  om  hvilke  faa  Naturforskere  ere  enige,  og  ikke 
reelle  Fakta."  —  En  anden  af  Comtes  "berømteste  Disciple, 
Lit  tre,  stiller  sig  mere  imødekommende,  men  dog  forsigtig 
afventende  overfor  Udviklingshypotesen  (La  science  au  point 
de  vue  philos.  p.  539-559). 
*)  The  classification  of  the  sciences.  p.  40. 

taillerede,  tildels  overordentlig  skarpsindige  Hypotheser,  som 
yi  her  ikke  kunne  dvæle  ved.  Hans  Hovedtanke  er,  paa 
Basis  af  den  sammenlignende  Anatomi  og  Physiologi,  at 
paavise  en  trinvis  Udvikling  parallelt  med  Betingelsernes 
Udvikling.  Selv  de  høieste  og  mest  sammensatte  Strukturer 
og  Funktioner  maa  kunne  forklares  ad  denne  Vei.  Allerede 
det  strukturløse  Protoplasma  besidder  f.  Ex.,  i  lavere  Grad, 
den  samme  Egenskab,  som  Nerven  bos  de  høiere  Dyr  be- 
sidder. En  Rhizopodes  geléagtige  Masse  og  et  ubefrugtet 
Æg  vise  Bevægelser,  som  forudsætte,  at"  et  Indtryk  er 
blevet  forplantet  fra  den  ene  Del  af  Massen  til  den  anden; 
og  gjennem  en  Polyps  nerveløse  Krop  se  vi  en  ved  Berøring 
af  en  Føletraad  fremkaldt  Sammentrækning  langsomt  for- 
plante og  sprede  sig.  Ved  fortsat  Funktion  maa  da  det 
særlige  Organ  for  denne  Funktion  kunne  udvikles. 

Livets  Grad  beroer  paa  den  Grad,  i  hvilken  Overens- 
stemmelsen mellem  Organismen  og  Omverdenen  er  omfattende 
og  nøiagtig.  Idet  der  udvikles  et  System  af  indre  For- 
skjelle,  svarende  til  de  ydre,  bliver  Organismen  stedse  mere 
sammensat;  men  ogsaa  Forbindelsen  mellem  dens  Dele  blive 
efterhaanden  inderligere.  I  en  saa  udviklet  Organisme  som 
den  menneskelige  kan  et  ringe  Indtryk  frembringe  en 
Mængde  forskjellige  Virkninger,  kan  fremkalde  Muskelbe- 
vægelser og  Sammentrækninger  og  vække  Ideer,  Følelser  og 
Beslutninger.  — 

Som  der  ikke  kan  paavises  noget  bestemt  Punkt,  hvor 
det  Uorganiske  gaaer  over  til  det  Organiske,  saaledes  kunne 
vi  heller  ikke  statuere  nogen  fast  Grændse  mellem  de  phy- 
siologiske  og  de  psykologiske  Phænomener.  Begge  Klasser 
hore  ind  under  Biologien  og  følge  Livets  almindelige  Love. 
Ligesom  Geologien  er  en  speciel  Del  af  Astronomien,  og 
Biologien  af  Geologien,  saaledes  er  Psykologien  igjen  en 
Underafdeling  af  den  almindelige  Biologi.  Den  adskiller  sig 
fra  de  Videnskaber,  hvorpaa  den  hviler,  derved  at  den  ikke, 
som  Physiken,  betragter  de  ydre  Phænomener  i  og  for  sig, 
eller,  som  Physiologien,  de  indre  i  og  for  sig,  men  under- 
søger Forbindelsen  og  Forholdet  mellem  det  Indre  og  dat 

Ydre.  Den  objektive  Psykologi  studerer  de  Funktioner,  ved 
hvilke  Organismen  er  i  Stand  til  at  lempe  sig  efter  de  ydre 
Begivenheder  og  Forhold,  og  den  Maade,  paa  hvilken  disse 
Funktioner  fremtræde  i  Individernes  Handlinger.  Den 
subjektive  Psykologi  staaer  i  Modsætning  til  alle  andre  Vi- 
denskaber. Den  undersøger  selve  Sandsningerne,  Forestillin- 
gerne, Følelserne  og  Villiesytringerne,  som  ledsage  den 
synlige  Lempelse  af  de  indre  Forhold  efter  de  ydre,  og  be- 
tragter disse  Bevidsthedsphænomener  i  deres  Oprindelse  og 
indbyrdes  Forbindelser.  Dens  Gjenstand,  Bevidstheden  selv, 
og  dens  Methode,  Analyse  af  selve  Jeget,  hvorved  man  ene 
kan  finde  Lovene  for  Forandringerne  i  Bevidstheden,  stiller 
den  i  samme  Forhold  til  alle  andre  Videnskaber,  som  det 
Subjektive  staaer  i  til  det  Objektive.  Psykologien  (baade 
som  objektiv  og  som  subjektiv  —  thi  denne  er  en  Forud- 
sætning for  hin)  har  derfor  endnu  større  Krav  paa  at  være 
en  selvstændig  Videnskab  end  nogensomhelst  anden. 

Aand  og  Bevidsthed  er  Noget,  der  slet  ikke  har  Lighed 
med  andre  Ting,  er  noget  i  sit  Slags  Enestaaende.  Aandens 
Substants  er  det,  som  bestaaer  under  alle  Forandringer  i 
Bevidstheden,  og  hvis  Modifikationer  alle  disse  Forandringer 
ere.    Derfor  har  Hume  Uret,  naar  han  lærer,  at  der  ikke 
existerer  Andet  end  Indtryk  og  Forestillinger.    Enhver  en- 
kelt Fornemmelse  eller  Forestilling  kunde  være  fraværende, 
men  det,  som  forbinder  Fornemmelserne  og  Forestillingerne 
kan  ikke  tænkes  borte;  det  er  det,  som  opretholder  Fore- 
stillingskredsens Enhed  trods  alle  Forsøg  paa  at  dele  den, 
—  Aandens  Substants  i  Modsætning  til  alle  de  skiftende 
Former,  den  kan  antage.    Men  vi  kunne   ikke  erkjende 
enne  Substants.    Enhver  Bevidsthedstilstand  er  en  Modi- 
kation af  den,  men  i  ingen  Bevidsthedstilstand  er  den  helt 
'lstede.    Desuden  beroer  al  Erkjendelse  paa  Modsætningen 
ellem  Subjekt  og  Objekt;  men  her  skulde  det  Samme 
ære  Erkjendelsens  Subjekt  og  Objekt,  hvilket  er  umuligt. 
1  Erkjendelse  beroer  fremdeles  paa  en  Sammenligning, 
en  da  Aanden  er  sui  generis,  have  vi  Intet  at  sammen- 
'gne  den  med. 


• 

Psykologien  kan  altsaa  lige  saa  lidt  gribe  Aandens 
Væsen  i  sig  selv,  som  Chemien  kan  gribe  Materiens  Væsen 
i  sig  selv.  Dog  kan  clen  give  en  Forklaring  af  de  aandelige 
Phænomener,  lige  som  Chemien  af  de  legemlige.  Som 
Chemien  søger  de  Enere,  de  uopløselige  Atomer,  hvoraf  alle 
Stoffer  sammensættes,  saaledes  søger  Psykologien  de  Be- 
vidsthedsenere, de  sidste  Elementer,  paa  hvis  Kombination 
Bevidsthedslivet  beroer.  Man  kan  danne  sig  en  Forestilling 
om  en  saadan  psykologisk  Ener  (unit  of  consciousness)  ved 
at  tænke  sig  den  i  Analogi  med  et  stærkt  og  pludseligt 
Indtryk.  Ved  et  saadant  (Slag.  Lysvirkning  eller  Lyd)  kan 
man  ikke  i  første  -Øieblik  afgjøre,  af  hvad  Art  det  er; 
Fornemmelsens  Beskaffenhed  erkj endes  kun,  naar  Indtrykket 
har  en  længere  Varighed.  Af  saadanne  Stød  eller  Slag  er 
enhver  Fornemmelse  sammensat,  ligesom  en  Tone  er  sam- 
mensat af  Luftsvingninger,  som  kun  blive  mærkelige  hver 
for  sig,  naar  den  Hurtighed,  hvormed  de  følge  efter  hver- 
andre, ikke  overgaaer  16  i  Sekundet.  Alle  Forskjelle  in- 
denfor Bevidsthedslivet  beroer  paa  de  forskjellige  Maader  og 
Grader  af  disse  psykologiske  Eneres  Kombination. 

Undersøgelsen  af  den  materielle  Verden  fører  os  til- 
sidst  til  en  objektiv  Ener,  et  materielt  Atom ;  Undersøgelsen 
af  den  aandelige.  Verden  fører  os  tilsidst  til  en  subjektiv 
Ener,  et  aandeligt  Element.  Spørgsmaalet  opstaaer  nu,  hvor- 
ledes de  forholde  sig  til  hinanden.  Man  vil  forgjæves  prøve 
paa  at  reducere  den  ene  til  den  anden.  Vi  kunne  kun 
tænke  det  Materielle  Ved  Hjælp  af  det  Aandelige.  Den 
mest  elementære  materielle  Egenskab  er  Modstand,  men  den 
forstaa  vi  kun  ved  at  lægge  vor  egen  Følelse  og  Kraft 
over  i  de  ydre  Ting.  Kun  i  vor  egen  Bevægelse,  vor  egen 
Energi  have  vi  en  Maalestok  for  de  ydre  Phænomener;  vi 
kjende  kun  Tingene  gjennem  deres  Reaktion  paa  os,  men 
denne  Reaktion  opfatte  vi  kun  ved  Hjælp  af  vor  egen 
Aktion.  Uden  Muskelspænding  vilde  vi  ikke  kunne  opfatte 
Materien.  (Kfr.  ovenfor  p.  133).  Dersom  vi  derfor  havde 
Valget  mellem  at  reducere  de  aandelige  Elementer  til  de 
legemlige  eller  de  legemlige  til  de  aandelige,  maatte  vi  vælge 

det  Sidste.  Det  er  absurd  at  føre  det.  Bekjendte  tilbage 
til  det  Ubekjendte;  en  forstaaelig  Hypothese  faa  vi  kun, 
naar  vi  føre  det  Ubekjendte  tilbage  til  det  Bekjendte  og 
altsaa  betragte  -de  objektive ,  materielle  Elementer  som  i 
deres  Væsen  af  samme  Natur  som  vor  Bevidstheds  subjektive 
Elementer.  *)  Men  dog  kan  heller  ei  en  saadan  Hypothese 
gjennem føres.  Ligesom  vi  kun  kunne  opfatte  Materien  ved 
Hjælp  af  aandelige  Bestemmelser,  saaledes  kunne  vi  kun 
opfatte  Aanden  ved  Hjælp  af  materielle  Bestemmelser.  Vi 
udtrykke  de  aandelige  Phænomener  ved  Betegnelser,  der  ere 
hentede  fra  de  materielle  Phænomener.  Vi  komme  altsaa 
aldrig  ud  over  det  Symbolske.  .Den  betingede  Form,  under 
hvilken  Væsenet  aabenbarer  sig  i  Subjektet,  kan  lige  saa 
lidt  som  den  betingede  Form,  under  hvilken  det  aabenbarer 
sig  i  Objektet,  være  selve  det  ubetingede  Væsen,  der  ligger 
til  Grund  for  begge.  Kun  saa  Meget  se  vi,  at  den  samme 
Udviklingens  Lov,  der  gjælder  indenfor  den  ene  Række  af 
det  Ubetingedes  Aabenbaringsformer,  ogsaa  gjælder  indenfor 
den  anden. 

Enhver  Fornemmelse  maa,  som  vi  have  set,  betragtes 
som  sammensat  af  elementære  Indtryk.  Men  for  at  en 
Fornemmelse  kan  danne  sig,  maa  ikke  blot  de  elementære 
Indtryk,  de  psykologiske  Enere,  samles  til  en  Enhed;  denne 
Enhed  bliver  kun  Fornemmelse  ved  at  være  Led  i  en 
Kjede  af'  Bevidsthedstilstande;  kun  ved  sit  Forhold  til 
andre  Fornemmelser,  successive,  samtidige  eller  begge 
Dele,  kan  den  enkelte  Fornemmelse  være  til.  Her 
komme  vi  til  en  af  de  afgjørende  Forskjelligheder  mellem 
Physiologien  og  Psykologien.  Physiologien  beskjæftiger 
sig  med  Phænomener,  der  gaa  for  sig  samtidig,  medens 
de  Phænomener,  Psykologien  undersøger,  danne  en  Række. 
Overgangen  fra  Physiologien  til  Psykologien  sker  ved 
den  stigende  Koncentration  af  Nervesystemet,  hvorved  de 
spredte  Indtryk  samles  og  bringes  i  Forbindelse  med  hver- 


*)  Denne  Vei  gaaer  Lotze.     Se  „Philosophien  i 
300-302. 

andre.  Kun  naar  der  har  dannet  sig  et  Centralorgan,  til 
hvilket  Indtrykkene  kunne  ledes,  bliver  Fornemmelse  mulig. 
Samtidigheden  gaaer  da  over  til  Succession,  og  det  er  netop 
en  uafbrudt  Række  af.  Forandringer  i  det  fælles  Cemtrum, 
der  konstituerer  Bevidstheden.  Dette  betegner  et  hoiere 
Udviklingstrin;  thi  naar  Indtrykkene  voxe  i  Mængde  og  i 
Sammensætning,  kan  Tillempelsen  efter  dem  ikke  ske,  naar 
de  indtræffe  paa  engang;  de  ville  da  modarbeide  og  for- 
virre hverandre.  Kun  naar  de  danne  en  Række,  kan  dette 
undgaaes.  Bevidstheden  opstaaer  altsaa  i  Kraft  af  den  al- 
mindelige Lov  for  Livets  Udvikling:  Tillempelsen  af  det  Indre 
efter  det  Ydre. 

Den  enkelte  Fornemmelse   er  altsaa  kun  til  ved  at 
sammenlignes  med  de  andre  Led  i  Fornemmelsernes  og 
Forestillingernes  Række.    Naar  den  bringes  i  nøiere  For- 
bindelse med  et  eller  flere  af  disse  Led,  danner  der  sig 
igjen  en  hoiere  Enhed,  og  saaledes  i  det  Uendelige.  Sam- 
mensætningsmaaden  er  den  samme  gjennem  Aandens  hele 
Bygning.    Aanden  bestaaer  ikke  i  den  blotte  Samling  af 
Sandsninger  og  Fornemmelser;  disse   maa  organiseres  og 
sondres  i  faste  Grupper,  til  en  af  hvilke  hver  ny  Fornem - 
nemmelse   kan  henfores.    Herpaa   beroer,  hvad  vi  kalde 
Tanke  og  Erkjendelse.    Under  denne  sin  Udvikling  frem- 
byder Aanden  de  samme  Træk,  som  have  vist  sig  at  gjælde 
for  Udviklingen  i  det  Hele.    Fra  den   uklare  Sandsefor- 
nemmelse,  beroende  paa  faa  tilbagevendende  Indtryk  med 
liden  Forskjellighed  og  liden  Kombination,  som  man  finder 
hos  de  lavere  Dyreformer,  der  endnu  ikhe  have  bestemt 
udformede  Nerver  og  Nervecentre,  komme  vi  Skridt  for 
Skridt,  alt  som  Organisationen  bliver  fuldkomnere  og  Sand- 
serne  flere,  til  større  Kombinationer  og  videre  gaaende 
Artikulation,  eller  vi  komme  ogsaa  her  »fra  en  ubestemt 
og  usammenhængende  Ensartethed  til  en  bestemt  og  sam- 
menhængende Uensartethed. »   De  ydre  Sandser  (Syn,  Horelse 
og  Hudfølelse)  staa  i  disse  Henseender  over  dem,  der  angaa 
Organismens  Indre   (emotions   og  visceral  feelings);  men 
over  al  Sandsning  staaer  Forstanden  i  Klarhed  og  Bestemthed. 

Tanken  eller  Forstanden  er  Et  med  Forestillingernes  be- 
stemt udprægede  Artikulation.  Tankens  Udvikling  er  altsaa 
Udviklingen  af  Forestillingernes  Forhold  og  Kombinationer. 

Denne  Udvikling  maa  finde  Sted  i  de  samme  Hen- 
seender, i  hvilke  Livets  Udvikling  i  det  Hele  gaaer  for  sig. 
Intet  levende  Væsen  kan  bestaa  uden  under  Forudsætning 
af  Harmoni  mellem  Organismen  og  dens  Omgivelser.  Jo 
høiere  og  rigere  Livet  er,  des  mangfoldigere  og  dybere  er 
denne  Harmoni.  Hvilken  Forskjel  mellem  Indvoldsormen  i 
et  organisk  Væv  og  en  Newton  eller  Shakespeare,  hvis 
Tanke  omfatter  Verden !  Og  dog  er  der  en  kontinuerlig 
Overgang  mellem  disse  Yderpunkter.  Det  laveste  Trin  i 
Kækken  er  det,  hvor  det  levende  Væsen  er  aldeles  ensartet 
med  det  Medium,  i  hvilket  det  lever.  Et  høiere  Trin 
naaes  allerede  hos  Zoophyterne,  der  trække  sig  sammen  ved 
Berøring  og  saaledes  vise  en  Succession  af  Fornemmelse 
og  Bevægelse.  Efterhaanden  udvider  Harmonien  sig  i 
Rummet;  der  udfordres  ikke  længer  umiddelbar  Berøring, 
for  at  en  Bevægelse  skal  indtræde.  Naar  Lysindtrykket 
koncentreres  i  <Oiet,  bliver  videre  gaaende  Orientering  mulig. 
Brevduen  finder  sin  Vei  gjennem  Luften;  Styrmanden  fører 
Skibet  over  Verdenshavet;  Astronomen  udspeider  Verdens- 
rummet. Lige  saa  med  Hensyn  til  Jiden;  det  er  saaledes, 
for  at  tage  et  enkelt  Exempel,  et  af  Civilisitionens  Karak- 
termærker, at  man  tager  et  længere  Tidsrum  med  i  sine 
Beregninger.  Menneskene  plante  Træer,  som  først  komme 
deres  Efterkommere  til  Gode,  opføre  Bygninger, '  som  skulle 
staa  i  Aarhundreder  og  kaste  i  Astronomien  og  Geologien 
deres  Blik  ud  over  umaadelige  Tidsperioder.  Paa  lignende 
Maade  voxer  Harmonien  mellem  A anden  og  Naturen  i 
Specialitet,  i  Sammensætning  og  i  systematisk  Forbindelse.  *) 


*)  Spencer  minder  her  om  Leibnitz.  Forholdet  mellem  disse 
Tænkere  har  Ribot  angivet  paa  en  træffende  Maade.  Han 
finder  især  to  fælles  Hovedpunkter  i  deres  Lære.  „For  det 
Forste  Ideen  om  Kontinuiteten  eller  den  universelle  Kompene- 
tration,  der  gjor,  at  Alt  slutter  sig  sammen  indbyrdes,  at  alle 
Ting  ere  indbyrdes  Aarsager  og  Virkninger,  og  at  den  Maade, 

Da  enhver  aandelig  Virksomhed  bestaaer  i  en  Lem- 
pelse af  det  Indre  efter  det  Ydre,  og  da  de  ydre  Forhold 
gjennem  umærkelige  Overgange  voxe  i  Antal,  Sammensæt- 
ning og  Forskjellighed,  saa  maa  Overgangene  indenfor  de 
indre  Forhold  være  ligesaa  kontinuerlige  og  umærkelige. 
Derfor  kunne  de  sædvanlige  psykologiske  Klassifikationer  kun 
have  overfladisk  Gyldighed.  Instinkt,  Fornuft,  Iagttagelse, 
Begriben,  Erindring,  Indbildningskraft,  Villie  etc.  —  disse 
saakaldte  Evner  kunne  ikke  være  Andet  end  forskjellige 
Grader  og  Former  af  de  indre  Forholds  Tillempelse  efter 
de  ydre.  Den  laveste  Form  for  sjæleligt  Liv  er  Keflex- 
bevægelsen.  Den  staaer  paa  Grændsen  af  det  rent 
Physiske.  Et  simpelt  indre  Forhold  reguleres  her  efter  et 
simpelt  ydre  Forhold;  flere  Reflexbevægelser  kunne  gaa  for 


hvorpaa  den  menneskelige  Aand  adskiller  dem,  er  vilkaarlig, 
skjondt  den  er  nødvendig.  Denne  Ide  er  egentlig  Et  med 
Fremskridtets  Ide,  er  kun  et  andet  Udtryk  for  denne;  thi  naar 
Alt  omdannes  og  antager  andre  Skikkelser,  saa  hænger  Alt 
sammen;  der  gives  i  Naturen  ingen  Hiatus,  intet  Brud  paa 
Sammenhængen.  Kun  er  Fremskridtets  Ide  snarest  dynamisk, 
Kontinuitetens  Ide  derimod  statisk.  —  Man  véd,  at  Leibnitz 
for  at  forklare  Universet  har  udtænkt  Monader,  en  Slags  meta- 
physiske  Atomer,  der  havde  alle  mulige  Grader  lige  fra  den 
simple  Antitypi  til  den  fuldkomne  Apperception.  Alt  efter  deres 
Natur  konstituere  de  den  livløse  Materie  eller  det  levende 
Væsen,  Menneske,  Dyr  eller  Engel.  Og  da  Intet  i  Universet 
er  isoleret,  virker  hele  Universet  paa  enhver  enkelt  Monade,  og 
denne  udtrykker  derfor  Universet,  bliver  et  Speil,  som  paa  sin 
Vis  reflekterer  Universet  Afklæd  nu  denne  store  Ide  den  uie- 
taphysiske  Form,  og  en  ubestridelig  positiv  Sandhed  vil  træde 
frem.  Stil  forskjellige  Væsener  —  en  Sten,  et  Træ,  en  Hund, 
en  Vild,  en  Europæer,  Newton  eller  Shakespeare  —  i  samme 
Medium,  og  ethvert  af  dem  vil  reflektere  det  paa  sin  egen 
Maade  og  efter  sin  Natur,  det  ene  meget  lidt,  det  andet  i  høi 
Grad.  Der  vil  mellem  Væsenet  og  dets  Medium  være,  hvad 
Herbert  Spencer  kalder  Korrespondents,  og  Livets  Grad  vil 
maales  ved  Korrespondentsens  Grad,  idet  den  ideale  Livsform 
er  den  fuldkomne  Korrespondents.  Det  Menneske,  der  kunde 
naa  dette  Høidepunkt,  vilde  fuldstændig  gjenspeile  Universets 
Virkelighed;  han  vilde  være  en  med  Makrokosraen  adækvat 
Mikrokosme.  Denne  Ide  om  Korrespondents,  som  er  et  Hoved- 
punkt i  Spencers  Psykologi,  staaer  for  mig  som  en  Oversættelse 
paa  den  experimentale  Psykologis  Sprog  af  Leibnitz's  Ord: 
„enhver  Monade  er  et  Speil,  der  reflekterer  Universet.""  La 
psychologie  Anglaise  contemporaine.  p.  149-150. 

sig  samtidig ;  de  foregaa  derfor  ikke  med  Bevidsthed.  Naar 
Reflexbevægelsen  bliver  mere  sammensat,  gaaer  den  over  i 
Instinktet.  Ved  den  hyppige  Gjentagelse  af  flere 
psykiske  Tilstande  (Indtryk  og  derpaa  følgende  Bevægelse) 
danner  der  sig  en  arvelig  Tendents  til  at  foretage  disse 
sammensatte  Funktioner.  Først  danne  de  simplere  For- 
bindelser sig,  der  ere  hyppigere  end  de  mere  sammensatte. 
Men  jo  mere  sammensat  Instinktet  bliver,  des  mindre 
sikkert  bliver  det;  Funktionerne  tabe  da  efterhaanden  deres 
automatiske  Karakter.  Flere  forskjellige  Funktioner  ville 
da  under  visse  Forhold  have  en  Tendents  til  at  træde  i 
Kraft;  og  ved  Kampen  mellem  disse  Tendentser  danner  den 
Række  af  Forestillinger  sig,  som  udgjor  Erindringens 
Indhold.  Erindringen  kan  igjen  gaa  over  til  Instinkt, 
nemlig  naar  den  er  tilstrækkelig  fast  og  sikker ;  Exempel 
herpaa  haves  i  enhver  tillært  Færdighed.  Lige  saa  gaaer 
Instinktet  over  til,  hvad  vi  kalde  Fornuft,  uden  at  nogen 
bestemt  Grændse  kan  angives.  Som  Stuart  Mill  *)  har 
vist,  er  den  oprindelige  Slutningsmaade  aldeles  instinkt- 
mæssig. Naar  et  Phænomen  fremstiller  sig,  slutter  man 
uvilkaarlig,  at  dets  sædvanlige  Egenskaber  og  andet  Tilbehør 
ogsaa  maa  være  tilstede.  Det  er  en  Slutning  fra  et  Enkelt 
til  et  andet  Enkelt,  som  allerede  Dyr  og  smaa  Børn  fore- 
tage. Herfra  gaaes  der  successivt  over  til  de  mere  ind- 
viklede (induktive  og  deduktive)  Slutningsformer.  Den  for- 
nuftige Tænkning  gaaer  lige  som  Erindringen  ved  Gjen- 
tagelse og  øvelse  ofte  tilbage  til  det  Instinktmæssige. 
Saaledes  tro  vi  umiddelbart  at  se  Afstanden  mellem  Tingene, 
skjøndt  vi  først  gjennem  lang  øvelse  have  lært  at  kom- 


*)  Og  forresten  allerede  Leibnitz.  De  anima  brutorum  §  14: 
Consecutiones  empiricæ  nobis  sunt  communes  cumbrutis,  et  in 
eo  consistunt,  ut  sentiens  ea  qvæ  aliqvoties  conjuncta  fuisse  ex- 
pertum  est,  rursus  conjunctum  iri  exspectet.  —  Men  Leibnitz 
gjennemferer  her  ikke  sin  lex  continui,  idet  denne  empiriske 
Slutning  skal  være  absolut  (toto  coelo)  forskjellig  fra  Fornuft- 
slutningen (consecutio  rationalis),  der  beroer  paa  en  Indsigt  i 
Forholdets  Nødvendighed. 

ir 

binere  de  forskjellige  enkelte  Forestillinger,  hvoraf  Forestil- 
lingen om  Afstand  er  sammensat. 

Ogsaa  Villien  opstaaer  ved  den  voxende  Sammen- 
sætning af  Reflexbevægelserne.  Forskjellen  mellem  en  fri- 
villig og  en  ufrivillig  Bevægelse  bestaaer  i,  at  hin  kun 
indtræder  efter  at  være  bleven  forestillet  i  Bevidstheden. 
Paa  Grund  af  det  Sammensatte  i  de  sjælelige  Tilstande  kan 
Handlingen  ikke  fuldfores  strax;  en  delvis  Udførelse  gaaer 
forud  for  den  fulde  Udførelse,  saa  at  Bevidstheden  faaer 
Tid  til  at  beskjæftige  sig  med  den  og  Veie  Mulighederne. 
Den  automatiske  Handlens  Ophør  og  Villiens  Oprindelse 
falde  sammen.  —  Fri  er  Villien  kun  i  den  Betydning,  at 
Handlingen  udgaaer  fra  Individets  egen  Bevidsthedstilstand. 
Derimod  er  den  sædvanlige  Lære  om  Villiens  Frihed  me- 
ningsløs, fordi  den  forudsætter,  at  man  har  en  Evne  til 
Handling,  som  kan  beherske  den  forudgaaende  Bevidstheds- 
tilstand. Men  denne  afhænger  af  de  tidligere  Erfaringer, 
Individet  enten  selv  har  gjort  eller  har  faaet  nedarvet  i  sin 
Konstitution.  Dersom  der  var  en  saadan  uberegnelig  Faktor, 
som  den  frie  Villie  efter  den  sædvanlige  Opfattelse  er,  saa 
vilde  ikke  blot  Psykologien  være  umulig  som  Videnskab, 
men  hele  den  store  Udvikling,  vi  kunne  forfølge  gjennem 
Naturens  og  Aandens  Verden,  vilde  være  frugtesløs.  Denne 
Udvikling  gaaer  i  Retning  af  Harmoni  mellem-  det  Indre 
og  det  Ydre.  Livet  maa  blive  høiere  og  Lyksaligheden 
større,  fordi  de  indre  Forhold  bestemmes  ved  de  ydre  og 
lempe  sig  efter  dem.  Men  dersom  de  indre  Forhold  tildels 
bestemtes  ved  en  anden  Faktor,  vilde  Harmonien  hvert 
Øieblik  kunne  forstyrres  og  Fremskridtet  hindres.  — 

Hvad  der  saaledes  ad  Synth  es  ens  Vei  er  frem- 
stillet, —  Aandslivets  Væxt  ud  af  de  mest  uanselige  Spirer 
gjennem  kontinuerlige  Overgange,  og  saaledes  at  det  helt 
igjennem  bestaaer  af  de  samme  Elementer,  kun  paa  for- 
skjellige Udviklingstrin  og  i  forskjellige  Kombinationer,  — 
det  skal  nu  prøves  ad  Analysens  Vei.  Efterat  have  set 
Udviklingsgangen  fra  de  simpleste  Elementer  til  den  høieste 
Sammensætning,  begynde  vi  nu  omvendt  med  de  høieste 

Tankeformer  og  søge  at  reducere  dem  saaledes,  at  der 
til  Grund  for  dem  alle  viser  sig  at  ligge  et  og  samme 
Element. 

Som  den  hoieste  Form  for  Tænkning  betragter  Spencer 
den  kvantitative  eller  mathematiske,  Den  behandler 
de  mest  indviklede  Forhold  og  dog  med  fuldkommen  Nøi- 
agtighed.  Den  forudsætter  Ensartethed  hos  sine  Gjenstande 
og  undersøger  kun  Forholdet  mellem  deres  Størrelser.  Til 
Grund  for  alle  mathematiske  Undersøgelser  og  Beviser  ligger 
det  Axiom,  at  to  Ting  eller  Forhold,  der  ere  lige  med  et 
og  samme  tredie,  ere  indbyrdes  lige  store.  Dette  Axiom 
maa  erkjendes  ved  Intuition,  ved  en  Tankeakt,  der  ikke 
kan  reduceres  til  nogen  simplere  Form.  Paa  en  saadan 
Tankeakt  bero  hver  for  sig  de  successive  Omdannelser  af 
en  Ligning.  Vi  sætte  her  Ligestorheden  af  ingen  anden 
Grund  end,  fordi  vi  umiddelbart  ere  os  den  bevidste.  — 
Naar  de  kvantitative  Forhold  ikke  tilstede  nogen  exakt  Be- 
stemmelse, staa  vi  ved  Overgangen  til  den  kvalitative 
Tænkning,  der  angaaer  Forbindelsen  mellem  Tingene  og 
Egenskaberne.  Det  er  her  ikke  blotte  Størrelser,  der  un- 
dersøges; men  der  søges,  hvilke  almindelige  Bestemmelser 
der  gjælde  for  visse  Phænomener,  eller  hvorledes  visse  al- 
mindelige Bestemmelser  finde  deres  Anvendelse  i  de  enkelte 
Tilfælde.  Formen  for  den  kvalitative  Tænkning  er  Slut- 
ningen, som  kun  adskiller  sig  fra  den  mathematiske  Pro- 
portion ved  Mangelen  af  de  exakte  Størrelsesbestemmelser ; 
det  hidtil  ubekjendte  Faktum,  man  statuerer  ved  Hjælp  af 
en  Slutning,  svarer  ganske  til  det  ubekjendte  fjerde  Led  i 
en  Proportion.  Baade  den  induktive  og  clen  deduktive 
Slutning  bero  tilsidst  paa  en  Sammenligning  mellem  For- 
hold, og  i  den  primitive  Slutningsform  (aboriginal  reasoning), 
som  ligger  til  Grund  for  begge,  Slutningen  fra  et  Enkelt 
til  et  andet  Enkelt,  have  vi  en  umiddelbar  Henførelse  af 
et  Phænomen  til  et  andet  Phænomen.  Den  Tankeakt,  der 
ligger  til  Grund,  er  altsaa  ogsaa  her  en  Intuition,  umiddel- 
bar Opfattelse  af  Lighed.  *) 


*)  Spencer  adskiller  sig  med  Hensyn  til  Læren  om  Slutningen 

Al  Tænkning,  baade  kvantitativ  og  kvalitativ,  beroer 
saaledes  paa  Klassifikation,  Henfaren  af  beslægtede 
Phænomener  til  samme  Gruppe.  Enhver  Gjenkjendelse  er 
en  Klassifikation,  ja,  allerede  selve  Opfattelsen  (Percep- 
tionen) af  en  Gjenstand  er  en  saadan.  Man  kan  ikke  se 
en  Ting  uden  at  henføre  den  til  en  vis  Art  Der  ligger  i 
selve  den  umiddelbare  Anskuelse  en  Slutning:  denne  Ting 
ser  saaledes  ud  (f.  Ex.  den  er  rød  og  rund,  hænger  paa  et 
Træ  af  en  vis  Art  o.  s.  v.),  —  følgelig  er  det  en  saadan 
Ting  (et  Æble).  Slutningen  er  en  indirekte,  Perceptionen 
en  direkte  Fastsættelse  af  Forhold  mellem  to  Ting.  — 
Selve  Perceptionen  eller  Opfattelsen  vindes  ved  Vexelvirk- 
ning  mellem  Tingen  og  det  erkjendende  Subjekt.  Alle 
Tingens  Egenskaber  kunne  føres  tilbage  til  de  forskjellige 
Stillinger,  Subjektet  og  Tingen  staa  i  til  hinanden.  Men 
disse  Stillinger  opfatte  vi  igjen  kun  ved  Hjælp  af  vore  egne 
Lemmers  Bevægelse  og  indbyrdes  Forhold.  Ved  Sammen- 
ligningen af  disse  Bevægelser  opstaaer  Rums-  og  Tids  an- 
skuelserne. Alle  Indtryk  fornemmes  som  successive.  Naar 
nu  to  eller  flere  Indtryk  kun  kunne  følge  efter  hinanden 
i  en  vis  Orden,  have  vi  Tidsanskuelsen ;  er  det  derimod 
muligt  at  vende  denne  Orden  om,  faa  vi  Forestillingen  om 
Koexistents,  hvoraf  Rumsanskuelsen  udvikler  sig.  Denne 
er  altsaa  lige  saa  lidt  som  Tidsanskuelsen  en  fra  forst  af 
færdig  Anskuelsesform,  men  forudsætter  Opfattelsen  af  Ko- 
existents, der  igjen  har  Opfattelsen  af  Succession  til  sin 
Forudsætning.  —  Bestandig  er  det  saaledes  en  Opfattelse 


navnlig  derved  fra  Mill,  at  han  skarpt  skjelner  mellem  Logiken 
og  den  psykologiske  Lære  om  Slutningsprocessen.  Hin  ér  en 
Videnskab  om  universelle  objektive  Relationer,  „de  Betingelser, 
under  hvilke  vi  kunne  antage  Forbindelser  i  Tid  og  Rum", 
medens  denne  beskriver  den  subjektive  Proces,  hvorved  vi  er- 
kjende  hine  nodvendige  Forbindelser.  Logiken  er  altsaa  en 
fetatik,  medens  den  psykologiske  Lære  om  Tænkningen  er  en 
Dynamik.  Heraf  følger  det,  at  Spencer  ikke  som  Mill  gaaer 
i  nominalistisk  Retning,  lige  som  han  i  det  Hele  indtager  et 
hoiere  Standpunkt  end  Mills  empirisk-subjektive.  Se  „Prin- 
ciples of  psychology"  2d  ed.  II.  p.  87-98.  The  classification  of 
sciences  p.  12. 

af  Succession  og  Forandring,  en  Opfattelse  af  Forskjel  og 
Lighed  mellem  Bevidsthedtilstande,  der  ligger  til  Grund  som 
det  for  alle  Bevidsthedsformer,  fra  de  laveste  til  de  høieste, 
fælles  Element. 

Grundloven  for  den  aandelige  Udvikling  er  Et  med 
Loven  for  Forestillingernes  Association.  Den  primitive  og 
den  væsentligste  Association  er  den  mellem  enhver  enkelt 
Fornemmelse  og  den  Art  eller  Klasse  af  foregaaende  For- 
nemmelser, som  den  ligner  og  derfor  henføres  til.  Denne 
Association  foregaaer  aldeles  automatisk.  Den  er  ikke  en 
vilkaarlig  Tankeakt,  som  kan  indtræde  eller  ikke;  men  den 
er  Et  med  Gjenkj endelsen  af  en  Fornemmelse,  vi  tidligere 
have  havt,  og,  som  allerede  vist,  en  Fornemmelse  kan  slet 
ikke  opstaa  i  Aanden  uden  for  saa  vidt  den  bringes 
i  Forbindelse  med  sine  Forgængere  af  lignende  Natur. 
Kun  naar  Bestemmelsen  gaaer  i  det  Specielle,  finder  en 
Overveielse  Sted,  og  derved  komme  vi  ud  over  det  Au- 
tomatiske. 

Al  Tænkning,  lige  fra  den  mest  abstrakte  og  sammen- 
satte Slutning  til  den  mest  elementære  Anskuelse  bestaaer 
i  at  statuere  Ligheds-  og  Ulighedsforhold.  Af  disse  er 
igjen  Opfattelsen  af  Ulighed  (Forskjel,  Forandring,  Over- 
gang) den  til  Grund  liggende.  Opfattelse  af  Lighed  for- 
udsætter nemlig  Opfattelse  af  Ulighed.  Naar  Noget  ses  at 
være  ligt  noget  Andet,  have  vi  tre  Bevidsthedstilstande,  af 
hvilke  den  tredie  vilde  falde  sammen  med  den  første,  hvis 
ikke  netop  den  anden  (selve  Overgangen)  laa  imellem. 
Disse  tre  Tilstande  kunne  udtrykkes  saaledes:  a,  x,  a, 
(Ulighedsforholdets  tre  Tilstande  derimod  ved  a,  x,  b).-  Men 
saa  er  der  jo  et  Ulighedsforhold  mellem  a  og  x,  et  Ulig- 
hedsforhold, der  ei  kan  beskrives  anderledes  end  som  en 
Forandring  i  Bevidstheden.  Videre  kan  Analysen  ikke 
føres.  — 

Efter  at  have  •  set,  hvorledes  Spencer  ad  Synthesens 
og  Analysens  Vei  udvikler  Aandslivets  Love  og  Elementer, 
komme  vi  naturligvis  til  at  opkaste  det  Spørgsmaal,  hvor- 
ledes han  stiller  sig   til  de   to  philosophiske  Hovedret- 

ninger  og  deres  Forsøg  paa  et  løse  Problemet  om  Erkjen- 
delsens  Væsen. 

Spencer  stiller  sig  i  et  kritisk  Forhold  til  begge  Ret- 
ninger. Den  ene  betragter  enten,  med  Leibnitz,  de  indre 
Forhold  som  fra  først  af  skabte  i  Harmoni  med  de  ydre, 
eller,  med  Kant,  som  subjektive  Anskuelses-  og  Tanke- 
former, hvori  vi  optage  og  hvorved  vi  opfatte  alle  Indtryk. 
Men  i-  første  Tilfælde  bliver  Udviklingen  betydningsløs,  da 
jo  Harmonien  er  tilstede  fra  først  af.  De  foregaaende  Un- 
dersøgelser have  derimod  vist  os  Harmonien  som  Resultatet 
af  en  Udvikling,  hvorved  de  indre  Forhold  lempes  efter  de 
ydre  og  derved  stedse  antage  høiere  Former.  Og  naar 
Kant  antager  oprindelige  Anskuelses  og  Tankeformer ,  begaaer 
han  den  samme  Feil,  som  den  hvorpaa  hele  den  ældre  Psy- 
kologis Ufuldkommenhed  beroer,  nemlig  kun  at  betragte 
det  fuldt  udviklede  og  civiliserede  Menneskes  Bevidsthed, 
i  Stedet  for  at  forfølge  Bevidsthedslivet  tilbage  til  dets 
primitive  Former.  Da  vilde  det,  som  vi  have  set,  vise  sig, 
at  Rum  og  Tid  ikke  ere  oprindelige  Former,  men  at  de 
lige  som  alle  andre  Anskuelser  og  Begreber  udspringe  fra 
Bevidstheden  om  Forskjel  og  Lighed.  Denne  Bevidsthed 
bliver  altsaa  tilbage  som  den  eneste  oprindelige  Form,  baade 
for  Anskuelse,  Forstand  og  Fornuft.  Naar  Kant  fremdeles 
antager  Erkendelsesformerne  for  blot  subjektive,  saa  at 
Tingen  i  sig  selv  enten  er  formløs  eller  har  Former,  der 
slet  ikke  paavirke  os,  saa  bestemmes  jo  Bevidstheden 
egentlig  slet  ikke  ved  Tingene,  men  udvikle  sig  rent  inden- 
fra,  og  Kants  Lære  fører  os  saaledes  tilbage  til  Leibnitz 's 
præstabilerede  Harmoni.  Begge  synde  mod  Udviklingens 
Lov,  der  ikke  tillader  nogen  Sondring  af  det  Indre  fra  det 
Ydre,  men  ifølge  hvilken  Tanken  voxer  under  sin  Vexel- 
virkning  med  Tingene. 

For  saa  vidt  har  Empirismen  Ret.  Al  Erkjendelse 
skriver  sig  fra  Erfaringen.  De  ydre  Forhold  frembringe  de 
indre.  Det  ses  af  de  mest  almindelige  Kjendsgjerninger : 
Erfaring  gjør  klog;  Vanen  er  den  anden  Natur;  Sammen- 
hæng og  Overensstemmelse  mellem  Indtrykkene  bevirke  faste 

Forbindelser  mellem  Forestillingerne.  Men  Erfaringshypo- 
thesen  i  sin  sædvanlige  Form  er  ikke  mindre  uholdbar  end 
Leibnitz's  og  Kants  Hypotheser.  Dersom  Aanden,  som 
Locke  lærte,  var  en  ubeskreven  Tavle,  hvorfra  skulde  da 
Evnen  komme  til  at  organisere  Erfaringerne,  og  hvorfra 
skulde  Gradsforskj ellene  i  Henseende  til  denne  Evne  hos 
forskjellige  Arter  af  Organismer  og  hos  forskjellige  Individer 
indenfor  samme  Art  komme?  Hvorfor  kunde  en  "Kat  saa 
ikke  ved  Opdragelse  blive  til  en  Hund?  Og  hvorfor  var  saa 
i  det  Hele  et  Nervesystem  nødvendigt?  Leibnitz  og  Kant 
have  Ret  i,  at  uden  en  oprindelig  Organisation  kan  Evnen 
til  at  ordne  og  bearbeide  Indtrykkene  og  udøve  tilsvarende 
Handlinger  ikke  forklares.  Erfaringerne  danne  kun  det 
Materiale,  som  Individet  bearbeider.  Endnu  klarere  viser 
dette  sig  ved  Følelserne.  Følelser  og  Lidenskaber  ytre  sig, 
førend  der  er  gjort  saa  udstrakt  en  Erfaring,  at  deres  Ud- 
vikling i  den  kan  finde  sin  Forklaring.  Ikke  at  tale  om  de 
mangfoldige  Lidenskaber,  der  allerede  ytre  sig  hos  Barnet, 
saa  gaaer  den  mægtigste  af  alle  Lidenskaber,  Elskovsliden- 
skaben,  absolut  forud  for  enhver  Erfaring. 

Spencer  bekæmper  den  rene  Empirisme,  saaledes  som 
især  Stuart  Mill  konsekvent  har  udviklet  den.  Han  hævder 
navnlig,  at  Erfaringen  ikke  kan  begrunde  sig  selv,  men 
forudsætter  et  Kriterium,  et  Princip,  som  staaer  over  Er- 
faringen, et  Princip,  i  Kraft  af  hvilket  ethvert  Skridt  i 
Erkjendelsens  Udvikling  gjores,  og  uden  hvilket  intet  kan 
gjøres.  *)  Dette  sidste,  abstrakte  Kriterium  er:  Umuligheden 
af  det  Modsatte.  Hvad  vi  ikke  trods  al  mulig  Anstrengelse 
kunne  forbinde  i  vor  Tanke,  maa  vi  forkaste.  Enhver  Tro 
eller  Antagelse  er  Resultatet  af  en  Styrkeprøve  mellem  de 
forskjellige  Forbindelser  af  Forestillinger,  en  systematisk 
Kamp,  der  tjener  til  at  paavise,  hvilke  Forestillinger  der 
ere  uopløselig  forbundne.  Hvad  vi  ikke  kunne  tænke  ad- 
skilt, .maa  høre  sammen.     Og   efter   disse  nødvendige 


*)  Se  ovenfor  p.  14;  34. 

Tankeforbindelser  bedømme  vi  saa  alt  Andet.  —  De  faste 
og  universelle  Forhold  mellem  Tingene  maa  under  Udvik- 
lingens Gang  danne  faste  og  universelle  Forbindelser  i  Or- 
ganismen ;  ved  den  uendelige  Gjentagelse  af  absolute  ydre 
Ensformigheder  avles  der  absolute  indre  Forbindelser,  nød- 
vendige Erkendelsesformer.  Der  kan  naturligvis  under  Ud- 
viklingens Gang  opstaa  urigtige  Tankeforbindelser,  der  kun 
ere  Produkt  af  en  begrændset  og  ensidig  Vexelvirkning  med 
Tingene;  men  disse  Forbindelser,  som  til  en  Tid  kunne 
synes  uopløselige,  opløses  under  den  videre  gaaende  Ud- 
vikling. Det  rokker  ikke  Principet:  der  gives  uopløselige 
Tankeforbindelser.  Men  et  andet  Spørgsmaal  er,  hvilke 
de  ere.  —  De  uopløselige  Tankeforbindelser  udtrykke  Netto - 
Resultatet  af  al  Erfaring  lige  ned  til  den  nærværende  Tid, 
maaske  af  Millioner  Generationers  Erfaring,  og  faa  derved 
en  Værdi,  som  langt  overgaaer  Værdien  af  en  Bevisførelse, 
der  kun  støtter  sig  til  den  individuelle  Erfaring. 

Resultatet  er,  at  al  Erkjendelse  og  alle  Bevidstheds- 
former stamme  fra  Erfaringen,  men  ikke  fra  den  individuelle 
Erfaring.  Hvert  enkelt  Individ  begynder  ikke  absolut  forfra, 
men  modtager  som  Arv  fra  sine  Forfædre  en  opsamlet  og 
fæstnet  Erfaring,  der  har  ledet  Slægtens  Organisation  i  en 
vis  Retning  og  til  visse  Former.  Der  gives  et  Apriorisk, 
men  kun  for  Individet;  hvad  der  er  apriorisk  for  Individet, 
er  aposteriorisk  for  Slægten.  Under  Slægtens  Udviklings- 
gang  virke  de  ydre  Forhold  saaledes  paa  den,  at  de  al- 
mindelige Former,  hvorunder  Tingene  fremstille  sig,  faa  et 
tilsvarende  Udtryk  i  den  indre  Organisation,  navnlig  i  Ner- 
vesystemet. Der  danner  sig  bestemte  Nerveforbindelser,  som 
potentielt  ere  tilstede  for  Fødselen,  som  gaa  forud  for  og 
ere  uafhængige  af  alle  individuelle  Erfaringer,  og  som  au- 
tomatisk lægge  sig  for  Dagen  allerede  ved  de  første  Er- 
kendelsesakter. 

Hvad  selve  Stridssporgsmaalet  mellem  de  to  philo- 
sophiske  Skoler  angaaer,  da  giver  Spencer  den  idealistiske 
Retning  Medhold,  idet  han  negter,  at  Bevidstheden  forholder 
sig  passiv,  og  at  Erkjendelsen  kan  forklares  ud  af  Individets 

Erfaring.  For  at  Erfaringen  kan  blive  Erkjendelse,  maa  den 
formes  og  organiseres,  og  der  forudsættes  altsaa  en  organi- 
serende Kraft  og  Former,  i  hvilke  Organisationen  gaaer 
for  sig.  Dette  stemmer  netop  med  Kants  Lære.  Spencer 
afviger  her  kun  fra  Kant  ved  at  reducere  alle  Anskuelses- 
og  Tankeformer  til  én  oprindelig  Funktion,  Opfattelsen  af 
Forskjel  og  Lighed. 

Men  Spencer  bliver  ikke  staaende  ved  den  Form,  hvor- 
under Problemet  tidligere  stedse  er  bleven  behandlet.  Han 
forer  Undersøgelsen  videre  ved  at  spørge,  hvorfra  den  aan- 
delige  Organisation  skriver  sig.  Dette  Spørgsmaal  var  tidligere 
ikke  draget  med  ind  i  Debatten.  Man  afsluttede  Diskus- 
sionen, naar  man  havde  paavist  Nødvendigheden  af  en  saa- 
dan  oprindelig  Organisation  som  Forudsætning  for  al  Er- 
faring og  Erkjendelse.  Ved  at  paavise  denne  Forudsætning 
havde  man  bestemt  Menneskets  væsentligste  Karaktermærke. 
Lige  saa  standsede  man  i  Botaniken  og  Zoologien,  naar 
man  havde  paavist  de  væsentlige  Karaktermærker  for  en 
vis  Art,  og  spurgte  ikke  om  selve  denne  Arts  og  dens  Ka- 
raktermærkers Oprindelse.  Men  lige  som  Darwin  har  bragt 
dette  Spørgsmaal  frem  indenfor  Naturvidenskaben,  saaledes 
har  Spencer  (uafhængig  af  og  før  Darwin)  bragt  det  frem 
indenfor  Philosophien.  Udviklingens  Lov,  som  er  begrundet 
i  vor  Bevidstheds  Væsen,  og  som  Erfaringen  paa  ethvert 
Omraade  bekræfter,  maa  ogsaa  finde  sin  Anvendelse  her. 
De  høiere  Bevidsthedsformer  kave  udviklet  sig  af  de  lavere; 
selve  Bevidsthedsthedslivet  har  udviklet  sig  af  de  lavere 
Livsformer;  og  i  Løbet  af  denne  Udvikling,  der  bestaaer  i 
det  Indres  Tillempelse  efter  det  Ydre,  have  de  ydre  uni- 
verselle Forhold  præget  deres  Former  i  de  indre  Forhold. 
Spencer  kan  derfor  erklære  sig  for  en  Tilhænger  af  Em- 
pirismen, naar  man  ved  Erfaring  forstaaer  hele  Slægtens 
Erfaring. 

Hertil  maa  dog  bemærkes,  at  Spencers  egen  Kritik  af 
Empirismen  lige  saa  vel  rammer,  naar  Spørgsmaalet  er  om 
Slægtens  Erfaring,  som  naar  det  gjælder  Individets  Erfaring. 
Et  virkeligt  Nødvendigt  og   Universelt  kan   der  intet  af 

Stederne  naaes,  naar  Erfaring  tages  i  Empirismens  For- 
stand. Dersom  der  ikke,  ogsaa  hvad  Slægten  i  det  Hele 
angaaer,  ligger  en  tilegnende  og  organiserende  Aktivitet  til 
Grund,  kan  det  ikke  forklares,  hvorledes  de  Former  og 
Funktioner,  der  danne  sig  under  Udviklingens  Gang,  kunne 
blive  Elementer  i  vor  Natur.  Siger  man:  a  priori  for  In- 
dividet, maa  man  ogsaa  sige:  a  priori  for  Slægten,  thi 
der  er  her  Tale  om  et  af  Sagens  Natur  følgende  Grund - 
forhold,  ikke  om  en  Tilfældighed,  som  kunde  forholde  sig 
paa  én  Maade  for  Individets,  og  paa  en  anden  for  Slægtens 
Vedkommende.  » Slægten »  er  jo  desuden  kun  en  relativ 
Bestemmelse;  den  kan  igjen  opfattes  som  Individ  i  For- 
hold til  en  mere  omfattende  Slægt,  og  saaledes  i  det 
Uendelige. 

At  Spencer  ikke  klart  har  set,  at  det  her  dreier  sig 
om  et  Principsporgsmaal,  har  sin  Grund  i  hans  Standpunkt 
paa  Empirismens  Grændse.  Og  dog  laa  det  nær  for  ham 
at  faa  øie  derpaa.  Han  staaer  ganske  vist  endnu  paa 
»Association  -  psychology« s  Grund;  men  Ideassociationerne 
staa  hos  ham  ikke  mere  som  mekaniske  Forbindelser,  men 
optræde  som  Former  og  Resultater  af  den  aandelige  Grund- 
virksomhed. Den  mekaniske  Psykologi  er  her  lige  som 
smeltet.  Aktivitet  og  Passivitet  gaa  i  Et,  idet  enhver 
enkelt  Fornemmelse  kun  bliver  mulig  ved  hin  Grundvirk- 
somhed. Men  hermed  er  da  Principet  givet:  uden  indre 
Virksomhed  ingen  Tilegnelse  af  det  Ydre.  Dette  fører  os 
lige  til  den  Proces,  hvorpaa  ifølge  Spencer  Livets  Udvikling 
beroer,  Tillempelsen  af  det  Indre  efter  det  Ydre.  Det  er 
det  Indre,  der  lemper  sig;  altsaa  maa  det  opfattes  som 
aktivt,  og  det  Ydre  afgiver  saa  Maal  og  Maade  for  Aktivi- 
tetens Udfoldelse.  Men  det  Indre  beholder  stedse  Prioriteten, 
hvor  langt  vi  end  gaa  tilbage. 

Hvad  er  nu  i  sidste  Instant  dette  Indre,  som  al  Er- 
kjendelse  og  Erfaring  forudsætter,  og  som  altsaa  er  et 
Princip,  vi  ikke  kunne  gaa  ud  over?  Det  kan,  ifølge  Spencers 
egen  Lære,  ikke  være  Andet  end  det  Absolute,  den  hem- 
lighedsfulde  Magt,  der  aabenbarer  sig  i  Alt.    Kun  ved  den 

ere  Liv  og  Bevidsthed  mulige.  Den  er  derfor  ogsaa  den 
sidste  Kilde  til  Sandhed,  den  sidste  Garanti  for  Erkjendel- 
sesfunktionernes  Gyldighed.  Den  hoieste  Nødvendighed, 
Tanken  leder  os  til,  er  kun  et  Udtryk  for  vor  hoieste  aan- 
delige  Kraft,  og  enhver  Kraft  er  atter  kun  Form  for  den 
absolute  Kraft.  Det  Absolute  er  altsaa,  som  af  de  efter- 
hegelske  Philosopher  især  Weisse  har  hævdet,  *)  den  sidste 
Grund  til  Tankens  Vished.  Denne  Overbevisning  har  Spencer 
selv  udtalt,  naar  han  betragter  den  fremskridende  Tænker 
som  Organ  for  den  absolute  Aarsag  og  udleder  hans  Tro 
af  denne  Kilde  (se  ovenfor  p.  131).  Man  ser,  hvorledes 
den  tidligere  paaviste  Mangel  hos  Spencer  i  Opfattelsen  af 
det  Ubetingede  i  dets  Forhold  til  Phænomenerne,  bliver  af 
indgribende  Betydning  ogsaa  ved  de  specielle  Problemers 
Behandling. 

Afset  fra  det  Mangelfulde  i  Behandlingen  maa  det 
erkjendes  som  en  stor  Fortjeneste,  at  Spencer  har  indledet 
en  Betragtning  af  Erkjendelsesproblemet  fra  denne  nye  Side. 
Saa  sandt  som  Mennesket  er  et  relativt  og  endeligt  Væsen, 
maa  der  ogsaa  nødvendigvis  sporges  om  hans  Væsensbe- 
stemmelsers  Oprindelse.  Kun  en  mystisk  og  hyperidealistisk 
Anskuelse  kan  afvise  dette  Sporgsmaal.  Det  Absolute  og 
i  sig  Gyldige  rokkes  ikke  derved;  thi  den  Opfattelse,  vi 
kunne  have  af  det,  kan  dog  kun  være  relativ,  kan  ikke 
selv  være  absolut;  og  det  er  kun  om  denne  eiendommelige 
relative  Opfattelsesmaades  Oprindelse  der  sporges. 

Spencers  Lære  om  Erkjendelsesformernes  Oprindelse 
fra  Slægtens  nedarvede  Erfaringsresultater  er  en  Hypothese  lige 
som  Darwins  Lære  om  Arternes  Oprindelse  i  det  Hele.  Dette 
maa  man  noie  fastholde.  Derimod  er  hans  Kritik  af  Em- 
pirismen ingen  Hypothese,  men  Resultatet  af  en  rationel 
psykologisk  Analyse.  Han  mener  selv  ved  hin  Hypothese 
at  hore  Empirismen  til;  ved  sin  Kritik  er  han  derimod 
principielt  gaaet  ud  over  den.  — 


•)  Philosophien  i  Tydskland.  p.  187-89. 

Der  er  en  stor  Klasse  af  psykologiske  Phænomener, 
som  Spencer  kun  har  behandlet  meget  kort;  det  er  Fø- 
lelserne, som  allerede  bemærket  maaske  det  vanskeligste 
Emne  indenfor  Psykologien.  Spencer  giver  her  kun  en 
Skizze  (Princ.  of  psychol.  IL  p.  508  ff.),  med  det  særlige 
-Oiemed  at  paavise  det  psykologiske  Grundlag  for  Ethik 
og  Sociologi.  Her  som  paa  alle  Punkter  er  Udviklingens 
Ide  den  raadende. 

Paa  det  laveste  Trin  ere  Følelserne  umiddelbart  knyttede 
til  sandselige  Fornemmelser;  men  efterhaanden  fjerne  de  sig 
fra  dette  Tilknytningspunkt  og  antage  en  mere  ideal  Ka- 
rakter. Denne  Udvikling  bevæger  sig  gjennem  en  Række 
af  Trin.  Friheden  og  Bevægeligheden  bliver  større;  de 
oprindelige  automatiske  Fornemmelser,  de  umiddelbart  sig 
paatrængende  Stemninger  give  Plads  for  en  Modtagelighed 
for  nye  og  mere  omfattende  Synspunkter.  Men  navnlig 
fører  Udviklingen  til,  at  de  sympathetiske  Følelser  faa  Over- 
haand  over  de  egoistiske.  Kampen  for  Tilværelsen  gjorde 
Urmennesket  (the  aboriginal  man)  til  en  Røver.  Han 
maatte  for  at  bestaa  overfor  sine  mange  Fjender  være  ud- 
rustet med  vilde  Instinkter.  En  udviklet  Sympathi  vilde 
ikke  blot  have  været  umulig,  men  ogsaa  fordærvelig  for 
ham.  Men  indirekte  baner  allerede  dette  vilde  Liv  Veien 
for  Sympathien.  Er  Egoismen  nødvendig  til  Individets 
Opholdelse,  saa  er  Sympathien  nødvendig  til  Artens  Op- 
holdelse, navnlig  hos  svagere  Væsener;  derfor  se  vi  især 
græsædende  Dyr  leve  i  Fællesskab.  Den  stadige  Samværen 
med  beslægtede  Væsener,  fælles  Frygt  og  fælles  Glæde  nærer 
Sympathien  og  gjor  den  efterhaanden  til  et  varigt  Element 
i  Individernes  Natur.  Foruden  Forholdet  mellem  Væsener 
af  samme  Art  virker  nu  ogsaa  Forholdet  mellem  de  to 
Kjøn  og  mellem  Forældre  og  Børn  i  samme  Retning.  De 
her  paapegede  Aarsager  føre  fra  de  egoistiske  Følelsers 
Herredømme  til  et  høiere  Stadium,  hvor  de  ego-altruistiske  *) 
Følelser  herske. 

*)  Udtrykket  Altruisme  har  Spencer  laant  fra  Comte  til  at  betegne 
Modsætningen  til  Egoismen. 

Sympathien  fortrænger  nemlig  ikke  strax  Egoismen; 
tvertimod,  den  virker  selv  forst  til  at  udvikle  og  opretholde 
nye  Former  for  Egoismen.  Sympathien  fremkaldes  ved 
Samliv  med  Andre.  Men  denne  Sammenslutning  frem- 
kalder netop  en  stærkere  og  skarpere  Modsætning  til  dem, 
der  staa  udenfor  dette  Samliv.  Dette  viser  sig  i  den  ene  Na- 
tions, den  ene  Religions,  den  ene  Stands  Forhold  til  de 
andre.  —  Ogsaa  indenfor  Samfundet  virker  Egoismen  i 
nøie  Forbindelse  med  Sympathien.  Individet  faaer  nemlig 
Motiverne  til  sin  Handlen  i  den  Myndighed,  Samfundet 
udøver  over  ham.  Frygt  for  Høvdingens  Magt  og  for 
Stammegudernes  Vrede  bringer  Individet  til  at  udføre,  hvad 
der  gjælder  for  Pligt,  hvilket  er,  hvad  der  i  Stammens 
Historie  har  vist  sig  at  være  nyttigt  og  nødvendigt.  Til 
saadanne  Handlinger  er  der  knyttet  Roes  og  Løn,  til  deres 
Undladelse  Straf.  Herosdyrkelsen  bliver  saaledes  et  nød- 
vendigt Stadium  i  Udviklingen,  et  Udtryk  for  en  nøie 
Sammensmeltning  af  egoistiske  og  altruistiske  Følelser.  Selv 
om  den  Løn  eller  Straf,  der  forventes,  først  antages  at 
skulle  komme  i  en  anden  Verden,  ere  Motiverne  dog  verds- 
lige, skjøndt  Verdsligheden  er,  hvad  man  træffende  har 
kaldet  »other-worldliness.«  Handlingerne  betragtes  ikke 
efter  deres  indre  Natur,  afset  fra  nærmere  eller  fjernere 
Hensyn  til  det  handlende  Selv.  De  ego-altruistiske  Følelser 
betegne  altsaa  en  Overgangstid.  De  ere  paa  Udviklingens 
nærværende  Stadium  de  eneste,  der  kunne  lede  Menneskenes 
Handlemaade.  Det  Indre  lemper  sig  jo  ifølge  Livets  al- 
mindelige Lov  stedse  efter  det  Ydre  og  kan  ikke  bestaa 
paa  anden  Maade.  Enhver  Tidsalder,  enhver  Samfundstil- 
stand uddanner  derfor  de  Følelser  og  Forestillinger  som 
passe  til  Vilkaarene.  Særlig  ses  dette  i  de  religiøse  Fore- 
stillinger. Disse  ere  nødvendigvis  anthropomorphistiske,  og 
de  menneskelige  Former,  der  overføres  paa  det  Guddommelige, 
ere  naturligvis  netop  de,  der  paa  given  Tid  og  Sted  herske 
i  Bevidstheden,  fordi  de  fremkaldes  af  de  indre  og  ydre 
Forholds  Vexelvirkning. 

Vi  befinde  os  endnu  i  Overgangstiden  fra  Vildskab  og 
Barbari  til  virkelig  socialt  Liv.  Vel  mene  vi  ofte,  at 
Barbariet  ligger  langt  bag  os,  og  at  vor  Periode  er  Civili- 
sationens; men  det  Samme  have  alle  tidligere  Tidsaldre 
ment,  og  der  gaves  neppe  noget  Barbari  i  Fortiden,  som 
ikke  under  en  eller  anden  Form  endnu  bestaaer.  Rover- 
og  Krigerlivet,  som  tidligere  herskede,  nærede  særlig  de 
egoistiske  Følelser,  medens  det  industrielle  Liv,  navnlig  ved 
Arbeidets  Deling,  vækker  og  nærer  Følelsen  af  Sammen- 
horen  og  Fællesskab.  De  store  og  vilde  Forbrydelser 
blive  derfor  sjeldnere.  Sympathien  hindrer  den  direkte 
Tilforelse  af  Ondt;  fremmed  Smerte  foles  stærkere  end 
for,  —  dog  ikke  saa  stærkt,  at  den  ikke  ofte  ad  Om- 
veie  skulde  blive  fremkaldt.  Menneskenaturen  har  endnu 
Elementer  i  sig,  der  skrive  sig  fra  Urmenneskets  Vildhed. 
Det  ser  man  bl.  A.  hos  Bornene.  Deres  Egoisme,  deres 
Tilboielighed  til  at  tilegne  sig  Alt,  deres  Mishandlen 
af  lavere  Væsener  ere  Træk,  som  egnede  sig  for  den  Vildes 
Tilstand,  men  som  maa  forsvinde,  efterhaanden  som  det 
humane  Samfundsliv  udvikler  sig.  Det  Umoralske  beroer, 
lige  som  det  Onde  i  det  Hele,  paa  en  Uoverensstemmelse 
mellem  Livet  og  dets  Vilkaar;  de  Onder,  saa  vel  moralske 
som  physiske,  vi  lide  under,  ere  Tegn  paa,  at  vor  Natur  kun 
ufuldkomment  har  lempet  sig  efter  Betingelserne. 

Menneskets  oprindelige  Vilkaar- medførte,  at  han  maatte 
ofre  Andres  Velfærd  for  sin  egen;  hans  nuværende  Vilkaar 
fordre  mere  og  mere,  at  han  kun  skal  have  saadanne  ønsker, 
hvis  Tilfredsstillelse  ikke  hindrer  Andres  Velfærd.  Derfor 
trænges  de  egoistiske  Følelser  efterhaanden  tilbage,  og  de 
altruistiske  udvikle  sig.  Frygt,  Ærgjærrighed  og  Stræben 
efter  Bifald  ere  ikke  længer  fyldestgjørende  Motiver;  den 
moralske  Sands  har  nu  udviklet  sig  saaledes,  at  Hensynet 
til  Andres  Vel  bliver  det  overveiende.  Men  Altruismen 
forudsætter  stedse  Egoismen,  idet  de  altruistiske  Følelser 
bestaa  i  sympathetiske  Vækkelser  af  de  egoistiske  Følelser. 
Sympathien  i  sig  selv  er  derfor  ikke  tilstrækkelig  til  Moral- 
princip.   Adam  Smith  oversaa  netop,  at  Sympathien  altid 

forudsætter,  at  man  selv  har  erfaret  det,  hvorfor  man  har 
Medfølelse  med  en  Anden.  Medlidenheden  f.  Ex.  forudsætter, 
at  man  selv  har  følt  Smerte.  En  af  de  mest  sammensatte 
altruistiske  Følelser  er  Retfærdighedsfølelsen.  Den  bestaaer 
i  en  sympathetisk  Vækkelse  af  Driften  til  at  hævde  sine 
Rettigheder.  Hvo  som  ikke  selv  kj  ender  og  tragter  efter 
personlig  Frihed,  kan  og  vil  ikke  anerkjende  Andres;  heraf 
forklares  slaviske  Naturers  Tyranni.  Og  paa  den  anden 
Side  vilde  en  absolut  Altruisme,  selv  om  den  var  mulig, 
forudsætte,  at  der  stadig  var  Nogle,  der  vare  egoistiske  nok 
til  at  benytte  sig  af  Andres  Selvopgivelse  og  deraf  følgende 
Selvtilintetgjørelse.  —  Udviklingen  maa  gaa  henimod  en 
Tilstand,  hvor  Enhver  arbeider  for  Andres  Velfærd  og  Ret 
som  for  sin  egen.  De  ego -altruistiske  Følelser  svare  til 
de  forbigaaende  Tilstande  i  Samfundet,  de  altruistiske  til 
de  blivende,  fordi  de  angive  Samfundslivets  nødvendige 
Betingelser. 

Selve  den  psykologiske  Udvikling  fører  os  saaledes  til 
det  ethiske  Princip.  Dette  Princip  kan  ikke  isoleres  fra 
fra  Livets  Princip  i  det  Hele.  Moralitet  er  transcendental 
Physiologi.  Livets  Gang,  Tillempelsen  af  det  Indre  efter 
det  Ydre,  fører  Menneskeheden  fra  Barbari  til  sædeligt 
Samfundsliv,  og  den  moralske  Lov  er  den  Lov,  som  vilde 
gjælde  i  det  fuldkomne  Samfund.  Derfor  er  det  ikke  noget 
Bevis  mod  et  ethisk  System,  at  det  ikke  stemmer  med 
Virkeligheden;  det  vilde  tvertimod  være  et  Bevis  mod  det, 
dersom  det  stemmede  med  Virkeligheden,  eftersom  Loven 
for  den  ideale  Tilstand  ikke  kan  fyldestgjøres  under  de 
ufuldkomne  Tilstande,  under  Overgangen  fra  Dyriskhed  og 
Barbari  til  Humanitet.  Men  selv  om  det  ethiske  Ideal  ikke 
kan  virkeliggjøres  under  de  givne  Betingelser,  er  det  dog 
af  stor  Vigtighed  at  kjende  og  fastholde  det,  for  at  Ud- 
viklingen kan  ske  i  Retning  af  det  og  ikke  bort  fra  det. 
Det  var  derfor  en  stor  Feil,  naar  Tænkerne  tidligere  søgte 
Moralprincipets  Begrundelse  i  en  Naturtilstand,  som  gik 
forud  for  Samfundslivet.  En  saadan  Tilstand  staaer  netop 
i  fuldstændig  Modsætning  til  det  ethiske  Princip.    For  at 

finde  dette  maa  man  ikke  se  tilbage,  men  fremad.  Den 
absolute  Ethik  følger  af  Livets  Grundlove,  af  Betingelserne 
for  den  menneskelige  Naturs  høieste  Udvikling.  (Absolute 
morality  =  conformity  to  the  laws  of  complete  life). 

Men  paa  den  anden  Side  maa  vi  dog  bestandig  tage 
Hensyn  til  Menneskehedens  faktiske  Tilstand  og  Karakter, 
til  alle  de  Ufuldkommenheder  i  de  nuværende  Vilkaar,  som 
hindre  den  absolute  Ethiks  Virkeliggjørelse.  Vi  maa  ikke 
blot  gaa  apriorisk  og  deduktivt,  ogsaa  aposteriorisk  og  in- 
duktivt til  Værks.  *)  Nyttens  Princip  supplerer  da  her  det 
ideale  Moralprincip.  Den  fremadskridende  Civilisation  beroer 
nødvendigvis  paa  en  Række  af  Kompromiser  mellem  Gammelt 
og  Nyt,  mellem  det  Ideale  og  det  Praktiske.  Under  vor 
Stræben  efter  at  gjøre,  hvad  der  netop  passer  for  den  nær- 
værende Tid,  maa  Tanken  dog  stedse  være  rettet  imod, 
hvad  der  abstrakt  set  er  bedst.  Nytteprincipet  et  et  nød- 
vendigt Supplement,  skjøndt  ikke  det  høieste  Princip. 

Det  er  ikke  Erkj endelsen  af  det  Nyttige,  der  fremkalder 
de  moralske  Følelser,  men  omvendt  de  moralske  Følelser, 
der  gjøre  Erkj  endelsen  af  det  Nyttige  mulig.  Nytteprincipet 
forudsætter  altsaa  stedse  de  dybere  Motiver,  der  udspringe 
af  Slægtens  Natur,  som  Individet  har  Del  i.  Utilitarianismen 
stiller  lige  som  Empirismen  i  det  Hele  Individet  som  iso- 
leret Forstandsvæsen  uden  for  Slægten,  den  sig  udviklende 
Slægt,  og  kan  derfor  ikke  gribe  det  Oprindelige  i  Individets 
Natur.  For  at  erfare  at  Sympathi  gavner  maa  man  først 
handle  sympathetisk.  Kun  ved  at  indse  dette  opdage  vi  det 
sande  Motiv,  der  lader  Handlingen  udføres  for  dens  egen 
Skyld,  medens  Nyttetheorien  lader  Formaalet  falde  udenfor 
Handlingen. 

Nyttetheorien  lader  det  desuden  uafgjort,  hvad  Nytte 
eller  Lykke  egentlig  er.  Lykken  maa  ganske  vist  betragtes 
som  en  guddommelig  Ide,  der  skal  realiseres.  Men  den 
kan  kun  bestaa  i  vore  Evners  Oveise  og  Udvikling.  Det 


*)  Essays  II.  p.  210-211. 

er  vor  Pligt  at  udvikle  vore  Evner,  og  vi  have  Ret  til 
den  Frihed,  ved  hvilken  denne  Udvikling  ene  bliver  mulig. 
Nyttetheorien  viser  altsaa  ogsaa  her  tilbage  til  en  mere 
omfattende  Anskuelse,  til  Udviklingens  almindelige  Ide.  *) 

Ikke  blot  i  Utilitarianismen,  ogsaa  hos  Comte  finder 
Spencer  en  Overvurdering  af  Erkjendelsen  paa  Følelsens 
Bekostning.  I  Modsætning  til  Comtes  Lære  (i  hans  »Phi- 
losophie  positive»),  at  »Ideerne  styre  Verden,«  at  »hele  den 
sociale  Mekanisme  tilsidst  hviler  paa  Meninger,"  lærer 
Spencer,  at  Verden  styres  af  Følelserne,  for  hvilke  Ideerne 
kun  tjene  til  Førere,  og  at  den  sociale  Mekanisme  saa  godt 
som  udelukkende  har  Karaktererne  til  sit  Grundlag.  »Men- 
neskenes Drifter  ere  i  Hovedsagen  nedarvede,  men  deres 
Overbevisninger  ere  i  Hovedsagen  selverhvervede  og  afhænge 
af  de  omgivende  Betingelser."  »I  Virkeligheden  beroer  det 
paa  Folkets  Karakter  og  Samfundets  Tilstand,  hvilke  Ideer 
der  skal  udbrede  sig.  Hovedaarsagen  til  det  sociale  Frem- 
skridt er  derfor  den  Forandring  af  Menneskenes  Natur,  som 
bevirkes  ved  det  sociale  Livs  bestandige  Tugt,  der  bringer  den 
mere  og  mere  i  Overensstemmelse  med  de  sociale  Forhold." 
Ifølge  Comte  er  det  »det  intellektuelle  Anarki,«  ifølge  Spencer 
er  det  de  moralske  Modsætninger,  der  bevirke  vor  Tids 
politiske  Kriser.  *.*) 

Denne  Opfattelse  udspringer  af  Spencers  psykologiske 
Grundanskuelse.      Vi   have  set,  at  han   særlig  hævder 


*)  Stuart  Mill  fortæller  (Moral  p.  82),  at  Spencer  hai  meddelt 
ham,  at  han  ikke  vil  betragtes  som  Modstander  af  Nyttetheorien, 
skjendt  han  har  bekæmpet  den  baade  i  sin  „Social  Statics"  og 
i  sin  Psykologi.  Nyttetheorien  er  jo  ogsaa,  som  ovenstaaende 
Fremstilling  viser,  en  Del  af  Spencers  etniske  Lære ;  men  ifølge 
Bentham  og  Mill  skulde  den  være  hele  Moralen.  Foruden  i 
dette  Principsporgsmaal  er  der  ogsaa  den  Forskjel  mellem 
Spencer  og  Utilitarianerne,  at  disse  gaa  rent  empirisk  til  Værks, 
medens  Spencer  sætter  Ethiken  lige  som  Sociologien  i  For- 
bindelse med  Livets  almindelige  Love  og  derved  vinder  Mulig- 
heden af  en  deduktiv  Methode  indenfor  Ethiken.  Dette  hænger 
sammen  med  hans  systematiske  Tendents  og  omfattende  Blik. 

'*)  The  classification  of  the  sciences.  p.  37-38. 

Følelsernes  Oprindelighed,  fordi  de  endnu  mindre  end  Er- 
kjendelsens  Former  kunne  være  Frugten  af  det  enkelte  In- 
divids Erfaring  og  Arbeide.  Det  er  derfor  især  gjennem 
Følelserne,  at  Individet  paavirkes  af  Slægtens  tidligere  Er- 
faringer, og  de  Egenskaber  og  Karaktertræk,  der  herigjennem 
udvikle  sig,  ere  for  stærke  til  at  kunne  ændres  ved  vil— 
kaarlige  Foranstaltninger  og  Paåvirkninger.  Spencer  drager 
heraf  vigtige  sociologiske  Konsekventser.  Man  overvurderer 
efter  hans  Mening  de  Virkninger,  som  ydre  Reformer,  særlig 
i  Opdragelse  og  Undervisning,  kunne  have.  Fremfor  Alt 
kommer  det  an  paa  at  forandre  Grundegenskaberne,  Karak- 
terernes Elementer  —  men  de  forandres  kun  gjennem  den 
praktiske  Kamp  og  Vexelvirkning  med  Livsvilkaarene.  Sam- 
fundets Udvikling  er  en  Naturproces,  hvis  Resultatater  man 
ikke  paa  kunstig  Maade  kan  fremskynde.  Det  er  en  Illusion, 
som  de  Radikale  dele  med  de  Konservative,  at  Lovgivningen 
er  almægtig.  Lovene  maa  jo  fremgaa  af  Menneskenaturen 
og  kunne  altsaa  ikke  være  hævede  over  de  intellektuelle 
og  moralske  Ufuldkommenheder,  hvoraf  denne  endnu  lider. 
Heller  ikkke  kan  Opdragelsen  reformeres,  saa  længe  For- 
ældrene endnu  ere  saa  langt  tilbage.  »Al  Overtro  døer 
langsomt,  og  vi  frygte,  at  denne  Tro  paa  Regeringens  Al- 
magt ikke  vil  danne  nogen  Undtagelse.« 

»Et  videnskabeligt  Studium  af  Sociologien  fører  til 
klarere  Bedømmelse  af  de  forskjellige  politiske  og  religiøse 
Partier.  Den  Opfattelse  som  den  sociale  Videnskab  begrunder 
og  udvikler,  er  paa  éngang  radikal  og  konservativ  —  radikal 
i  en  Grad,  der  overgaaer  Alt,  hvad  den  sædvanlige  Radi- 
kalisme fatter,  og  konservativ  i  en  Grad,  der  overgaaer  den 
nuværende  Konservatismes  Forestillinger.  Naar  man  har 
tilegnet  sig  den  Sandhed,  at  Samfundene  ere  Produkter  af 
Udviklingen,  der  til  de  forskjellige  Tider  og  paa  de  forskjellige 
Steder  antage  forskjellige  Former  i  Henseende  til  Struktur 
og  Funktion,  —  saa  opstaaer  den  Overbevisning,  at  hvad 
der  for  vore  Tanker  og  Følelser  staaer  som  yderlig  slette 
Indretninger,  dog  passede  under  visse  Betingelser,  der  umu- 
liggjorde bedre  Indretninger;   og  heraf  udspringer  da  en 


181 


tolerant  Fortolkning  af  Fortidens  Tyrannier,  over  hvilke  endog 
den  ivrigste  Tory  i  vore  Dage  vilde  forarges.  Paa  den 
anden  Side  udspringer  der  af  Iagttagelsen  af,  hvorledes  de 
Processer,  der  have  bragt  Tingene  til  deres  nuværende  Tilstand, 
stedse  gaa  for  sig:  ikke  med  en  aftagende  Hurtighed,  der 
kunde  tyde  paa  at  de  nærmede  sig  deres  Afslutning,  men  med 
en  voxende  Hurtighed,  som  tyder  paa  lang  Vedvare n  og 
umaadelige  Omdannelser,  —  udspringer  der  af  denne  Iagt- 
tagelse Overbevisningen  om,  at  den  fjerne  Fremtid  gj emmer  i 
sit  Skjød  Former  for  socialt  Liv,  som  ere  høiere  end  vi  kunne 
tænke  os;  og  denne  Tro  gaaer  langt  ud  over,  hvad  den 
Radikale  troer,  der  tragter  efter  en  Forandring,  som  kan 
sammenlignes  med  Organisationer,  der  allerede  nu  existere. 
Og  medens  denne  Opfattelse  af  Samfundet  fører  til  at  se, 
at  umaadelige  Forandringer  kunne  hidføres  under  Tingenes 
langsomme  Gang,  saa  fører  den  ogsaa  til  at  se,  at  in- 
denfor korte  Perioder  ere  kun  ringe  Forandringer  mulige. »  *) 
Man  ser,  at  Spencer  ikke  som  Mill  træder  ned  paa 
Arenaen  for  at  deltage  i  Tidens  Kampe,  men  holder  sig  paa 
et  rent  theoretisk  og  videnskabeligt  Standpunkt.  Hans 
Stræben  gaaer  netop  ud  paa  at  frigjøre  Sociologien  fra  alle 
subjektive  og  Partisynsmaader,  Noget,  der  naturligvis,  som 
han  selv  erkj ender,  kun  tilnærmelsesvis  er  muligt,  da  jo 
den  Forskende  selv  er  Medlem  af  det  Samfund,  hvis  Livs- 
betingelser og  Udviklingsgang,  hvis  Naturhistorie  han  un- 
dersøger. **)  At  denne  hans  Stræben  efter  videnskabelig 
Objektivitet  og  hans  Skepsis  overfor  Reformforslag  ikke  har 
sin  Grund  i  Mangel  paa  Indsigt  i  Mislighederne  ved  vore 
nuværende  Samfundsforhold,  ses  ikke  blot  af  det  nys  Anførte, 


*)  The  study  of  sociology.    Loudon  1874.    p.  399-400. 

s*)  Som  induktivt  Grundlag  for  „Sociologiens  Principer"  er  Spencer 
i  Forening  med  flere  Medarbeidere  begyndt  at  udgive  en  „de- 
skriptiv Sociologi,"  en  tabellarisk  Oversigt  over  de  forskjellige 
Kultursamfund,  deres  Former  og  deres  Udvikling,  som  skal 
lette  et  komparativt  Studium  af  de  sociologiske  Phænomener. 
—  Det  ovenfor  citerede  Skrift,  „The  study  of  sociology,"  frem- 
stiller Sociologiens  almindelige  Opgave  og  cU  stibjpkHve  og 
objektive  Vanskeligheder  ved  dens  Behandling. 

men  ogsaa  af  Udtalelser  som  disse:  »Etnisk  set  har  der 
aldrig  været  anden  Berettigelse  for  de  Manges  Underkastelse 
under  de  Faa  uden  den,  at  den  fremmede  de  Manges  Vel- 
færd. —  Lige  som  den  gamle  Theori  om  politisk  Regering 
er  bleven  omdannet  saaledes,  at  Styreren  i  Stedet  for  at 
være  Nationens  Eiermand,  betragtes  som  dens  Tjener,  saa- 
ledes vil  den  gamle  Theori  om  industriel  og  social  Regering 
undergaa  en  Forandring,  der  vil  lade  de  styrende  Klasser 
fole,  at  deres  Interesser  kun  ere  underordnede  i  Forhold  til 
de  Massers  Interesser,  hvis  Arbeider  de  lede.»  *) 

Ethiken  har  ifølge  Spencer  en  absolut  og  ideal  Ka- 
rakter. Den  er  derfor  uvidende  om  det  Onde  og  dets 
Følger.  Den  ethiske  Lov,  som  er  Et  med  Udviklingens 
Lov,  fører  netop  selv  ud  over  det  Onde.  Fremskridtet  er 
en  Nødvendighed;  Civilisationen  gaaer  for  sig  som  en  Na- 
turproces. Ufuldkommenhed  vil  ikke  sige  Andet  end  en 
Uoverensstemmelse  med  Betingelserne,  som  enten  bestaaer  i 
at  man  har  Evner,  der  hverken  passe  til  Vilkaarene  eller  kunne 
finde  Anvendelse  under  dem,  eller  ogsaa  i  at  man  mangler 
de  Evner,  der  udfordres  for  at  kunne  bestaa.  Men  af  Livets 
almindelige  Lov,  at  det  Indre  lemper  sig  efter  det  Ydre  og 
derved  udvikler  sig  selv,  følger,  at  de  overflødige  Evner  do 
bort  af  Mangel  paa  Oveise,  og  at  de  nødvendige  Kræfter 
efterhaanden  udvikle  sig.  Idealets  Virkeliggj  øreise  er  derfor 
logisk  vis.  Det  Onde  visner  bort,  det  Gode  lever.  **)  Man 
skal  kun  lade  Virkeligheden  raade,  lade  den  øve  sin  Op- 
dragelse og  bortskjære  det  Svage  og  Fordærvelige. 

Overgangstiden  fra  Dyriskhed  til  Humanitet  maa  nød- 
vendigvis være  ulykkelig,  thi  Ulykke  er  den  nødvendige 
Følge  af  Misforhold  mellem  den  indre  Organisation  og  de 
ydre  Betingelser.  Disse  Lidelser  maa  udholdes,  skjøndt"  de 
naturligvis  kunne  mildnes  ved  Menneskekærlighedens  Virk- 
somhed.   Forsøg  paa  kunstig  at  unddrage  Menneskene 


*)  Ibid.  p.  256. 

**)  Allftredft  f!ondorcot  oS  i.  g.  Fichte  have  udtalt  denne  Tanke 
om  „the  evanescence  of  evil." 

Forholdenes  Konsekventser  tjene  kun  til  at  trække  Sagen 
i  Langdrag  og  berøve  dem  tillige  det  Udbytte,  Lidelserne 
skulde  bringe :  Opdragelse  og  Udvikling.  *)  Det  er  kun 
Kortsynethed  og  Blødagtighed,  der  over  de  øieblikkelige 
Onder  glemmer  det  store,  universelle  Maal.  Selv  i  den 
største  Smerte  og  Nød  øine  vi  en  kæmpende  Kjærlighed, 
en  Kraft,  der  virker  til  Sundhed,  Godhed  og  Lykke.  En- 
hver maa  arbeide  med  efter  sine  Evner  i  den  Overbevisning, 
at  Intet  gaaer  tabt;  selv  en  rent  øieblikkelig  Stemning  af 
Ædelmodighed  og  Velvillie  føier  et  Atom  til  den  ideale  Byg- 
ning, hvorpaa  der  arbeides.  — 

Da  Spencers  speciellere  Behandling  af  Ethiken  og 
Sociologien  endnu  ikke  foreligger,  ville  vi  ikke  Dærmere 
undersøge  eller  kritisere  de  almindelige  Træk  af  hans  prak- 
tiske Philosophi,  som  nu  ere  fremdragne.  Det  er  klart,  at 
hans  Stilling  til  Empirismen  paa  det  praktiske  Omraade 
svarer  til  den,  han  indtager  overfor  den  i  theoretisk  Hen- 
seende. Den  ethiske  Lov  hævdes  i  sin  Idealitet,  men  ses 
til  samme  Tid  som  den  høieste  Naturlov,  den  høieste  Form 
for  Livets  almindelige  Lov.  Herved  faaer  det  Ideale  den 
faste  og  reale  Begrundelse,  som  Idealismen  saa  ofte  har 
ladet  det  mangle  paa.  Det  er  Udviklingens  Princip  og 
den  Lov,  som  gjælder  for  dette  Princips  Virken,  der  ogsaa 
forbinder  det  Ideale  og  det  Keale.  Og  Opfattelsen  af  det 
ethiske  Ideal  bliver  kun  mulig  ved  den  uendeliggjørende 
Kraft,  som  Bevidstheden  eier,  men  som  Empirismen  ganske 
underordner  den  passive  Receptivitet.  —  Ogsaa  her  viser 
det  sig  da,  at  Spencers  Anskuelse  kun  afslutter  sig  paa  en 
konsekvent  Maade,  dersom  vi  have  Ret  i,  hvad  der  i  den 
nu  givne  Fremstilling  og  Kritik  gjentagne  Gange  er  frem- 


*)  „Dersom  vi,  i  Stedet  for  at  tillade  Menneskene  at  komme  i 
Beroring  med  deres  Stillings  virkelige  Betingelser,  stille  dem 
under  kunstige  Betingelser,  under  falske  Vilkaar,  saa  ville  de 
lempe  sig  efter  disse,  og  ville  saa  tilsidst  have  at  foretage  en 
ny  Tillempelse  efter  de  virkelige  Forhold."  Social  Statics.  p. 
387.  Kfr.  Spencers  Skrift  „Education,  intellectual,  moral  and 
physical."  p.  113  ff. 

hævet,  at  det  ideelle  Element  i  den  er  det  overveiende, 
er  det  Princip,  som  raader  og  virker  i  den  empiriske 
Realitet.  — 


Slutning. 


Den  Vei,  vi  have  gjennem vandret,  har  ført  os  til  et 
bestemt  Maal.  Empirismen  med  sin  Opfattelse  af  Bevidst- 
heden som  passivt  modtagende  og  med  sin  Opløsning  af 
Aandens  Enhed  i  Atomer,  der  kun  ved  Ideassociationens 
Love  fik  en  vis,  skjøndt .  tilfældig  Sammenhæng,  —  denne 
Lære,  som  var  en  Arv  fra  det  18de  Aarhundrede,  have  vi 
set  udvikle  sig  ved  sin  egen  Konsekvents  og  ved  Debat 
med  den  kritiske  og  idealistiske  Philosophi  til  et  Punkt, 
hvor  ikke  blot  Bevidsthedens  og  Aandens  aktive  Enhed  an- 
erkjendes,  men  hvor  den  indre  Nødvendighed  træder  i  Stedet 
for  den  ydre  Tilfældighed. 

De  Atomer,  hvori  Bevidsthedslivet  opløste  sig  for  den 
empiriske  »Association-psychology»,  vare  de  enkelte  For- 
nemmelser eller  rettere  Fornemmelseselementer.  Men  det 
viste  sig,  at  ingen  enkelt  Fornemmelse  var  mulig  uden  en 
elementær  aandelig  Virken,  der  opfattede  dens  Fors kj el  fra 
andre  Fornemmelser  og  paa  en  eller  anden  Maade  kombi- 
nerede den  med  disse.  Den  sidste  Faktor,  hvortil  Analysen 
førte,  blev  altsaa  selve  denne  ideelle  Aktivitet,  hvorpaa 
Aandens  Enhed  og  Sammenhæng  beroer;  den  ligger  til 
Grund  for  al  Fornemmelse  og  Erfaring,  som  kun  ved  den 
ere  mulige. 

Den  engelske  Philosophi  har  saaledes  paa  sin  eien- 
dommelige  Maade  arbeidet  sig  frem  til  den  store  Grund- 
tanke, som  Descartes,  Leibnitz,  Kant  og  Hegel  have  udviklet, 
og  som  den  nyere  Naturvidenskab  saa  slaaende  og  storartet 
har  bekræftet,  at  Subjektivitetens  Ide  er  den  sidste,  hvortil 
vi  komme,  og  at  i  den  Principet  for  det  Objektive  maa 

søges.  Men  det  har  hidtil  været  den  kontinentale 
Philosophis  Mangel  og  Ensidighed,  at  den  har  udviklet 
Subjektivitetens  Ide  overveiende  paa  apriorisk  og  dogmatisk 
Vis.  Derved  afskar  man  sig  ikke  blot  den  aposterioriske 
Verifikation,  uden  hvilken  ingen  videnskabelig  Sandhed  kan 
hævdes,  men  man  kom  ogsaa  til  at  opfatte  selve  det  ideelle 
Princip  abstrakt  og  isoleret  fra  den  reale  Virkelighed.  Dette 
traadte  klart  frem  ved  det  Vendepunkt,  som  indtraadte 
med  Hegels  System,  det  storartede  Forsøg  paa  en  absolut 
Idealisme,  en  Fremstilling  af  Ideen  i  sin  absolute  Væren 
i  og  for  sig  (theologisk  udtrykt:  af  Gud  som  han  var  før 
Verdens  Skabelse). 

Den  engelske  Philosophis  Styrke  ligger  i  dens  skarpe 
og  sikre  Blik  for  Betingelserne,  som  vel  ofte  har  tilsløret 
Blikket  for  det  Ubetingede,  men  som  til  Gjengjæld  har 
gjort  en  mere  real  og  konkret  Opfattelse  mulig.  Den  har 
set,  at  naar  Udviklingen  ikke  foregaaer  i  en  ideel  Æther- 
verden,  men  i  Virkelighedens  og  Relativitetens  Verden,  saa 
maa  der  lægges  en  afgjørende  Vægt,  en  principiel  Accent 
paa  de  enkelte  Betingelser  og  Omstændigheder.  Aanden 
udvikler  sig  kun  gjennem  det  Indhold,  den  optager.  Først 
gjennem  en  lang  Kamp,  en  møisommelig  Udviklingsproces, 
bliver  det  optagne  Indhold  en  Del  af  Aandens  Natur. 

Udviklingens  Lov  viser  os  saaledes  det  Ubetingede  i 
dets  Enhed  med  Betingelserne,  det  Indre  i  dets  nødvendige 
Forhold  til  det  Ydre.  Sit  bestemteste  og  prægnanteste 
Udtryk  finder  Udviklingens  Ide  i  Livets  Lov,  saaledes  som 
Spencer  har  formuleret  den:  det  Indre  lemper  sig  efter  det 
Ydre  og  udvikler  sig  selv  gjennem  denne  Tillempelse.  Det 
ideelle  Princips  Gyldighed  viser  sig  netop  gjennem  dets  Af- 
hængighed eller  tilsyneladende  Forsvinden. 

Kun  ved  Udviklingens  Ide  vinder  den  engelske  Phi- 
losophi  Sammenhæng  og  Afslutning.  Vi  have  søgt  at  paa- 
vise,  hvilke  Modsigelser  der,  navnlig  hos  Stuart  Mill,  reiste 
sig,  naar  denne  Ide  ikke  lagdes  til  Grund.  Det  enkelte 
reale  Moment,  eller  paa  Psykologiens  Omraade  den  enkelte 
Fornemmelse,  bliver  ved  at  opfattes  isoleret  dødt  og  ufrugt- 

bart;  det  maa  for  at  have  virkelig  Gyldighed  og  Realitet 
ses  som  Led  i  den  hele  Sammenhæng ;  men  Led  i  Sam- 
menhængen bliver  det  kun  ved  en  Proces,  og  den  for  denne 
Proces  gjældende  Lov  bliver  altsaa  den  sidste  Forklarings- 
grund,  hvortil  vi  kunne  komme.  Ved  denne  Lov  forsones 
de  Bestemmelser,  der,  umiddelbart  og  isoleret  tagne,  stride 
mod  hverandre.  Saaledes  stride  Ideassociationens  Love, 
naar  de  opfattes  som  mekaniske  og  tilfældige,  mod  Bevidst- 
hedens Enhed  og  Energi;  men  denne  Strid  ophæves,  naar 
man  ser  dem  som  Love  for  Bevidsthedslivets  Udvikling,  som 
Udtryk  for  de  Betingelser,  ved  hvilke  Enheden  udvikles  og 
beriges  og  Energien  antager  hoiere"  Former. 

Det  følger  af  sig  selv,  at  vi  hos  de  fleste  af  de  en- 
gelske Philosopher,  selv  hos  Spencer,  der  netop  har  gjort 
Udviklingen  til  sin  Grundidé  og  støttet  til  den  bekæmper 
den  rene  Empirisme,  maa  finde  Spor  og  Eftervirkninger  at 
den  empirisk-mekaniske  Opfattelsesmaade,  som  danner  Ud- 
gangspunktet for  den  engelske  Philosopheren  i  vort  Aar- 
hundrede.  Dette  har  den  foregaaende  Fremstilling  gjentagne 
Gange  fremhævet,  og  vi  skulle  ikke  dvæle  ved  det  her,  hvor 
vi  kun  i  Korthed  ville  fremhæve  de  almindelige  Resultater, 
vi  kunne  uddrage  af  den  nu  afsluttede  Fremstilling  og  Kritik. 

Den  engelske  Philosophi  i  vor  Tid  er  i  sin  Karakter 
beslægtet  med  den  efterhegelske  Philosophi  i  Tydskland  og 
har  væsentlige  Berøringspunkter  med  den.  I  England  gaaer 
Bevægelsen  fra  Empirisme  og  Realisme  tilbage  til  Idea- 
lisme; i  Tydskland  havde  man  den  spekulative  Idealisme 
til  historisk  Forudsætning,  men  søgte  nu  at  tage  et  nyt 
Udgangspunkt  i  Erfaringen  og  det  ved  den  givne  Reale  for 
ad  denne  Vei  at  vende  tilbage  til  den  ideale  Anskuelse. 
I  begge  Retninger  anerkj endes  saaledes  det  experimentale 
Udgangspunkt  som  væsentligt,  skjøndt  det  anerkjendes,  at 
dette  Udgangspunkt  viser  tilbage  til  dybere  Forudsætninger 
og  selv  er  Led  i  en  større,  ved  disse  Forudsætninger  bestemt 
Sammenhæng.  *)   Man  kan  sige,  at  Idealismen  har  beseiret 


*)  Herefter  maa  Udtalelsen  i  min  Bog  „Philosophien  i  Tydskland 

Realismen,  men  at  lige  saa  omvendt  Realismen  har  beseiret 
Idealismen.  Fra  begge  Sider  vises  vi  tilbage  til  en  og 
samme  Grundidé. 

Methoden  er  i  den  engelske  Philosophi  væsentlig  in- 
duktiv. Induktionens  Logik  skyldes  jo  ogsaa  netop  denne 
Philosophi.  Den  samme  Methode,  som  Naturvidenskaben 
skylder  sin  Storhed,  anerkjendes  ogsaa  mere  og  mere  som 
væsentlig  for  Philosophien.  Idet  denne  som  den  almindelige 
Videnskab  skal  sammenfatte  de  enkelte  Videnskabers  Resul- 
tater, kan  det  kun  ske  ved  den  samme  Methode,  som  an- 
vendes indenfor  enhver  af  disse  selv.  Det  sidste,  strenge 
Kriterium  for,  hvad  der  skal  erkj endes  som  virkeligt,  kan 
kun  søges  i  den  exakte  Erfaring.  Det  er  Stuart  Mills 
store  Fortjeneste,  at  han  ikke  blot  har  formuleret  Induk- 
tionens konkrete  Methoder,  men  ogsaa,  mere  indtrængende 
end  nogen  anden  Logiker  har  hævdet  Verifikationens  Nød- 
vendighed. Han  overser  ikke  Deduktionens  Betydning,  men 
indskærper,  at  dens  Resultater  stedse  maa  prøves  i  Erfa- 
ringen. Hvad  han  derimod  ikke  ser,  det  er,  at  Induktionen 
selv  forudsætter  Principer  og  Grundsætninger,  uden  hvilke 
den  Intet  vilde  kunne  opbygge.  Hvad  det  Virkelige  fir,  kan 
kun  Erfaringen  lære  os;  men  at  vi  gjennem  Erfaringen 
naa  Erkjendelsen  af  det  Virkelige,  er  begrundet  i  vor  aan- 
delige  og  legemlige  Organisation.  Det  Indre  er  ogsaa  her 
Principet  for  det  Ydre;  det  maa  vel  i  Erfaringen  lempe  sig 
efter  det  Ydre,  forholde  sig  modtagende  til  det;  men  dette 
kan  det  kun  i  Kraft  af  sin  ideelle  Oprindelighed ;  den  Maade, 
hvorpaa  det  tilegner  sig  det  Ydre,  beroer  paa  dets  egen 
forud  givne  Natur;  og  gjennem  Tillempejsen  udvikler  det 
sig  selv.  I  sin  Methode  som  i  sin  Grundidé  fører  vor 
Tids  engelske  Philosophi  os  altsaa  ud  over  Empirismen;  og 
ogsaa  ved  Spørgsmaalet  om  Methoden  er  det  ved  Udvik- 
lingens Lov,  at  Fremskridtet  sker. 

Staaer  det  fast,  at  vi  kun  have  en  sand  Erkj  endelse 


efter  Hegel"  p.  323  berigtiges;  den  rammer  Mill,  men  ikke  den 
engelske  Philosophi  som  Helhed. 

af  det  Virkelige,  naar  vi  kunne  verificere  den,  o :  eftervise 
dens  Stadfæstelse  ved  i  Erfaringen  givne  Kjendsgjerninger, 
saa  er  det  ogsaa  vist,  at  vi  ikke  kunne  vinde  en  virkelig 
Erkj endelse  af  det  absolute  Princip.  Vor  Begrebsudvikling 
kan  paa  dette  Punkt  ikke  verificeres.  Kants  »Kritik  eller 
spekulativen  Theologie»  staaer  for  saa  vidt  ved  Magt  endnu 
den  Dag  idag.  Men  naar  Analysen  af  vor  Bevidstheds 
Væsen  og  af  Erfaringens  Resultater  fører  os  til  Forudsæt- 
ningen orn  et  saadant  absolut  Princip  (Spencer) ;  naar  Kilden 
til  Ideen  om  det  Uendelige  ligger  i  vor  Aands  oprindelige 
Aktivitet  (Bain);  naar  Aarsagsideen  er  et  Udtryk  for,  at  vi 
med  Nødvendighed  se  en  indre  Enhed  og  Sammenhæng 
som  Grundlag  for  den  phænomenale  Mangfoldighed  og  Be- 
vægelse (Hamilton);  —  saa  rokkes  dette  ikke  ved  Verifi- 
kationens Umulighed.  Vi  kunne  ikke  deducere  det  Faktiske 
og  Betingede  ud  af  det  Ubetingedes  Ide;  men  vi  kunne 
udvikle  denne  Ide  saaledes,  at  den  ses  som  den  høieste 
Forudsætning,  mod  hvilken  al  Erkjendelse  peger  tilbage,  og 
som  det  Ideal,  mod  hvilket  al  Udvikling  i  Naturens  og 
Aandens  Verden  peger  fremad.  — 

Men  det  er  ikke  blot  ved  sine  Hovedideer  og  sin 
Methode,  at  den  engelske  Philosophi  er  af  stor  Betydning, 
dens  Fortjeneste  beroer  ikke  mindst  paa  den  Række  af 
Enkeltundersøgelser,  den  har  foretaget  paa  Logikens  og  Psy- 
kologiens Omraade.  Fremskridtet  paa  de  almindelige  Ideers 
Omraade  er  stedse  betinget  ved  et  Fremskridt  i  Behand- 
lingen af  de  konkrete  Problemer.  Stuart  Mills  Formulering 
af  den  experimentale  Methode,  Bains  deskriptive  Psykologi, 
Hamiltons  skarpsindige  Theori  om  Kausalitetsprincipet , 
Spencers  psykologiske  og  metaphysiske  Analyser  ere  Mønstre 
paa  videnskabelig  Undersøgelse.  Ogsaa  denne  Retning  mod 
Enkeltundersøgelser  har  den  engelske  Philosophi  fælles  med 
den  efterhegelske  Philosophi  i  Tydskland;  vi  minde  blot  om 
Fechners  og  Lotzes  physiologiske  og  psykologiske  Under- 
søgelser og  om  Feuerbachs  og  Weisses  religionsphilosophiske. 
Jo  mere  man  anerkjender  Induktionen«       Vpvifi kationens 

Betydning,  des  større  Vægt  maa  der  ogsaa  ifølge  Sagens 
Natur  lægges  paa  saadanne  specielle  Undersøgelser. 

Vi  staa  her  ved  et  Punkt,  hvor  Forskjellen  mellem 
Skolerne  taber  sin  Betydning.  Ved  Enkeltundersøgelserne 
lige  som  ved  Tilegnelsen  af  det  ved  Erfaringsvidenskaben 
vundne  Indhold  danner  der  sig  efterhaanden  en  fælles  Grund 
for  al  philosophisk  Forsken.  For  saa  vidt  er  Philosophien 
i  Færd  med  at  indtræde  i,  hvad  Comte  kalder  det  positive 
Stadium.  At  denne  Indtrædelse  dog  ikke,  som  Comte  mente, 
kan  ske  ved  at  opgive  den  dybere  Begrundelse  og  den  om- 
fattende Anskuelse,  som  kun  naaes  ad  logisk  og  metaphysisk 
Analyses  Vei,  det  er  en  Sandhed,  ved  hvis  Anerkj  endelse 
de  engelske  Philosopher  adskille  sig  fra  den  franske  Posi- 
tivisme. Men  en  skarpere  Bevidsthed  om  hin  fælles 
Grund,  en  mere  og  mere  konsekvent  Gjennemførelse  af  de 
philosophiske  Principer  vil,  som  Historien,  og  særlig  Phi- 
losophiens  Historie  i  vor  Tid,  viser,  ogsaa  føre  til  større 
og  større  Overensstemmelse  i  Resultaterne.  Baade  i  Grund- 
ideerne og  i  Methoden  have  vi  saaledes  fundet  Konvergents 
mellem  de  philosophiske  Hovedretninger  i  vor  Tid.  Skolerne 
tabe  deres  Betydning,  jo  mere  paa  den  ene  Side  Betydningen 
af  den  exakte  Erfarings  Resultater,  paa  den  anden  Side  de 
spekulative  Deduktioners  subjektive  Karakter  og  Umulig- 
heden af  deres  Verifikation  fremtræder  for  Bevidstheden. 

Den  efterhegelske  Philosophi  i  Tydskland  havde  til 
sin  historiske  Forudsætning  den  absolute  Idealisme  og  kunde 
kun  ved  et  Brud  med  den  vinde  Betingelser  for  videre 
Fremadskriden.  Den  engelske  Philosophi  derimod  har  ud- 
viklet sig  kontinuerlig  fra  det  forrige  Aarhundrede  ind  i 
dette  og  har  banet  sig  Veien  til  nye  Resultater  ved  at 
forfølge  sin  engang  indslagne  Bane  samtidig  med,  at  den 
paavirkedes  af  den  kontinentale  Philosophis  Resultater. 

Begge  Retninger  vise  os,  hver  fra  sin  Side,  hen  imod 
det  usynlige  Midtpunkt,  hvor  Sandheden  boer,  som  vel 
aldrig  vil  kunne  gribes  af  den  endelige  Tanke,  men  som 
dog  er  det  Maal,  efter  hvilket  den  bestandig  stræber,  og 
som  den  i  uendelig  Tilnærmelse  bevæger  sig  henimod.  Det 

har  været  Hensigten  med  den  nu  sluttede  Skildring  af 
disse  vigtige  Retninger  indenfor  den  philosophiske  Forsken 
i  vor  Tid,  at  vise,  at  der  ogsaa  nu  arbeides  og  virkes  hen- 
imod  dette  Maal.  Eftertrykket  ligger  ikke  paa  de  til  en 
given  Tid  vundne  Resultater;  disse  vise  bestandig  ud  over 
sig  selv.  Udviklingens  Lov  lærer  os  derimod,  at  Sandheden 
ligger  i  den  evige  Stræben,  og  det  er  Videnskabens  og 
Philosophiens  Kald  at  vække  og  nære  denne  Stræben,  at 
føre  den  fremad  til  nye  Opgaver  og  nye  Arbeider. 

